
PARTEA ÎNTÂI 


Oameni-s ca vremea: 
Când veseli, când turbati... 
(Zicală populară) 


CAPITOLUL | 
FURTUNĂ ÎN HAREM 


În zăpușeala acelei după-amieze din sfârșitul lui Cuptor, 
Ibrahim-pașa, aianul Rusciucului, își sorbea toropit cafeaua în 
cerdacul cu geamlăc, bucuros că prin ușa întredeschisă 
pătrundea din când în când câte o dulce adiere dinspre Dunăre, 
înfiorând vița sălbatică ce învăluia casa. Fumul de tutun cu 
aromă de smochine și santal îi trezi în mod ciudat amintirea 
hamalului trențăros de odinioară, adunând resturi de ţigări 
aruncate de negustorii evropeni pe cheiurile Stambulului. Și, 
încet-încet, fumul începu să se amestece tot mai insistent cu 
imagini din viaţa lui, de parcă el însuși ar fi fost o imensă 
narghilea în care ardeau amintirile: îngrijitor de catări la isnaful 
marchidanilor... limonagiu în Marele Bazar... gropar la cimitirul 
ciumaţilor de dincolo de Top-Kapi... ienicer, bătut cu gârbaciul 
până ce-a învăţat cum să-și așeze fără cusur lingura de ciorbă în 
pânza turbanului... 

„Să știi că ticălosul de ciubucciu mi-a pus iar afion în 
narghilea”, mârâi pașa supărat numai pe jumătate. 

Șirul imaginilor tulburi se rupse brusc ca într-o străfulgerare. 
Revăzu aproape aievea clipa când împlântase hangerul în 
spinarea unui buluc-bașă, salvând viaţa sultanului Mahmud al Il- 
lea, în timpul marii răscoale a ienicerilor. Recunoscător, 
padișahul făcuse din umilul soldat pașă cu 3 tuiuri, astfel că 
norocosul Ibrahim era acum stăpân pe toată linia Dunării, având 
sub ascultare pașalele din Silistra, Nicopole și Vidin. Mai ţinea 
sub ochiul lui treaz și pe Caragea, beiul Valahiei, de la care 
primea dese și bogate peșcheșuri. 

„Cine știe dacă ienicerii nu-l vor răsturna într-o zi pe Mahmud, 
gândea uneori Ibrahim. Și, atunci, ce se va alege dintr-un biet 
pașă nevoit să pribegească peste Dunăre ca să-și scape capul?” 
Acest gând, înfipt ca un cui în conștiință, îi îndrepta toate 
strădaniile spre îmbogăţire, făcând din el un mare avar chiar în 
mărunţișurile vieţii de toate zilele. 

Strălucirea dată odinioară acestei curţi de Mustafa-pașa 
Bairactarul se ofilise, ca și frunza copacilor, florile și iarba de pe 
terasele ce coborau triste spre Dunăre. Numai iedera cățarată 
pe zidurile din jurul ogrăzii cu chip de maidan, și vița sălbatică 
de pe casă mai înviorau puţin aspectul dezolant al palatului. 


Prieten cu Manuc-bei, Ibrahim cumpărase două moșii în Tara 
Românească pe numele hangiului și zarafului bucureștean, 
avându-și partea sa la alișverișurile urzite de Manuc între 
Dunăre și Bosfor. 

Sătul de atâta fum, pașa ieși în prag să ia o gură de aer și, 
zărind șirul de chervane, adăpostite sub streașinile largi, tresări 
bucuros. Știa doar că sub coviltire se înghesuia marfă de preţ 
din Țara Românească, ridicată pe nimica toată, cu ajutorul 
arnăuţilor lui Caragea, făgăduindu-i câștig ademenitor. Deși se 
isprăvise de mult războiul cu muscalii, untul, seul, făina și 
cirivișul creșteau în preţ pe fiecare zi. lenicerimea, ostilă și 
nedisciplinată, prăda convoaiele, atunci când nu le atacau sârbii, 
albanezii și bulgarii, ţinând astfel Stambulul sub blestemul 
foamei, cu toate îndârjitele măsuri ale stăpânirii. Se bucura 
satrapul și de știrea primită în acea dimineaţă, că un negustor 
adusese cu barcazul de peste Dunăre patru chervane doldora de 
marfă. Nu se îndoia că înţelepciunea vameșilor săi va găsi vreo 
pricină pentru confiscare. 

Sunet de dairea, pătrunzând dinspre harem, îi aminti pașei că 
după ultimul iureș de pradă în Valahia al oamenilor săi, săvârșit 
în chip de cârjalii răsăriţi din adâncurile tulburi ale Balcanilor, 
primise plocon două codane - una bălaie cu ochi albaștri, alta 
oacheșă cu ochii verzi - amândouă, sălbatice și nărăvașe ca 
mânjii neînvăţaţi nici cu șaua, nici cu hamul. Le dăduse în grija 
Fatimei, cea mai vârstnică dintre cadâne, să le îmbăieze în 
aburi, să le gătească cu fermenele, hurmuzuri și brățări, să le 
înveţe a cânta manele și toate câte se cer știute de muierea 
căreia i-a fost hărăzită fericirea de a trăi în harem. 

— Prealuminate stăpâne, grăi paznicul de la perdeaua ușii, un 
ceauș al lui Manuc-bei așteaptă porunca măriei tale. 

— Să intre, strigă pașa, înveselindu-se, știind că prietenul său 
din București nu-i da niciodată „bună ziua” fără folos. 

„Ceaușul” era Nicolae Zoican, negustorul sosit cu cele patru 
chervane în cursul dimineţii. Prin el, Manuc îi trimitea preţul 
recoltei de pe cele două moșii din Valahia. Îl ruga să-l ia sub 
ocrotire pe acest om de ispravă, ce merge cu marfa la Stambul, 
fiind el cunoscător al „cuviincioaselor obiceiuri și rânduieli fală 
de înalții dregători împărătești”. Mai amintea în răvaș că, printre 
alte daruri, negustorul aducea cu sine și o licoare ghiaurească, 
„Veselnică și îmbietoare ca o cadână”. 


— Prietenii lui Manuc sunt și prietenii mei, rosti sentențios 
pașa, poftindu-l să se așeze pe un colț al divanului său, ceea ce 
era o mare cinste. 

Nerăbdător să-și vadă comoara trimisă de Manuc-bei, pașa 
răsturnă pungile pe masa goală. Erau galbeni de toate soiurile: 
stambulii, chesaro-crăiești, venetici, olandezi și funducilii. li 
răscoli cu amândouă mâinile, îi încercă în dinţi, îi cântări în 
palmă, le privi luciul în lumină și le trecu unghia peste zimți. 
Satisfăcut, îi așeză iarăși în pungi și pungile într-o ladă de fier. 

— Rog smerit pe luminăţia-ta să binevoiască a gusta din 
această băutură veche de zece ani, căreia noi îi zicem ţuică. De 
va fi pe placul strălucirii tale, mult s-ar bucura inima mea auzind 
porunca slobozită chelarului curţii să primească un butoiaș 
pentru cămara prea viteazului și prea înțeleptului Ibrahim-pașa. 
Am mai îndrăznit să mai aduc niște piei galbene și roșii pentru 
încălțări, încheie Zoican. 

— Aferim, negustorule! Să-ţi gustăm băutura. 

Chelarul trase lângă sofa o masă rotundă și joasă, umplând 
două pocale de argint. După ce Zoican „luă credinţa” sorbind 
primul din licoarea chihlimbarie, pașa le goli cu sete pe 
amândouă, dând ochii peste cap și plescăind satisfăcut de tărie 
și gust. 

— Spune-mi acum ce necazuri ai? 

— Duc, luminăţia-ta, marfă spre Stambul, împreună cu un 
tovarăș al meu. Drumurile sunt cu primejdie, iar slobozenie să 
purtăm flinte și pistoale n-avem. Oricând putem fi jefuiți și uciși 
de tâlhari. 

— Bre ghiaur! Allah s-a milostivit de tine. Mâine trimit la 
Stambul opt chervane păzite de spahii. Ai să mergi cu ele. 

Zoican mulțumi înclinându-se, fără a-i săruta mâna ori poala 
caftanului. Ibrahim nu se supără, deoarece, negustorul, fiind 
îmbrăcat evropenește, părea un fel de neamţ sau de șved, iar 
după rânduielile elciilor străini, supușii evropeilor nu erau datori 
să sărute mâna ori caftanul nici măcar luminăţiei sale sultanul. 

Om mândru, umblat prin târgurile Apusului cu Hagi Costache 
Pop din Sibiu, unchiul nevestei sale, Zoican, deși folosea în 
legăturile cu turcii înfloritul și mierosul lor limbaj, nu putea suferi 
ceremonialul, înecat în greţoasă  slugărnicie.  Imbrăcat 
europenește, era scutit de toată mascarada temenelelor și a 
salamalecurilor, salutând simplu și cuviincios, după obiceiul 


apusenilor. Ca o chezășie pentru mărfuri, ele apăreau ca fiind 
proprietatea lui loniță Codobatură, care se făcuse sudit, adică 
supus  chesaro-crăiesc, bucurându-se astfel de protecţia 
consulului austriac din București și de cea a ambasadorului din 
Stambul. Cărăuș al lui Zoican, cu zeciuială la câștig, Ioniță avea 
sub coviltirul căruței și haine nemțești. Le îmbrăca însă mai mult 
în preajma vămilor, fiindcă altfel îl apuca râsul când se măsura 
din cap până-n tălpi, părându-i-se a fi leit neamţul cu spiţeria 
„La ochiul lui Dumnezeu” de pe Podul Mogoșoaiei ori popa 
papistășesc de la Bărăţie. Aștepta acum la ușa turcului, în 
gherocul negru și strâmt, necăjindu-se să-și amintească în ce 
chip dau nemţii ziua bună fără să facă temenele până-n pământ. 

Cu greu pricepu Ibrahim că Zoican și-a lăsat în prag tovarășul 
de negustorie. Dăduse de gustul ţuicii. Când se dumiri, porunci 
ca și acel străin să fie chemat. Codobatură n-a mai avut când 
să-și amintească în ce fel salută evropeii, deoarece, ameţit, 
Ibrahim îl bătu atât de prietenește pe umăr încât musafirul se 
îndoi de şale, fără voie, ceea ce aducea oarecum a salut 
nemţesc. Strigă apoi să vină mâncarea. 

Fu o masă de bogătaș hapsân: chebap, pilaf și mere. De băut 
le dădu un vin alb și dulceag ca o limonadă, al cărui gust îl făcu 
pe Codobatură să cam strâmbe din nas. 

La sfârșitul mesei, pașa întinse musafirilor un taler de lemn cu 
toți sâmburii merelor înfulecate de el, poftindu-i să-i ronţăie. 
Văzându-l pe Zoican cum îi mestecă tacticos, Codobatură îl 
urmă cu mare silă, după ce câteva clipe șovăise, dând prilej 
turcului să-l pironească cu privirea tulburată de băutură și ciudă. 

— Mi-au rămas în gât sâmburii pașei și toată scârba ce mi-au 
cășunat-o. Mă mir că domnia-ta, cucoane Zoicane, zâmbești. Se 
vede că ţi-au mers la inimă, se răcori oarecum Codobatură, în 
timp ce părăseau palatul lui Ibrahim. 

— E o mare cinste făcută de mărimile turcești oaspeților, 
dându-le să ronţăie sâmburii pe care-i scuipă. De te împotriveai, 
pașa socotea că-i ocară. Abraș și întărâtat de băutură cum era, 
putea să te și taie. 

— Nu știu dacă m-ar fi tăiat, au ba; știu însă că eu n-aş sta 
nicio clipă la îndoială să-i sfărâm capul ăla teșit și pământiu. 

— Cât privește plăcerea ce mi-a făcut-o ronţăitul sâmburilor, 
află că te înșeli. 


Spre mirarea lui Codobatură, Zoican îi jucă în palmă seminţele 
castanii scoase din buzunar. 

— M-am prefăcut numai că mănânc, loniță. Cu astfel de 
stăpâni mereu trebuie să te prefaci, de ţi-e lehamite de atâta 
făţărnicie. La fiecare pas ţi se întinde câte un pumn de sâmburi 
scârboși ca să-ţi otrăvească până și bruma de noroc ce i-a mai 
scăpat lui Dumnezeu printre dește pentru sufletul nostru. 

După sfatul lui Ibrahim, Zoican aduse chervanalele în curtea 
pașei, primind și găzduire într-o odăiță a chelarului. Numai 
Codobatură n-avea  astâmpăr. Umbla printre  căruțași, 
schimbând câte-o vorbă ici-colo, să-și mai înăbușe ciuda 
împotriva pașei. În ușa grajdului, un ins zdravăn și negricios, cu 
mustaţa cât vrabia, îi răspunse la bună ziua răstit, cu vorba 
iscată ca dintr-o suferinţă mocnită. 

— Ți s-au înecat corăbiile? ori te-a robit ticălosul de pașă! 

— Mai rău, boierule! 

— Boier? Măi frate, sunt ţăran ca și tine. De mă vezi îmbrăcat 
nemţește e numai o mascară. 

Işi dădură mâna, începând să sporovăiască de necazuri. Așa 
află că pe grăjdar îl cheamă Pintilie, că-i vlăscean din Comana și 
venise c-un vecin - Costache Vâlsan - și cu doi feciori să scape 
din robie fetele răpite de tâlhari pentru haremul lui Ibrahim- 
pașa. Se tocmiseră slugi ieftine pe la negustorii din târg. Cu 
puţin noroc, Pintilie intrase în slujba pașei. Calul împărătesc, 
primit de Ibrahim în dar de la sultan odată cu tuiurile, trăgea să 
moară. Pintilie vorbise într-o cârciumă, în auzul unor spahii, că 
om mai priceput ca el la beteșugurile cailor nu se află în toată 
împărăţia. 

Fu dus pe sus în fața pașei. 

— Te-ai lăudat că ești mare vraci. Poţi tămădui tu roibul, 
prăpăditule? strigă cu oarecare mânie Ibrahim, cătând la 
îmbrăcămintea lui murdară și ponosită. 

— Să-l văd, prea slăvite! 

De cum l-a văzut, Pintilie și-a dat seama că animalul mâncase 
lacom verzitură de ghizdei și băuse apă, umflându-se, încât abia 
mai putea răsufla. După meșteșugul ţăranilor noștri, îl înţepă, îi 
puse o ţeava subţire de soc, și-n trei zile îl făcu să zburde prin 
curte, spre bucuria pașei. 

— Ce răsplată ceri, ghiaurule? 


— Sunt sărac, luminăţia-ta. Mare noroc ar da peste mine de 
m-ai tocmi grăjdar. Nu cer decât mâncare și o zdreanţă de 
haină. Dacă măria-ta s-o arăta mulțumit, mi-o da și câţiva piaștri 
pe an. 

Bucuros de asemenea chilipir, pașa porunci să fie pus la tain 
din rânduiala beșliilor. 

— Acum om face cum i-o fi vrerea Celui de Sus. 

— Măi, Pintilie, Dumnezeu îţi dă, dar în traistă nu-ţi bagă. Și 
mie mi-e drag pașa cu sarea-n ochi! Vino să chibzuim, că-i 
treabă cu primejdie. 


* 


Înainte de căderea serii se ridicaseră nori dinspre Balcani. 
Toată noaptea, cerul, zguduit de tunete și ars de fulgere, vărsă 
un adevărat potop peste pământul însetat, prefăcând în ghioluri 
ulițele înguste ale Rusciucului și curţile din care se ridicau izuri 
acre de bălegar. De-abia către prânz chervanele și-au înlesnit 
plecarea spre Stambul. 

Hasan, căpetenia spahiilor, avea o fâșie de pânză neagră 
petrecută peste ochiul stâng și gura strâmbă dintr-o mușcătură 
de sabie. Erau beteșuguri dobândite într-o viață de lupte și 
încăierări, ca achingiu prădalnic în oastea răzvrătitului Pasvan- 
Oglu și cârjaliu în propria-i ceată, dar nici lui Zoican, nici lui 
Codobatură, pocitania cu aer de tâlhar nu le inspira încredere, 
hotărând să fie cu ochii-n patru. 

Băgând de seamă, când nu ieșiseră încă din Rusciuc, că Ioniţă 
Codobatură își schimbase gherocul nemțesc cu ilicul și cioarecii 
oltenești, Zoican îl întrebă: 

— De ce te rumâniși așa devreme, măi omule? 

— Am o socoteală în târgul ăsta păcătos, kir Zoicane. 
Chervanele sunt pe seama lui Ispas și chiar de ţi-o fi cu 
supărare, eu rămân. 

— Ai înnebunit, Codobatură, ori ţi s-a făcut de „aleluia” prin 
coclauri străine? 

— Zi-mi ce crezi, și crede ce vrei, dar nu mă abat de la 
hotărârea mea. Curând o să te ajung din urmă cu inima 
împăcată. Fiecare cu blestemul lui! 

Cum îl știa încăpățânat, Zoican nu mai stărui. 


* 


La asfinţit, un călăreț bătu cu deznădejde în poarta curții lui 
Ibrahim-pașa, aducând vești proaste. Ca la vreo trei ceasuri 
depărtare de târg, într-o pădure, tâlharii atacaseră convoiul. 

— Cărăușii au strâns chervanele roată și se apără. Numai că 
hoţii îi copleșesc. M-a trimis după ajutor, la luminăţia-ta, un 
spahiu chior și cu gura strâmbă. 

Furios, pașa izbucni într-un potop de sudalme. 

„Dacă minte ca să ciupească doi-trei piaștri?” 

— Inchideţi-l! O să-i dau ce i se cuvine când mă întorc. 

Așa intră în temniţă, pe negândite, Costache Vâlsan, tovarășul 
de dureri al lui Pintilie. 

Turbat, Ibrahim porunci adunarea spahiilor, pornind în galop 
pe urma chervanelor, dar, parcă în ciudă, cerul se dezlănţui 
iarăși, la fel de abraș ca peste noapte, silind paznicii curții să se 
tragă la adăpost într-un grajd. Două ploști „uitate” de 
Codobatură pe-o buză de iesle, se strecurară curând de la un 
drept-credincios la altul, veștejind versetele Coranului cu 
opreliști la îndemnul dulcelui păcat. 

In cetatea de care sta lipită curtea pașei, se aflau vreo cinzeci 
de beșlii, cu șalvarii peticiţi și cu opincile rupte. Le era lehamite 
de slujba la împărăție. De cum se întuneca, se trânteau pe 
paturile acoperite cu rogojini, dormind duși până dimineaţa, 
chiar atunci când erau rânduiţi de pază în turnurile de unde 
urmau să privegheze fluviul și târgul. Puțin le păsa de seraiul 
hapsânului. Işi avea paza lui. De-ar fi luat foc, poate că nici nu 
catadicseau să arunce măcar o găleată de apă peste pojar. 
Gândeau numai la bucuriile de dincolo de ziduri, mai ales, la 
cele ale pântecelor și ale haremului, după care tânjeau. Pintilie 
le cunoștea păsul, astfel că n-avea nicio grijă dinspre partea lor, 
așteptând înfrigurat pe negustorașul îmbrăcat nemțește, după o 
vorbă șoptită la plecarea chervanelor. 

In toiul nopţii, Codobatură și flăcăii băltăreţilor de la Comana 
treceau peste împrejmuirea de piatră a curții, slujindu-se de 
crengile unui nuc bătrân. Nu se auzea decât răpăitul ploii. intreg 
Rusciucul dormea profund, scăldat în răcoarea binefăcătoare, 
căzută după atâta îndelungă arșiţă. 

Valahii se întâlniră în cuhnia unde Arghira-bucătăreasa, roabă 
din Epir, își aștepta libertatea cu ajutorul lor. li informă că pașa 
lăsase de pază opt oameni: trei eunuci și patru spahii, beţi-turtă 


la acel ceas, în afară de Ali-temnicerul, câine rău și credincios al 
stăpânului, veghind treaz la poarta dinspre târg. 

— Îl miruiesc eu pe netrebnicul ăsta, se îndârji Pintilie și vă 
încredinţez că n-o să mai audă în zori chemarea muezinului. 

Pe când se răsucea cheia în ușa închisorii, Vâlsan, sătul de 
lupta necurmată cu șobolanii stârniţi de foame din toate 
colţurile hrubei, sta gata să-i sară temnicerului în spinare, și, 
apoi... cum îi va fi scris! Auzi însă un glas cunoscut, din lumea 
unde nici soarele, nici luna nu muriseră. 

— Hai, măi Costache, că doar nu te tocmiși ca să păzești 
chiţoranii lui Ibrahim prin iatacul ăsta scârbos! 

La ușa haremului, un eunuc mătăhălos adormise rezemat de 
perete. 

„Allah să-ți ierte păcatele!” îl blagoslovi  Codobatură, 
mângâindu-l c-un retevei. Simţi că și spânul duhnea strașnic a 
ţuică. Pătrunseră ușor în odaia în care sforăiau eunucii, de unde 
se ridica aceeași binecuvântată mireasmă de prună. li legară 
zdravăn cu fâșii din macat, grămădind lângă ei și matahala 
doborâtă la ușa haremului. 

Cu pași de pisică, fetele comăneștenilor trecură pe lângă ușa 
Fatimei, pierzându-se în zăvoiul Dunării cu flăcăul lui Pintilie. 

— Ne mai spune, Arghiro, o rugă Ioniţă Codobatură, unde ţine 
pașa flintele. 

— În cetate. Doar patru lăzi sunt în cămara asta. Le-a adus un 
neamt alaltăieri. 

— Îți mulţumesc, femeia lui Dumnezeu. Poarta dinspre târg e 
deschisă, iar domnia-ta, slobodă să pleci unde ţi-e vrerea. 

— Unde? În pustia morţii? Acolo mi-s toate neamurile. Luaţi- 
mă cu voi! 

— Te luăm, că tot o fi mai bine la noi ca pe ceea lume. 

În vreme ce Ioniţă smulgea lacătul cămării cu arme, Arghira 
cotrobăia să-și ia plata unei robii de peste cincisprezece ani. 

La răsăritul soarelui, intrară teferi în stufărișul stăpânit de 
ghioluri și vânt, mai jos de raiaua Giurgiului. 

— Fiindcă împreună l-am dijmuit pe Ibrahim, se cade să 
facem parte dreaptă, vorbi Arghira. 

Recunoscând pungile trimise de Manuc pașei din Rusciuc, 
Codobatură șuieră uluit: 

— Sunt două mii de galbeni! Bună treabă, femeie! Avem 
pentru ce-ţi mulțumi. Măi fraților! nevoit sunt acum să vă las, ca 


să-mi ajung din urmă tovarășii porniţi spre Stambul. Să 
îngropăm puștile, că de le află Caragea, nu știu câte stârvuri de 
vlășceni s-or legăna în furcile domnești. 

— Nu, Ioniță. N-avea teamă. Le ducem într-un car cu fân la 
Comana. În Vlăsia noastră nu le mai dă de urmă nici mama lui 
Caragea. 

— Bine, Pintilie. Numai că, după isprava pe care-o făcurăm, vă 
sfătuiesc să plecaţi din sat. Tâlharii pașei știu urma fetelor și 
oricând vă puteţi aștepta la răzbunare. Acum aveţi bani să vă 
răscumpăraţi de la boier. Ca oameni slobozi nu-i greu să 
încropiţi o negustorie la București, unde o să vi se piardă urma. 
Dar mă minunez cum de mai sunteți „rumâni” când pravila a 
șters asemenea stare. 

— Nu și pe cea de bunăvoie, Ioniţă. Și, de mă crezi, au ba, eu 
și cu Vâlsan, ne-am vândut rumâni clucerului Tătăranu pentru o 
coadă de găină. 

— Ți-e poftă de glumă, Pintilie? 

— Aș! Acum vreo zece ani, o jumulitură de orătanie 
porumbacă a vecinului Vâlsan tot sărea gardul și-mi râcâia 
ceapa și usturoiul din brazdă. Am ucis-o cu piatra, vrând s-o 
alung. S-a ridicat omul cu pâră la zapciu, care m-a osândit să 
plătesc cincisprezece piaștri. Zece i-a băgat zapciul în buzunar 
și cinci i-a zvârlit păgubașului. M-am plâns ispravnicului. Asta 
mi-a dat mie dreptate. Numai că vecinul nu s-a lăsat. A mers cu 
pricina la Spătărie, unde s-a răsturnat din nou judecata, mai cu 
spor. Cum în fiecare an se schimbă dregătorii, tot dând fuga, 
când la unul, când la altul, azi eu, mâine Vâlsan și, tot întorcând 
judecățile pe dos, așijderea am întors și buzunarele, până ce ne- 
a pus sărăcia mâna-n gât, gata să ne taie răsuflarea. 
Nemaiavând după ce bea apă, am ajuns amândoi rumâni pe 
moșia ciocoiului, unde ne-am împăcat, crucindu-ne de năpasta 
judecăților fanarioțești și râzând amar de prostia noastră. 

— De n-aș fi fost ars și eu de dreptatea tâlharilor, mai că nu 
mi-ar veni să te cred, Pintilie. Dar la noi, judecata-i precum 
crângul de mărăcini: intră oaia în el să scape de lup și iese 
jumulită; că judecătorul merge ca șarpele - niciodată drept! 
Acum aveţi cu ce plăti preţul orătaniei care v-o robit. Urmaţi-mi 
sfatul. (Aveau să-l urmeze și peste câteva luni să zidească, în 
tovărășie, han cu aridicătură, lângă Straja Oborului, botezându-l 
„La Găina porumbacă”). 


* 


Abia târându-se pe șleaul desfundat de ploaie, convoiul 
chervanelor fu ajuns din urmă de Ibrahim-paşa, în popas de 
noapte. Spre bucuria și, în același timp, spre uimirea sa, pașa 
află că niciun tâlhar nu încercase să-l prade. Dar bucuria și 
uimirea i se schimbară curând în neliniște. Oare acel pezevenghi 
de ghiaur să-l fi pus pe drumuri numai pentru o răsplată 
hoțească? Oricât de puţin sprinten era la minte, Ibrahim își dădu 
seama că a fost păcălit cu cine știe ce gânduri rele; dar toată 
truda lui de a desluși ceva din iţele acestei taine fu zadarnică. 
Aprins de mânie, porunci spahiilor să fie gata de întoarcere într- 
o jumătate de ceas. Îl mai mângâia doar gândul răzbunării 
asupra ticălosului vârât în temniţă. Are să-l jupoaie de viu, 
bucăţică cu bucăţică, să-i scoată ochii și să-i smulgă limba cea 
mincinoasă. 

Zărindu-l pe Zoican, îi mărturisi ca unui prieten, cum fusese 
pus pe drumuri de un ticălos. 

Zoican bănui numaidecât că loniţă Codobatură nu e străin de 
păţania pașei. Dacă nechibzuitul o fi căzut cumva în mâinile 
beșliilor? 

Ajuns acasă pe lumină, Ibrahim-pașa se împiedică în poartă 
de stârvul lui Ali. | se tăie răsuflarea și i se înmuiară picioarele, 
când află năpasta căzută asupra-i. Fusese amarnic prădat de 
bani, giuvaericale și arme. Poate numai Allah îi cunoștea în acea 
clipă toată paguba. 

Răcnind ca un apucat, se repezi la închisoare. 

Ușa temniței, dată de perete, fu picătura ce umplu paharul. 
Simţi că un cui îi pătrunde în creier; că începe să vadă negru 
înaintea ochilor; că mâinile și picioarele nu-l mai ascultă; că 
limba i se împleticește, și că se cufundă într-o apă tulbure, 
înecăcioasă. 


* 


După vreo zece zile de drum, chervanele lui Zoican, aflate în 
fruntea convoiului, opriră să-și adape caii în jgheabul unei 
fântâni din marginea Silivriului, sat turcesc ceva mai la răsărit, 
dormitând pe platoul ce se deschidea larg spre Marea de 
Marmara. Fură siliți să zăbovească vreme îndelungată, fiindcă o 


caravană își adăpa cămilele, lăsate de turci să soarbă în voie 
într-o liniște aproape religioasă, ca într-o reculegere prelungită. 

Căruţașii puseră tuciul pe pirostrii. Le era tare dor de-o 
mămăligă vârtoasă. 

— Nu ne dai să coacem niște năzbâtii de-alea nemţești? îl 
întrebă Ispas pe Zoican. 

— Cum să nu! 

Îi umplu omului căciula cu cartofi, al căror chip și gust unii 
cărăuși îl aflaseră pentru prima oară la acest drum, nefiind 
cunoscuţi atunci în toată Țara Românească. 

— De unde-i ai, kir Zoicane? 

Râzând, le povesti cum adusese de la Sibiu o mână de cartofi. 
Când dăduse într-o ladă de niște gogonele, unele cât merele, 
altele cât oul, nevastă-sa, coana Polina, mușcase, scuipând și 
ocărându-l că vine de la drum cu tot felul de porcării 
papistășești. 

— Am pus câţiva sub test și când s-au copt i-a lăudat ca pe o 
bunătate a pământului. Din ce am adunat, în doi-trei ani am 
umplut grădinile băltenilor mei, iar de la ei și cele din satele 
vecine. 

Când chervanele pașei îl ajunseră, Zoican întinse un cartof 
copt căpeteniei spahiilor. Hasan îl duse la nas și, plăcându-i 
mirosul, întrebă ce e: 

— Ou de scorpie, glumi unul dintre căruţași. 

— Ptiu! făcu turcul zborșindu-se și aruncând cartoful cât colo. 
Ai vrut să mă spurci, ghiaurule! 

În zadar încercă Zoican să-l convingă că nu-i decât o 
nevinovată legumă. Spahiul n-a vrut să guste nici în ruptul 
capului, tot uitându-se chiorâș, când la negustor, când la 
căruțele lui. 

— Mi-ai luat-o cu mult înainte, ghiaurule. Caii ăștia mărunți și 
păroși sunt tot așa de afurisiţi ca și voi. 

— Nu sunt mai iuți decât ai luminăţiei sale lbrahim-pașa, ci 
căruțele noastre mai ușoare. 

— Dar ce marfă duci, bre! îl iscodi Hasan, ros de nestăpânită 
curiozitate. 

Drept răspuns, negustorul ridică pânza din spatele unui 
chervan. Pe sforile întinse sub coviltirul de rogojină, căptușit cu 
pânză de in, spânzurau cârnaţi oltenești, subţiri și strașnic de 
afumaţi. Dând fânul la o parte, vâri degetul în gâtul unui chiup, 


de unde scoase niște unsoare albă, încercând s-o dea spre 
mirosire lui Hasan. 

— Untură și afumături de porc, efendi, pentru supușii ghiauri 
ai luminatului nostru padișah, îl lămuri negustorul, făcându-l pe 
turc să se cutremure de scârbă și să scuipe în praful alb-cenușiu 
al șleaului ce ducea de la Adrianopole la Stambul. 

Zoican își dădu însă seama din privirea rea a lui Hasan, că 
acesta bănuiește și existenţa altor mărfuri mai de preţ, și că n- 
are gânduri curate. 

„Dacă avem un pic de noroc, mâine la prânz suntem la porțile 
Constantinopolului” își zise olteanul, cu gândul la orașul ce îl 
tulburase adânc de câte ori avusese ocazia să-l vadă în 
drumurile sale negustorești. Nu-l copleșea amintirea Bizanțului, 
cu năruitele palate ale bazileilor; nici mirajul seducător al 
Capitalei otomane, cu auritele moschei ale islamului credincios 
și războinic; nu-l fascinau luxuriantele grădini cu chioșcuri albe 
umbrite de sicomori, smochini și chiparoși ori vaălmășagul bizar 
al neamurilor, limbilor și straielor. Îl lăsa aproape indiferent 
puzderia dervișilor fanatici, ca și mizeria lingavilor călugări 
ortodocși, stăpâniţi de patriarhul ce trona la Kuru Cesme, pe 
Bosfor, cu strălucire trasă din rodul mănos al mânăstirilor 
închinate de domnii și boierii valahi, așa cum nu-l impresiona 
nici pustietatea cimitirelor turcești, înecate în cea mai 
cutremurătoare tristețe. Spiritul său negustoresc îi călăuzea 
mereu pașii spre Marele Bazar, să rătăcească prin labirintul cu 
ulite înguste, cu puzderie de prăvălii și tarabe, unde luxul nebun 
al Orientului se împerechea în mod straniu cu cea mai cumplită 
sărăcie. Masa de oameni, scurgându-se ca o lavă grea de lene și 
păcate, era parcă imaginea vie a resemnării acestui oraș, 
stăpânit de cruzimea stăpânilor, de atotputernicia bancherilor, 
de șiretenia diplomaților și negustorilor, de mită, intrigă, spionaj, 
trădări, camătă, bacșiș și sperjur. Aici vedea mai bine ca oriunde 
măreția Stambulului, ridicată pe geamătul atâtor popoare 
subjugate, simțind din plin umilinţa ticăloșirii și blestemul 
aruncat de fabulosul oraș, de atâtea veacuri, asupra ţării sale. 

— Cucoane Zoicane, îi șopti Codobatură, care de două zile îl 
ajunsese din urmă. Pocitania de Hasan uneltește ceva. A trimis 
un spahiu înainte, la Stambul, iar azi noaptea a vârât în fânul din 
codârla căruţei domniei tale două pistoale învelite într-o basma 
roșie. Le-am lăsat acolo, ca să te întreb ce facem. 


— Ei, loniţă, tâlharul caută pricină ca să asmută Agia 
Stambulului asupra noastră. Găsindu-ne armele, ne vor despuia 
de tot avutul și, de nu vom ajunge la galere, în cel mai fericit 
caz ne vom întoarce acasă desculți, goi și flămânzi. Nu și-a făcut 
socoteală proastă, tâlharul, fiindcă, pentru această ticăloșie ar 
primi un sfert din marfă. Dar n-o să-i meargă! Nu de pistoalele 
lui Hasan am grijă, ci de flintele ascunse pe fundul căruţei lui 
Ispas, fără care nu puteam porni la drum. 

Ajunși într-un sat, din marginea căruia începură a se arăta în 
zare minaretele Stambulului, se rupse osia din spate a căruţei 
lui Ispas. Sub privirea curioasă a lui Hasan, oamenii scoaseră 
marfa înghesuind-o în celelalte chervane. 

— Neghiobule! îi strigă Zoican. Cum ai plecat cu asemenea 
putregai la drum? Caută să meremetisești osia cât mai curând și 
vino la caravanseraiul lui Giugiuc-bei, lângă bazar. Altfel o să te 
mănânce câinii pe-aici, așa cum meriţi! 

— Ghinion, îi tălmăci apoi Zoican spahiului, prefăcându-se a 
nu ști că turcul vorbește românește, așa cum îl prevenise 
Pintilie. 

— Bine că ai luat marfa, îl consolă Hasan. 

Injurând de mama focului și trântind căciula de pământ, Ispas 
deshămă caii, tot învârtindu-se în jurul căruței, până ce Zoican îi 
șopti: 

— Faci cum ne-am înţeles. 

— Fac, dar mare comedian ăi fi fost, cucoane Zoicane. Mai să- 
mi vină a crede că mă ocărai serios. 

La Poarta Silivriului, tăiată în vechiul zid al împăratului 
Teodosie, convoiul fu oprit de vameșii Stambulului. Un ofiţer al 
Agiei le cercetă atent hârtiile. Văzând că pașa din Rusciuc cerea 
ca negustorul să fie primit cu omenie, întrucât duce marfă 
pentru cămările împărătești, se uită chiorâș la Hasan, apoi 
porunci soldaților să dea jos fânul din codărla lui Zoican, până ce 
găsiră basmaua roșie. Când o văzu, chiorului îi străluci ochiul de 
satisfacție. 

— A cui e? întrebă ofițerul. 

— A mea, răspunse Zoican. 

Se simţea în ea greutate de fier; dar, când fu desfăcută, 
Hasan rămase prostit, aflându-se acolo doar un clește, un ciocan 
și câteva caiele pentru potcovitul cailor. 


Înfuriat că fusese rupt de la treburile lui printr-o știre falsă, 
ofițerul nu mai scotoci și prin celelalte căruţe, convins că lui 
Hasan i se năzărise, având numai un ochi. Temându-se de 
mânia Marelui vizir, care poruncise ca negustorii să fie lăsaţi cât 
mai slobod să îndestuleze orașul înfometat, trimisul Agiei îl 
cinsti pe spahiu cu câteva ocări și c-un lat de sabie pe spinare. 

— Bre, îi vorbi Zoican, ce i-a cășunat ofițerului ăsta din senin 
pe domnia-ta? 

— Câine! răspunse, mânios Hasan, sudalmă adresată mai 
mult negustorului decât ofițerului. Dar Zoican se făcu a nu 
înțelege, fără a-și trăda în vreun fel multumirea pentru renghiul 
jucat tâlharului. 

Mormăind ocări ce-ar fi făcut să se cutremure până și sfânta 
piatră de la Mecca, Hasan își jură să se răzbune pe acest 
blestemat de ghiaur, care-i răsturnase tot planul si-l făcuse de 
râs în faţa soldaţilor săi. Temându-se ca pezevenghiul de valah 
să nu-l pârască lui Ibrahim-pașa, se hotărî să-l ucidă. Stambulul 
e mare. Cine poate afla pe cel ce-a vârât cuțitul în spatele unui 
ghiaur, când în oraș mișună tâlharii? 

Zoican se îndreptă cu chervanele spre Marele Bazar, unde 
Ahmed-efendi își avea bolțile negustorești, fiind cel mai vestit 
toptangiu de pielărie și blănuri fine din întreg Stambulul. li 
aducea piei lucrate cu mare meșteșug de tăbăcarii din 
Transilvania. Vânduse la Sibiu o cireadă de vite în tovărășie cu 
slugerul Tudor Vladimirescu, prietenul său. Aveau amândoi 
înțelegere ca din câștigul net al negustoriei, o treime să fie pusă 
la „Casa de comerț” a lui Hagi Costache Pop din Sibiu, pentru un 
gând ascuns, stârnit de când Caragea jefuia cu o cruzime ce 
întrecea pe a oricărui alt bei fanariot dinaintea lui. 

Lui Ahmed-efendi îi plăcu tare mult marfa, numai piei galbene 
și roșii, din care se lucrau încălțările protipendadei turcești. Se 
tocmi însă sângeros, așa cum sunt obișnuiți turcii să se 
tocmească, dar nici olteanul nu se lăsa mai prejos. De trei ori 
întorsese căruțele să plece din faţa prăvăliei și, tot de atâtea ori, 
fusese oprit, izbutind să mai scoată câte-un adaus la preț. 
Alimentele le vându ușor la caravanseraiul lui Kricor. Porni apoi 
să dea niște bani lui Garabet, îngrijitorul Casei lui Manuc-bei. O 
zări de departe ascunsă printre chiparoșii de un verde întunecat, 
cu umbrele așternute peste bătrânele ziduri ale Bizanțului. 
Poarta dinspre oraș dădea în ulița îngustă a bisericii Sfânta Irina. 


Pe aici cobori în grabă, fiind nevoit să se oprească, atunci când 
zări în curtea lui Manuc ieniceri cu coifuri înalte și ascuţite 
aidoma unor căpăţâni de zahăr. Incercând să intre, fu împroșcat 
cu înjurături și îmbrâncit în mijlocul uliței. 

„Se vede că Înalta Poartă s-a supărat rău pe Manuc”, gândi 
Zoican, îndreptându-se spre o cafenea din apropiere. Patronul, 
un armean negricios, bătrân și sfrijit, ștergea mesele cu 
pămătuful unei cozi de vițel. II întrebă dacă dorește cafea și 
ciubuc ori o porţie de chebap proaspăt, cu azimă caldă. 

— Chebap, răspunse Zoican, și-o ulcică de vin. 

— Vin? Hm! Se vede că ești străin, efendi. Cafenelele n-au 
slobozenie pentru asemenea băutură. Am limonadă, bragă și 
salep. Dar din ce parte de lume ești? 

— De peste Dunăre. 

— Român? 

— Da! 

— Bun venit! îi răspunse cafegiul în românește, bucuros de 
parcă ar fi revăzut un vechi prieten. Am avut cafenea la 
București, pe Podul Târgului de Afară, în marginea mahalalei 
Armenești, aproape de casa lui Manuc-bei, așa cum am și la 
Stambul. Dragomanul m-a ajutat mult și mi se strânge inima 
când văd ienicerii în curtea și-n casa lui. 

— Și Garabet, unde-i? 

— L-au ridicat aseară. Copiii și nevasta au scăpat. Sunt la 
neamuri în Galata. Manuc e în mare primejdie. Cine poate ști cu 
ce l-a mâniat pe padișah ori pe Marele Vizir. Ce n-aș da să-l pot 
vesti la timp! 

— li dau eu de știre. Sunt un prieten de negoț al beiului. Am 
adus bani pentru Garabet și cum nu mai pot întârzia, n-ai vrea 
să-i duci nevestei lui? 

— E pentru mine o datorie, efendi. Mă numesc Krikor. Spune-i, 
rogu-te, slăvitului dragoman, că-i sărut mâna și mă plec în fața 
lui ca o smerită și credincioasă slugă. 

— N-am să uit, kir Kricor. Cum găsesc însă o corabie ce merge 
spre Varna? 

— Găsim, efendi! 

De la Capuchehaia Țării Românești, al cărui frate era 
toptangiu la București, Zoican află că turcii s-au trezit cam 
târziu că au fost trași pe sfoară prin pacea încheiată la București 
în 1812, socotind că numai prin trădare s-au putut lăsa țarului 


pământuri turcești și jumătate din Moldova. Pe Dumitrachi 
Moruzi, care a slujit ca dragoman în tratativele de pace, l-a 
chemat Marele Vizir, i-a mulţumit pentru slujbă, îmbrăcându-l în 
caftan, și apoi l-a tăiat îndată, pentru trădare. Asemenea, i-a 
mai fost tăiat al doilea frate, iar al treilea, bătrânul Alexandru, 
fostul domn al Moldovei și al Ţării Românești, a fost trimis la 
galere. Cum Manuc a făcut legătura dintre muscali și turci, în 
hanul lui trătăluindu-se pacea, e socotit vinovat. Cercetarea și 
sigilarea casei sale e începutul sfârșitului. 

Părăsind Vlah-seraiul, aflat în Fanar, Zoican se întoarse 
nerăbdător la Kricor. 

— Efendi, mâine în zori pleacă o corabie la Varna. Am vorbit 
cu căpitanul Alvaro. Căutaţi pe chei vasul „Fortuna” și dați 
comandantului răvașul ăsta. 

Zoican își întâlni oamenii la hanul lui lani, pornindu-i spre ţară. 

— De la Babaeski ieșiţi la Varna și, prin Razgrad, la Rusciuc. 
Feriţi-vă de drumul pe care am venit. Hasan pândește, pentru 
răzbunare și bani. 

Zoican se grăbea să apere capul lui Manuc, dar ţinea să 
isprăvească și o treabă pentru care acesta îi dăduse un răspuns 
în doi peri. Îl opri doar pe Codobatură ca tovarăș de drum. 


CAPITOLUL II 
PIRAȚII 


Oamenii lui Zoican plecară călăuziţi de Ispas. Erau toți foști 
panduri și căruțași hârșiţi, învăţaţi cu drumurile Balcanilor și cu 
primejdiile ce se pot ivi la fiecare pas. Se mai lipise de ei un 
bulgar cu nevasta. Omul avea pe frunte o urmă de potcoavă 
pusă cu fierul roșu. 

— Nu te mira, creștine. Am fost ucenic la o fierărie. Un afurisit 
de spahiu mi-a lipit pe frunte potcoava scoasă din foc, mâniat că 
am aprins greu mangalul. 

După trei zile de mers, aproape de valea râului Ergene, Ispas 
recunoscu pe unul din spahiii lui Hasan, după calul sur și pușca 
rusească. Trecuse în galop, făcându-se că nu-i cunoaște. 

— Incepe nunta cu Hasan, le spuse căruțașilor. Sigur că o să 
ne lovească la cotitura din pădure, unde cele două stânci, ca 
două momâi, îngustează drumul. Am mas noi acolo o noapte, 
când veneam spre Stambul. 

Desfăcând podina dublă a căruţii, scoase armele, împărțindu- 
le oamenilor, apoi ceru bulgarului și nevestei lui să coboare, 
fiindcă se așteaptă la o luptă cu niște spahii și nu vrea să le 
primejduiască viaţa. 

— Nu cobor, răspunse bulgarul. Eu și nevastă-mea tragem 
bine și cu flinta și cu pistolul. Îi știu pe tâlhari. l-am întâlnit ieri. 
Ascultau de unul chior. 

— Așa-i! Are o socoteală cu noi și pentru asta nu trebuie să-ţi 
vări pielea în saramură. 

— Ba! Am și eu o socoteală cu el. Când a trecut pe lângă 
mine, chiorul mi-a cerut în bătaie de joc să-i împrumut nevasta 
pentru la noapte. M-am făcut că nu înţeleg și i-am întins pâinea 
pe care o aveam în traistă. De ieri n-am pus o bucătură în gură. 
Tin să-mi plătească pâinea și ocara. 

Câţiva din oamenii lui Ispas săriră în huceagurile ce urmau 
șoseaua. 

— Strecuraţi-vă până la stânci. Când or să ne atace tâlharii, îi 
loviți cu foc din coaste. 

Soarele pătrundea pieziș prin desișul pădurii de stejar, gata 
de asfinţit. Sub coviltirul din faţă Ispas și Ilvanciu așteptau cu 
armele încărcate. Mergeau la pas pe ulucul îngust și adânc al 
șleaului, într-o liniște nefirească de parcă ar fi străbătut o 


pădure încremenită. O lumină roșiatică juca pe creștetul pustiu 
al stâncilor, prelingându-se ușor peste umerii de piatră, spre 
apus. Niciun semn de primejdie nu se vădea de nicăieri, când un 
șuierat scurt spulberă liniștea, în vreme ce patru spahii săriră cu 
armele întinse în faţa căruţelor. In aceeași clipă, de după stânci, 
glasul lui Hasan răsună ameninţător: 

— Dacă mai faceţi un pas, vă ucid ca pe niște câini. 

Dar, de cum scoase capul, pușca lui Ivanciu nu-și greși ținta. 
Năuciţi de focurile ce veneau din toate părţile și descurajaţi de 
sfârșitul lui Hasan, spahiii o rupseră la fugă în adâncul pădurii. 

— Vino nevastă să-ţi vezi ibovnicul! îi strigă Ivanciu femeii, 
rostogolind cu piciorul în praful înroșit, trupul fără de viaţă a lui 
Hasan. 

Dimineaţa, la Babaeski, Ivanciu trase căruțele în curtea lui 
sărăcăcioasă și, ospătându-și prietenii, ceru pentru sine arma 
care-i scăpase de căpetenia tâlharilor și hangerul cu mâner din 
picior de mistreţ. 


* 


„Fortuna”, corabia venețiană cu trei catarge, transporta 
mărfuri și călători din porturile Levantului spre Stambul, Varna și 
Odesa. Căpitanul Alvaro primi pe Zoican și Codobatură cerându- 
le iertare că nu le poate oferi decât locuri pe punte. De-ale gurii 
n-are decât pentru călătorii tocmiţi mai înainte și mai ales 
pentru cei șase levantini din echipaj, care, când nu dorm și nu 
cântă, mănâncă. 

— Nu ducem lipsă de mâncare. Cu dormitul e mai greu, 
fiindcă atât eu, cât și tovarășul ăsta al meu suntem învăţaţi să 
ne tolâănim numai pe saltele de catifea umplute cu fulgi de 
porumbiță, sub baldachine de mătase, răspunse Zoican cu 
afectată seriozitate, cucerind simpatia marinarului. 

„Valahii ăștia au mult haz”, își zise căpitanul Alvaro, apoi, 
lovindu-se cu palma peste frunte, în semn că și-a amintit ceva 
de mare însemnătate, plecă grăbit. La scurt timp, se înapoie 
surâzând, însoţit de o namilă de matelot, ale cărui palme 
aminteau de lopeţile cu care se vântură grâul la arie. 

— Bun găsit, măi fraţilor, rosti uriașul, iacă, tare îmi era dor să 
mai grăiesc o ţâră rumânește, că de mult n-am mai auzit limba 
alor mei! 


— Te cred, îi răspunse Zoican, dar de-o gură de rachiu de-al 
nostru nu ţi-o fi dor? 

Nu mai avu timp să prindă vreun răspuns, fiindcă marinarul 
înșfăcă plosca întinsă și, într-o clipită, o auzi bolborosind 
speriată sub mustața uriașului. 

— Strașnic rachiu! 

— ȚŢuică bătrână. Și de ţi-o pofti inima, ţi-oi da să guști si-un 
pic de cârnaţi oltenești. 

Aflară că-l cheamă Eremie, transilvănean de prin părţile 
Sibiului; că fusese îmbarcat pe o corabie austriacă, eșuată lângă 
Pireu și de atunci colindă mările. Dar, tot întinzând vorba, îi 
înfulecă lui Zoican câţiva coţi de cârnaţi oltenești. Și ar mai fi 
înfulecat de n-ar fi fost chemat jos, în cabina căpitanului. 

Marea, până atunci liniștită, începu să fiarbă. Corabia, plutind 
cu toate pânzele umflate de vântul venit dinspre Bosfor, sălta 
tot mai nesuferit pe crestele înspumate ale valurilor. 

În vuietul stârnit, răzbătu ca tunetul un potop de înjurături. Se 
rostogoleau în el toţi sfinţii din calendarul ortodox. Nicicând o 
asemenea blasfemică sudalmă nu va fi produs atâta bucurie 
asupra unor suflete chinuite. 

— Incă unul de-al nostru, tresări Zoican, 

Atunci, zăriră un rumân cu suman de lână cenușie, umblând 
în patru labe pe punte, ca un prunc când începe să-nvețe a 
merge. 

— Pierduși averile lui lov, măi frate, de te prăpădești așa cu 
firea? 

Auzindu-și limba în această lume străină, omul sări uluit în 
picioare, pierindu-i ca prin farmec cumplitu-i necaz. 

— Pierdui măciuca. Am măsurat cu ea tot drumul de la Eşi la 
lerusalim, răspunse moldoveanul Toma Știr, privindu-l curios pe 
Zoican. Fără ea parcă mi-am rupt o mână. 

— Ai fost în hagialâc? 

— Boierul meu a ţinut să se-nchine la Sfântul Mormânt. M-o 
luat cu el, făgăduindu-mi slobozenie şi-un pogon de pământ, dar 
i-au rămas oasele pe-acolo, fi-i-ar pământul să-i fie, Doamne 
iartă-mă, că hulesc sfântu' pământ. 

Capricioasă, Marea Neagră își aprinde și-și stinge furia pe 
negândite. Curând, valurile se domoliră și huietul se pierdu în 
nemărginirea apelor. În liniștea așternută, izbucni atunci un 
strigăt de triumf: „Uite-o”! Toma Știr își freca bucuros palmele. 


Descoperise măciuca proptită de o babă în marginea punţii, dar 
însuflețirea lui pentru frântura de lemn stârni hazul lui 
Codobatură, care-l porecli, în glumă, „Hagi Măciucă”. 

Locul lui Eremie la cârmă îl luase unul dintre levantinii 
angajaţi de curând, când echipajul Fortunei fusese arestat la 
Heraclion, unde ucisese un ienicer, într-o cârciumă. Timonierul 
purta nădragi grecești, strânși pe pulpă, ilic turcesc și-un fes 
cenușiu cu ciucure lung pe care vântul îl răsucea, izbindu-i faţa 
întunecată de corsar. Două pistoale cu mâner cafeniu răsăreau 
din brâul de piele bătut cu ţinte strălucitoare. 

Pe lângă români se aciuiase și un călugăr grec de la Muntele 
Athos. Neliniștit, îi mărturisi lui Zoican că prinsese din șoapta 
unor marinari o vorbă rea: or să mâne corabia la Sinope, unde 
piraţii desfac marfă vie, acolo fiind târg de robi pentru toată 
Anatolia. 

— loniţă! aruncă o privire prin luminător și vezi ce se întâmplă 
înăuntru. 

— Am văzut și bine nu-i! se întoarse cu răspuns Codobatură. 
Căpitanul și Eremie zac legaţi-cobză, iar călătorii sunt jefuiţi. 
Tâlharii s-au făcut stăpâni pe corabie. 

Obișnuit din război să ia hotărâri grabnice atunci când simţea 
sub tălpi pământul zdravăn, ca pe un tovarăș de luptă, Zoican 
nu se prea afla în largul lui pe vechitura mișcătoare a lui Alvaro. 
Se adună însă în câteva clipe: „N-avem timp de pierdut! 
Marinarii care au părăsit velele ca să prade călătorii or să vină 
curând să ne înhaţe. Părinte, cată să intri în vorbă cu timonierul, 
că Toma Știr te urmează furiș”. 

In vreme ce moldoveanul scotocea înjurând, printre butoaiele 
cu apă, călugărul întrebă din mers pe cârmaci dacă mai e mult 
până la Varna. Când fu aproape, îl mirui cu măciuca, pe care o 
tot căuta suduind Toma Știr: „Să dormi nelegiuitule, până te-or 
trezi trâmbițele de aur ale Judecăţii de apoi” - îl blagoslovi 
sfinţia-sa, luându-i pistoalele, legându-l și înfundându-i gura cu 
basmaua. 

— Nu vă miraţi, fraţilor, de astă faptă creștinească. Până să 
îmbrac rasa călugărească am haiducit prin munţii Macedoniei 
împotriva păgânilor care ne-au ars satul și ne-au prăpădit ce 
aveam mai drag pe lume. 

Ascunși după tambuchi, la gura scării, Zoican și prietenii lui 
așteptau înfriguraţi ivirea tâlharilor. Pe scara îngustă nu puteau 


urca decât unul câte unul. Primul căzu într-un laț, meșterit de 
călugăr din cingătoarea anteriului. Al doilea cunoscu dulcea 
mângâiere a reteveiului sfinţit la lerusalim. Ceilalţi trei pirați 
erau prinși în mișelia ce se petrecea în pântecele corăbiei. 

Aflând că Frangulis le e căpetenie, Zoican îi strigă din gura 
scării: 

— Hei, Frangulis! Ti-am legat voinicii de pe punte. Corabia e 
acum în mâinile mele. Dacă nu vrei să ajungi în ștreang, dă-mi 
ascultare. 

Drept răspuns, un foc de pistol răsună de dedesupt, iar 
glonțul șterse o mânecă a lui Zoican. 

— Așa ţi-e vorba? izbucni negustorul, trântind oblonul peste 
gura scării, ca să taie tâlharilor orice speranță de ieșire. 

— Măi, iscusitule, se auzi înfundată și obraznică vocea lui 
Frangulis, lasă barca la apă și dă-mi drumul. Altfel îl ucid și pe 
căpitan și pe timonier. 

Răspunsul negustorului fu înăbușit de strigătul mânios al 
unuia dintre tâlharii ce ţineau călătorii sub amenințarea 
pistolului. 

— Barca, Frangulis? Cum o să-ncăpem șase inși într-o 
bărcuţă? Ne-ai pus să le găurim pe celelalte ca nu cumva să 
scape prizonierii și-acum te gândești numai la pielea ta? 

— Tragem la sorți! 

Se vedea însă că el era gata să tragă cu pistolul în cutezătorul 
său tovarăș de nelegiuiri. 

„Nu fiţi proști, îi șopti leremie piratului de lângă el, care îi 
fusese ajutor la timonă. Vă minte!” 

Înţeleși fulgerător dintr-o privire, ambii tâlhari săriră asupra 
căpeteniei lor, luându-i armele. 

„Vă garantez viaţa și libertatea. Știu că Frangulis v-a silit să 
vă supuneţi lui! Dezlegaţi-ne, vorbi cu hotărârea unei porunci 
căpitanul Alvaro”. 

Strâns în frânghii, mai-marele piraţilor fu trântit de leremie pe 
punte, la picioarele lui Zoican, ca un balot de bumbac: „Marfă de 
soi, jupâne!” 

Curând noaptea se prăbuși dușmană peste mare, într-o beznă 
de nepătruns. O răsuflare sărată aducea din depărtări huiet greu 
ca un geamăt și ca un bocet imens, iscat parcă dintr-o spaimă a 
lumii. Codobatură asculta, încercând să aţipească, cu sufletul 
înmuiat de neliniște: „Imi vine a crede că am călcat pe celălalt 


tărâm și se aud câinii iadului lătrând!” Era gata să jure că n-o să 
mai pună piciorul pe o corabie, dar se stăpâni: „Ce! Poţi știi ce-i 
mai trece prin cap lui Zoican?” La Varna, se bucură de hotărârea 
lui leremie: 

— No, fraţilor, merg cu voi! Mi s-a făcut lehamite de apele 
aiestea smintite. 

— Și eu, dacă mă luaţi, sări Toma Știr. Nu mai am pe nimeni 
acasă. lar la pogonul făgăduit de boier nici nu visez. Cucoana lui 
trăiește cu vechilul, iar ăsta-i învăţat să piardă ce pierde popa la 
mort! 

— Dacă mai știi să cârmești o gloabă de cal, timonierule, te 
luăm; iar pentru câte păcate ducem în spinare, un om sfinţit la 
lerusalim, ca Toma Știr, ne-o prinde bine, răspunse râzând 
Zoican. 


* 


La menzilhaneaua din Giurgiu, Zoican puse câțiva galbeni în 
mâna căpitanului de poștă, ca să-i lipească la pecetea răvașului 
de drum un fulg, de-au înnebunit surugiii când l-au zărit, 
ducându-i cum duce vântul fulgul, fiind acesta semn rânduit de 
stăpânire pentru ceaușii domnești, purtători de vești grabnice. 
Ajunseră la București noaptea. 

— Ioniță, eu mă strecor singur în târg. Tine toți banii. Dormiţi 
la noapte în grădina logofătului Bellu. Paznicul vă adăpostește în 
colibă pentru un piastru. Nu putem merge noaptea fără felinar 
pe ulițele Bucureștilor. Și, chiar dac-am avea, tot ne-ar opri 
străjile să ne cerceteze. De ne află cu bani, e vai și amar. Am 
scăpat de turci și de Frangulis ca să ne prade oamenii lui 
Caragea, așa cum m-au prădat pe mine acu trei ani de peste o 
mie de piaștri. Mi-au luat banii, iar dimineața m-a pitarisit Vodă 
pentru ei. Păzește-te Ioniţă, că pentru bănetul ce ţi l-am lăsat ori 
te face Caragea serdar, îmbrăcându-te în caftan din pânză de 
izmene ori te hirotonisește mitropolitul popă de mir cu anteriu 
de bogdaproste și o să ne întâlnim apoi, serdare, sfinţia-ta, cu 
traista goală și cu buzele umflate, că-i vremea când din trei 
calici, unul ajunge popă și altul boier. 

Râseră de această nouă și drăcească născocire a fanarioţilor, 
hotărând să se întâlnească a doua zi către prânz la Hănișorul 
Oltenilor. 


În deal, culesul viilor era în toi. Se mai potrivise și-n ajun de 
sărbătoare. Petreceau oamenii la crame, auzindu-se de departe 
țipăt de cimpoi și bâzâit de cobză. In lumina felinarelor se 
storceau toată noaptea strugurii în linuri, curgând râu mustul de 
sub picioarele călcătorilor, însoţit de glasul răgușit al lăutarilor, 
cu „ofuri” și strigături porcoase, scăldate în izul îmbietor al 
pastramei. 

Zoican cobori printre răzoare de vii și livezi, furișându-se ca 
un hot. Străbătu stufărișurile de pe marginile Lacului lui Filaret și 
pustietatea maidanelor înecate în bălării, până la ţigănia 
Mitropoliei. Pe uliţe, nici ţipenie de om. Se auzea numai 
hămăitul câinilor treziți din somn, cocoși zăbăuci, trâmbiţând 
pentru miez de noapte și orăcăitul broaștelor de prin viroagele și 
bălțile Dâmboviţei. Luna, marele felinar al Bucureștilor, 
adormise undeva, pe după nori. Aproape de malul gârlii făcu 
popas lângă zăplazul bisericii Domnița Bălașa. Se zărea Hanul 
lui Manuc, cu podișcă așternută peste apă. Pâlpâia în capătul ei 
o lumânare adăpostită de ploaie și vânt într-o bășică de porc. 
Doi străjeri tăifăsuiau alene în lumina ei pală. Din când în când 
se ridicau cu rândul, făceau câţiva pași în sus și-n jos pe malul 
gârlii ori pe ulița Craiovei, strigând prelung și monoton cu 
lehamite în glas: „Te văăd, te... văăăd!” deși nu vedeau decât 
umbra turlelor bisericii, și apa murdară a Dâmboviţei, de unde 
se iscau mirosuri grele de gunoi și putreziciune. Cum nu era chip 
de trecut pe aici, Zoican ocoli pe sub Dealul Mitropoliei, 
strecurându-se pe puntea întunecată și șubredă de la Vadul 
Sacagiilor. 

Bătu cu fereală în poarta ghintuită a hanului. Curând, se 
căscă o ferestruică la odaia chelarului. 

— Zadic! Sunt Zoican. Ascultă-mă bine. Vin într-o fugă de la 
Stambul. Du-mă degrabă la Manuc-bei, că e primejdie de 
moarte! 

Zadic amuţi, știindu-l pe negustor apropiat stăpânului său. 
Cobori c-un paznic și cu două felinare, pornind pe uliţa Târgului 
de Afară, unde, în marginea Mahalalei armenești, se afla casa 
beiului. 

— Veşti proaste, boier dragomane, îi vorbi Zoican din prag. 

Manuc ascultă împietrit știrile celui ce-i speriase somnul. 

— Turcii au nevoie de averea mea. Știam, dar mă așteptam 
să se dezlănțuie ceva mai târziu. 


Înalt, voinic, de o rară frumusețe bărbătească, cu fruntea de 
gânditor, Manuc răspândea din ochii-i mari, misterioși, un fel de 
vrajă care înmuia. Dar nici mândria și prestanţa lui, nici 
neîntrecuta-i  elocință, nici  neasemuita-i inteligență, nici 
renumele și uriașa avere a beiului, nu-l impresionau mai mult pe 
Zoican ca ochii aceia negri și mari, ce adunau parcă în lumina 
lor mărturia unor tainice puteri lăuntrice. Zoican le simţise tăria, 
deslușind însă și un licăr de viclenie ce s-ațâța uneori numai cât 
sclipirea cărbunelui trezit de sub spuză. Era slăbiciunea care-l 
trăda, - olteanul știind că atunci nu era sincer. Când îi spusese 
că Poarta îl învinuiește de trădare pentru pacea de la București, 
îi apăru în ochi strania lucire. Din acea clipă, Zoican nu mai 
crezu în nevinovăția lui Manuc. Se feri a-și da pe faţă, în vreun 
fel, gândurile, ţinându-i isonul: 

— Boier  dragomane, adeseori oamenii sunt răi și 
nerecunoscători, mai ales când trăiesc sub apriga putere a 
banului. Lăcomia turcului e fără margini, la fel ca și cruzimea lui. 
Se cade să-l judecăm prin aceste două fețe. 

— Să lăsăm aste zadarnice preţuiri ale slăbiciunilor omenești 
și să facem un târg. Mi-ai cerut înainte de a pleca la Stambul să- 
ți arendez moșia Drajnei din plaiul Teleajenului, unde mi-a murit 
arendașul. Am chibzuit să ţi-o dau pe 29 de ani, iscălind că am 
primit suma cuvenită pe tot acest timp. O fac din recunoștință 
că poate mi-ai scăpat capul, dar și pentru că îţi cer ceva în 
schimb. Amândoi suntem negustori. Știm bine că o mână spală 
pe alta. Moșiile nu le mai pot vinde. Aș da de bănuit. Cum stam 
ca pe cracă, mi-am trimis banii la Sibiu încă din luna trecută, în 
afară de giuvaericale. Oamenii mei sunt urmăriţi și, drept să-ţi 
spun, nici nu mai pot avea încredere în ei. Te știu cinstit și cu 
prieteni în Transilvania. Ai putea să faci această primejdioasă 
treabă, trecându-le peste munţi?... 

— Da, boier dragomane. O să le găsești în păstrare la Casa de 
Comerț a lui Hagi Costache Pop din Sibiu. 

— iți mulțumesc. Mâine către prânz vino la han să primești 
aurăria și sinetul pentru moșie. 

— Aș mai avea o necuviincioasă rugare. Domnia-ta cunoști în 
Transilvania negustori de arme. Îmi fac trebuinţă. 

— Arme? kir Zoicane! Arma negustorului e banul. 


— Mușteriii mei îs mulți și n-am atâţia bani să-i împac. Un 
glonţ e mai ieftin ca un galben și înseamnă un vrăjmaș mai 
puţin. _ 

Manuc zâmbi. li plăcu acest negustor pornit și spre alte rosturi 
decât cele negustorești. 

— Punem totul la cale când ne vedem la Sibiu. 


CAPITOLUL II! R 
NECAZURILE LUI ILIE UTUBARZA 
ȘI ALE VISTIENICULUI ANDRONACHIS 


De cum scapă de strânsoarea munților, la sud de Văleni, 
valea Teleajenului se deschide lacom de parcă ar vrea să înghită 
tot Codrul Vlăsiei și toată pustia Bărăganului. Când se întețesc 
ploile pe Ciucaş și pe Muntele Roșu, apele acoperă uriașa albie a 
râului, încât pare o Dunăre sălbatică și necunoscută, ivită peste 
noapte, nu se știe de unde, într-o matcă străină. 

Moșiile vistiernicului Andronachis se răsfaţă pe ambele maluri 
ale râului. l-au sporit tot mereu de când se află în mare cinste la 
Curtea lui Caragea. Dar, oricât ar fi de vijelios Teleajenul și 
oricât de lată albia lui, vistiernicul ţine sub privirea-i aspră tot 
întinsul pământurilor. Zapciii au devenit mai câinoși, ispravnicii 
mai hapsâni, iar boierul care-i mână din umbră, mai lacom decât 
toți slujbașii săi laolaltă. Ţăranii abia își mai pot trage sufletul, 
loviți, schingiuiți și prădaţi. Ba, împovărând cu angarale niște 
moșneni de peste Olt, le luase locurile cu anasâna, ca să le 
arendeze unui ticălos de odobașă. Pentru ele se judecase 
Vladimirescu la Divanul domnesc și i se tăgăduise dreptatea. Și 
tot pentru ele fusese osândit la ocnă un pandur cu numele de 
Vasile Jiganie. Furios pe mârșăvia boierească, acesta se 
răzbunase, răsturnând rădvanul lui Andronachis în Dâmboviţa, 
pe când vizitiul intrase cu caii la un potcovar de pe malul gărlei. 

Într-o primăvară, s-a auzit că niște lotri au călcat două conace 
boierești. Toate poterele trimise pe valea Teleajenului în sus, nu 
le-au găsit urma. Căzură curând pradă și conacele Bălăcenilor 
de la Scăeni și cele ale Cocorăștilor de la Plopeni. Mumbașirii și 
zapciii, împlinitori de biruri, erau prinși, bătuţi și ușuraţi de 
bănetul ridicat cu mare silă. Inspăimântată, stăpânirea spori 
numărul arnăuţilor, trimițându-l chiar pe cârc-serdarul loanidis, 
vestit gonaci de tâlhari, să bată zile-n șir pădurile de pe Văile 
Teleajenului și Slănicului. Țăranii răspândeau și vorbe de groază 
despre duhuri ce ar fi pus stăpânire pe locurile de la Moara 
Dracului: că au fost găsiţi drumeţi uciși, nu pentru jaf, ci pentru 
ca moroii să le sugă sângele. Bănuind că aici e cuibul haiducilor, 
cârc-serdarul porni să-l cerceteze, râzând de prostia ţăranilor ce 
împrăștiau asemenea zvonuri neroade. Incerca astfel să-și facă 
sieși curaj, întrucât sufletul îi era stăpânit de puzderia 


superstițiilor aduse din Epirul unde își avea baștina. Poterașii de 
sub comanda lui erau măcinaţi de aceeași teamă, fiind toți 
oameni simpli, hrăniţi îndelung cu povești de groază, în care tot 
felul de strigoi, știme, iele și vampiri ucideau oamenii fără ca ei 
să se poată apăra în niciun chip. 

Au bătut zadarnic locurile de la Moara Dracului până ce, 
mofluz, cârc-serdarul porunci poterei să iasă din pădurea 
amenințată de umbrele nopţii. Un zgomot ciudat, ca un șuierat 
sau ca o bătaie de aripi, pluti o clipă printre crengi. Calul se 
poticni, sforăind parcă a lup, apoi o rupse la fugă, turbat. Cârc- 
serdarul fu smuls din șa, slobozind un urlet de groază și, 
rămânând c-un picior agăţat într-o scară, fu târât până în 
prundul Teleajenului, unde poterașii abia îi mai recunoscură faţa 
zdrobită. Erau cutremuraţi de spaimă. Numai o putere 
diavolească era în stare să săvârșească asemenea faptă. In 
urma lor „moroiul” ridică reteveiul pe care-l aruncase în 
spinarea calului și tăie coarda de curpen legată de-a curmezișul 
potecii, pornind spre tovarășii săi de haiducie. 

Era llie Uţubarză, căpetenia a vreo douăzeci de voinici. Unii 
luptaseră în cetele de panduri ale parucicului Tudor 
Vladimirescu împotriva turcilor. Deși Caragea risipise Corpul 
pandurilor, luându-le armele, și poruncise ispravnicilor să-i 
împiedice a face zurbe, aceștia se aflau în fruntea celor ce 
hărțuiau stăpânirea. Pe valea Teleajenului parte dintre răzvrătiți 
erau șezători pe la casele lor, parte se ascundeau sub rasă 
călugărească, pe care seara o puneau în cui, pentru slujbe de 
noapte, dincolo de zidurile mânăstirii Cheia, vechea ctitorie de 
lemn a ieromonahului Damaschin, vestitul haiduc de odinioară 
al acestor locuri. Aveau ca iscoadă și om de legătură pe 
Cosmuţă, un băiețaș orfan de amândoi părinţii din vremea 
ciumei, purtându-i acum de grijă călugării de la Cheia, unde 
fusese dus de llie Uţubarză. 

Într-o zi, băiatul le dădu de știre că vistiernicul Andronachis 
venise de la București, și că parte din arnăuții lui fuseseră trimiși 
cu mumbașirii pentru strângerea dărilor. Noaptea, ceata lui Ilie 
Utubarză îi călcă conacul. Pe vistiernic nu l-au găsit. Un ceas 
întreg tremurase în adâncul beciului, într-o putină cu varză acră, 
unde era cât pe-aci să se înece, jurând că de va scăpa teafăr, în 
viața lui nu va mai mânca nici sarmale, nici potroace, făcându-i- 
se tare lehamite de o asemenea legumă puturoasă. 


După două zile, vistiernicul dădu buzna în Divanul domnesc: 

— Măria-ta! M-au călcat tâlharii. S-a dus toată agoniseala 
mea, tot bănetul! 

— Bănet? De unde bănet, Andronachis? Doar tot timpul te 
plângi de sărăcie! 

— Puțin, atâta cât a fost, măria-ta, era munca mea și mă 
doare inima! 

— Nu te credeam așa amarnic la pagubă, vistiernice, îl 
zeflemisi Caragea. 

— Să ierte măria-ta, dar abia am scăpat cu viaţă. Din pricina 
acestor tâlhari nu mai putem împlini nici dările. 

— Trimis-am potere, Andronachis. Prinsu-mi-aţi vreun tâlhar? 

— Sunt tare vicleni, milostive stăpâne, și îi ascund hoţii de 
țărani. 

Dinspre ușa Divanului domnesc răzbătu atunci o larmă 
neobișnuită. Ploconindu-se adânc, un ciohodar aduse vestea că 
vizitiul vistiernicului Andronachis a recunoscut pe unul dintre 
tâlharii care au călcat conacul boieresc. Incerca să dea buzna cu 
de-a sila în Palatul domnesc și l-au prins arnăuţii. 

— Umblă să mă omoare, măria-ta, sări Andronachis. 

— Liniștește-te vistiernice. Nu-l crede atât de nătâng să intre 
în gura lupului când te poate ucide în altă parte fără rizic. 
Altceva l-a mânat încoace și asta vreau să aflu. Aduceţi-l, după 
ce o chemați pe domnița Ralu. 

Răsfăţatei sale fiice vodă ţinea să-i ofere spectacole mai 
palpitante decât vechile tragedii grecești ce se jucau la teatrul 
ei de la Cișmeaua Roșie. 

Când Ralu se așeză în jilțul din stânga lui Vodă, fu adus în sală 
prinsul. Un bărbat înalt, chipeș, cu plete negre, cu ochi de 
tăciune, legat fedeleș, era împins de arnăuţii ce tot încercau să-l 
prăvălească în genunchi în fața lui Caragea. Scuturându-se, 
omul strigă de se cutremură Divanul: In lături, zmeii-zmeilor! Nu 
vă mai umflaţi în pene. Plecându-se apoi înaintea fanariotului, 
rosti răspicat: 

— Să trăieşti, măria-ta. Nu sunt tâlhar și nu am fost prins de 
acești fluieră-vânt. Am venit singur la Curte, ca să afle măria-ta 
unele fapte ce pun ţara pe foc. Rog smerit, a porunci să fiu 
dezlegat, că nu se cuvine a sta ca un lotru în faţa unor cinstite 
obraze. 


Ochii domniţei Ralu scânteiau. Îi plăcea voinicul acesta 
vânjos, plin de mândrie și curaj. Se plecă și-i șopti ceva lui vodă 
la ureche. 

— Dezlegaţi-l, porunci Caragea. Acum spune, omule, cine ești 
și ce vești năstrușnice îmi aduci, i se adresă „tâlharului”, care 
sta drept ca un brad în faţa sa, privindu-l fără sfială. 

— Măria-ta, sunt llie Uţubarză, moșnean din Drajna. 

— Văd că porți cizme rusești. 

— Am fost pandur. 

— A! ticălos dintre cei ce s-au ridicat împotriva luminăţiei 
sale, sultanul! Ar trebui să vă trimit pe toţi la spânzurătoare. 

— De spânzurat, mă poţi spânzura, nevinovat, măria-ta, dar 
ticălos nu sunt. Am luptat cinstit, cu sabia în mână, ca ostaș. 
Ticăloși sunt cei ce uneltesc pe dedesupt și lovesc pe la spate, 
ca unii dintre dregătorii măriei-tale. 

— Răspunde odată, omule, la cele ce te-am întrebat, ori ești 
capiu, răcni vodă, întărâtat de nemaipomenita îndrăzneală a lui 
Utubarză, în vreme ce boierii divaniţi amuţiseră. 

— Eu am călcat conacul boierului Andronachis! 

Întreg Divanul începu să freamăte. Se auzi mai întâi un 
murmur general, apoi izbucni glasul spumegând de furie al 
vistiernicului: 

— Spânzură-l, măria-ta. 

— Dacă va trebui, și numai după ce-l voi asculta. 

— Măria-ta, continuă Uţubarză, n-am luat nicio lăscaie din 
casa boierului. 

— Minte, doamne! 

— O să vadă măria-sa cine minte, îl înfruntă Uţubarză. 

Din rândurile divaniţilor porniră strigăte furioase: tâlharule, 
ucigașule, la spânzurătoare. 

— Măria-ta, nu este iertat ca asemenea ticălos să arunce 
vorbe de ocară asupra unui velit boier, strigă logofătul Lascaris. 

— Te asigur, arhonda, că dacă acest ipochimen se va dovedi 
mincinos, îl pun în furci. Spune mai departe. 

— Dările au fost ridicate de câte două și trei ori peste ce se 
cuvenea a da fiecare birnic, iar banii n-au ajuns la vistierie, 
fiindcă zapciii au fost loviți de tâlhari. 

— De voi, mișeilor! ţipă vistiernicul. 

— Nu! Noi i-am dovedit numai, și-am venit să-i dăm pe mâna 
stăpânirii. 


— Cine sunt? răcni Caragea. 

— Oamenii domniei sale, arătă Uţubarză spre vistiernic. 

— Bre omule, nu ești în toate mințile? 

— Oare numai smintiţii pot spune adevărul în ţara asta măria- 
ta? 

— E un răzvrătit şi-un hoţoman. Nu-i asculta baznele și 
ocările, doamne! strigă mânios, în grecește, Andronachis. 

— Nici nu mint, nici n-am de gând să fug, fiindcă, așa cum 
spusei, de buna mea voie am venit, răspunse Uţubarză tot în 
limba lui Homer. 

— Văd că vorbești bine grecește, mârâi Caragea surprins. 

— Grecește, turcește și rusește, măria-ta, că de la o vreme, 
pe acest pământ al nostru, bătut de războaie și răscolit de oști 
străine, au început a răsuna atâtea limbi ca în Turnul lui Babel. 

— Cum dovedești învinuirile? Dacă te reazimi numai pe 
clevetire și ocară, proastă socoteală ţi-ai făcut! 

— Să fie cu iertare, maria-ta. Socoteala e bună și mărturii am, 
numai că nu-s la mine. 

— Mincinos și clevetitor... La spânzurătoare, strigă vânăt de 
furie Andronachis. 

— Nu te grăbi, arhonda! Capetele cad și de iatagan. 

Vistiernicul îngălbeni. In glasul lui vodă suna o umbră de 
mânie  domolită și-o amenințare surdă. latagan? Numai 
capetelor boierești li se făcea hatârul de a fi tăiate. Oare ce-i 
trece prin gând lui vodă? 

— Unde-ţi sunt dovezile? 

— La hanul unde am tras. De le găseau cei ce m-au legat ca 
să se vitejească, ele ar fi fost mai de preț decât viaţa mea și n- 
aș mai fi avut acum cinstea să-mi plec smerita frunte în fața 
măriei-tale. 

— Să vină căpitanul lordache. 

— Aici sunt, doamne! 

— Du-te cu acest ipochimen să-mi aducă niște hârtii. Nu-l 
scăpa din ochi. 

Cum se răspândise vestea că a fost prinsă o căpetenie de 
tâlhari, întâmplare nu prea obișnuită pentru Agie și Spătărie, 
mulţimea se adunase în fața Curţii domnești. Când oamenii 
băgară de seamă că hoţul umbla fără obezi la mâini, călcând 
mândru ca un crai între arnăuţi, simţiră că nu-i vorba de un 


tâlhar, ţinându-se alai după el la „Hănișorul Oltenilor”, unde 
Cosmuţă juca arșice cu copiii de seama lui. 

„Hai Cosmuţă, că te-a poftit măria-sa la masă, să-ţi dea niște 
baclavale!” îl chemă Uţubarză. 

Mulțimea avu iarăși prilej de uimire, văzându-l cum se 
întoarce, voios ca la nuntă, spre palatul domnesc, între fioroșii 
arnăuţi, ţinând de mână un pui de ţăran cu cămașa ca laptele, 
cu cismuliţe roșii, cu chimir înflorat și cu pălăriuţă verde pe care 
se răsfață o coadă stufoasă de veveriţă. 

Uimirea tăie glasul boierilor. Cosmuţă îngenunchie în faţa lui 
Vodă, așa cum fusese sfătuit, așezându-și grijuliu pălăria pe 
covorul de Smirna și netezind ușor cu podul palmei coada de 
veveriţă, că i se cam răvășise părul. Gestul stârni râsul domniţei 
Ralu. 

— Asta ţi-e dovada? se zburli Caragea. 

— Îndată, măria-ta! 

La semnul lui Uţubarză, Cosmuţă se ridică, își deschise 
tacticos chimirul, apoi trase dintr-un buzunăraș un carnețel cu 
scoarțţe de piele neagră. In acea clipă, arșicele câștigate în fața 
hanului curseră din sân, rostogolindu-se pe covor, până la 
picioarele tronului. Domnița Ralu fu prima care izbucni în râs. 
Caragea, stăpânit de o bucurie ascunsă, hohoti de se scutură 
scaunul domnesc, cu tuiurile din coadă de cal așezate în spatele 
său. Hazul cuprinse întreg Divanul. Până și Uţubarză zâmbi. 
Numai Cosmuţă, nedumerit de ce s-or fi hlizind atâta boierii 
ăștia pentru nimica toată, își aduna liniștit oscioarele de miel 
risipite pe covorul domnesc, trăgând cu coada ochiului, când la 
Vodă, când la Uţubarză. 

— lacă, Măria-ta! In acest catastih se află scris câţi bani au 
fost daţi boierului vistiernic și de la cine au fost smulși, cu slovă 
așternută chiar de mâna condicarului boieresc. 

Caragea răsfoi filele, citind cu glas tare: „La 15 aprilie, am dat 
boierului Andronachis trei pungi luate de oamenii noștri de la 
isprăvnicei, când a fost ucis arnăutul Sabri. La 13 mai, așijderea 
am dat două pungi din banii adunaţi de la ţăranii din deal și de 
sub munte... La 7 iunie am dat 206 galbeni de la Vama Bratocei, 
când a ars vama, la...” 

Vodă se opri din citit, adresându-se lui Andronachis care 
schimba feţe-feţe: 


— Așa, vistiernice! Pui tâlharii să-mi ucidă oamenii ca să-i 
prazi... Dai foc vămilor, ca să le furi aurul... Asta e mare ocară 
pentru un dregător al meu. Eu nu dau crezare unor asemenea 
bazaconii. 

— Sărut dreapta, măriei-tale, izbucni vistiernicul căzând în 
genunchi. E o plăsmuială a dușmanilor mei... 

— Nici nu mă îndoiesc, vistiernice, răspunse vodă, jumătate în 
glumă, jumătate în serios, încât boierii nici nu mai știau ce să 
creadă. 

— Măria-ta, rupse tăcerea Uţubarză, kir Lambru, condicarul 
boierului vistiernic este în mâinile noastre, viu și nevătămat. L- 
am ridicat odată cu catastihul său. Poate mărturisi. 

— lordache! pune-l la bașcă pe acest om până ce ni se 
înfățișează condicarul. Să nu fie cu nimic tulburat, iar băiatul să 
fie dus la casa lui. Domniile voastre sunteţi slobozi, boieri. 

Când vistiernicul încercă să treacă pragul Divanului, unul din 
calemgiii domnești îi șopti la ureche: „Arhonda, măria-sa 
poruncește să aștepți”. 

Așteptă mai bine de o jumătate de ceas, fierbând, și tot 
întrebându-se: „Ce i-o fi trecând prin cap tâlharului-tâlharilor din 
scaunul ţării? Nu vrea să lase altora nici măcar firimiturile?” 

Fu poftit de vodă, c-o politeţe silită, să ia loc pe-un colț al 
sofalei domnești, unde ședea întins, trăgând tacticos din ciubuc. 

— Bre Andronachis! Omul ăsta nu minte. Ai tâlhărit fără cap 
din banii vistieriei. După socotelile condicarului tău, suma se 
ridica la 118 pungi numai în acest an. Fiindcă din ceilalţi, 
socotelile lipsesc, înmulțind cu 3, de când îmi ești vistiernic, fac 
354 de pungi. Unde sunt banii? 

— Măria-ta, jur pe icoana făcătoare de minuni a... 

— Lasă icoanele făcătoare de minuni, Andronachis, și fă 
minunea să-mi împlinești jumătate din pagubă, așa cum am 
socotit-o. Pentru restul te iert. Suntem aici între patru ochi. Dai 
banii - bine! Am eu grijă ca nici Lambru, nici Uţubarză să nu mai 
vorbească. Nu plătești, te pecetluiesc și te pun la gros, iar 
paguba mi-o scot singur. 

— N-am decât 52 de pungi, măria-ta. 

— Andronachis! După cum vezi, sunt om de omenie... Ti-am 
cerut jumătate, nu tot. Ori 177 de pungi, ori nimic. Până te 
hotărăști, te trimet la Mânăstirea Snagovului ca să te lumineze 
Cel de sus. 


— Nu mă nenoroci, doamne! _ 

— Nu există nenorocire decât dacă tu ţi-o dorești. Imi dai cât 
am socotit și te iert, ţinându-te mai departe în slujbă. 

— Optzeci de pungi, măria-ta, articulă Andronachis. 

— Văd că începi să înţelegi, arhonda, răspunse vodă, bătând 
din palme și poruncind lui cafegi-bașa cafea și ciubuc pentru 
musafirul său. 

— Atâta am bani peșin. Am cheltuit cu moșiile, cu casa, cu... 

— Știu. Dar n-o să-l învăţ eu pe unul ca tine cum să stoarcă. 
M-ai prădat și acum te tocmești? Mie, turcii îmi cer și tot îmi cer, 
iar cu ei nu merge tocmeală la haraci și plocoane. Peste trei zile 
dai ciohordarului Kirikos cele 80 de pungi, iar restul în două 
săptămâni. Te însoțește cu treizeci de arnăuţi la conacul unde ți- 
ai înălțat casă nouă... Asta fiindcă bântuie tâlharii și nu doresc 
să ți se întâmple ceva rău, Doamne ferește! Altădată să-ţi 
tocmești un condicar mai isteţ, să nu-ți mai ţină socoteala 
potlogăriilor. Auzitu-m-ai? 

— O să vând moșiile și o să plătesc. Rogu-te măria-ta, dă-mi 
drumul mai curând, fiindcă mușterii cu bani peșin sunt greu de 
găsit. 

— Răbdare, arhonda. Când Domnul tău îţi oferă o cafea, nu 
poţi să-l refuzi! 


* 


De peste patruzeci de zile o secetă pustietoare se abătuse 
asupra țării. Dâmbovița rămăsese doar un firicel de apă 
mocirloasă, iar morile prăfuite de pe malurile ei se odihneau. 
Bucureştenii începuseră să rabde nu numai de sete, ci și de 
foame. Specula era în toi. Se zvonea chiar că molima de pomină 
a lui Caragea a început să-și arate iarăși chipul hidos. 
Neputincioasă, stăpânirea nu găsea nicio cale de îndreptare. 

De când mulțimea îl huiduise aruncând cu pietre în caleașca 
lui, vodă nu-și mai făcea nici obișnuita plimbare la Herăstrău, 
îndoind gărzile arnăuţilor ce păzeau Curtea domnească. Porunci 
Agiei să adune isnafurile cu steagurile lor, mitropolitul să scoată 
moaștele Sfântului Dumitru Basarabov, patronul orașului, să le 
plimbe prin târg, făcând slujbe la răspântii cu întreg soborul 
preoţesc și cu monahii tuturor mânăstirilor din București și din 
împrejurimi, înălţând imnuri de slavă bunului Dumnezeu, că 


poate s-o îndura de ticăloșia oamenilor, binecuvântând c-un pic 
de ploaie pârjolul pământului. 

În acest timp, Uţubarză, închis într-o chilie a mânăstirii Radu 
Vodă, aștepta un semn de viață de la tovarășii lui. De vreo trei 
zile, nu-l mai ţineau decât cu terci. Dar mai cumplit decât 
foamea îl chinuia setea, fiindcă ulciorul cu apă din gârlă era pe 
jumătate mâl. Cu Ioanichie, călugărul care-i aducea hrană, nu 
putea schimba o vorbă, fiind surd și mut din născare. Insă, în 
ajunul zilei sorocite pentru procesiunea cu moaștele sfântului, îi 
puse pe masă terciul și ulciorul cu apă un alt călugăr. Spre 
uimirea lui Uţubarză, acesta scoase de sub comanac o legătură 
cu mâncare, iar de sub anteriu o ploscă cu vin și un drugușor de 
fier. 

— Sfinte Sisoie! Asta-i minunea-minunilor, preacuvioase. 

— Ba-i grija tovarășilor tăi, Ilie, răspunse Miu, haiduc din ceata 
lui. Acum ascultă-mă bine. La răsăritul soarelui, s-adună în 
curtea mânăstirii puzderie de popi și călugări pentru slujba ploii. 
Aștia fac tărăboi cât o armată de muieri. Arnăuţii care te păzesc 
la ușă ca pe vodă, o să caște gura la oastea mitropolitului. 
Îndoaie zăbrelele de la fereastră cu drugul ăsta și săi în livada 
de lângă cimitir. Te aştept la Biserica lui Bucur, cu caii înșăuați. 

Când se trezi buimac a doua zi la prânz, loanichie monahul nu 
știa ce s-a întâmplat cu el. Își amintea numai că seara găzduise 
pe-un frate întru Domnul, venit pentru marea slujbă. Băuse vin 
din plosca lui și parcă-i luase Dumnezeu minţile. „Să-i fie vinul al 
dracului - Doamne iartă-mă -, că e doar sângele tău!” mormăi 
plin de ciudă. Ducând mâncarea „tâlharului” găsi chilia goală, în 
vreme ce arnăuţii păzeau liniștiți în ușă. Uită bietul Ioanichie de 
canoanele ce urma să-i dea egumenul pentru păcatul beţiei și 
pentru lipsa de la slujba cu sfintele moaște, fiindcă se temea 
mai cumplit de mânia lui vodă. 


* 


Un car mocănesc urca spre Drajna cu făină, mălai și pește 
sărat pentru hrana oamenilor de pe moșia lui Manuc. O urmau 
doi călăreţi, purtând măciucă la oblânc. În spate, o caleașcă 
ducea pe pitarul Zoican, boier „bolnav de hicaţi, care merge să 
se curarisească cu ape metalicești în Transilvania”, așa cum 
scria în pașaportul său. 


Lăsă chervanul la Vălenii de Munte în curtea părintelui Benea, 
pornind cu caleașca spre Drajna. Drumurile creșteau încet spre 
înălțimi în lumina soarelui de toamnă. Dealurile se îmbrăcau tot 
mai mult în făget, iar Teleajenul își subţia albia, ascunzându-se 
în întunericul pădurilor. Cu toate că era cam pe la jumătatea lui 
septembrie, ziua se vădea neobișnuit de caldă. Opriră pe o 
culme, într-un luminiș, unde începea povârnișul. Ca din 
marginea unui cerdac uriaș, deschis asupra singurătăţilor, se 
desfășura larg valea, zăgăzuită doar, în depărtare, de munţii cu 
vârfurile învestmântate în cețurile dimineţii. În liniștea grea, 
codrul își agita ușor frunza, îmbrăcat într-un vălmășag nebun, 
de galben, roșu, verde și ruginiu. Zoican privea fascinat. 
Niciodată în viaţa lui nu zărise atâta dulce revărsare de culori și 
nu trăise atâta tulburătoare sălbăticie... Sau, poate, niciodată n- 
avusese o clipă răgaz și ochi pentru câte frumuseți scaldă 
pământul acestei ţări... Simţea parcă un fior necunoscut ce se 
ridica din iarba pală, din pământul tăcut, din copacii bătrâni, din 
frunzișul neliniștit și din sufletul lui asprit de viaţă, suflet pe care 
îl socotise întotdeauna străin de asemenea calde și tainice 
moliciuni. Îl trezi glasul lui Codobatură. 

— Pe-aici nu-i chip de coborât până nu împiedic roţile din 
spate. 

Zoican privi înfiorat adâncul prăpastiei, apoi se întinse pe 
iarba neumblată, cu mâinile sub creștet. Ascultă ciocănitorile 
sfredelind scoarța copacilor, „așa cum ne sfredelesc și nouă 
inimile turcii, ciocoii și Fanarul”, oftă el, răscolit de gândurile 
acestea stăruitoare. 

— Stai liniștit, boierule și poruncește oamenilor domniei tale 
să lase armele, că altfel ţi-e viaţa în primejdie. 

Zări atunci într-un tufăriș de alun, două ţevi de pușcă întinse 
spre el. 

— Măi, fraţilor, am niște flinte străine dinainte, le strigă 
însoţitorilor săi. Puneţi armele jos, că plătesc cu viaţa. Căzurăm 
pe mână rea. 

Codobatură și Ispas aruncară armele, înjurând. Un fluierat 
scurt însufleți tufărișurile și o ceată ieșită ca din pământ îi 
împresură. 

— Dă-mi banii, boierule, porunci un bărbat chipeș, cu ochi de 
tăciune, rasărind din tufiș cu flinta pe umăr. 

Zoican îi întinse câţiva piaștri. 


— Nu glumi, boierule. Dă banii pentru meremetul conacului și 
tocmeala oamenilor. 

— N-am decât atât cât ţi-am întins și nici p-ăștia nu ţi-i dau, 
că-s prea puţini pentru-un obraz de tâlhar ca al tău, măi llie 
Utţubarză, pacostea pământului, răspunse zâmbind Zoican. 

Utubarză amuţi, privind la boierul din faţă, cu calpac de pâslă 
și cu caftan ușor, blănit pe margini cu dihor, trudindu-se să afle 
al cui e glasul ce-i suna așa de cunoscut. 

— Mă înșel eu, au ba? Ești cumva... 

— Zoican! 

Ilie Uţubarză aruncă arma în iarbă, îmbrăţișându-l, dar fiindcă- 
| avusese comandir în vremea panduriei, se simţi, pe urmă, un 
pic fâstăcit. 

— lartă-mă, cucoane Zoicane, c-am îndrăznit, dar parcă mi-a 
picat un frate mai acătării din altă lume. 

Haiducii priviră scena năuciţi, la fel ca și oamenii lui Zoican, 
afară de Codobatură, care, c-o palmă, îi zburătuci căciula lui 
Utubarză de pe creștet, recunoscându-l; apoi îl răsuci în brațe, 
ca pe-o morișcă. 

— Daţi înapoi armele, fraţilor, că înghiţirăm o cacealma. Tot 
satul știe de la oamenii lui Manuc că vine astăzi noul arendaș cu 
bani pentru nevoile moșiei, cucoane Zoicane. 

— A fost o momeală, Ilie. Altfel nu te găseam. Ştiam că la ban 
boieresc tragi ca musca la miere. ţi aduc o vorbă de la parucicul 
nostru Tudor. Am arendat moșia Drajnei pe 29 de ani. V-o las 
vouă, drăjnenilor și izvorenilor, să vă pașteţi vitele, să vă ridicaţi 
lemne de casă, de vatră, de cuptor și mai puţin pentru cazanele 
de ţuică... 

— Așa nu mă-nvoiesc, glumi Uţubarză. Și-apoi nu știu cum o 
să ne plătim pentru o asemenea filotimie. 

— O să plătești, Ilie, că facem negustorie cinstită. Am să-ți 
spun ce și cum. Până atunci trebuie să ducem la capăt o învoială 
pe care am facut-o cu Manuc. Mi-a arendat moșia și mi-a dat 
zapis că a primit arenda, dar preţul o să-l plătești tu, cu oamenii 
tăi. Turcii pândesc capul dragomanului. Vrea să fugă. M-am 
prins să-i trec peste graniţă niște giuvaericale. Te învoiești la o 
asemenea treabă?... 

— Da! Sunt aici, cu oile, oamenii lui Despa, mocanul din 
Săcele. Să tot aibe dragomanul giuvaericale cât încap în 
samarele cu grăunțe ale măgarilor și, mai ales, în putinile cu 


brânză, duse în fiecare săptămână, mai cu vamă, mai fără, la 
„Târgul Sfatului” din Brașov. 

— Când putem pleca? 

— Am o socoteală la noapte c-un tâlhar din cei mari, și-ntr-o 
zi-două pun baciul lui Despa la drum. 

— Ce s-a întâmplat Uţubarzule, cu fostul arendaș al Drajnei? 

— I s-au speriat caii de-o bufniţă năucă, răsturnându-l în 
prăpastie. Păcat de rădvan, că bidiviii... i-am scăpat noi. Era un 
ciocoi tare abraș... Nu ne mai lăsa să trăim. Nici tu lemne, nici tu 
pășunat, nici tu poame. Văzut-ai, domnia-ta, pe unde ai trecut, 
cum arată satele?... O strânsură de bordeie urâte și negre ca 
împărăţia lui Satan. 

— Știu, llie, și tare mă doare inima. La fel e toată Țara 
Românească, și dincolo de Dunăre, ca pretutindeni unde calcă 
păgânul și slugile lui afurisite. Până isprăvim ce am pus la cale, 
Ispas cu oamenii tăi să ia în primire moșia. Slugerul Tudor are 
niște gânduri cu ea. Ti le-oi spune la timp; dar făgăduiala făcută 
pentru toate slobozeniile ce le aveţi ca niște stăpâni ai ei, 
rămâne neștirbită. Bate palma, Ilie! 

Trăgând adânc aer în piept de parcă ar fi vrut să soarbă toată 
mireasma pădurilor, Zoican, cu sufletul ușor, întoarse rădvanul 
spre Văleni, în chiotele haiducilor, însuflețiți de vestea cea bună. 

— Când ești gata, Ilie, mă găsești la părintele Benea din 
Văleni. Dar de urma lui Vasile Jiganie, mai știi ceva? 

— A haiducit o vreme cu noi, după ce i-a îmbrâncit rădvanul 
vistiernicului Andronachis în Dâmboviţa. Acu vreo doi ani l-au 
prins poterele. Putrezește, săracul, de viu, în ocnă la Telega, că 
putere să-l scoatem n-am găsit. 


CAPITOLUL IV 
PENTRU CAPUL LUI MANUC-BEI 


Începuseră a sclipi luminișurile de margine ale codrului, când, 
în umbra unui stejar, ceata lui Uţubarză zări un zdrahon de 
călugăr ce se ospăta ca de frica morţii, fără a se sinchisi de 
oamenii strânși ciopor în juru-i. 

— Plecăciune, părinte! 

— Domnul cu voi! mormăi cu gura plină căpcăunul, după care 
trase un gât zdravăn din ploscă. 

— Nu-i păcat, sfinţia-ta, să mănânci afumături de porc și să 
tragi la măsea în postul Sfintei Cruci? întrebă Uţubarză. 

— Dacă-ţi dă mâna, fiule, fă ce face popa, nu ce-i meliţă gura, 
mânca-te-ar puricii iadului! 

La aceste vorbe nesăbuite, llie și oamenii lui săriră asupra 
călugărului într-o explozie de bucurie: „Vasile!” 

— Vă mirarăţi, fraţilor, dar mănânc și beau ca după doi ani de 
ocnă. 

— Cum izbutiși să scapi? 

— Acu vreo două săptămâni m-a ridicat la lumină epistatul 
ocnei de la Telega că se stricase roata puțului. Seara m-au 
culcat între dorobanţi. Am dormit iepurește până ce i-am auzit 
sforăind și, p-aci ţi-e drumul! Cât privește anteriul, nu tot ce 
zboară se mănâncă și nu tot ce poartă anteriu e popă. Mi-am 
luat harul singur dintr-un cerdac, unde preoteasa scosese la 
aeriseală rasa și potcapul. 

— Și plosca-i tot de la vreo aeriseală, Vasile? 

— Câștigată în mod cinstit, de la vistiernicul Andronachis! 

— Andronachis? întrebă uimită, într-un singur glas, ceata 
haiducilor. 

— Da! de la prea iubitul nostru vistiernic, cel care m-a trimis 
la ocnă, iar acu' mi-a pupat mâna! 

— Ai intrat în anul morţii, Vasile, de-ţi baţi joc de noi? 

— Ba! Alaltăieri, abia ieșit din pădure, am dat nas cu doi 
arnăuţi. „Părinte, strigară, ei, Dumnezeu ni te-a scos în cale. 
Cucoana boierului Andronachis trage să moară. Vino s-o 
spovedești și să-i dai sfânta împărtășanie”. Ei, acu-i-acu'! Pe 
unde scoţi cămașa, Vasile! că nici 7ată/ nostru nu-l știu, darmite 
slujba. 

— N-am la mine evanghelia și patrahirul. 


— Spovedania o poți face, părinte, fără evanghelie și patrahir. 
Cât pentru împărtășanie, scoate boierul toate boloboacele cu vin 
din beci dacă i le ceri. 

— Cum era să dau înapoi, fără bănuială? Că nu s-a văzut popă 
să fugă de împărtășanie ca Ucigă-l crucea de tămâie. Pe drum 
am aflat că jupâneasa boierului e greacă și n-ar ști o boabă 
românește. „Nebunii și păcătoșii își au Dumnezeul lor”, mi-am 
zis bucuros. Am mai aflat că Andronachis ar putea să-i fie 
muierii tată. L-am găsit cu lacrimile-n ochi. S-a agăţat de mine 
de parcă aș fi fost Sfântul Petru, trimis să facă minuni pe 
pământ. l-am cerut să iasă din iatac, că spovedania se face fără 
martori. Și-apoi să vezi slujba lui Dumnezeu! Am potrivit-o pe 
„Slavonește”, amestecând într-o cântare sfornăită vreo două-trei 
zicale rusești, dar mai vârtos toate poruncile ostășești din timpul 
cât ne-am bătut alături de cazaci. Și dă-i instrucţie, când cu 
Hristos, când cu Sfânta fecioară, pe glasul al treilea, de-a ieșit o 
slujbă mai strașnică decât ar fi făcut-o mitropolitul din 
Petrograd. Jupâneasa care părea pe jumătate moartă, deschise 
mai întâi un ochi, apoi pe celălalt și, zâmbind, îmi făcu semn cu 
deștul pe buze, să tac. Ce sa vă spun, măi fraţilor, așa 
frumuseţe de ochi verzi, de sprâncene împreunate și de obraji 
ca piersica n-am mai văzut. Acu' îmi dădeam seama de ce 
căzuse ghiujul de Andronachis la patima grea. Și uitând cei doi 
ani de ocnă și cei patruzeci câţi mi-a pus dracu-n spinare, am 
oftat: „De când mama m-a făcut, așa ochi n-am mai văzut, 
doamne, cum te-ai priceput!” Atunci am auzit șoptindu-mi un 
glas de heruvim: 

— Dacă se pricep ei niște păcătoşi de popi la ochi frumoși, 
cum să nu se priceapă Cel de sus? 

— Taci, porumbiţa domnului, să n-audă boierul. 

— Tac, dacă-mi spui ce hram porți, că m-am săturat de când 
mă tot prohodești cu porunci de muștru căzăcesc. 

— Sunt un biet păcătos. Mă caută isprăvnicia pentru bir și m- 
am vârât în anteriu ca să scap. Au dat arnăuţii de mine pe drum, 
aducându-mă pe sus. 

— N-o să te trădez, dacă mi-i face voia. Ba îţi dau și bani pe 
deasupra. 

— Tot ce vrei, porumbiţa domnului. 


— Să duci un răvaș lui Pavlos, căpitanul arnăuţilor 
isprăvnicești din Ploiești. Eram în dragoste cu el și m-a dat 
mama cu sila după Andronachis. 

— Ca vântul mă duc, că-i păcat să lase Dumnezeu un 
asemenea giuvaer pe mâna unei poghibale. 

Când a văzut-o Andronachis zdravănă, mi-a umplut buzunarul 
cu icusari, punându-mi și plosca de gât. Acu-i acu’, Ilie. Să te ţii 
bine! la citește epistola trimisă de vistierniceasa Teodora 
căpitanului Pavlos: 

„Lumina ochilor mei, află că bărbatu-meu vrea să fugă peste 
graniță și să mă ia cu el. L-a prins vodă cu ocaua mică și-l ţine 
cu arnăuţi la poartă până plătește. Sâmbătă la miezul nopţii ne 
așteaptă rădvanul cu tot calabalăcul, banii și giuvaericalele, la 
bordeiul din mijlocul livezii. Vino, scapă-mă și toată lumea-i a 
noastră”. 

— Măi, Vasile Jiganie, răvașul e cu veste mare. Aveam de 
gând să-l călcăm pe vistier la noapte. 

— Dădeaţi peste 30 de arnăuţi domnești înarmaţi până-n 
dinți. Așa îl luaţi plocon pe boier poimâine noapte la gura 
bordeiului. 

— Și cu porumbiţa domnului ce facem? 

— O să zboare singură la căpitanul Pavlos, dacă o s-o mai 
primească fără banii lui Andronachis. De nu, s-o duce în haremul 
lui Caragea, că frumoasă cum e, o scaldă vodă-n galbeni. 

— O scaldă, că are cu ce. A pus bir până și pe „femeile rele”. 

— Atunci se umple Caragea de bani, că toate-s talpa iadului, 
cârti cu năduf unul căruia-i fugise nevasta c-un cazac, deși vodă 
pusese birul pe capul femeilor de prin cârciumi, celetnicelor și 
podăreselor. 


* 


De când se întorsese de la Curtea lui Caragea cu gardă 
arnăuțească, vistiernicul își pierduse somnul și pofta de 
mâncare. Mai venise și boala nevestei. Bea la cafea, ibric după 
ibric și trăgea din narghilea, fum după fum, până ce simţea că-l 
ustură gâtlejul. Ştia că vodă după ce va pune mâna pe bani, îi 
va lua dregătoria și-i va confisca moșiile. Singura scăpare era 
fuga peste munți. 

Işi chemă în grabă vechilul. 


— Costandas! Am dat de mare necaz. Caragea e ameninţat cu 
mazilirea dacă nu dă turcilor adaos la haraci. El s-a întors 
împotriva noastră și cere bani cu orice preţ. Nu vreau să rămân 
sărac. Fă ce-ţi poruncesc și te poleiesc cu aur. Vinde ţuica, vinul, 
grâul, fânul și lemnele, cârciumarilor și zarafilor din Ploiești. 
Plătește cirezarilor simbria pe o lună înainte să treacă peste 
munţi turmele, hergheliile și cirezile, să nu simtă vameșii ori 
potecarii. Spune-le zarafilor că mi-e nevasta bolnavă și-mi 
trebuie bani să-i aduc doftori străini. Sâmbătă la miezul nopţii să 
fii cu rădvanul mare la bordeiul din mijlocul livezii, cu tot ce-ai 
adunat. 

— Așa fac, arhon vistiernice. 

Andronachis se mai liniști. Trase zăvorul iatacului și perdelele 
de catifea ale ferestrelor, apoi, dând la o parte icoana Sfântului 
Gheorghe, desfăcu ușa tainiței din perete unde ţinea săcoteii cu 
aur și giuvaericalele. Se bucura că-l va lăsa pe vodă cu buzele 
umflate. Știa că mult n-o să mai rămână în scaun, iar în domnia 
nouă o să-și ia moșiile înapoi. „C-așa e-n ţara asta. Se schimbă 
domnii ca vânturile. Dacă nu pleci la timp pierzi totul, chiar și 
căpăţâna”, își zise vistiernicul. 

Privi bucuros spre iatacul Teodorei. Câteva minute contemplă 
din prag frumusețea femeii. Părul negru, despletit se revărsase 
în valuri peste perna cu faţă de mătase azurie și un picior alb, 
dezvelit, își arăta linia fină, până aproape de rotunzimile 
scăldate în dantelă de Lyon. De când o slujise popa cel 
năstrușnic, prinsese culoare-n obraz și-și recăpătase voioșia. 
„Doamne, ce minune mi-ai dăruit”, își zise fericit Andronachis. 
Se apropie și sărută cu sete pulpa caldă, catifelată, de pe care 
alunecase colțul plapumei. Prefăcându-se adormită, femeia îl 
izbi cu piciorul peste gură, ca-ntr-un somn tulburat de 
coşmaruri, răsturnându-l pe covor. „O fi visat, că vrea s-o 
pângărească cinevași. Cât de credincioasă mi-e sărăcuţa! 
murmură vistierul, pipăindu-și buza de jos amorțită de lovitură, 
în vreme ce un gust sălciu de sânge îi încerca limba. Minunea 
mea, peste câteva zile n-o să mai ai nicio grijă, în locuri 
tinnite!”... 


* 


„Părintele” Vasile Jiganie, pricopsit de Uțubarză c-o pereche 
de cizme și c-un anteriu mai pe măsură, împrumutate de la 


mânăstirea Cheia, își potolea setea la ciuciurul unei fântâni, 
când auzi un glas de femeie speriată: 

— Părinte, vino repede că-mi moare bărbatul. 

— Ce are rumânul, femeie? 

— Hierbinţeală, părinte. S-a-nţepat într-un hier și i s-a umflat 
piciorul. 

Când văzu Jiganie că înțepătura e rană de pușcă și că glonţul 
e în carnea omului, uitând că poartă anteriu popesc, slobozi o 
înjurătură de paști și de dumnezei, de se înspăimântă femeia 
mai cumplit decât de pătimirea bărbatului. 

— Doamne, iartă-mă! bâigui nevasta, bătându-se cu mâna 
peste gură, de parcă ea ar fi rostit vorbe de hulă. 

— Nu te iartă, că-ti lași bărbatul să moară cu zile, răcni popa. 
Pune repede o oală la fiert, cu niște pelin uscat, că-l văd 
spânzurat la icoană. 

Vasile Jiganie și-a suflecat mânecile, a pălit jungherul în 
flacără și până la urmă a scos plumbul, spălând rana cu zeamă 
de pelin și oblojind-o cu vreo patru coți de pânză. 

Către seară trecu iar pe la casa rănitului. Omul își revenise. 

— Cine ţi-a vârât, măi frate, coșcogeamite zburătură de 
plumb în picior? 

— Tâlharii vistiernicului, părinte. Au luat vitele oamenilor din 
bătătură ca să le treacă pe furiș graniţa odată cu cele boierești. 
l-am fost herghelegiu. Când am aflat ce vor să facă, am sărit în 
spinarea unui cârlan să dau de știre amărâţilor. Un arnăut m-a 
pălit cu flinta. 

— Unde-s vitele? 

— În „Valea Dragomirnei”. E acolo un șleau tăinuit urcând 
peste plai spre cumpăna apelor, de unde coboară prin brădet la 
mocanii din Săcele. Îl știu numai ciobanii, fugarii și lotrii. Sus se 
află o trecătoare îngustă, spânzurată între prăpăstii, că abia 
trece omul călare. Îi spune Strunga Norilor. 

— Cui ţineai să-i dai de veste? 

— Am un cumnat, Dumitru Miu. 

— Din ceata lui Uţubarză... 

Rănitul holbă ochii: „O fi popa ăsta omul lui Dumnezeu, dar 
parcă lucrează și cu Scaraoţchi!” 

— Stai liniștit. Duc eu știrea lui Ilie Uţubarză. Dacă ai cal, dă- 
mi-l. ÎI las lui Miu. 


Douăzeci de călăreţi, mai mult pe deșelate, urcau spre munte, 
urmaţi de două căruţe tixite de oameni înarmați cu furci, bâte și 
topoare. Dincolo de Mânăstirea Cheia, o mână de arnăuţi ai 
vistiernicului, trimiși să întărească paza, se aflau la câţiva pași 
de turme. 

Utubarză descălecă ceata în pădure, lăsând caii în grija unor 
căruțaşi. 

— Miule, ia câțiva oameni și ține Valea Teleajenului în sus, 
până la „Izvorul Caprei”, apoi, pe potecuța de sub brădet, urci 
spre Strunga Norilor. 

Mergând la intervale rare prin pădure, siguri de ei, cei câţiva 
arnăuţi fură prinși cu arcanul, unul câte unul și trimiși oamenilor 
de la căruțe. Herghelegiii și cirezarii vistiernicului îl primiră pe 
Uţubarză cu strigăte de bucurie. 

— Unde sunt oile? 

— Te duc eu, nene llie, răspunse voios Ciufu, un tânăr pirpiriu 
cu părul creţ țâșnind vălătuc de sub căciulă. 

— Hai, Ciufule, bătute-ar norocul? 

— Poate că oile au și ajuns la strungă. Cireada e puţin mai în 
urmă. Paznici sunt vreo douăzeci de ţărani de-ai noștri, înarmaţi 
doar cu bâte. Ar fi păcat să-i trimitem pe lumea cealaltă. li 
cunosc. Lasă-mă să vorbesc cu ei și n-or să stea împotrivă. 
Teamă nu mi-e decât de arnăuţii aflaţi la cireadă. 

Viroaga ce ducea spre Strunga Norilor se tot îngusta asprindu- 
și urcușul. Ca la două ceasuri de drum începu să se audă lătrat 
de câini și muget de vite. Ciufu duse paznicilor cuvântul lui 
Utubarză, stârnindu-le bucuria. Numai lon al Marandei, zănatic și 
fricos, făcu mișelia să dea alarma. Un arnăut descărcă flinta 
asupra lui Ciufu, doborându-l sub cetina unui brad. 

— De ce-l împușcași, lepădătură? îl scutură furios Ilie, când 
arvaniţii, dezarmaţi de cirezari, așteptau spășiţi judecata. 

— lartă-mă, arhonda! 

— Arhonda? Crezi că sunt vreun nemernic din tagma 
boierească, care te-a plătit ca să ucizi fiinţe nevinovate? O să te 
leg de-un brad în adâncul pădurii, să te sfâșie fiarele, că altă 
moarte nu meriţi, blestematule. 

Și se ținu de cuvânt. 

Pe lon al Marandei nu-l mai pedepsi, fiindcă o ploaie de 
măciuci abătută asupra-i îl întinsese pe iarbă, fără suflare. 


Turma urca pe văioagă, înșirată până aproape de strunga 
strânsă între uriașe valuri de piatră, deasupra cărora se tot 
adunau nori. Ajuns pe culme, Miu îi tăie calea, strigând 
ciobanilor să întoarcă oile, că sunt furate din sate și că haiducii 
se află în preajmă. N-a răsunat niciun foc de pușcă sau pistol. 
Până să se dumirească arnăuţii, ca unul au sărit paznicii, 
smulgându-le armele. 

Aburi zdrenţuiți coborau peste ţancuri și păduri până ce, pe 
nesimţite, totul se posomori în jur. Un fulger uriaș sparse 
întunecimile de sus și lovi undeva în adâncul pădurii, atât de 
aproape încât valea fu zguduită sălbatic, iar hăurile sunară a 
spaimă. Speriate, vitele mugiră, învălmășindu-se. Picături de 
ploaie, cât alica de urs, porniră să răpăie dușmănoase și reci. La 
al doilea tunet, vitele se năpustiră la vale, într-un iureș nebun. 
Câteva oi zvâcniră buimace printre ciobani, după care turma 
năucă dădu buzna spre prăpastie. Au luptat cu înverșunare 
ciobanii și câinii ca să le curme iureșul, izbutind să scape multe 
de la pieire, grămădindu-le apoi la adăpostul unor stânci. 

Pe viroagă începu să șiruie, mai întâi subțire și iute apoi din 
ce în ce mai puternic și mai vijelios, un șuvoi iscat dinspre 
strungă și adunat de pe clinurile din jur, gonind din urmă cirezile 
peste care căzu cu apele lui turbate, rostogolind frunze, grohotiș 
și copaci dezrădăcinaţi, îngrozind vitele, învălmășindu-le, 
făcându-le să se calce-n picioare. Nu se mai auzeau prin 
întuneric decât mugete de spaimă și moarte. Parcă tot cerul se 
pornise cu vrăjmășie asupra lumii de dedesubt, încăpăţânându- 
se să curgă prin această vale îngustă. 

Cu sumanele grele de apă, ghemuiţi lângă turme sub o 
streașină de piatră, ciobanii, deși cunoșteau toanele muntelui, 
nu mai trâiseră o asemenea dezlănțuire, iscată aproape din 
senin, ca o nebunie a slăvilor. In ilicele scurte, șnuruite cu roșu, 
și-n cămășile lor subţiri, arnăuţii, aprige slugi boierești, dârdâiau 
strașnic de frig. 

— Luaţi-i mă, le strigă Uţubarză, aruncându-le ghemotoc niște 
saci din cei folosiţi de ciobani drept glugă; dar căpetenia lor 
dădu cu piciorul darului, rostogolindu-l în prăpastie. „Tot al 
dracului ai rămas!”, îi strigă unul dintre mercenari, izbindu-l cu 
pumnul în obraz. Furios, arnăutul sări asupra răzvrătitului 
izbindu-se până ce se rostogoliră, încleștați, în prăpastie. 


După vreo două ceasuri, ploaia s-a potolit. Șuvoiul începuse a 
se subţia, dar oamenii n-au putut cobori din munți decât în zori. 
Au pornit cu resturile turmei și cirezii spre mânăstirea Cheia. In 
drum, Uţubarză află că femeile doborâseră cu furcile un arnăut 
pe când încerca să fure un cal din pripon. Abia mai recunoscu 
lie pe arvanitul destinat fiarelor pădurii. Işi reveni după ce-l 
stropiră c-o găleată de apă. 

— Cine te-a dezlegat, tâlharule? 

— Dumnezeu! A trăznit bradul, l-a despicat și mi-a ars 
legăturile. 

llie îi văzu ilicul și cămașa părjolite, precum și o dâră de carne 
vie de-a curmezișul spinării. 

— Arhonda, dacă-mi cruţi viaţa, ţi-oi mărturisi o taină de preţ. 

— Spune! 

— Costandas, vechilul vistiernicului, a strâns preţul bucatelor 
de pe moșii, a vândut toate buţile, lemnele și tot ce s-a putut 
vinde la repezeală. A luat și bani de la cămătari. Mâine noapte 
vrea să treacă granița, furându-l pe boier. 

— Pe vistiernic?... Pe noi, cei jăcuiți fără milă, cu ajutorul 
vostru! 

— Știu că n-o să mă crezi, dar mă dau rob domniei tale cu 
trup și suflet. Văd că lupţi pentru binele altora. 

— Rob, arvanitule?... Doar lupt împotriva robiei. 

— lartă-mă, dar eu n-am cunoscut altă lege decât a jafului și-a 
supunerii oarbe. Așa am apucat. Acum îmi simt toată ticăloșia. 
Lasă-mă să-ţi dovedesc credința. 

— Hai, arvanitule! 

La miezul nopții, Uţubarză lovi curtea vechilului Costandas. Fu 
întâmpinat cu focuri de armă. În timp ce haiducii dădeau 
înconjur casei, arnăutul dispăru. „Ticălosul”, mormăi Uţubarză 
care de mai bine de o jumătate de ceas se trudea să pătrundă în 
locuinţa vechilului. 

Dinăuntru, se auzi glas printr-o fereastră deschisă: 

— Kir llie, poţi intra fără grijă. 

Arnăutul se strecurase în casă prin locuri ce-i erau cunoscute. 
Legat, Costandas zăcea întins pe un divan, după ce poruncise 
oamenilor să înceteze focul. 

— Îți mulţumesc, arbănașule. Ţi-ai ţinut făgăduiala și te-am 
iertat. 


Atunci bagă de seamă că pe-o mânecă i se scurgea o dâră de 
sânge. 

— Eşti rănit? 

— Da! Sunt pe sfârșite. Am vrut să afli că mama nu m-a făcut 
ticălos. M-au ticăloșit turcii și boierii. Cer iertare pentru tot răul 
ce l-am făcut și rogu-te, a mă îngropa creștinește. 

L-au pus în pământ peste trei zile oamenii din sat, cărora, nu 
de mult, le luase vitele și mălaiul. 


* 


Rădvanul boieresc porni spre bordeiul din livadă împreună cu 
Costandas, păzit de oamenii lui Uţubarză. Andronachis cu 
nevasta aşteptau îÎnfrigurați pe vechil. Scăpaseră de arnăuții lui 
vodă printr-o galerie scobită din pivnita casei până la bordei. O 
săpase când refăcuse conacul, așa cum săpaseră mai toţi boierii 
asemenea ieșiri pentru caz de primejdie. 

— Sunt gata, arhon vistiernice, strigă Costandas din gura 
bordeiului. 

— Adus-ai tot? 

— Tot. 

Când se pomeniră înconjurați de niște oameni străini, Teodora 
încremeni, în vreme ce lui Andronachis începură să-i clănţăne 
dinţii. 

— Hai, arhonda, că are vodă nevoie de pielea ta! 

— Vă las tot ce am, numai să nu mă daţi pe mâna lui 
Caragea. 

— Nu-i nevoie să ne lași, că luăm noi singuri înapoi ce ne-ai 
prădat; iar de scapi de mâna lui vodă au să te judece țăranii, 
jefuiți de tine atâţia ani! 

— Ţăranii? l-am jefuit io? l-a jefuit Caragea. 

— EI, cu toată liota voastră, vistiernice. 

Andronachis tremura acum de-a binelea. Un vârtej de gheaţă 
îl spulbera pe dinăuntru. Munţii veneau vrăjmaș, să-l strivească, 
iar soarele sărea pe cer de la un capăt la altul, până ce un 
trăznet mut îl lovi în creștet, prăbușindu-l. 

— la-l, femeie, și-l îngroapă, dacă l-o răbda pământul și mort, 
îi vorbi acru Uţubarză. 


Utțubarză l-a gătit pe Zoican bătând nucii cu prăjina în grădina 
părintelui Benea. 

— Am venit, după cuvânt. Azi pleacă baciul lui Despa la târgul 
din Brașov. 

Mocanul vârâse giuvaericalele lui Manuc într-o putină mare 
sub calupurile de telemea. Bătuse capacul și strânsese bine 
cercurile din mladă de alun. 

— Boierule, îi spuse baciul lui Zoican, scrie cu tibișirul ăsta pe 
putină „Căpitănia Kronstadt”, că altfel o dijmuiesc la graniţă, ori 
o iau cu totul. 

De vameșii valahi au scăpat ciobanii c-un burduf de brânză. 
Cu cei chesaro-crăiești avură însă de furcă. Unter-ofițerul lohan, 
după ce măsură îndelung marfa, mormăi: 

— S-au auzit împușcături la voi. Vor fi contrabandiști. Am 
cerut întăriri și-mi trebuie mâncare. Daţi jos putina mare. 

— Dacă așa-i porunca, așa fac, răspunse baciul. Numai că 
este a lui Herr Oberst Herman, de la căpitănia Brașovului. Mi-a 
plătit-o înainte. Daţi-mi ţidulă la mână, că altfel mă închide. 

Așteptând în rădvan, Zoican fierbea. Cobori, întinzând lui 
lohan pașaportul și cerându-i iertare că boala îi cășunează atâta 
suferință, încât nu mai poate întârzia. 

— A, mergi la Zizin? Apa bun... spuse neamţul când văzu 
pașaportul lui Zoican. Dau eu recomandir pentru cvartir și 
pension fain la sora me. 

— Mulţumesc, Herr Unterofizzier, din toată inima. Neamţul 
renunţă la putina cu brânză a lui Her Oberst, iar Zoican făcu 
popas la Zizin, unde plăti fără tocmeală sorei lui lohan pentru 
două săptămâni și plecă peste trei zile, fără să ceară banii 
înapoi. Lui Uţubarză, uluit de atâta filotimie, îi spuse: „Vreau să 
mi-l fac prieten pe lohan. O să mai avem nevoie de el. Este și 
ăsta un dichis negustoresc.” 

Pe Manuc îl găsi la hotelul „R&mischer Kaiser” din Sibiu. 

— Te aşteptam, kir Zoicane. Ai avut mare dreptate. A doua zi 
după ce ai plecat din București, m-au călcat turcii în toiul nopții. 
In vreme ce-mi spărgeau porțile, am fugit pe o fereastră din dos. 
N-am uitat ce mi-ai cerut. Mergi cu mine la un negustor de 
arme. 

Zoican căută în ochii lui Manuc licărul acela ciudat ce se arăta 
fără voie, dar nu află decât o privire înnourată de atâtea 
tulburări, astfel că-i strânse mâna. 


Sasul primi să-i vândă trei sute de puști. Le aștepta de la 
Viena, urmând să-l înștiințeze de sosirea lor prin mijlocirea Casei 
de Comerţ Hagi Pop. 


* 


Un cărăuș de fel din Cozia se învoi să-i ducă, pe Zoican și Ilie 
Utubarză, până la Balta. Pe Valea Oltului, opriră lângă un izvor 
ce ieșea îmbietor de sub munte, pe moșia Călimăneștilor. 
Utubarză, sorbi cu nesaţ, să-și potolească setea... „Ptiu! scuipă, 
înjurând. Asta-i apa din umblătorile lui Satan, spurca-i-ar 
Dumnezeu să-i spurce pe juveţi”. 

Apoi, amintindu-și că și Zoican e oltean, se rosti fâstâcit: 

— lartă-mă, cucoane Zoicane, că doar n-or fi toţi oltenii 
blestemaţi să-și potolească setea cu puturoșenie din haznaua 
iadului. 

Zoican zâmbi. 

— E apă tămăduitoare, Ilie. Până și împăratul de la Viena bea 
câteva balerci pe an. 

— De asta se poartă ca un spurcat cu supușii lui, otrăvi-l-ar 
sfântul. Noroc că n-a aflat-o și sultanul, că de și-ar umple 
narghileaua, s-ar face și mai abraș la inimă. 

De la Călimănești făcură popas la Horez, unde le fu gazdă 
părintele Berbecel. Recunoscându-l pe Zoican, un dulgher de 
lângă Cerneţi se rugă să-l ia în căruţa lor. Se minunase văzând 
că popa, scund și iute ca un titirez, purta la ochi, sub chelia fără 
umbră de fir, nişte sticle rotunde legate cu baiere de sârmuliţă 
pe după urechi. Il întrebă nedumerit pe negustor: 

— lartă-mi neștiinţa, boierule, dar de ce ţinea părintele 
Gheorghe sticlele alea la ochi, ca neoamenii? 

Când află dulgherul că „drăcovenia nemţească” dă putere 
ochilor slabi, se cruci. 

— Vezi, Uţubarză, în ce întuneric trăim? Omul ăsta n-a mai 
văzut până azi ochelari, în vreme ce în alte părţi de lume, 
mintea omenească iscodește tot felul de minuni. laca, scrie prin 
gazeturi că s-a fost născocit un fel de mehanică în stare să mâie 
o corabie, cu niște abur ce iese din pântecele ei, ca din cazanul 
cu ţuică. 

— Poate că merge cu vreun rachiu mai acătării, din cel ce 
face să-ţi fiarbă și sângele, glumi Uţubarză, nevenindu-i a crede 
cum să aibă atâta putere o pârlită de abureală. 


Deși îl știa pe Zoican om serios, îl privi totuși cu coada 
ochiului, ca, după o clipă de gândire, să adaoge: 

— „..Apoi, de-o merge lumea tot așa, o să ajungă evropeii să 
zboare ca păsările cerului, în vreme ce noi rămânem să dormim 
în bordeie și mâncăm mămăligă cu varză acră până și-n ziua de 
paști; că tot ce e mai bun dăm stăpânirii, boierului și turcului. 

— Măi Ilie, evropeilor ăstora le-ar trebui niște ochelari mai 
strașnici ca ai lui popa Gheorghe Berbecel, să vadă că fără noi 
ar fi dat turcii iama în huzurul lor. Ca niște orbeți vor să-și taie 
singuri craca de sub picioare, încercând să ne vândă azi unuia, 
mâine altuia. 

Ajunseră la Balta, satul lui Zoican, după încă două zile de 
drum, fiind întâmpinați cu voie bună de coana Polina, nevasta 
negustorului. 


CAPITOLUL V 
MANIA 


Coana Polina Zoican era o femeie aprigă și aprig de frumoasă. 
Orfană, fusese crescută de unchiul ei, serdarul Costache 
Bălteanu. O dăduse să-nveţe carte la „cloașterul” din Sibiu, cum 
spuneau românii mânăstirii ursulinelor, din acel târg de margine 
al Transilvaniei, unde se aflau la învăţătură și alte fete de-ale 
boierilor și negustorilor valahi și unde, Polina cășunase multe 
necazuri mărimilor în sutană. 

În al treilea an de școală, colega ei, Sultana Gălășescu, sta 
gata să îmbrace rasa călugărițelor ursuline. Lepădându-se de 
toate cele lumești, urma să arunce în vistieria mânăstirii prețul 
moștenirii rămase la moartea lui taică-su. Polina, care știa cât se 
trudiseră călugărițele s-o convertească, izbucni în ajunul 
botezării: 

— Nu fi proastă, Sultănico. Nu pentru mântuirea sufletului te- 
au pisat atâta să-ți lași credinţa. De nu le-ar fugi ochii după 
averea ta, ai putea să te-nchini și lui Belzebut. 

In ziua când Sultana Gălășescu urma să fie botezată în noua 
credinţă se adunaseră la mânăstire, pe lângă soborul preoţesc și 
elevele „Cloașterului”, mulțime de gură-cască. 

— Este voia ta să primești dreapta și sfânta noastră credinţă? 

— Nu! strigă din toate puterile fata. Vreau să-mi daţi drumul 
acasă. 

In consternarea generală se auzi bătaia din palme și strigătul 
de „bravo” al Polinei Bălteanu. 

Chiar a doua zi „ereticele” au fost trimise peste munți. - 
Sultana la Coțofeni, pe Jii - Polina la Balta, satul ei din Mehedinţi, 
unde, după vreo doi ani s-a măritat cu Nicolae Zoican, negustor 
din același sat, un flăcău isteț, cutezător și mândru, pe care îl 
cunoscuse în casa unchiului ei, unde venea să împrumute cărți, 
aducând în schimb, bătrânului, „gazeturi” românești de peste 
munţi. 

Ea ţinea nu numai socotelile gospodăriei din Balta, ci și ale 
întregii negustorii făcută de Zoican împreună cu Tudor 
Vladimirescu, trimițând regulat la Sibiu banii hotărâți pentru 
tăinuitele lor scopuri. 


Balta e sat tihnit, aflat odinioară pe moșia Băltenilor. A fost 
împărțită de ultimii doi moștenitori: Serdarul Costache Bălteanu, 
și lon, care și-a vândut partea, pierzându-și apoi urma prin cele 
străinătăţi, după învățătură. Din moșie rămăsese serdarului o 
palmă de loc. Plecat mai mult spre lumina cărților decât spre 
cele gospodărești, vânduse bucată cu bucată, mulțumindu-se să 
ducă o viaţă cumpătată, respectat de bălteni pentru vârsta, 
înțelepciunea și modestia lui, deși devenise ursuz de când își 
îngropase, într-o singură săptămână, nevasta, băiatul și nora, 
morţi de holeră. Îi rămăsese ca mângâiere nepoata Polina, 
căreia, la măritișul ei îi dăduse doar binecuvântarea, fiindcă 
zestre n-avea; dar nici ginerele nu ceruse. 

Dealul Ponorelului, stăpânit de neamul Zoicanilor din bătrâni, 
coboară cu unduiri dulci și cu tufe de liliac spre sat. La poalele 
lui, Topolnița se lenevește oarecum, ca o apă a Bărăganului 
împlinind o mlaștină, de unde satul pe care-l străbate și-a luat 
numele de Balta. Gospodăria lui Zoican, așezată pieptiș pe 
malul drept al râului, își are poarta lângă apă. Călare, ori cu 
căruţa, ajungi la ea prin vad. Pe jos, treci o punte din blană de 
stejar, negeluită. Când râul se umflă, porţile și uluca se trezesc 
adeseori în mijlocul apelor, fără vătămare, împrietenite cu ele 
parcă de când lumea. Rămâne numai puntea suspendată la o 
palmă-două deasupra vâltorii. Curtea suie pe deal, între 
zăplazuri de stejar umbrite de sălcii. Pe stânga e „Casa mică”, 
cu tindă, două odăi și cuhnie, al cărui horn înalt se deschide larg 
peste vatră. Mai sus, pe cealaltă latură a curţii, „Casa mare”, din 
lemn masiv de stejar, cu acoperiș de șindrilă, purtând stâlpi cu 
cioplitură la cerdac, e vârâtă sub dealul care vrea parcă s-o 
strivească, fiindcă i-a întors spatele. De sub streașină, urcă pe 
Ponorel poteci  șerpuite, călcând pe spinări de peșteri 
necunoscute. Prin făget și tufișuri de mălin, se ajunge pe șaua 
dealului, de unde cărările coboară la saivane și stâne. 


x 


A doua zi după sosirea lui Zoican de la Sibiu, acesta se 
pomeni în curte cu slugerul Vladimirescu. Ceva mai tânăr, Tudor 
e c-un cap mai înalt decât prietenul său și cu două când își 
punea ișlicul ca să plece la treburile vătășiei sale de plai. Altfel, 
umbla cu căciulă neagră de miel și în port oltenesc, nelipsindu- 


se însă de cizmele cu pinteni, intrate în obișnuinţță de când 
fusese comandir al pandurilor. 

— Sărut dreapta, coană Polino. Află că m-am apucat de 
fumat, glumi slugerul de cum sui scara cerdacului, știind că 
femeia nu suferea fum de tutun în casă, chiar vodă de-ar fi poftit 
să-și aprindă ciubucul. 

— Te ţii domnia-ta de alte blestemâăţii, Tudore, numai de 
tutun, băutură și muieri nu; că de-ai mai avea și aste trei 
păcate, greu ţi-ar mai sta capul pe umeri. 

Tudor zâmbi. Coana Polina era singura ființă care-l înfrunta 
fără să-i aprindă mânia. Ştia că-i stă-n putere să ghicească firea 
omului, dar și să-l împungă cu vorba, spunându-i verde, în fată, 
ceea ce avea pe inimă. Îi trezise atâta încredere, încât îi lăsase 
în păstrare până și diata: 

„Aflându-mă eu, Teodor, om necăsătorit și fără vrednici 
clironomi, așteptându-mă în tot ceasul la moarte, mai vârtos 
găsindu-mă ostaș și în toată vremea călător, am socotit să-mi 
pun la orânduială tot ce am...” 

Se opri însă în prag, unde, câteva perechi de papuci ședeau 
înșirate ca la ușa moscheielor, gazda pretinzând musafirilor să 
nu intre cu alte încălțări peste covoarele ţesute de mâna ei, ori 
peste dușumeaua albă, spălată în fiecare săptămână cu leșie. 

— Nu te mai codi, slugere, știi doar că împreună cu Zoican, ai 
dezlegare de la rânduiala papucilor. 

În ajun își călcase pe inimă și cu Uţubarză, nu fiindcă îi trecea 
pragul pentru prima oară, ci, fiindcă, privindu-l, oftase, cu uimire 
și regret: 

— Poftim înăuntru, că n-am papuci pe măsura piciorului 
domniei-tale. 

În odaia de musafiri, o masă de stejar masiv aștepta 
înconjurată de scaune cu spătar înalt, chenăruite în cioplitură, 
de funie răsucită, înconjurând soarele și luna. Pe o policioară cu 
geam,  zâmbeau strălucitoare pahare de Sibiu, carafe 
brașovenești, farfurii de Hurez cu veseli și zburliţi cocoși 
colorați, câni și, mai ales, acele ispititoare ulcioare de lut, scrise 
de meșter cu smalţ alb: ţuică, vin, afinată, rachiu de brad, de 
ienupăr, de izmă. Dedesupt stau rânduite într-o firidă borcanele 
cu dulcețuri. 

Micile manii ale gazdei, aveau darul să descrețească pentru 
câteva clipe fruntea lui Tudor, dar, de cum începea vorba despre 


cele politicești, chipul i se întuneca, și privirea i se înăsprea. 
Vorbea tăios, aproape răstit, după obiceiul dobândit în vremea 
ostășiei, cuvintele-i izvorând ca dintr-o fierbere grea clocotind 
de durere și revoltă, pentru câte nedreptăți încercau răbdarea 
norodului. 

— Tudore, nu te-am văzut de când te-ai întors de la Viena, 
deschise vorba bătrânul Costache Bălteanu. 

— Viena? Să nu mai aud rostindu-i-se numele. S-au adunat 
acolo regi, împărați și miniștrii lor să-i cânte prohodul lui 
Napoleon și să petreacă. Când le mai rămânea timp liber, 
căutau să-și fure căciula unul altuia. Cum nu izbuteau, hotărau 
să mai ia câte o piele după cei mici. Oile să n-aștepte dreptatea 
lupilor! 

— Ai vorbit cu împăratul rușilor? 

— Vorbit? A vorbit el: „Am auzit că ești un ostaș credincios și 
viteaz. Să stai cu ochii pe păgân și să fii gata de luptă cu 
oamenii tăi. O să te bucuri de răsplata noastră.” 

— Nu cer răsplată, prea slăvite, ci o umbră de dreptate pentru 
neamul meu oropsit. 

— Dreptate? Am s-o fac cu sabia mea. Creștinismul va birui, și 
soarele lui va străluci mai luminos și pentru voi. 

Am înţeles că-mi răcesc gura de pomană, mai ales că vulpoiul 
de Capodistria, consilierul lui, mă tot îndemna prin semne să ies. 
Auziţi! Dreptate cu sabia ţarului... Soarele creștinismului!... 
Parcă îi cerusem să mă ungă patriarh al Constantinopolului. Și- 
am mai înţeles că n-avem să așteptăm mântuirea de la 
împărăţii. Că nu de florile mărului s-au întovărășit tiranii cei mari 
ai Europei în Sfânta Alianţă, ci ca să pună sub obroc orice 
nădejde de slobozenie a noroadelor. Câștigul nu-l avusei de la 
țar, ci de la niște fraţi din Transilvania, aflaţi pe la Școlile 
Apusului. Propovăduiesc cu râvnă luminarisirea neamului nostru 
și înfrăţirea Țării Românești cu Moldova și Transilvania. 

— Visuri, Tudore! Stăm aici ca mărul lângă drum. Cine trece, 
ne zburătucește. 

— Ne zburătucește că ne-am lăsat în voia nemernicilor, să ne 
pună unghia-n gât, să ne ia șapte piei, și să ne ticăloșească. De 
gândeau și cei ce s-au dus după timp, precum gândești domnia- 
ta, serdare Bălteanu, apoi de mult ne seca sămânţa. 

— Ce putem face când avem împotriva noastră împărații, 
turcii, ciocoii, arnăuţii și sărăcia? 


— Ce putem face? Să plângem ca muierile și ca nevolnicii 
dând acatiste! Să așteptăm până ce ne-o roade oftica și pelagra; 
până s-or nărui bordeiele și-o crește brusturul în bătătura 
rumânului; până ni s-o stinge lumina ochilor, și ni s-or înfunda 
urechile cu pământ, ca să nu mai vedem și să mai auzim copiii 
plângând de foame! Asta să așteptăm! 

Privirea, aprinsă de mânie, stărui câteva clipe asupra 
bătrânului Bălteanu, de parcă el ar fi fost vinovat de toate 
angaralele, dijmele, podvezile, jaful și silnicia prăvălite asupra 
țării de simbriașii turcului, Fanarului, ciocoilor și egumenilor. 

— Am venit să te întreb, Zoicane, ce făcuși cu Manuc? 

— Am arenduit moșia Drajnei pe 29 de ani, plătind totul până 
la soroc. 

— Plătit? Cu ce bani? 

— Uţubarză i-a trecut dragomanului aurul peste hotar. 

— Aurul lui? A vândut moșiile de pe Ararat? 

— Ne-am atins scopul, Tudore. O să ne putem crește turmele 
și cirezile departe de turci și aproape de graniţa Transilvaniei. 
Până acolo n-ajung nici tâlharii din Vidin, nici cei din Ada-Kaleh. 
Manuc a fugit la Viena, dar m-a pus în legătură c-un negustor de 
arme din Sibiu. 

— Să vă orânduiţi obște și un sfat al bătrânilor, Uţubarză. Să 
vă împărţiţi roadele moșiei Drajna după dreptate. Zoican o să-ţi 
spună ce mai ai de făcut. 

O piatră pătrunse prin fereastră oprindu-se pe masă lângă 
ulciorul cu vin de care nimeni nu se atinsese. 

„Turcii, vin turcii!” se auzi glasul sugrumat de spaimă al 
coanei Polina care, dând buzna în casa, trase zăvoarele și puse 
un drug de fier de-a curmezișul ușii de stejar. 

Tudor duse fulgerător mâna la pistol, dar Zoican îl opri, 
împingându-l cu de-a sila spre scara ce duce la pod. „Suie 
Tudore, nu-ţi irosi vitejia, că tu nu mai ești al tău, ești al 
norodului”. 

Costache Bălteanu rămase pe loc. 

„Doar nu s-or măsura cu moșnegii!” mormăi cu încăpățânare. 

Cu umărul, Zoican sparse șindrila acoperișului. Cum streașina 
cobora la un pas de rotunjimile Ponorelului, săriră în crângul de 
mălini. În curte începură a răsuna împușcături. Ușa căzu sub 
grindina loviturilor de topor. Erau cârjalii turci de peste Dunăre, 


având drept călăuză pe lon Ciutură din Pleniţa. Furioși că nu-l 
găsiră decât pe bătrân, îl încolţiră. 

— Unde-i tâlharul? întrebă Ciutură. 

— Care tâlhar? 

— Tudor. 

— Nu-l știu de tâlhar și nu-mi dă socoteală de drumurile lui. A 
fost aici acum un ceas. 

Au răscolit casa, au jefuit-o, au spart până și ulcioarele cu 
inscripţii albe ale coanei Polina. Cum dumneaei împreună cu 
Zoican ridicau satul, neavând cine le face cinstirile de gazdă, 
tâlharii traseră cu frânghiile un butoi de vin din pivniţă, și 
aprinseră focul în mijlocul curții, părpălind păsările, după ce le 
suceau gâtul. Au secătuit cumplit și cămara, de parcă nu 
mâncaseră de-o săptămână. 

Când luna plină se opri deasupra uriașului plop din poarta lui 
Zoican, uimită parcă de câtă nebunie clocotea sub lumina ei de 
argint, turcii chiuiau ca oltenii, de la care învăţaseră că 
petrecerea n-are farmec fără asemenea strigăte de bucurie. 

Prin întunericul pădurii, băltenii se apropiară tiptil, privind 
uimiţi la destrăbălarea tâlharilor. Le dăduse Zoican arme din 
peșteri. 

În casă, lon Ciutură, împreună cu căpeteniile turcilor, se 
ospătau de zor. Îl chinuiseră pe bătrânul Bălteanu, turnându-i 
vinul cu de-a sila pe gât, până ce căzuse în nesimţire. 

Prin spărtura din acoperiș, Tudor, Codobatură și Uţubarză 
pătrunseră în casă. Ametţiţi de băutură și luaţi prin surprindere, 
mai marii bandei au lăsat armele. 

— Spune tâlharilor tăi, Ciutură, să se astâmpere și să iasă din 
curte. Altfel nu mai vedeți niciunul răsăritul soarelui, îl ameninţă 
Tudor. 

N-apucă să împlinească porunca slugerului când, afară, 
începu lupta. Loviţi din toate părţile, tâlharii se apărară o vreme, 
până ce, simțindu-se biruiţi, o rupseră la fugă spre poartă, unde- 
și legaseră caii, ascunși acum de bălteni prin curți, fiind animale 
furate din satele vecine. Deznădăjduiţi, săriră gardul în 
Topolnița. De pe maluri, îi pândeau cu flinte, topoare și furci, 
bărbaţi și femei. În lumina lunii se încinse o vânătoare ciudată. 
Se trăgea ca la rațe asupra cârjaliilor fugăriţi prin mijlocul gărlei. 
Până la urmă se predară, împuţinaţi și istoviți. Slugerul privi cu 
silă gloata fioroasă, ruptă, leoarcă de apă și sânge, încă 


nedezmetecită din băutură, cerând îndurare, îngenunchiată în 
fața porții. 

— Acești lotri au ars și prădat până acum optsprezece sate. 
Au ucis femei, bătrâni și copii, săvârșind silnicii fără pereche. 
Spânzurați-i, le porunci băltenilor. Lăsaţi-l numai pe Ciutură, îl 
judec eu. 

l-au atârnat de crăcile sălciilor de pe malul gărlei. 

In jurul focului din curte, se adunase aproape tot satul ca la o 
judecată de apoi. In picioare, sprijinit în sabie, nemișcat, tăcut și 
încruntat, Tudor părea de piatră. Tresări numai în clipa în care 
Ciutură fu prăvălit la picioarele lui. 

— Creștin și român ești tu, nemernicule, însoţindu-te cu 
păgânii la tâlhării? Nu te arde durerea satelor unde i-ai purtat ca 
să-și facă de cap? Năpârcă blestemată, mi-e scârbă să-ţi rostesc 
numele. M-am jurat că de te prind, te tai cu mâna mea, și sunt 
învăţat să-mi ţin jurământul. 

Tâlharului nu-i venea a crede c-o să-l ucidă și, cum sta în 
genunchi, cu capul plecat a iertare, pandurul îl descăpăţțână 
dintr-o singură lovitură, în care adunase toată ura ce clocotea în 
el. 

Când zarva se potoli, iar ultimele vreascuri se topeau în focul 
din mijlocul curţii, coana Polina, după ce privise cu jale ţăndările 
rămase din oalele, șipurile și borcanele înflorate, casa 
semănând acum a cocină, precum și jaful din pivniţă, porni spre 
cotețe să cerceteze de i-au mai rămase ceva orătănii în viaţă. O 
auziră toţi deodată strigând de parcă ar mai fi năvălit o altă 
ceată de bașbuzuci. Descoperise la adăpostul unei căpiţe de fân 
un turc, sforăind în somn fără vise. Il dezmeteci Uţubarză c-o 
lovitură de picior în coaste. Dacă profetul însuși i-ar fi apărut 
atunci în faţă, ieșind din pământ ori coborând din cer, tâlharul n- 
ar fi fost mai năucit ca în clipa când, deschizând ochii, se trezi 
cu satul adunat în jurul lui. Până să apuce a zice „aman”, coana 
Polina, care zărise scoțând capul din buzunarele șalvarilor o 
pereche de papuci furaţi din cerdac, îl blagoslovi zdravăn c-o 
joardă de alun. 

— lartă-l slugere că fuse destulă pedeapsă pentru el să guste 
bătaie de cadână, îl rugă Zoicanca. 

Pandurul își descreţi fruntea a zâmbet, făcându-i hatărul. 


* 


Zoican n-a mai bătut șindrilă pe acoperișul casei sale ca să 
astupe spărtura pe unde ieșise cu Tudor. A pus doar o foaie de 
tablă, pentru a rămâne mărturie peste timp a acelei întâmplări. 
Spărturii i-a zis „copca lui Tudor”. 


„ CAPITOLUL VI 
PACATUL DRAGOSTEI 


Noiembrie începuse c-o ploaie subţire și rece. Ilie Uţubarză 
era tot la Balta. Dăduse ajutor la refacerea gospodăriei lui 
Zoican, dar învățase și cum se face negustorie nouă, iscălind 
doar niște hârtii. II uimea iscusința negustorului și mai ales cât 
de ușor trăgeau banii la el de parcă ar fi fost fermecat. 

Urmând să plece împreună, Uţubarză spânzură niște fălcele 
de lemn de-a lungul docarului. 

— Ce năzdrăvănie mai e și asta, Ilie? 

— O să se îndârjească vremea, cucoane Zoicane. Au plecat 
cocorii la cârstovul viilor și ei cunosc semnele anotimpurilor mai 
bine ca oamenii. De unde știm noi că până la Craiova nu ne 
troienește cerul? Atunci lăsăm făcelele și înțepenim roțile în 
lăcașul ce l-am croit pe tălpile de stejar. 

— Te pomenești că mâine-poimâine îi pui și vreun cazan din 
alea anglicești, să umble fără cai. 

— De ne-or lăsa vrăjmașii om face și d-astea, că minte ne-a 
dat Cel de sus. 

— Până atunci, Ilie, trebuie să scoatem bani din negustorie, că 
banul e unul din semnele blestemate ale veacului ăsta. Pentru 
el, popa se roagă întru iertarea păcatelor tale, și tot pentru el, 
poţi pune și pe dracu să-ți legene copiii. Ispravnicul nu te mai 
prigonește, ci ţi-e prieten. Zapciul nu mai vine cu harapnicul, ci 
cu căciula-n mână. Și apoi, banul e mut și surd, ager ori prost, 
după împrejurare, dar aude ce alţii n-aud, înțelege ce alţii nu 
înțeleg, și vorbește toate limbile pământului fără să-nveţe 
niciuna. lar dacă biblia te-ndeamnă să dai lui Dumnezeu ce este 
al lui Dumnezeu și împăratului ce e al împăratului, banul te 
îmboldește să dai și lui Scaraoţchi ce e a lui Scaraoţchi, fiindcă 
și el îţi poate fi de folos când Cel de sus doarme ori face nazuri. 
Turcul și fanarioţii ne-au mai învățat să dăm și prostului, ce e al 
prostului și hoțului ce e al hoţului. 

Slugerul și cu mine cumpărăm vite tinere; le creștem, le 
prăsim și le vindem peste munţi unde au preţ bun. Ne-am 
încropit și noi și oamenii care ne ajută. Am părăsit negustoria de 
capre și oi, că mereu dădeau turcii iama prin turmele noastre. 
Oltenii cresc acum oi puţine, că s-au săturat să le tot dea plocon 
la pilaful ienicerilor, chebapul sultanului și pastrama beșliilor. 


Vitele mari sunt cu spor. Numai că negustorii greci, venețieni și 
austrieci au deschis ochii dregătorilor Porții. Caragea a pus 
opreliști la vămi. Doar el și oamenii împărătești pot trece vite 
peste graniţă. Păgânii de pe marginea Dunării ne pradă cirezile, 
nu pentru seu ori ciriviș, ci fiindcă s-au învăţat să le vândă 
nemților. Luna trecută ne-au furat optzeci de capete, ucigându- 
ne doi oameni. Am socotit că mai departe de Dunăre, la loc ferit 
putem sta liniștiți. De aceea am pus ochii pe moșia Drajnei. E la 
doi pași de graniţa Transilvaniei și la douăzeci de Dunăre. 
Drăjnenii or putea crește și ei vite cât le-o pofti inima, că - slavă 
Domnului! - au unde. 

— Și cum o să le trecem peste munţi? Prin Strunga Norilor? 

— Nu, llie. În locul lui Andronachis e vistiernic alt căpcăun, 
lamandi. Un prieten de-al nostru, din București, Enache 
Sorcovăț, a pus la cale cu el o tocmeală. Crește și lamandi vite 
pe moșia Seciu, dăruită de Caragea, din pământul sechestrarisit 
de la Andronachis. Vistiernicul plătește vamă cu mare privilegiu. 
Îi vindem noi cirezile dincolo. O vită de-a lui, una de-a noastră. 
Asta e învoiala. Dar mă furai cu vorba și uitai să-ţi destăinui ce 
negustorie am plănuit cu slugerul pentru tine. O să ridici han 
mare în inima Ploieștilor, fiindcă nu se află acolo niciunul de 
doamne-ajută, iar târgul e de viitor. Îl clădim și-l întocmim noi cu 
tot dichisul, iar o treime din câștigul net îl dai pentru 
cumpărarea de arme. 

— Eu hangiu, cucoane Zoicane? Mai curând s-o întoarce 
Teleajenul spre creierul munţilor, râse Uţubarză. De când 
așteaptă stăpânirea ca să mă pună-n furci! 

— llie, în ţara asta, deopotrivă blagoslovită și bătută de 
Dumnezeu, nu e orânduiala Apusului, ca fieștecare om să aibe 
patalama cu numele și semnele lui. Din această pricină te știe 
numai popa din sat când te botează, te cunună ori te îngroapă. 
Din tagma mirenească te cunoaște vechilul când ești clăcaș, 
vecinul când ţi-e dușman și muierea când i te urci în pat, dacă 
nu te-a uitat cumva. Cine să-și dea cu bănuiala că tu ești 
vestitul haiduc Uţubarză? Află, omule, c-ai murit. Am aici o 
hârtie de la vătășia Cloșanilor în care stă scris că ai fost ucis de 
osmanlăi. 

Ilie Uţubarză, după o clipă de năuceală, întrebă, râzând: 

— Mă îngroparăţi fără popă, cucoane Zoicane, ori m-o fi 
prohodit Vasile Jiganie? 


— Nu, llie, că el nu știe decât moliftele pentru beţivi, ale 
Sfântului Vasilie. De-abia acum se chinuie să-l mai înveţe câte 
ceva vlădica Ilarion, ca să nu se dea de gol când umblă prin 
tară, în rasă călugărească, pentru treburile noastre, vânzând 
„Vieţile Sfinţilor” și „Visul Maicii Domnului”. La Craiova o să-ți 
razi umbra de barbă pe care o porţi și o să-ţi tai din pletele și din 
mustaţa aia fudulă de haiduc afurisit, că așa te arată răvașul de 
drum, și așa îţi va fi chipul de aici înainte. 

— Bine că nu mă papistășirăţi de tot! 

— Am mai adus slobozenie pentru llie Călugăru să deschidă 
han cu cârciumă în târgul Ploieștilor. E acolo vad bun lângă 
Drumul oilor, Vălenilor și Buzăului. În trei-patru luni îl punem pe 
picioare. Te învoiești? 

— Dorinţa slugerului Tudor, e pentru mine poruncă, cucoane 
Zoicane, că-l roade durerea norodului și-l arde setea de 
dreptate. 

— ÎI roade, llie, și-l arde, că știe ca nimeni altul cât e de 
căptușit norodul cu angarale, beilicuri, clacă, bir, și Allah mai 
știe cu ce, că Dumnezeul nostru nu pricepe nici turcește nici 
grecește, cât îi el de Dumnezeu, lăsând rumânul să se topească 
de foame și jale cum se topește lumânarea. 

Bătură palma, pecetluind astfel învoiala. 

În păresimi, hanul era gata, stând în calea negustorilor, 
mocanilor și a multor călători spre vămile Comarnicului și 
Bratocei, porturile Dunării și Orașul de Scaun al Bucureștilor. | se 
spunea „Hanul Călugărului”, după numele stăpânului. Pe „Calea 
Oilor” se scurgeau toamna turme pornite la iernatic în suhaturile 
de pe marginea Dunării, iar primăvara, se întorceau către 
munte. Adeseori, oierii intrau cu căruța în curtea hanului, 
scoțând pe furiș de sub calabalăcurile ciobănești flinte trimise 
de lon Despa din Satulung, ori pistoale turcești aduse din 
Dobrogea. Știau că hangiul nu se calicește la preţ, convinși că el 
vinde cu câștig îndoit. Ilie le ascundea însă în niște zăcători din 
adâncul beciului. 

Uneori, noaptea târziu, când încerca să adoarmă, îi venea în 
gând spusele lui Zoican. Nu mai auzise nicicând atâta vorbă cu 
tâlc, simţindu-i tăria ori de câte ori îl copleșeau necazurile. 
Treburile mergeau greu, iar oamenii stăpânirii se arătau 
hrăpăreţi, afară din fire. Se înfrâna greu să nu le plătească 
haiducește. Auzind și de neomenia slujbașilor prin sate, simţea 


cum i se rostogolește parcă în suflet un grohotiș colțuros și plin 
de venin, apucându-l zorile fără să fi pus pleoapă peste pleoapă. 
Văzându-l morocănos, un mușteriu glumi: 

— Jupâne, îţi trebuie o hangiţă să-ţi mai rupă din treburi. Ti-e 
vremea și oricât te codești, tot nu scapi. 

Îi răspunsese râzând: 

— Mi-o fi vremea, dar nu mi-a sosit ceasul. 

— Ehe! hangiule. Nu scapă nimeni fără să plătească haraciul 
muierii. Și încă cu dobândă turcească. 


* 

Trecând dimineața prin fața isprăvniciei Ploieştilor, lui 
Utubarză i se păru că are o nălucire. Intr-o butcă, aștepta cu 
cațaveica de vulpe roșcată pe umeri, Teodora, văduva 
vistiernicului Andronachis. 

— Mână, țigane, porunci vizitiului, Pavlos, căpitanul 
isprăvnicesc. Până diseară trebuie să fim la București. 

„Porumbița Domnului” își ia zborul, cugetă Uţubarză, 
amintindu-și cât de cucernic o spovedise Vasile Jiganie. 

Pășind în văduvie la numai 17 ani, Teodora se întorcea săracă 
la maică-sa, chelăreasă în casa vornicului Slătineanu. Ce nu 
zmulseseră haiducii din averea răposatului vistiernic, confiscase 
Caragea. 


* 


Venise o nouă toamnă, llie Uţubarză se întorcea dinspre 
Seciu, unde tocmise vin pentru iarnă. Plouase pe la izvoarele din 
munți, fiindcă Teleajenul își cam tulburase apele, arătându-se 
neliniștit, ceea ce, după firea lui necumpănită, promitea 
înecătură. La Blejoi, hangiul zări prinsă în mijlocul râului o căruță 
aplecată într-o rână, c-o roată frântă. Din sus, huietul sălbatic al 
văii aducea ecoul viiturii. Căruțașul, o mână de om, strivit parcă 
de căciula ce nu părea a lui, deshămase caii, scoțându-i la mal, 
în vreme ce gura-i toca la sfinţi și la Dumnezei mai cumplit ca o 
meliță, iar când îi isprăvea, împrumuta câte ceva din cele sfinte 
ale turcilor și ale ovreilor. In căruţă, pe un maldăr de covoare, 
scoarțe și macaturi, două călugărițe speriate făceau din când în 
când câte o cruce, așteptând mântuirea din cer, ori de aiurea, 
fiindcă de la vizitiul lor nu mai aveau nicio nădejde. 

Ilie trase căruţa alături. 


„Oprește-te, măi omule, că din ocări și-înjurături nu scoţi nici 
spiţe, nici obezi. Mai bine duceai măicutele în cârcă pe mal și 
ușurai căruţa de bulendre, că vine apa mare. N-auzi cum muge 
căpcăunul dinspre munte?” 

După câteva clipe, călugărițele se odihneau pe leagănul din 
căruţa  hangiului. Apoi, covoarele roșcate ori galbene, 
împodobite cu frunze și păsări, scoarțele portocalii, cu grunji și 
cetină de brad, chilimurile brumării cu chenare albastre și 
ciucuri albi, îi umplură căruța. 

— Ce de zestre, măicuţelor! să măriţi două duzini de fete și-o 
văduvă pe deasupra, glumi llie. 

— Păi, pentru ele am pornit la târg, creștinul lui Dumnezeu, 
răspunse maica Fevronia, ridicând privirea către sprâncenele 
haiducești ale voinicului, nu pentru măritișul meu ori al maicii 
Aritinia - Doamne iartă-mă! ori pentru însurătoarea vreunui 
fecior bătut de brumă ca domnia-ta, că nu-ți văd pe mână 
sfânta verigă. 

Lui Ilie îi plăcu înţepătura șugubeață a tinerei monahe, glasul 
vioi ce suna a voioșie cu tot necazul din care abia ieșise. Ochii ei 
îl tulburară însă peste măsură. Erau de un albastru proaspăt 
cum e cerul spălat de ploaie, când nicio umbră nu-i mai întunecă 
bolta. Fără de voie, hangiul își auzi glasul pornit hai-hui ca de 
unul singur: „Ce ochi albaștri, Doamne!” 

Obrajii călugăriţei se îmbujorară iar minunile ce stârniseră 
tulburare, se obloniră o clipă. 

— Sunt și ei plămada lui Dumnezeu, voinice, răspunse femeia, 
codindu-se, într-un amestec de șiretenie și modestie. 

llie simţi în clipa aceea cum îl străbate un fior necunoscut, o 
slăbiciune de care parcă-i fu oarecum rușine. Ar fi vrut să-i mai 
spună ceva femeii, dar nu-l mai ajutară nici gândul, nici limba. Îl 
dezmetici tot glasul măicuţii Fevronia: 

— Să știi că maica Aritinia, tovarășa mea, e surdă și mută din 
născare, așa că nuţi-a auzit vorba, și nu ţi-a aflat gândul cel rău 
iar eu te-am iertat. 

— N-am gânduri rele, măicuţță, dar așa frumuseţe de ochi n- 
am mai văzut în viaţa mea. Dacă e păcat să-i priveşti, sunt gata 
să îndur toate canoanele și toate blestemele, să mă iau de piept 
cu Necuratul și să răstorn toate cazanele iadului, acum și-n vecii 
vecilor, răspunse llie, aproape pe nărăsuflate, sub formă de 


glumă. Dar hotărârea din glas și privirea-i aprinsă vădeau că nu 
glumește. 

— Pari cam iute din fire, rumâne. Cată a te liniști și a-mi 
spune cine ești. 

— la, un hangiu din Ploiești, pe nume Uţubarză. 

La asemenea nume ciudat pe maica Fevronia o încercă râsul, 
apoi, deodată, deschise ochii mari, într-o uimire iscată din 
amintire. 

— Uţubarză? Eşti cumva neam cu acel vestit haiduc de prin 
părțile noastre? 

— Da, măicuţa. Numai că eu l-am sugrumat, fără a-l ucide de 
tot și l-am îngropat fără a-i pune cruce. 

Maica Fevronia înţelese pe dată adevărul fără a se 
înspăimânta. Dimpotrivă. O undă de simpatie se așternu peste 
albastrul ochilor ei. Simţise în omul acesta o căldură și-o 
bunătate pe măsura staturii lui de voinic, iar vorba și privirea 
fără ocolișuri vădeau firea-i cinstită. 

— Lumea asta, croită ca funia în traistă, trezește mai în 
fiecare din noi câte-un haiduc, chiar și sub această rasă 
mohorâtă care încearcă să ne deosebească de ceilalți muritori. 
Nu te teme de mine, Ilie Uţubarză, că și eu mă trudesc să înăbuș 
ce îi e dat omului mai dulce pe lume, și greu izbutesc, păcătoasa 
de mine. Acum te cunosc bine. Îmi amintesc că ai dăruit 
mânăstirii Suzana două vaci cu lapte din cele luate de la 
vistiernicul Andronachis. Numai că atunci aveai barbă de 
mitropolit; statul și fulgerele din ochi ţi-au rămas însă aceleași. 

Utubarză oftă adânc, să-și potolească o arșiță necunoscută 
până acum. 

— Da, măicuţă! Acela sunt. Dar de când m-am făcut hangiu, 
pentru lume și, mai ales, pentru stăpânire, sunt Ilie Călugăru. 

— Atunci cum ai avut curajul să-ţi rostești adevăratul nume în 
faţa unei străine? 

— Cunosc omul după ochi, măicuţă, și niciodată acest simţ al 
meu nu m-a înșelat. Ochii domniei tale n-au întunecimile 
ascunse ale trădării, ci lumina dragostei și-a bunătăţii. Află că de 
mi se spune Călugărul, nu e doar o poreclă stearpă. Am purtat și 
eu comanacul în tinerețe, dar l-am înfipt repede într-un par din 
gardul mânăstirii Cheia, fiindcă acolo aflasem rosturile haiduciei, 
după ce am fost o vreme pandur. 


Tânăra femeie amuţise. Ştia că bărbatul acesta spune 
adevărul. O învăluia încet o umbră de neliniște și i se 
învălmășeau în suflet simţiri ciudate, un amestec de teamă și de 
dulce vinovăție. 

Hangiul înhămă caii lui vânjoși la căruţa mânăstirii, trecând-o 
pe celălalt mal, în vreme ce căruțașul mai slobozea din când în 
când câte-un potop de blesteme și înjurături. 

— Mai taci o dată, moară hodorogită. 

— Îmi vărs și eu necazul pe Belzebut că și-a vârât coada între 
spițele roții și-s bucuros că n-aude maica Aritinia; că din partea 
maicuţii Fevronia n-am nicio supărare: sfinția-sa are ochi și 
urechi numai pentru cele bune. 

Utțubarză tăie un arin din zăvoiul de pe margine și, legându-l 
sub capătul osiei văduvite de roată, îi spuse vizitiului 
mânăstiresc: 

— Adă căruţa la Hanul Călugărului, măi rumâne. O să găsești 
acolo și măicuţele și roată pentru hodoroaga ta. Trage-o mai 
încoace de mal că s-apropie viitura. N-auzi cum urlă Teleajenul 
ăsta nebun? 


* 


Pe povârnișul ce ducea spre mânăstirea Suzana, Uțubarză își 
îndemna caii să urce. Venise să-și ridice covoarele tocmite pe 
măsura odăilor. Cum lucrul ţinuse vreme îndelungată, ca orice 
lucru de nădejde, mai bătuse drumul de câteva ori. Bucuros că 
ieșiseră adevărate podoabe, făcu și o danie pentru „cutia” 
lăcașului de sub munte. Hangiul nu plecă însă în dimineața 
următoare, ci în toiul nopţii, ca hoţii, așa cum s-a și dovedit a fi, 
întrucât luase cu sine pe maica Fevronia, cea mai meșteră 
țesătoare de covoare a mânăstirii. 

Mare jale a fost a doua zi printre monahe, când s-a aflat că 
măicuţa a fost răpită. Mai ales starita se dădea de ceasul morții. 
Nu s-a mulțumit doar cu acatiste și blesteme împotriva 
hrăpitorului, ci a zburat ca furtuna să se plângă isprăvniciei și 
episcopului Sofronie al Buzăului. Când auzi chiar din gura maicii 
Fevronia, că răpirea a fost cu voie, starița simţi c-o apucă 
leșinul. Întărâtat de gura acesteia, poate și de vreun dar, 
episcopul a slobozit Carte de blestem împotriva vinovaţilor, 
citită în pragul altarului, trei duminici la rând de părintele Roșca 
din parohia Maicii Precista unde era enoriaș hangiul, citire 


bâiguită în grabă, cu gura pe jumătate, când ieșea lumea din 
biserică, fiindu-i Ilie prieten și, socotind că de ar fi fost în locul 
lui, la fel ar fi făcut; că pentru asemenea mândreţe de femeie 
merită să înfrunţi toate blestemele. 

Văzând episcopul Sofronie că „oaia cea rătăcită” nu se 
pocăiește, întorcându-se la sfintele războaie de țesut covoare 
ale mânăstirii Suzana, slobozi altă afuresenie asupra oricărui 
slujitor al bisericii care ar îndrăzni să dea binecuvântarea 
cununiei celor doi păcătoși, urmând a-și duce ei zilele, în chip 
nelegiuit, adăugând încă un păcat de moarte la cel săvârșit prin 
batjocura adusă tagmei călugărești. 

S-a găsit însă un nevrednic de popă să pună cununiile robilor 
lui Dumnezeu llie și Florica (cum era numele maicii Fevronia 
după botezul dintâi). Furios, episcopul Sofronie a chemat la sine 
pe părintele Constandin care-i călcase porunca și căzuse astfel, 
ca un nesocotit, sub afurisenie. 

— Ai cunoscut porunca și blestemul? 

— Cunoscut, Sfinția-ta! 

— Atunci cum ai îndrăznit s-o calci? 

— Am primit miluita dezlegare de la prea-sfântul și prea- 
iubitorul de Dumnezeu Kir Nectarie, Mitropolitul Ungro-Vlahiei, îl 
înfruntă popa, întinzându-i hârtia cu pecete, abia ascunzându-și 
bucuria de a-și vedea ierarhul cum se fâstâcește, înmuiat, după 
ce se zburlise și se înroșise ca un curcan. 

„Slobod e părintele Constandin din parohia Trisfetitelor a 
Ploieștilor să dea taina cununiei robilor lui Dumnezeu Florica și 
llie, că mai plăcut este Domnului Savaot să vadă aduși pe calea 
cea dreaptă doi creștini rătăciţi, decât să-i lase pradă diavolului 
și focului cel veșnic al Gheenei. Dezlegăm pe părintele 
Constandin pentru vina de a fi călcat porunca, căzând sub 
afurisenia Sfinţiei Sale episcopul Sofronie, că păcat nu este 
acolo unde cuvântul mitropolitului vine peste cuvântul 
episcopului. Spulberăm afurisenia căzută asupra celor două 
suflete rătăcite în lumești păcate, iar de blesteme să n-aibe 
parte decât apostatul Arie și toţi câţi l-au urmat. 

Pentru deplina iertare, orânduim ca cei doi păcătoși să dea 
Sfintei Episcopii a Buzăului două lumânări de ceară a câte două 
ocale și untdelemnul de mir în douăsprezece duminici, adică, 
pentru fiecare apostol al lui Hristos câte o dată.” 


— Voia Înalt-preasfântului mitropolit este voia lui Dumnezeu, 
și cu smerenie ne plecăm, bolborosi, înecându-se, Sofronie. Dar, 
dacă părintele Constandin ar fi avut vreun har mai de seamă, ar 
fi auzit pe episcop, după ce i-a întors spatele, cum suduie pe 
Inalt-preasfântul în odaia alăturată, chemând în ajutor atât pe 
apostatul Arie cât și pe vânzătorul de Hristos luda Iscariotul. 


CAPITOLUL VII 
CAPCANE 


Radu Merișanu, feciorul vornicului Manolache, trimis să învețe 
carte la Viena, după repetate scandaluri prin locantele de pe 
malul Dunării, fusese expulzat de poliţia chezaro-crăiască, 
împreună cu prietenul său  Mikloș Banffy - nepotul 
guvernatorului Transilvaniei - fiindcă amândoi „studenţii” se 
îndeletniceau cu contrabandă de arme pentru sârbi. Zoican îl 
cunoscuse în prăvălia unui armurier vienez, aflând astfel că 
odrasla vornicului bucureștean prinsese gustul primejdioasei 
negustorii. 

Se întorsese Radu Merișanu cu ciudate și plăcute obiceiuri 
nemţești, așa că nu-i fu greu să prindă în mreje o seamă de 
coconi boierești, care se întreceau să-l poftească la zaiafeturi și 
la jocuri de cărţi, atunci când nu băteau împreună ulițele 
Bucureștilor încărcaţi în călești cu lăutari. 

La o soareă, zări însă în casa vornicului Slătineanu pe Teodora 
Andronachis. Fată de slugă, ea nu lua parte la petrecerea 
boierilor. Sta doar cu ochii pe odaia în care se răsfățau blănurile 
musafirilor și unde, la o masă, maică-sa - chelăreasa Polixenia - 
împacheta cofeturi și zaharicale ca să le ia, la plecare, 
jupânesele și jupâniţele, pentru bătrânii și copiii rămași acasă. 

Incet-încet Radu Merișanu își pierdu liniștea. Femeia cu plete 
negre și ochi verzi îl supunea cu puterea unei farmazoane. 
Mereu în preajma ei, nu mai bătea târgul după zaiafeturi, nu mai 
scutura pungile boierești la stos și la faraon, și nu se mai 
strecura noaptea prin iatacuri străine să încălzească patul 
jupâneselor. Teodora împlinea, cu farmecele ei, ceea ce viaţa îi 
ascunsese până atunci. Cheltui nebunește, încărcând-o cu 
giuvaeruri, blănuri și mătăsărie, iar când slei ultimii bani, începu 
să dea iama prin diamanticalele maică-si, amanetându-le pe la 
zarafi, cu camătă grea. Disperat, se plânse bătrânul Merișanu lui 
vodă că nu-și mai poate stăpâni feciorul, și vodă îl puse sub 
ascultarea „Epitropiei tinerilor evgheniți”, înfiinţată de domnie 
pentru a împiedica risipirea averilor părintești. Ba, pentru 
neascultare, porunci Caragea să-i tragă îndărătnicului douăzeci 
și cinci la tălpi. Dar, nici bătaia, nici ameninţarea cu 
dezmoștenirea, nu-i potoleau îndrăgostitului patima care-l sfâșia 
ca o fiară, și-l mistuia ca vâlvătaia unui rug. Nevoia de bani 


trezea în el gânduri ucigașe, chinuindu-se zi și noapte cu planuri 
pe care nu le putea scoate la capăt. Când îl rodea mai cumplit 
deznădejdea, îi bătu la ușă Zoican. 

— Arhon Radule! Am un alişveriş pentru domnia-ta și 
domnișorul Banffy. 

— Fii binevenit, kir Nicolae. Sunt numai ochi și urechi. 

— Imi face trebuinţă o sumă de puști și pistoale. 

Se învoiră numai după ce Merișanu primi arvuna o sută de 
galbeni. 

— E treabă primejdioasă, kir Nicolae, dar prietenul meu Mikloș 
Banffy o să-ţi împlinească vrerea dacă-i plătești toată marfa 
înainte. Du-i răvașul ăsta. 

La conacul părintesc de lângă Sibiu, după ce citi rândurile 
Merișanului, tânărul grof îl învălui pe Zoican într-un zâmbet larg. 

— Văd că te-ai învoit din preț cu prietenul meu Radu. Ai toți 
banii? 

— Toţi! 

— Atunci, ridici în seara asta pistoalele de la prăvălia lui 
Schloss. Puștile - mâine. Vezi ca oamenii domniei tale să nu 
scoată vreo vorbă prin cârciumi. 

În toiul nopţii, pe când Zoican era cufundat într-un somn 
adânc, fu trezit de cătanele împărătești și ridicat împreună cu 
pistoalele pe care apucase să le ia. 

In acel ceas târziu, Codobatură cinstea un pahar de vinars cu 
Eremie la o cârciumă de lângă Turnul dulgherilor, - fostul 
marinar îndeletnicindu-se acum cu cărăușia, la Sibiu. Un slujitor 
al hanului unde trăsese cu Zoican, îi aduse știrea arestării 
negustorului. 

— E la mijloc trădare, Eremie. Altfel n-ar fi aflat poliţaii. Oare 
cine să fie ticălosul? 

— Până-l găsim, du-i vestea coanei Polina, Ioniţă, că nu-i de 
glumă. Acu' știi de unde să-mi iei urma. 

Mikloș Banffy reciti răvașul lui Radu Merișanu: „Negustorul 
vrea o mie de seceri. Ajută-l așa cum l-ai ajutat și pe Dușici. 
Plătește bine. Așteaptă-mă la Sibiu. Vin c-o zână, cum nu se mai 
află. Mi-e tare dor de niște petreceri nebune, că la București 
sunt ţinut de scurt mai rău decât o fată mare. Ajută-l așa cum l- 
ai ajutat pe Dușici!”... 


Îndemnul lui Radu era o sentinţă, fiindcă Dușici, omul lui 
Obrenovici, trimis tot de Merișanu, fusese denunţat de Banffy, 
după ce-i luase banii pentru arme. 


* 


Teodora moștenise istețime de la răposatul ei tată, diac la 
Agie, iar frumusețe de la bunică-sa, chefalonită măritată în 
Fanar. Crescuse de la trei ani în casa vornicului Slătineanu, 
învățase carte pe lângă fata boierului și limba germană de la 
guvernanta ei. Se înfruptase și din cărţile Slătineanului, 
dobândind cunoștințe de istorie și literatură, uimindu-l pe 
stăpânul maică-si, modesta chelăreasă. Atmosfera boierească în 
care copilărise, cele câteva luni de căsătorie cu Vistiernicul 
Andronachis, care i-ar fi adus și luna de pe cer, treziseră în ea 
convingerea că e hărazită de soartă unei vieţi ușoare și 
îmbelșugate și că nu trebuie să te uiţi cum o câştigi și cum o 
păstrezi. Lângă Pavlos, curând i se stinse visul de dragoste. 
Dacă o atrăsese frumusețea lui de palicar, îl descoperea acum 
arțăgos, prostănac și gelos. „Și-apoi cum o să mă împac cu 
sărăcia unui simbriaș? - se întrebă, desmeticită. N-o să-mi 
vestejesc tinereţea călcând pliurile fustanelei arnăuțești. Mâine, 
poimâine mama închide ochii, iar eu o să rămân la mâna lui 
avană ori slugă boierească pe viață, când atâtor obraze 
simandicoase le sticlesc ochii după mine, ca motanilor în bătaia 
lunii și dau năvală ca zăvozii la zalhana, în casa vornicului, să 
mă vadă. Curând Radu Merișanu, cel mai aprins dintre 
curtezanii mei o să moștenească trei moșii, că taică-su e c-un 
picior în groapă. De-abia așteaptă să mă ia de nevastă. Am să 
intru iar în rândul boierilor, să-mi râd un pic de sclifositele astea, 
care se uită la mine ca la o jigodie de pripas, de teamă că le 
zăpăcesc matofiții de bărbaţi”. 

— Psihi mu, i se tângui Pavlos. Ai cam început să mă uiţi. Mi- 
am lăsat căpitănia isprăvnicească a Ploieștilor ca să intru sub 
ascultarea câinelui de bimbașa Sava, fiindcă ești patima vieții 
mele. Nu pot să te scald în diamanticale ca răposatul vistiernic. 
Aș fura, aș ucide! ca să te poleiesc cu aur. N-am de unde și nu 
știu cum. De ce mă chinui, lipsindu-mă de dulceaţța fiinţei tale? 

— lartă-mă, Pavlos. Mama abia își mai ţine zilele. Trebuie să 
fac slujbă în locul ei. Cad uneori seara sfârșită de puteri. 
Ințelege-mă! 


— Înţeleg că te pierd, Teodora. Am aflat că-ţi dau târcoale 
coconașii, mai ales zănaticul vornicului Merișanu. Nu te lăsa 
amăgită, că e un pezevenghi, iar mie nu mi te poate zmulge cu 
una-cu două. 


* 


Trăgând la mătușa ei, la Păunița, Polina Zoican bătuse zile în 
șir la ușile mărimilor din Sibiu să-și scoată bărbatul din 
închisoare; dar toate i se închiseseră în nas. Pe o vreme 
zlotoasă, în casa Păuniţei Hagi Costache Pop dădu buzna 
Eremie. 

— Cucoană Polino, mă rog frumos, cred că l-am putea scăpa 
pe bărbatul domniei tale. 

— Cum, omule? 

— Apoi, am cărat puști pentru puiul de grof, în Polonia. laca 
ce mărturisesc hârtiile aiestea. 

Polina își aruncă privirile peste ele și se lumină la față numai 
pe jumătate. 

— Greu, tare greu, Eremie, dar n-avem încotro. Mătușică 
Păuniţo, cine ne-ar putea face o jalbă mai acătării la stăpânire? 

— Hm! Un tânăr isteț care mi-e ca un copil de suflet. L-a 
ajutat Costache pe când învăţa la Viena. 

— Avocat? 

— Nu! Teolog. A prins însă și ceva carte juridicească la Cluj. O 
să-l chem diseară, că nu iese decât ca liliecii. li sub privegherea 
polițailor. 

Se lăsase bine întunericul când prin poarta din dos intră în 
casa bătrânei un tânăr c-o umbră de barbă, cu ochi mari și 
privire blândă, dar cu vorbă iute și aprinsă. Purta niște haine 
ponosite, de târgoveţ sărac. Se prezentă singur și scurt: 
Gheorghe Lazăr. 

După ce ascultă vorbirea limpede și liniștită a Zoicancei, o 
întrebă: 

— Pentru ce-i trebuiau arme soțului domniei tale? 

— Suntem nevoiţi să ne apărăm. Nu mai putem trăi de 
bulucurile turcești. Trec mereu Dunărea, pradă și omoară. 
Stăpânirea se arată neputincioasă, toată grija ei fiind să adune 
dări silnice și să ocrotească boierii, ciocoii și egumenii de furia 
ţăranilor, sleiți de foame, sărăcie și poveri. 

— Eşti mehedințeancă? 


— Da! 

— Atunci poate mi-ai putea spune, dacă-l cunoști, ce va fi 
făcând un prieten de-al meu, Tudor Vladimirescu! 

— Da! dacă mi-i spune și domnia-ta de unde îl știi pe acest 
tovarăș de negustorie și de gânduri al bărbatului meu. 

— De la Viena. Strașnic om. Am bănuiala că nici el nu e străin 
de toată întâmplarea cu armele! 

Polina răsuci ușor capul de la dreapta la stânga și înapoi, ceea 
ce în deobște înseamnă „nu”. Lazăr râse, amintindu-și cum, la 
Viena, și cu Tudor păţise la fel, aflând atunci că, în limbajul mut 
al oltenilor, ceea ce pentru toată lumea înseamnă „nu”, pentru 
ei e „da”. 

— O să scriu un „memorandum”. Punem alături și câteva din 
hârtiile aduse de Eremie. Restul le păstrăm, fiindcă ticăloșii sunt 
în stare să le facă pierdute. Mai greu e să ajungă în mâna 
guvernatorului. 

— Gheorghiţă mamă - vorbi Păuniţa - cunosc pe avocatul 
Peter Gross. Ține o nepoată de-a lui Banffy. Trimit pe Polina la 
canţelaria lui. 

Într-o încăpere cu pereţii argintii, adâncită în gânduri și în 
pernele fotoliului, Polina aștepta să fie primită de Peter Gross. li 
trimisese rândurile Păuniţei Pop prin valetul care o tot privea 
chiorâș - stăpânul său neprimind, de obicei, clienţi cu iie și 
opregi. Până și avocatul o socoti doar o ţărancă mai scuturată 
aflată în slujba acelei nepoate a doamnei Pop, despre care îi 
scria în biletul adus de valet. Îi vorbi de sus, într-o românească 
stricată: 

— Unde stăpâna la tine? 

— Eu sunt propria-mi stăpână, domnule avocat - îi răspunse 
Polina nemţește. 

— A! vorbiţi foarte bine germana. Unde aţi învăţat? 

— La „Ursuline”. 

Alt „A”, întins ca un elastic, ţâșni din gura gazdei. 

— Dumneavoastră valahii sunteţi uneori plini de surprize 
plăcute... 

— Și neplăcute, domnule avocat. Una dintre ele mă aduce la 
dumneavoastră. 

Când află pricina pentru care venise, Peter Gross schimbă 
tonul. 


— E grav. Îmi pare rău, dar nu pot face nimic. Să așteptăm 
procesul. 

— Al cui proces, domnule Gross? 

— Cum al cui? Al bărbatului dumneatale. 

— De ce nu și al lui Mikl6ș Banffy, răspunse înţepat Polina. 

— Pentru ce? Pentru că și-a făcut datoria dând pe mâna 
autorităților un om care calcă legile ţării noastre? 

— Nu singur le calcă, domnule avocat. Vă rog să citiţi, îl invită 
femeia, întinzându-i „memorandum-ul” și hârtiile ce-l însoțeau. 
Ochii avocatului se opriră asupra încheierii: 

„Nu dorește nimeni ca dușmanii excelenței voastre să se 
bucure, domnule guvernator, și ca ilustrul dumneavoastră nume 
să fie umbrit de nesocotinţa unui tânăr nepot expulzat din Viena 
pentru negustorie clandestină de arme, pe care o continuă și 
acasă, vânzând polonezilor. Stă în puterea excelenţei voastre să 
puneţi capăt acestei afaceri, hotărând eliberarea lui Nicolae 
Zoican.” 

Furios, Peter Gross rupse memoriul cu toate anexele sale, 
izbucnind: 

— Defăimezi un nobil pentru afacerile unui ticălos de valah? O 
să fii arestată. _ 

— Aştept, domnule avocat. Insă mai preţioase decât hârtiile 
pe care le-aţi rupt sunt scrisorile lui Mikl6ș Banffy, către clientul 
său polonez. Vânzarea de arme polonezilor e o provocare la 
adresa Rusiei și domnul Pini, consulul rus la București, ar fi 
bucuros să afle cu ce se îndeletnicește nepotul guvernatorului 
Transilvaniei. La revedere. Poliţia mă poate găsi la mătușa mea. 
Nu și scrisorile! 

„Afurisită muiere! O să mi-o plătești” - își înăbuși Gross între 
dinţi ameninţarea. 

După câteva ore, Polina Zoican fu arestată, iar casa Păuniţei 
Pop, răscolită cu furie toată noaptea, fără a se da de urma 
vreunei scrisori. Nimic n-au putut scoate anchetatorii de la 
Polina în afară de învinuiri aduse lui Mikl6ș Banffy și lui Peter 
Gross. Furioasă din cauza celor întâmplate, Păuniţa se plânse 
contelui Panitz, mai marele comitatului, trimițând și o copie a 
memoriului rupt de Peter Gross. Panitz fu uluit. Cum fuseseră 
oare atât de neghiobi și avocatul și poliția ca să işte un scandal 
ale cărui urmări cine știe unde vor duce? „La urma urmei, își 
zise contele Panitz, nu s-a dărâmat ţara pentru niște pistoale. 


Să-i ia dracu de valahi și pe Mikl6ș Banffy împreună cu ei!” 
Porunci șefului poliției să încerce a scoate ce se mai poate din 
mâinile acelei îndărătnice femei, și dacă nu, s-o expulzeze cât 
mai repede, împreună cu bărbatul ei. 

Polițaiul începu târgul cu Polina pentru compromiţătoarele 
hârtii. 

— Știţi bine că nu-s la mine. Daţi-mi drumul și vi le aduc la 
graniţă. Le primiţi în schimbul lui Zoican și-al banilor încasaţi de 
Mikl6ș Banffy; altfel, rămân aici, până ce-o să aflați din gazetele 
rusești ce cuprind acele hârtii și atunci nu știu pe unde o să 
scoateţi cămașa - vorbi înţepat Polina. 

l-au dat drumul, iar după trei zile, poliţaiul era la graniţă cu 
Zoican. 

— Ai câștigat, cucoană! Ți-am adus și banii daţi lui Banffy. Ti-o 
mărturisesc, faţă de bărbatul dumitale, că aș fi fost fericit să am 
o asemenea nevastă. 

— N-ai fi fost! că nu-ţi îngăduiam să-mi vii acasă cu lucruri 
străine, cum e ceasul lui Zoican, al cărui lanţ lucește pe jiletca 
domniei tale. 

Roșind, polițistul îngăimă ceva, întinzând olteanului ornicul 
turcesc pe care era gravată semnătura lui Tudor. 


* 


Un strigăt de bucurie rostogolit peste hărmălaia Oborului, 
răvăși mulțimea,  deșertând de muşterii Târgul Moşilor: 
„Geamala!...” Alerga gloata, fremătând, spre răspântia barierei, 
ca să prindă loc bun lângă uriașa momâie, cu oglinzi în loc de 
cap, cu două fețe și patru mâini și cu rochie cât clopotul 
Mitropoliei, întinsă pe arcuri de sârmă. Panglici colorate fluturau 
în ritmul lăutelor și-n legănatul Geamălei, jucată de flăcăul care 
o purta pe umeri, ascuns sub fuste. Alerga mulţimea nu ca să-i 
vadă chipul caraghios, ci ca să-i audă glasul, fiindcă arătarea 
vorbea și oamenilor le plăcea ce spunea. Unul dintre 
„geamalăi”, adunând mărunţiș în căciulă, încinse vorba cu 
purtătorul momâii: 


— Geamălă! Geamală! 

Ce cați tu, frumoasa mea, 
Ibovnic prin mahala? 

— Intrebi ca un prost sadeă! 


Ibovnic, în mahala 

Cu păduchi în teșcherea? 
— Caut ici, caut coleă 

Ca să-mi fac o maloteă 
Ca Doamna lui Caragea, 
Doar din piele de rumân, 
Că-i la dajdie hapsân. 
Vreau, neică, o maloteă 
să merg la Stambul cu ea 
Și să trag din narghilea 
Cu vizirul Mustafa 

Și cu Vodă Caragea. 


Se scuturau de râs mahalagiii, sorbindu-i vorbele, dar n-au 
avut răgaz să mai afle și alte năstrușnice dorințe ale momâiei, 
că s-a iscat zarvă și învălmășeală. Gonind dinspre noroiosul sat 
al Colentinei, o caretă cu cai albi se oprise ca-ntr-un zid în gloata 
din jurul Geamălei. Vizitiul încerca să-și deschidă drum cu biciul, 
izbind în dreapta și-n stânga, până ce un geambaș i-l zmulse, 
începând să-l croiască vârtos pe spinare. 

În caretă, un boier tânăr și o jupâniţă, căreia îi sticleau 
rubinele pe fesul alb, și mărgăritarele în ghiordanul din jurul 
gâtului încremeniseră. În clipa când, dezmetecit, boierul se 
ridică să-și scape vizitiul, răsunară două focuri de pistol. Se 
prăbuși cu capul în piept pe blănurile din fundul trăsurii, în 
vreme ce sângele îl podidi pe gură și pe nas. Al doilea glonţ 
nimeri în creștetul fesului cu rubine, femeia alunecând năucită 
pe podina uliţei. Profitând de zăpăceala ce cuprinsese puhoiul 
omenesc, ea se strecură într-o cârciumă. 

— Puneţi mâna pe ucigaș! striga cât îl ţinea gura vizitiul. L-au 
doborât pe conașul Radu Merișanu! 

Ucigașul, un arnăut călare, dispăruse însă în galop printre 
răzoarele viei lui Ghica. 


* 


În cârciuma hanului „La găina porumbacă”, Vasile Jiganie 
tăifăsuia cu Pintilie, când o cuconiță speriată dădu buzna, 
strigând: „Ascundeţi-mă! Mă omoară!” 

Pintilie trase zăvorul ușii dinspre uliţă, iar Jiganie împinse 
femeia în cuhnie. Vru s-o întrebe cine-i căuta moartea, dar 


întrebarea îi rămase pe buze. Bâigui după câteva clipe: „Bătu- 
m-ar sfântul de azi! Ori am orbul găinilor, ori mi se năzare! 
Porumbiţa Domnului!”... 

La această năstrușnică alintare, Teodora făcu ochii mari, 
retrăind fulgerător întâmplarea cu spovedania din iatacul 
vistiernicului Andronachis. 

— Domnia-ta... păă... rinte... 

— Eu! Mică-i lumea, Hristoase! Fii liniștită. Aici nu-ţi poate 
face nimeni niciun rău. 

Avea s-o furișeze apoi prin mulţime, punându-i pe cap o 
broboadă fumurie, împrumutată de la Arghira, fosta roabă a lui 
Ibrahim-pașa din Rusciuc, acum tovarășă de negustorie la hanul 
din straja Oborului. 

— Avuseși dreptate, Vasile, îl întâmpină Pintilie, de cum îl 
văzu intrând pe ușă... Mică-i lumea! Citește numai răvașul ăsta 
pierdut de „Porumbiţă”: 

Îi scria Radu Merișanu iubitei sale Teodora că nu mai e în 
suferinţă de bani, că a făcut cu prietenul său Banffy un strașnic 
alişveriş; a scos răvașele de drum și peste trei zile vor fi 
împreună la Sibiu. 

— Ptiu! măi Pintilie! E vorba de alișverișul Merișanului cu 
Zoican, pentru arme. lacă-tă cum își vâri ciocul Porumbiţa 
Domnului și-n traista noastră cu grăunțe. 


* 


Zoican vânduse la Braşov o cireadă adusă din Drajna de 
Ispas. Aștepta acum să pice Eremie de la Sibiu, după cum le era 
învoiala, bucurându-se tare când îl văzu intrând în hanul din 
Prund, cu mersul lui legănat, de fost marinar. 

— Frate Zoicane, hai cu mine la Herman Brun. Mă cunoaște 
bine. De două ori am ridicat din prăvălia lui arme pentru Banffy. 

— Ce marfă-ţi trebuie? îl întrebă pe Zoican un sas roșcovan, 
cu ochelarii înrămaţi în aur. 

— Puști, pistoale și pulbere. 

— Îți pot da 200 de pistoale și vreo mie ocale de pulbere. 
Puști peste o lună-două, c-o singură condiţie: duci marfa cum 
știi, că eu, nici ochii nu ți i-am văzut, nici ziua bună nu ţi-am dat. 

— N-avea teamă, jupâne! Ce!... Miklóş Banffy nu vinde arme? 
Ori, poate că te doare inima să nu i se feștelească cumva 
blazonul. 


* 


În Scheii Brașovului, pe Uliţa Prundului, lângă biserica Sfântul 
Nicolae, locuia lon Barac, traducător la Magistratul orașului și 
scriitor. Zoican îi citise „Istoria despre Arghir cel frumos și 
despre Elena cea frumoasă”, precum și alte povestiri, în 
„Călindariu”, fiind nerăbdător să-l cunoască. 

De două zile, Barac îl găzduia pe Ghorghe Lazăr. 

— Gheorghiţă, te caută cineva. N-ai grijă că nu seamănă a 
poliţist, îl liniști Barac. 

Când află că e Nicolae Zoican, Lazăr sări la ușă, îl trase 
repede în casă și, după ce-l îmbrăţișă, spuse îmbujorat lui Barac: 

— lată un oltean scăpat ca prin minune din pușcăriile 
imperiale. 

— Minune stârnită de harul domniei-tale, pentru care nu știu 
cum să-ţi aduc mulţumire. 

— Dacă-i vorba de har, atunci caută-l în dârzenia coanei 
Polina și mulțumește cerului că ţi-a hărazit asemenea nevastă, 
domnule Zoican. 

Cât zăbovi la Brașov, Zoican se văzu zilnic cu Lazăr, și nu se 
mai sătura să-l asculte. Amândurora li se părea că se cunosc de 
când lumea. Într-o dimineaţă, Lazăr îi mărturisi că peste două 
zile trece graniţa în Țara Românească, cu logofătul Bărcănescu, 
ca dascăl al coconilor acestuia. 

— Ai multe lucruri de dus, dascăle? 

— Ce am pe mine și, în plus, o legătură. O ţin ușor în degetul 
mic. Cu atâta am izbutit să fug din Sibiu. 

— O ladă de-a mea n-ar încăpea în chervanul cu calabalâc 
boieresc? 

— Numai praf de pușcă să nu fie! 

— Doar pistoale, dascăle. 

— Adă-mi-le la noapte. 


„CAPITOLUL VIII 
UN BAIAT CAT DOI HAIDUCI 


Cosmuţă, orfanul crescut de călugări la Cheia, fusese adus de 
Utubarză și nevastă-sa la han, socotindu-l ca pe un copil al lor. 
Se arătă în curând om de nădejde, cu ochi ager și neobosit, în 
cârciuma și-n curtea hanului. 

De câteva luni era adăpostit într-o odăiță Niţă Odobac, frate 
vitreg al coanei Florica, om ca la vreo patruzeci de ani, din care 
un sfert îl petrecuse în ocna de unde izbutise să fugă. Se părea 
că suferinţele îndurate îi schimbaseră firea, arătându-se harnic 
și supus. Numai pe Cosmuţă nu-l avea la inimă, pârându-l mereu 
coanei Florica, în speranţa că va rămâne singurul stăpân al curtii 
și al grajdurilor. 

„Inainte de a se însura, tata trăise cu una Lisaveta, o femeie 
frumoasă și ușuratică. A fugit c-un cazac când Niţă Odobac avea 
șase ani. Tata nu era sigur că băiatul era al lui, de aceea îl 
crescuse un frate al Lisavetei, hoț de cai și tâlhar de drumul 
mare, îi mărturisi Florica bărbatului ei. Iti mulţumesc că ai vrut 
să-l adăpostim, însă încredere în el nu am”. 


* 


Într-o zi un necunoscut se arătă în cârciuma hanului. ÎI luă de- 
o parte pe llie Uţubarză și, scoțând din chimir o pungă de piele, 
o jucă în palmă. 

— Nu cumperi niște marfă, hangiule? 

Utubarză tresări, văzând că-i vorba de plumbi pentru arme. 

— Nu fac asemenea negustorie, omule. 

— N-avea teamă, jupâne. Sunt cumnatul lui Vintilă din 
Izvoarele. Am și niște arme într-un bordei din pădurea 
Mărginencii, unde-s paznic. Stăpânirea mi le-ar lua pe gratis, iar 
pentru domnia-ta e pleașcă. Le dau ieftin. 

Cum asemenea arme, rămase din timpul ultimului război, se 
mai găseau pe pământul ţării, Ilie nu se îndoi, iar prețul îl ispiti. 
Se gândea cu plăcere la neașteptata bucurie pe care i-o va face 
lui Zoican, așa că, a doua zi, plecă cu paznicul spre pădurea 
Mărginencii. 

Dincolo de bariera Găgenilor începea lăstărișul codrului, 
urcând până pe dealurile Țintei și Cocorăștilor. Drumul bătut de 
căruțele cu drobi din Ocna Slănicului, ori cu butoaie de păcură 


din puţurile Țintei și Băicoiului era acum pustiu. În adâncul 
pădurii Mărginencii, se abătură prin locuri unde iarba era 
neumblată. De-abia târziu se desluși umbra unei poteci ce se 
pierdea în desișul tufelor de alun. Trei inși țâșniră deodată cu 
armele întinse, în vreme ce un laţ îl smulse pe Ilie din șa. Il 
legară, ducându-l spre inima întunecoasă a codrului. După vreun 
ceas de mers, intrară într-un luminiș, când soarele cobora spre 
asfinţit. Șase cai mestecau încet la conovăţul întins lângă 
pirostriile pe care fierbea un ceaun. 

— Legaţi-l de stejarul ăsta, porunci căpetenia tâlharilor, 
arătând un copac scorburos. Și acum, hangiule, să stăm puţintel 
de vorbă pentru niște bani. 

— N-am decât 12 piaștri, calul și hainele de pe mine, 
răspunse llie, furios că a căzut prostește în capcană. 

— Aici n-ai, rânji tâlharul. Acasă ai însă berechet. Cu zece mii 
de piaștri îţi scapi pielea. 

— Zece mii? se miră llie; de știam că-mi plătește pielea atâta, 
o vindeam de mult! 

— O să dai pe degeaba, dacă mâine seară n-am banii. Hei, 
Ghiță, strigă el tâlharului care-l momise pe hangiu, adă-mi din 
coburi hârtie, călimara și pana, că dumnealui știe carte. Scrie 
nevestei, negustorule, că ești în mâna noastră, iar de nu dă 
banii omului meu, nu te mai vede. Mai scrie-i că dacă scoate o 
vorbă și atunci o păţești. 

Uţubarză luă pana și scrise. 

După ce dădu hârtia unuia dintre tâlhari să i-o citească fiindcă 
el nu știa carte, mai-marele cetei porunci lui Ghiță să plece în 
zori după bani, apoi goliră o ploscă cu ţuică, rânduiră paza cu 
schimbul și adormiră bucuroși de ispravă. Târziu, când focul se 
stinse, o beznă de nepătruns puse stăpânire pe pădurea înecată 
într-o liniște ca de moarte. Când luna își revărsă lumina asupra 
poienii, începând a se desluși chipurile tâlharilor doborâţi de 
somn și rachiu, Ilie tresări. Il bătuse cineva cu degetele peste 
mâinile amorțite, sâsâindu-l încet. Limba unui briceag alunecă 
peste funie. Recunoscu pe Cosmuţă, culcat la rădăcina 
copacului și nu-i veni să creadă. Ridică flinta străjerului adormit, 
apoi brâul cu pistoale al căpeteniei hotilor. 

Curând, toate armele ședeau grămadă în aluniș. 

— Acu' treci în cealaltă parte a poienii și trage două focuri de 
pistol, din două locuri, Cosmuţă, ca să-i trezim. 


Pocnetul îi ridică pe tâlhari în picioare. 

— Staţi cuminţi, neisprăviţilor, că altfel s-a zis cu voi. Vreau să 
știu cine o să mănânce mâine terciul isprăvniciei! 

— Hangiule, gemu căpetenia. Nu ne da pe mâna stăpânirii. 
Toţi suntem scăpaţi din ocnă și dacă or pune mâna pe noi ne 
spânzură. N-am intrat la tăiat sare pentru hoţie, ci pentru 
haiducie. Ce putem face acum când suntem hăituiţi de câinii 
stăpânirii ca niște fiare? Unde să ne ducem și de ce treabă să ne 
apucăm? Luăm de la unul ca tine sau de la ceilalți cu ceva 
agoniseală. 

— Cum de v-a trecut prin cap să mă momiţi aici? 

— Gândul a pornit de la Niţă Odobac. Am scăpat împreună din 
ocnă pe când încărcam drobii în căruţe. E căpetenia noastră de 
când ne-am slobozit. Ne-a făgăduit că dacă te ucidem ne mai dă 
încă zece mii de piaștri, după ce se descotorosește și de 
hangiţă. 

— Vă cred că tâlhăriţi din aprigă nevoie. Dacă vă trimit într-un 
sat de munte, unde puteţi munci și trăi cinstit aducându-vă 
nevestele și copiii, vă e pe plac? 

— iți rămânem datori cu credință până la moarte, răspunse 
Codin, căpetenia răpitorilor. Acu’ lasă-mă să-ţi fac și eu o 
bucurie. Sub râpa de lângă noi sunt ascunse niște flinte. Nu știm 
cine și când le-o fi adus. După ele ai venit, ale tale sunt. 

— O să plecaţi, Codine, în liniște la Drajna cu căruța mea. Vă 
scot răvașe de drum pe alt nume. 

Când l-a văzut pe llie intrând teafăr pe poartă, Niţă Odobac a 
sărit gardul prin fundul curții, dispărând. 


* 


La isprăvnicie, Uţubarză fu întâmpinat de un nou ipistat. 

— Nu-i aici Cuțaridis? îl întrebă curios hangiul, acesta fiind 
omul care îi întocmea de obicei răvașele de drum. 

— Și-a făcut suma. Acum e cârciumar la București. 

— De mult ești în slujba isprăvniciei, boierule? 

Boierul răspunse, râzând: 

— De trei săptămâni. Cu ce treburi pe la noi? 

— Niște răvașe pe drum. Trimit câţiva oameni după lemne la 
Drajna. 

Tânărul pisar le întocmi cu mare iuțeală și, spre mirarea lui 
Utțubarză, nu voi să ia o para în plus peste taxa rânduită. 


— la, kir ipistate. E doar pentru munca domniei tale. 

— Nu de la llie Uţubarză, îi șopti tânărul. 

Tresărind, hangiul rămase mut pentru câteva clipe, apoi 
revenindu-și, îl iscodi: 

— De unde știi domnia-ta această taină? 

— Știu și altele, hangiule. Nu mai ţine arme la han că s-a găsit 
un ticălos să te pârască. Poate nici ispravnicul grec nici cel 
român nu te-ar fi spânzurat așa cum sună pitacul domnesc 
pentru asemenea pricini, dar cum amândoi sunt jecmănitori, te 
lăsau sărac, lipit pământului. Ai avut noroc că ispravnicii sunt 
chemaţi la domnie, iar cel ce a ridicat pâra a dat peste mine. 

— Cunoști prea multe din tainele mele și mi se pare tare 
ciudat. 

— Să nu-ți pară, nene llie, schimbă tonul secretarul 
isprăvniciei. De nu veneai azi aici, treceam eu pe la han să-ţi 
spun ce necaz te paște. 

— Nu mă lăsa să mă frământ prea mult, pisarule, și spune-mi 
cine ești și de unde îmi știi urmele vechi și păcatele noi. 

— Sunt Preda Cireșeanu, nepotul lui Vasile Jiganie. Te știu din 
auzite de când aveam zece ani, peste care vremea a mai 
adăugat încă vreo șaisprezece. 

— Auzi, tâlharul! Să nu-mi spună el nimic. 

— N-avea cum! că de când cu războiul, haiducia și ocna, mi-a 
pierdut urma. Un anume negustor, Zoican, m-a dus să învăţ 
meseria de pisar în București, la fostul calemgiu domnesc 
Enache Sorcovăţ, acum hangiu ca și domnia-ta în orașul de 
scaun. Tot el m-a pus în slujbă la Ploiești, spunându-mi cine ești 
și poruncindu-mi să te am în veghe ca să nu ți se-ntâmple vreun 
rău. Te-aș fi căutat azi și pentru o treabă negustorească. Despa- 
mocanul îţi trimite vorbă ca de mâine într-o săptămână să fii la 
Săcele ca să ridici telemeaua. 

— Eu? Nu i-am cerut nicio telemea. 

— Nu te mira, nea llie. Vremurile noastre sunt ca râurile 
tulburate de ploi. Nu știi niciodată ce scot la mal. 


* 
Mare fu bucuria lui Uţubarză când la Săcele îl întâmpină 


Zoican. Nu-l mai văzuse dinainte de arestare, strângându-l în 
brațe mai-mai să-l sufoce. 


— Nu m-au ucis polițaii împărătești și vrei s-o faci tu, Ilie? 
glumi, ca de obicei negustorul. Acu află pentru ce ţi-am trimis 
vorbă să vii după telemea. Trebuie să ducem în ţară o mie de 
ocale de pulbere. E pusă în butoaie de bere. Se cheamă că ai 
cumpărat această scârboasă băutură, de-ţi amărăște sufletul, 
pentru mușteriii hanului, că toate hârtiile vămilor sunt pe 
numele tău. N-ai teamă, avem și bere. O să fie de trebuinţă. 
Merg până la Bratocea să dau ziua bună prietenului meu lohan. 
Vreau să fiu sigur că nu te paşte vreun bucluc. 

Două care mocănești urcau greu pe drumul povârnit al 
muntelui. Boii suri, ardelenești, cu coarnele cât braţele, abia își 
trăgeau copitele din pământul cleios, fiindcă plouase trei zile la 
rând. 

— Hai plăvanilor, nu vă codiţi la vama împărătească ori la cea 
românească, fiindcă nu vouă o să vă ia pielea finanţii chesaro- 
crăiești și vameșii lui vodă Caragea, glumi Ilie, apucând de 
resteu boul de hăis, ca să nu se mai poticnească. 

Recunoscându-l pe Zoican, lohan vameșul avu o tresărire de 
bucurie. li spusese soră-sa cât a fost de darnic. 

— Herr lohan, am rugat pe acest prieten al meu să mă ia 
până aici. Țineam să-ţi mulţumesc pentru bunăvoința sorei 
domniei-tale. M-a trimis la un doftor din Brașov. De atunci nu 
mai știu ce e boala. Rogu-te să primești în dar un butoiaș de 
bere. 

— luu... hu... hu! chiui neamţul. Multam frumos! No, hai acu’ 
s-o gustăm, că tare-i duc dorul prin locurile astea pustii. 

Au plecat apoi împreună spre vama românească, aflată puţin 
mai la vale. 

— Hei, căpitan lani, ziua bună îţi poftesc, îi strigă lohan, bine 
dispus, vameșului Țării Românești. 

— Bun venit, Herr lohan. Sunt bucuros că te văd. 

— Am adus la tine, biert. 

— Bir? 

— Da, uite prietenul asta al meu adus bier cu carul. 

— Bir dă tot omul pentru vistieria măriei sale, dar ce e-n 
butoaie? 

— Bier, căpitan lani, râse cu hohote lohan de-i ajunseră 
vârfurile mustăţilor până la rădăcina nasului. 


1 Bier (se pronunţă bir) = bere. 


— Nu-ţi râde de mine, Herr lohan. Doar n-or fi galbeni în 
butoaie. 

— Ba galben este! hohoti sasul. 

lani se repezi la primul car unde stau rânduite unul peste 
altul, niște butoaie cu doagă groasă, de stejar, încinsă cu șină 
puternică și lată. 

— Scoate un capac, jupâne, porunci lui Uţubarză. 

— Nu-i slobod, sări speriat lohan. Are să cure-n drum și-i 
păcat. Dai la mine un pahar. 

Când deschise puţin canaua, ţâșni, clăbucind, un lichid 
galben, spumos, care de la prima vedere îi produse silă 
vameșului Ţării Românești; dar scârbă cu adevărat i se făcu abia 
după ce, la îndemnul lui lohan, sorbi din băutura amară și rea. 

— Ptiu! că mă spurcarăţi, se mânie lani, convins că-l pusese 
neamţul să guste din produsul spumos al unei întregi herghelii, 
adunat, naiba să-l ia, în butoaie, ca să-l bea nebunii. Bătu-v-ar 
Dumnezeu, blestemă el, tușind și scuipând. O să mi-o plătiţi. 

Dar, spre uimirea lui, lohan mai umplu o dată paharul, sorbind 
și plescăind din limbă de plăcere. 

— Am auzit că voi papistașii mâncaţi pisici, dar că beţi pișălău 
n-aş fi crezut-o, spuse scârbit lani, spre hazul neamţului. 

— Așa am zis și eu, kir căpitane, când am încercat băutura la 
Brașov. Dar ce! poţi să te pui cu gustul nemților? Sunt hangiu la 
Ploiești, în calea negustorilor sași din Brașov. De cum intră în 
prăvălia hanului strigă din prag ca niște apucaţi: bir! bir! bir! 
Dacă n-am, pleacă mai departe. Când i-am auzit cerând prima 
oară să le dau „bir”, am crezut ca măria-sa a tocmit niște nemți 
ca strângători de dajdii și tare m-am mirat. Le-am spus că eu 
am plătit, dar ei o ţineau morţiș că nu eu trebuie să plătesc, ci 
ei. Până să ne lămurim, ne-am luat serios la harță, crezând că-și 
bat joc de mine. 

Fu rândul lui lani să râdă, cu toată amărăciunea și scârba pe 
care o mai simţea în gură, primind vamă cât i-a fost cheful, 
fiindcă asemenea marfă nu figura în listele cu tarife ale 
vistieriei, motiv pentru care nu eliberă nici dovadă de plată. 


CAPITOLUL IX 
SORCOVAȚ NU SPUNE BASNE 


În cârciuma aflată lângă Beilicul domnesc, pe Podul lui Șerban 
Vodă, în bătaia drumului ce duce la Giurgiu, era un du-te-vino 
de târgoveţi, geambași și cărăuși. Trăgeau aici de obicei și 
oltenii veniţi cu treburi de negoţ prin București, fiindcă nevasta 
patronului, coana Catinca, mehedinţeancă de la llovăţ, cocea 
pâinea și frigea puii la țest, prăjea juveţi tăvăliţi prin unt ca pe 
valea Motrului și punea mușteriului în faţă sticla cu vin ori cu 
ţuică, ca la Baia de Aramă, fără pahar, să simtă omul că bea 
bărbătește, nu cu stacana, ca muierile ori ca sclifosiții de boieri. 
Împreună cu bărbatu-său, Enache Sorcovăţ, de fel din Grojdibod, 
sat de pe moșia paharnicului Jianu, luase cu chirie o cârciumă 
dărăpănată a mânăstirii Sf. Ecaterina. Au meremetisit-o cu 
mâinile lor, și-au ridicat, azi o odăiță, mâine alta, pentru 
adăpostul drumeţilor, până ce bucureştenii începură a zice 
înjghebării Hănișorul Oltenilor. 

Într-o seară intră în cârciumă un soi de călugăr. Vându coanei 
Catinca, cu preţ cam piperat, „Vieţile sfinţilor”. Se așeză apoi la 
masă, mâncă și bău vârtos, plătind așijderea, după care spuse 
femeii cu glas mieros: 

— Cucoană, ce am mâncat și-am băut, am plătit cinstit. Dar 
socotesc că, domnia-ta, nevoie de „Vieţile sfinţilor” n-ai, că e 
carte pentru păcătoși. După cum cred că știi, păcătoșii ce 
trebuie aduși pe căile Domnului sunt ca frunza și ca iarba... 

Înţelegând că ciudatul monah vrea cartea înapoi, hangiţa i-o 
întinse, râzând: 

— la-o, părinte! Căile sfinte ale domniei tale sunt pe placul 
cârciumarilor. Dacă ai har, o să te rogi pentru păcatele mele, că 
eu banii înapoi nu ţi-i cer; dacă n-ai, deși te văd în anteriu și 
potcap, atunci m-oi ruga eu pentru cele ale sfinţiei tale, cu toate 
că o să-mi ia cam multă vreme, pe cât se pare! 

Fu rândul lui Vasile Jiganie să râdă, preţuind bunătatea și 
hazul femeii. 

— Pe niște prieteni ai mei, Codobatură și Ispas, îi cunoști, 
cucoană? 

— Cum îi cunoști și sfinţia-ta. Au fost la prânz și trebuie să 
pice. Ești, fără îndoială nea Vasile Jiganie, că pe el îl așteaptă. 


— Ei bată-te norocul, să te bată, jupâneasă. Poftim cartea 
înapoi că nu se cade să trag pe sfoară o prietenă a prietenilor 
mei. 

— Ba! Precum ziseși, e carte pentru păcătoși. Am făcut o 
tocmeală și-o ţin, răspunse zâmbind, când dinspre ușă răsunară 
hohotele de râs ale lui Codobatură. Zărise „Vieţile sfinţilor” pe 
masă. 

— Coană Catinco! Am uitat a-ţi spune să nu cumperi cărți de 
la acest tâlhar, fiindcă până la urmă ţi le cere înapoi, așa cum 
face cu toți cârciumarii, de teamă să n-ajungă și ei sfinţi și să n- 
aibe cine mai vinde băutură. Acu cer iertăciune. Mă așteaptă 
stolnicul Giani Orășanu, vorbi din prag Codobatură. 

De-abia ieșise, când pe uliţă se auziră împușcături. 

— Sunt turcii găzduiţi la Beilic. Au dat de rubiniu vechi din 
Dealul Viilor și stârnesc câinii mahalalelor. 

Ușa fu trântită de perete. Doi osmanlâi intrară, bălăbănindu- 
se. Se mișcau iavaș-iavaș cu pistoalele-n mână. Unul dintre ei 
slobozind un foc peste capetele mușteriilor, trezi din moţăială pe 
hangiul care nimeri drept sub tejghea, zmucindu-și nevasta de 
mână, ca s-o pună la adăpost, fiindcă avea el o chibzuială a lui 
sănătoasă: ferește-te din calea turcului și când e treaz! 

Numai că Jiganie avea alte chibzuieli. Sări de la masă, înșfacă 
de ceafă pe cei doi beţivani, și-i lovi cap în cap de câteva ori, 
întinzându-i pe podea. 

— Staţi, măi fraţilor, le strigă mușteriilor ce părăseau 
cârciuma. Vă speriaţi de doi păgâni aghesmuiţi? S-au împărtășit 
și ei, săracii, de ziua Sfintei Cruci. Hei, jupâne, ieși de sub 
tejghea că n-am isprăvit treburile. 

Când văzu beșliii întinși pe jos și pe Jiganie cu pistoalele lor în 
mâini, strigă speriat: 

— Nu-i omori străine, că mă jupoaie turcii de viu și-or să-mi 
umple pielea cu paie. 

— Dar ce vrei? Să ţi-o umple cu aur? Nu le-ar ajunge pentru 
asta haraciul pe-un an al Ţării Românești, că te văd cogeamite 
rumânu. Spune-mi, mai bine, unde răzbește curtea hanului? 

— În malul Dâmboviţei. 

— Aferim, mormăi Jiganie, târând afară beșliii. 

Le dete hainele pe gârlă, lăsându-i să doarmă-duși, la lumina 
lunii. 

Băgând de seamă neliniștea hangiului, îl potoli: 


— Nu-ţi fie teamă, jupâne. Nu i-am ucis. Le-am așternut 
numai pentru la noapte. Când i-or găsi dimineaţa cărăușii, goi- 
pușcă, o să le tăbăcească puţintel pielea cu biciul, să nu mai 
umble pe malul gârlii ca Adam prin rai. Adă-mi rogu-te, o ulcică 
de ţuică, veche cât păcatul strămoșesc! 

— N-am decât vin! 

— Nu-ţi clăti gura cu neadevăr, că eu adulmec țuica de la o 
poștă, ca ursul mierea. 

— li doar o balercă pe care a cumpărat-o aga. 

— La trei vorbe spui patru minciuni, se supără Jiganie. Aga nu 
cumpără - ia, ca să-ţi plătească la Sfântu-Așteaptă. 

— Minciuni? Pe cât ești de aprins din născare, de mai sorbi și- 
o gură de rachiu îmi aduci tot Beilicul pe cap și n-o să-l poţi căra 
ușor, ca să-i așterni patul pe malul gârlei. 

Sorcovăţ era mânios pentru vorbele nesăbuite ale mușteriului, 
nesuferind să fie luat peste picior. Se hotărâse să nu-i dea. Spre 
uimirea lui, coana Catinca îi puse, după obicei, sticla cu ţuică 
dinainte. 

— Poftim, nea Vasile. Să știi că bărbatu-meu nu-i fricos, ci 
înțelept. 

Când Sorcovăţ află că arțăgosul client e Jiganie, îi pieri toată 
supărarea. 

— De ce nu-mi spuseși cine ești, că de mai scoteai o vorbă de 
ocară, îţi trânteam balerca în creștetul capului, și era păcat de 
tuică, spuse râzând Sorcovăţ, întinzându-i mâna spre împăcare. 

— lartă-mă, dar te-am crezut un bicisnic. 

— Cum am crezut și eu că ţi-e silă de vin. 

— Silă? Nu vorbi cu păcat. Numai că vinul are alt dichis. Bei o 
noapte întreagă și te îmbeți la ziuă, când trebuie să fii treaz. Cu 
tuica e altcum. Te dă gata repede, iar dimineața când te trezești 
îți fierbe sângele de parcă ţi-ar curge prin vine numai argint-viu. 
Dacă cei ce l-au răstignit pe Hristos aveau în țara lor pruni, 
creștinătatea s-ar fi împărtășit cu ţuică și n-ar mai fi supus-o 
păgânii. De aici i se trage tot răul. Până și papa s-ar fi cuminecat 
cu rachiu, așa că n-ar mai fi venit talienii la noi să le ridice case 
de piatră boierilor... Ne-am fi dus noi la ei să le facem poverne. 

— Ptiuu... bătute-ar sfânta de azi. Dar nici vinul nu-i de 
lepădat, că a pus Dumnezeu în el toată bunătatea pământului și 
ceva din înțelepciunea cerului. Când o să dai de gustul 
tămâioasei mele, o să-ţi faci o cruce așa de mare c-o să-ţi ierte 


Dumnezeu jumătate din păcatele trecute și-un sfert din cele 
viitoare. 

După oblonul zăvorât, s-a închegat în noaptea aceea, la fumul 
gros al lumânării, o frăţie trainică între Sorcovăț și Jiganie, mai 
ales când acesta află povestea vieţii roșcovanului hangiu, din 
harul căruia prinsese meșteșug subțire nepotu-său, Preda 
Cireșeanu, de la isprăvnicia Ploieștilor. 

— După câte văzui cu ochii mei ce stepenă de om îmi ești, 
știu că amândoi o să măturăm ogrăzile lui Scaraoţchi, frate 
Jiganie. 

— De mine sunt sigur, dar de domnia-ta ba. Că nu m-am 
dumirit bine ce hram porți. 

— la, sunt un nepricopsit ce am fost calemgiu în Divanul 
minunatului Domn Mavrogheni, patronul nebunilor și spaima 
boierilor. Nu mă laud, că lauda foamea n-o potolește, nici altora 
de sete nu le ține, dar mi-a dat Dumnezeu mare har de 
caligrafos. De isteţimea mea nu prea se minunau cinstitele 
obraze boierești, dar când îmi vedeau slova rotunjită și dreasă 
cu pană de gâscă tânără, holbau ochii de parcă le-aș fi pus 
dinainte un hatișerif al padișahului grăind că m-a uns pașă cu 
trei tuiuri. Am fost în slujba multor boieri și multe mi-a fost dat 
să văd, dar tare mă cuprindea sila când după ce jupuiau șapte 
piei din spinarea ţăranilor, s-adunau cu tarafuri de lăutari, să se 
pună pe mâncare și băutură de te-ai fi minunat și tu, frate 
Jiganie. Își prindeau apoi poalele antereielor în brâu și-i trăgeau 
câte-o bătută de credeai că sare smalţul de pe coaja 
pământului. Imi porunceau câteodată să le aștern epistole de 
libov, cu înflorituri de văpsele, că se topeau jupânesele, citindu- 
le. Așa am ajuns, de la socoteala cuhniilor și ticluitul răvașelor 
de dragoste, calemgiu la Agie, unde am aflat câte nu-i sunt date 
prostimii să afle, de mi se zburlea părul de trei ori pe zi, până 
am rămas chelb. 

— Ai rămas fiindcă te-or fi ajuns blestemele ce plouă pe 
acoperișul Agiei, râse Jiganie. 

— Ba! Că eu tovărășie cu hoţii n-am făcut. Aga o făcea! ȘI 
încă după pravilă, tot zicând că pravila e ca o roată stricată: 
cum îi pui o pană te duce unde vrei. Din penele astea a făcut 
trei moșii în doi ani. 

Nu mică i-a fost însă scârba ce i-a cășunat o cucoană 
evropenească. Venind ea la Curtea lui vodă, a stat la masă cu 


măria-sa și plângându-i-se că a fost prădată de tâlhari pe 
drumul dinspre Giurgiu, au fost chemaţi aga și marele spătar, 
poruncindu-li-se să prindă hoţii. Atunci a zărit cucoana la gâtul 
agăi un şal de mătase anglicească și, cunoscându-l, l-a întrebat 
de unde-l are. 

— Din târg, de la un negustor, costisindu-mă galbeni patru. 

Spre mirarea lor, au fost martori la o necuviincioasă faptă a 
muierii englezoaice, că de nație asta era. S-a pus frumos pe 
marginea divanului, aridicându-și poalele la șapte fuste ca 
celetnicele cele ticăloase de prin cârciumi, până peste glezne. 
Holbase aga ochii cât cepele, însă când a văzut poalele cămăși, 
s-a crucit. Era cusut cu fir subţire un șir de croncăni negri și 
zbârliţi din cei ce se adună pe turlele bisericilor ori scurmă în 
spurcăciunea maidanelor, ţinând în ghiarele lor îmbărligate 
crucea răstignirii Mântuitorului. Așa păcat și batjocură a celor 
sfinte, nu și-a închipuit să fie pe lume! A sărit aga-n picioare, 
căinându-se ca turcii: aman! aman! Muierea a scos apoi din sân 
o năframă. Pe un colț se afla croncanul cu crucea-n ghiare. A 
cerut apoi inglezoaica șalul agăi, arătându-i măriei-sale că într- 
un colț se afla cusut blestematul de cioroi cu aripile lui jumulite 
și cu semnul mântuirii în ghiare. 

A uitat atunci aga de batjocura celor sfinte și-a început a se 
tângui că n-a știut despre acel ticălos de negustor că se 
îndestulează cu marfa de la hoţi. A dat șalul înapoi muierii, 
jurându-se pe toţi sfinţii că va răsturna târgul să mai găsească 
ceva boarfe cu croncăni și să-i prindă pe tâlhari. 

Multumind, inglezoaica a plecat cu halai de Curte, dar pe agă 
l-au scuturat frigurile două săptămâni, încât ajunsese să vadă 
numai croncăni, încercând să-l sfârtece cu ghiarele. De sfârtecat 
nu l-au sfârtecat, dar l-a dat vodă afară din slujbă, spunându-i: 
„Asta nu pentru hoţie, ci pentru prostie!” Odată cu el am rămas 
și eu pe drumuri, de ajunsesem să car cu sacaua scârnă din 
umblătorile boierilor. 

Băgând de seamă că-ntr-un cui spânzura o dulamă și-o cușmă 
căzăcească, Jiganie îl iscodi: 

— Ai tocmit cazaci să te păzească? 

— Ba! În vremea lui Constantin Ipsilanti eram calemgiu la 
Divan. Venise zvon de peste Olt că oștirile lui Pazvante 
prăpădesc ţara. Temându-se ca tâlharul de pașă să nu prade 


Bucureștii, vodă adună într-o zi pe mai marii isnafurilor, 
vorbindu-le cu mânie: 

— Știţi numai să puneţi ban peste ban, să vă îngrășaţi ca 
râmătorii înaintea Ignatului și să umblaţi cu păre la Divan pentru 
blestematele voastre matrapazlăcuri. Puțin vă pasă de nevoile 
domniei. lată că se apropie Pazvante să vă vină de hac. Nu vă 
treacă prin cap că o să puteţi fugi. Toate străjile Bucureștilor 
sunt păzite de arnăuţi. Și numai eu știu cât o să vă lase acești 
viteji palicari a trece peste cumpăna de lemn cu punga plină și 
cu pielea netăbăcită. Am cerut ajutor luminăţiei sale ţarul, că 
padișahului îi tremură barba de teama lui Pazvante și-a 
ienicerilor, necum să ne dea ajutor. Țarul s-a milostivit să-mi 
trimită cazaci. Văd că v-aţi luminat la față. Vă zboară gândul la 
galbenii lor, că au cazacii inimă largă și mână spartă. V-am 
chemat că-mi trebuie bani. Vistieria-i pustie, iar oastea 
împărătească nu se ţine cu terci. Ce vă uitaţi chiorâș? Ce-i! 
Jupâne Stamate și tu, jupâne Hristodor, ce mustăciţi ca iepurii-n 
varză? Și tu, jupâne Achime, vâră-ţi în sân năframa și nu mai 
năduși atâta, că Pazvante arde acum Craiova și n-ajunge 
dogoarea până la București! Mâine la ceasurile cinci să veniţi 
aici cu bani, atâţia cât se găsește scris pentru fiecare în 
catastihul calemgiului nostru Sorcovăț. Vă mai poruncesc să 
păstraţi taina despre venirea cazacilor ca să nu se mânie 
sultanul. Acum plecaţi! lar voi, Tudorache, loachime și Kiriakos, 
rămâneţi. 

— Jupân loachime, trebuie să îmbrăcăm cinci sute de cazaci. 
Așa e învoiala cu ţarul. Puneţi iznafurile la treabă și în câteva 
zile să-mi daţi gata cinci sute de mundire căzăcești cu 
ceaprazurile lor. Tot atâtea căciuli și nădragi. 

Îmbrăcămintea porni la timp spre pădurea Snagovului, unde 
tăbărâseră ostașii ţarului, iar a doua zi, mândreţe de cazaci 
năvăliră în goana cailor pe la straja Podului Mogoșoaei. Zile-n șir 
au ţinut calea pazvangiilor; dar aflând pașa de venirea lor, de 
teamă n-a mai călcat Bucureștii, punându-se la adăpost în 
cuibul lui tâlhăresc din Vidin. Așa am fost o lună încheiată cazac 
domnesc, că, neajungându-i lui vodă arnăuţii ca să-i îmbrace 
căzăcește și să-i plimbe pe ulite, scoțându-i printr-o barieră și 
vârându-i înapoi prin alta, a fost nevoit să ia și oameni fără 
căpătâi de prin mahalale. De atunci păstrez hainele care au 
mântuit orașul de pazvangii. 


— Și de minunăţia asta, spânzurată deasupra patului ca o 
icoană, ce zice coana Catinca, îl întrebă Jiganie, căruia nu i se 
mai dezlipeau privirile de pe obrazul ispititor al unei femei în 
albastru, râzând, într-o ramă aurită, cu buze ca de cireașă dată- 
n pârg. 

— Asta-i cadră ce închipuie o muiere din Viena. A adus-o 
feciorul vornicului Merișanu, după ce mâncase prin străinătăţi o 
moșie și cinci sălașe de ţigani. Adusese însă și obiceiuri străine, 
băgându-l în sperieţi pe bătrân, om habotnic, învăţat să ţină 
toate posturile mari și mici, bașca miercurea și vinerea. Pe când 
se afla el în hagialăc, băiatul a dichisit odăile după gustul 
nemților, făcând până și scăldătoare-n casă, ca vodă, de-i intra 
apa prin pereţi. S-a crucit bătrânul, când a văzut isprăvile 
flăcăului, dar, dând cu ochii de cadră, era să-l lovească 
damblaua. 

— Ai scos icoana ca să pui în loc blestemăţia asta alcătuită de 
zugravi papistășești? De-aia te-am trimes la învăţătură, să-mi 
umbli cu scule diavolești chiar în faţa sfintei mânăstiri a 
Sărindarului? Dă jos spurcăciunea că pun slugile s-o sfarme, și 
stric diata, lăsând toată averea Sfintei Mitropolii. S-a aprins 
atunci rău flăcăul, strigându-i că nu el își bate joc de cele sfinte, 
ci pezevenghii de călugări de la Sfântul Mormânt, care i-au 
vândut teșcherea de hangiu. Că ţandăra din crucea 
Mântuitorului pentru care a plătit o sută de galbeni e din uluca 
mânăstirii, iar zdreanţa ce zic ei a fi rămasă din giulgiul lui 
Hristos, au zmuls-o călugării de pe fundul nădragilor vechi ca să 
frece podeaua arhondăriei; că numai în București s-a adunat 
atâta lemn din crucea sfântă, încât poţi să acoperi cu el un sfert 
din Podul Mogoșoaiei, și atâtea bucăţi de giulgiu, să croiești 
cămăși pentru toți calicii târgului. 

La asemenea vorbe de pierzanie, bătrânul și-a făcut cruce 
dând fuga la biserica de peste drum, să aprindă lumânări și să 
bată mătănii. Apoi s-a plâns lui vodă, și vodă a poruncit de i-au 
tras douăzeci și cinci la tălpi nesăbuitului. Dar, cum flăcăul se 
încurcase cu vădana vistiernicului Andronachis și avea mare păs 
de bani, mi-a lăsat cadra amanet pentru doi galbeni. N-a mai 
apucat s-o scoată, c-a dat ortul popii. 

Povestirea fostului calemgiu fu întreruptă de bătăi în poartă. 
Prăfuit și frânt de drum, intră Zoican: 


— Bine v-am găsit, fraţilor! Sosii cu slugerul Tudor. Mâine 
dimineaţa când s-o auzi toaca de utrenie la Sfânta Caterina, trec 
să vă iau. Mergem la Divan să-i speriem un pic pe bărboși, că 
de-aia venirăţi, nu pentru aghiasma lui Sorcovăţ. 

Mai sunt ajunși la marginea târgului niște moșneni din cei cu 
zapisele pierdute și cu pământurile furate. O să li se facă ziua 
tot la mezatul dreptății... 


CAPITOLUL X 
ISPITELE LUI ZOICAN 


Trecând pragul casei lui Zoican, Tudor îi întinse coanei Polina 
un răvaș. 

— Veste de la o prietenă din Coţofenii de pe Jii. 

— Sultana Gălășescu! sări bucuroasă femeia. 

„Mi-a spus slugerul Tudor că te-ai măritat c-un om de ispravă; 
dar bărbaţii văd isprăvile altfel decât le vedem noi și mi-ar părea 
bine să fie după ochiul și inima noastră. Profitai de prilejul ăsta 
să-ți dau de știre că plec la București ca jupâniță de casă a 
Domniței Ralu. l-a murit dăscălița de clavir și un diac domnesc, 
rudă de-a mea, m-a recomandarisit. Mă gătesc de drum cu 
maică-mea. Gândesc și acum că de nu erai tu să mă îndemni, n- 
aș fi învăţat să cânt la clavir, că de plătit tot plăteam dăscăleciul 
nostru de muzichie la cloașterul din Sibiu. Cântând mi-am 
îndulcit viața în coclaurile de la Coțofeni. Tot cântând, 
nădăjduiesc s-o împlinesc. lți doresc sănătate și noroc. Pe veci 
prietenă - Sultana Gălășescu”. 

— Unde-ai întâlnit-o, slugere? 

— La vreo poștă de Coțofeni. Era cu maică-sa. Le-am dus pân- 
acasă, că rămăseseră cu butca-n drum. 

— S-or fi speriat caii de gura coanei Aniţa Gălășescu, și-or fi 
răsturnat butca, Tudore, glumi Zoican. 

Măsurând odaia cu pas apăsat, când rămaseră singuri, Tudor 
îi spuse: 

— Caragheorghe s-a întors tiptil din Rusia, Zoicane. Ştii doar 
că făcut-am treburi împreună la iarmaroacele de pe graniţă și că 
am luptat alături peste Dunăre împotriva turcului. Îmi pare rău 
că a fost alungat ca un câine din ţara lui. Nu poate dormi de 
când Obrenovici i-a luat locul de cneaz al sârbilor. Vrea o 
răsturnare și mi-a cerut să-l ajut. Spune că Mustafa-pașa are 
într-un turn al cetăţii Vidinului mulţime de arme rămase de la 
Pasvan-Oglu. Cu pază de nimic. Cică un atac de noapte ni le-ar 
da pradă sigură, s-o împărţim frățește. l-am răspuns cinstit că 
mi-s pandurii dezarmaţi de stăpânire și risipiţi pe la casele lor. 

— Și mie mi se rupe inima, Tudore. Chiar de ne-ar fi stat în 
putere, n-am fi făcut altceva decât să-i dăm prilej lui 
Caragheorghe să se încaiere cu Obrenovici, și ca sârbii să se 
omoare între ei. Știu din auzite că Mustafa a grămădit o mulțime 


de arme în turn. De luat nu le putem lua cu forța. Le-am putea 
cumpăra. Pașa e lacom de galbeni. Chiolhanurile și haremul îi 
mănâncă toate havaieturile. Armelor din turn nu le știe nimeni 
socoteala. Avem un om potrivit să ne facă tocmeală. lusuf, 
chelarul pașei, e grec turcit și-i bun prieten cu Enache Sorcovăț 
din vremea când erau amândoi calemgii la Curtea lui Moruzi, iar 
Sorcovăţ, după câte îl cunoaștem noi, nu e din plămada celor ce 
se lasă trași pe sfoară. 

— Nu strică să încercăm Zoicane. Acu, mai am a-ţi spune că 
pe-un loc al lui lancu Jianu, în stufărișurile lacului Potelu se află 
două tunuri. Le-a părăsit Ised-pașa în timpul războiului, la un 
iureș al muscalilor, fiindcă se nămoliseră. lancu nu le poate 
scoate, că nu-i treabă de făcut noaptea când iese el la lucru, iar 
ispravnicul îl urmărește pas cu pas, de necaz că-n loc să-l 
spânzure, Caragea i-a dat „Carte de iertăciune”. Ce spui? 

— Că putem să le tragem noi din potmoluri înainte de căderea 
frunzei. Dacă le scoatem roțile, încap în două care ardelenești. 
Sub snopii de papură, n-o să le ghicească ochiul stăpânirii. Nici 
bănuială nu-i, că vin atâţia la baltă, după papură și stuf. 

— Să fie cum ai chibzuit! 


* 


La Vidin, mult s-a tocmit Sorcovăț cu prietenul său lani, acum 
renegatul lusuf, fiindcă prea cinstitul chelar abia s-a îndurat să 
mai lase ceva din jumătatea de preț cerută în plus, pentru 
sufletul său. Peste câteva zile, Sorcovăț se întorcea în cetate cu 
Zoican, aducând pașei o tabachere de aur, iar pentru haremul, 
față de care îl știau cu deosebită slăbiciune, îi înfățișau atlazuri, 
sadea franțuzești. Mustafa, aflat la ceasul chefului, după ce vâri 
tabacherea în buzunar și pipăi cu degetele lui butucănoase 
fineţea ţesăturilor, pofti musafirii la masă, unde se mai aflau doi 
inși îmbrăcaţi europenește și câţiva ofiţeri turci în ciudate și 
bogate uniforme. Paji îmbrăcaţi în șalvari albaștri și ilice stacojii, 
cu fireturi din șnur auriu, purtând plete și cercei, aidoma celor 
din seraiul sultanului aduceau pe tăvi de argint crapi îndopaţi cu 
stafide și coconare, curcani rumeni, umpluţi cu castane, pilaf, 
chebap, ciulama de vrăbii, potârnichi la frigare, berbec la 
cuptor, împănat cu usturoi, plăcinte, baclavale, sarailii, 
șerbeturi, curmale, rodii și portocale, punându-le pe masă claie 
peste grămadă. In cupe de cristal din Boemia se turnau vârtos 


vinuri de Drăgășani, Cotnari, și Kios, și se fuma tot timpul, 
schimbându-se ciubucele după fiecare fel de mâncare. 

Sclave georgiene îl apărau de muște și năduf pe chefliul pașă 
cu vânturători din pene de păun. Ondulându-și lasciv șoldurile 
pline, circasiene cu părul lung, despletit, cu șalvari albaștri 
transparenți, legaţi la glezne, cu ilice roșcate, scurte și 
despicate în faţă, se roteau cu legănări leneșe, în jurul mesei, în 
vreme ce un măscărici cu oglinzi în cealma, da cu tifla, chițăia 
ca un şobolan și se rostogolea printre odalisce. 

Pașa îi făcu semn unei dansatoare, subţire și mlădioasă, să se 
oprească lângă Zoican. | se păruse turcului că negustorul ori nu- 
i gustă frumusețea spectacolului, ori e descumpănit de belșugul 
și fastul desfășurat. Ținea să se veselească pe seama lui. Nu știa 
că pe valah îl rodea revolta risipei acestui satrap al Vidinului, - 
așa cum nu știa nici odalisca oprită lângă el cu daireaua 
deasupra capului. Pe măsură ce olteanul o privea parcă tot mai 
uluit, pașei îi râdeau ochii și își freca palmele ca la o bucurie 
neașteptată. Cu _ legănări de șarpe ce ţinea parcă să-l 
încolăcească, dansatoarea bătea pasul pe loc, răsucindu-și 
ispititor trupul elastic, atingându-l ușor pe Zoican, când cu 
șoldurile, când cu sânii, în vreme ce pletele-i negre fluturânde îi 
mângâiau obrajii. „Unde ești coană Polino să-ţi vezi bărbatul?” 
se întrebă el șoltic. 

Mustafa îl credea pierdut, gata să sară ca o fiară asmuţită. Și 
gândul lui nu fu departe de cel al oaspetelui, pe care îl încercase 
o clipă cheful să prindă de talie această vicleană vrăjitoare și s-o 
ameţească într-o învârtită oltenească, să duduie podeaua. N-ar 
mai fi avut atunci vlagă șarpele cu dairea și miros tulburător de 
chipru, să se mai prelingă ca o iasmă plină de ispite pe lângă 
fiinţa lui. Dar negustorul se ridică de pe scaun, se trase câţiva 
pași înapoi, începând să aplaude dezlănţuit, spre mânia lui 
Mustafa-pașa, neobișnuit cu asemenea manifestări de preţuire 
față de o sclavă. Uimirea-i crescu când și ceilalți ghiauri nemți îl 
imitară pe Zoican. Se stăpâni să nu izbucnească, socotindu-și 
mândria rănită. Olteanul văzu pentru câteva clipe crunta 
tulburare în ochii pașei, bucurându-se că se stinse tot atât de 
iute pe cât se aprinsese. Işi dădea seama cât de greu îi venea 
acestui tiran, să-și înfrâneze pornirea spre cruzime și 
samavolnicie. Il auzi însă hohotind curând, când un papagal, 


ghicindu-i parcă gândul și mânia, bătu din aripi în colivia lui cu 
zăbreluţe argintate, cârâind de două ori: Sictir! Sictir! 

Aflase Zoican și pricina pentru care pașa desfășurase toată 
această ameţitoare petrecere. Pentru pricăjitul de neamţ și 
secretarul său, ce-i slujea și de tălmaci. Era director al băncii 
Rotschild din Viena, unde Mustafa ceruse un împrumut. Zoican 
auzise, fără să vrea, pe reprezentantul bancherului spunând 
secretarului: 

„Nătângul ăsta crede că mă poate ameţi cu masa lui 
împestrițată, cu dansatoarele lui dezmăţate și cu fastul pe care 
îl desfășoară. E greu să acorzi credit unui asemenea risipitor. 
Dacă ne oferă garanţii serioase în bijuterii, îi putem aproba 
jumătate din suma cerută, sporindu-i dobânda cu două 
procente.” 

La un moment dat, Zoican fu surprins văzând că Mustafa îi 
face semn să se ridice și să-l urmeze. 

— Pentru ce-ţi trebuie arme, ghiaurule? Ca să vă ridicaţi 
împotriva împărăției, au pentru zurbe la voi acasă? 

— Nici pentru una, nici pentru alta, luminăţia-ta. Valahia e 
doar chelerul Stambulului, dar curând n-o să mai putem trimite 
nici oi, nici seu, nici făină. Turmele, cirezile, hergheliile și 
hambarele ne sunt prădate de cetele tâlharilor ce vin de peste 
munţi, din împărăţia nemţțească. Vrem să dăm puști paznicilor 
de turme și conace. Altfel nu s-alege nimic din toată truda 
noastră și n-o să mai fim în stare să plătim haraciul, zahereaua 
și toate peșcheșurile cu câte suntem îndatoraţi către slăvitul 
nostru împărat. 

— Aferim! Vă dau cinci sute de puști. Pulbere și plumbi mai 
târziu. Când aduci banii? 

— În câteva zile, prealuminate! 

Cu lusuf se înţelesese Zoican asupra preţului, dar își dădu 
seamă că Mustafa n-are gânduri curate. Pentru ce îi vinde arme 
fără muniții? Află curând de la chelar ce punea la cale. 

— Bre române, Mustafa trimite oameni să te lovească de cum 
treci Dunărea, ca să ia marfa înapoi. Te poţi apăra? 

— Da! că doar n-o asmuţi asupră-mi o întreagă ordie. 

— E bine să știi! Și iar e bine să știi că-ţi pot vinde și eu niște 
arme, fără știrea pașei. 

— Te aştept! 


În săptămâna ce-a urmat, Zoican a ridicat armele. Le-au 
transportat în toiul nopţii la colibele lor de pe malul Dunării, la 
niște pescari, din jos de Calafat, unde, în sălbăticia luncii 
așteptau câţiva bălteni. Rânduindu-le în două căruţe pentru 
cărbuni, au răsturnat mangal peste ele până ce-au umplut cu 
vârf împletitura de răchită, ridicată ca un coș uriaș deasupra 
scoarțelor de stejar. 

La prânz, negustorul dădu la hanul din Calafat peste Jiganie. 

— Mi se pare că vii cu ploaie ca sfântul Ilie, îi spuse 
negustorul, arătându-i cerul pe care se învolburau norii. 

— Nu mă tem, cucoane Zoicane. Poate să ningă, să plouă, 
numai vreme rea să nu fie! Venii însă cu veste de la sluger. 
Mâine e mare mascarlăc la Craiova, că-l înscăunează pe noul 
caimacan. Toate drumurile-s împânzite cu arnăuți. Să fim cu 
mare veghe. Apoi află că aseară au picat de la Vidin vreo 
cinsprezece spahii. Ne stau în cale pe malul Cornăţelului. 

— Să fie sănătoși, Vasile! N-avem a ne teme de cealmaua lor. 

Jiganie își făcu cruce. Zoican îl linişti însă zâmbindu-i. 

Căruţele cu mangal, mânate de niște ţigani trenţăroși, au 
trecut în voie printre spahii. 

L-au oprit însă, pe la chindie, pe Zoican. N-au găsit în căruţa 
lui decât covoare turcești. 

— Numai atât ai adus de la Vidin? 

— Atât. Mă dusesem pentru altceva, dar acela care trebuia 
să-mi vândă marfa tocmită s-a răzgândit peste noapte și nu mi-a 
mai dat. Așa-i negustoria. Pleci pentru mere și cumperi pere! 

Căpetenia spahiilor se scărpină în cap vădit nemulţumit. 
„Poate că negustorul are dreptate. Eu am plecat aseară și, peste 
noapte, pașa s-o fi răsgândit” - chibzui turcul. 

— Atunci dă banii. 

— Păi cu ce-am cumpărat covoare? Mi-au rămas doar treizeci 
de piaștri. 

S-a mulţumit spahiul și cu atâta. A înjurat toată sămânţa 
ghiaurească de pe faţa pământului și-a plecat. 


* 


Cu barba tunsă scurt și îmbrăcat în anteriu negustoresc, 
Jiganie bătu la ușa chelarului lusuf. „ţi trimit pe acest tovarăș al 
meu de negoţ pentru marfa știută. Ai toată încrederea în el!” îi 
scria Zoican. 


Când auzi preţul cerut, Jiganie își puse mâinile în cap. Era 
îndoit faţă de cât plătise Zoican. Tăcu, cântărindu-l din ochi pe 
chelar: „Mă crede un prostănac!” Își aminti ce-i spusese 
Sorcovăţ: „Vezi că lusuf nu-i turc sadea, ci grec de pripas pe la 
ușa lui Allah!” „Ce mă fac acum cu lani-lusuf? Cum să mă 
tocmesc? Și cum s-o aduc? se socoti Vasile. Dacă-l iau subţire 
nu-nţelege turcul; dacă-l iau repede se zbărlește grecul!” 

incepu să mănânce tacticos. Trei ceasuri ţinu un fel de 
tocmeală. lusuf, ba își lăuda marfa, ba se tânguia că l-a sărăcit 
războiul, ba că-l taie pașa dacă-l află. Și tot o lua de la capăt, ca 
o morișcă. Jiganie tăcea, dar nu tăcea de pomană - mânca. 
După primul ceas, chelarul scăzu douăzeci la sută din preț. In 
acest timp, Vasile judecase un clapon la frigare, un chebap și-un 
purcoi de măsline, bașca vinul dintr-un ulcior. După alt ceas, cât 
istovise niște but de berbec, și încă un ulcior, chelarul mai scăzu 
douăzeci la sută. Abia în alt treilea ceas, tot lunecându-i ochii pe 
la panerașele cu portocale, rodii și smochine, ca și la paporniţele 
cu anason, Vasile mormăi, luându-și căciula de pe sofa: „E mult, 
efendi! Tare mult! Mulţumim pentru ospătare.” 

— Stai, bre! Nu pleca. Dai cât a dat și negustorul tău. 

— Nu, efendi, că s-a păcălit. Marfă de la foc!... Trei sferturi 
rugină. Mai lasă din preţ, că nici n-ai arat, nici n-ai semănat 
pentru ea. 

A lăsat lusuf, oftând: 

— Dă banii. La noapte ridici armele. 

— Banii? Am venit să mă tocmesc. Banii-i aduc când spui. 

— Ce să spui? Că oltenii sunt ăi mai afurisiţi dintre valahi? 
Când eram la București mergea vorba că un negustor grec 
mănâncă doi armeni, și un oltean trei greci. 

— Vorbe efendi!... răspunse Jiganie, bucurându-se că până la 
urmă turcul tot grec a rămas! 

Se învoiră ca să vină după marfă de Sfânta Măria Mare, în zi 
de târg, când năvălesc ţăranii cu negustorii în Vidin și când 
stăpânirea stă cu ochii numai într-acolo. Rămase însă lusuf c-un 
cui în inimă pentru golul pricinuit de oltean cămării sale. Noroc 
că nu-l chemase înăuntru și pe Costache Bușe, zis Jugănaru, 
însoţitorul lui Vasile, fiindcă atunci ar fi avut cu adevărat pentru 
ce plânge. 


CAPITOLUL XI | 
EUNUCUL VREA SA SE RAZBUNE 


Costache Bușe din Bâlvănești, sat așezat pe drumul ce duce 
de la Cerneţi la Balta, era din tată-n fiu tămăduitor de animale. 
Avea meșteșug la dezumflat vitele cu teava, la vindecat 
tignafesul cailor, dar, mai ales, se arăta neîntrecut în jugănirea 
armăsarilor, tăurașilor, vierilor și berbecilor, fapt pentru care era 
cunoscut în tot plaiul după porecla de Jugănaru. 

Cu câţiva ani în urmă, niște tâlhari de peste Dunăre răpiseră o 
fată din sat. O scăpase Costache, doborând doi cârjalii cu laţul și 
cu haita de câini, în vreme ce bâlvăneștenii risipiseră restul 
cetei. Se adunaseră apoi în faţa porţii lui Jugănaru, ca să le dea 
prinșii pe mână. 

— Eu i-am doborât, eu îi judec, le strigă Costache din spatele 
porții zăvorâte. 

Îi jugăni ca pe niște berbeci, dându-le drumul după vreo două 
zile pe malul Dunării: „Cine o mai face ca voi, ca voi o s-o 
pățească. Duceţi-vă, că tot au nevoie pașalele de eunuci pentru 
slujba haremurilor!” 

Se răspândise vestea printre tâlhari de cumplita pedeapsă a 
bâlvăneșteanului, încât ocoleau satul, temându-se de briceagul 
lui mai abitir decât de gura tunului. 


* 


Așa cum se înţelesese cu lusuf, Jiganie trecu Dunărea în ziua 
de Sfânta Măria Mare, cu Ispas și Jugănaru. În schela Vidinului îi 
întâmpină o matahală de turc cu ochii de viezure. 

— Stăpânul meu te așteaptă, efendi, se ploconi în fata 
negustorului. 

Uliţa îngustă și pustie urca pieptiș spre poarta cetăţii, apoi, pe 
lângă ziduri se scurgea spre marginea de miazăzi a târgului. 
Ziua se arăta a fi tare caldă, soarele arzând ca la amiază, deși 
era dis-de-dimineaţă. 

— Niște apă de băut nu se găsește pe aici? întrebă Jugănaru, 
suferind amarnic de sete. 

— E lângă poarta cetăţii, mârâi turcul, în ochii căruia fulgerau 
sclipiri dușmănoase ce nu-i plăcură lui Costache. 

La puț, o turcoaică, cu feregeaua trasă pe faţă, învârtea de 
zor roata, să scoată găleata. 


— Bea și nu te uita la mine, îi șopti femeia în românește. lusuf 
e mort. L-a trădat turcul care v-a ieșit în cale. Vă e dușman 
înverșunat. Căutaţi să scăpaţi de el. Nu intrați în cetate că vii nu 
mai ieșiți. După stufișul unde v-aţi oprit, e un puț părăsit... 

Costache ascultase glasul cu capul vârât în găleată. Işi șterse 
mustaţa cu dosul palmei, salută cu mâna la inimă și auzind ca 
prin vis lipăitul papucilor femeii, porni agale spre Jiganie. 

— Mă odihnesc un pic, îi spuse zâmbind turcului, așezat cu 
picioarele sub el pe iarba pârjolită. Am vâslit de mi-a ieșit 
sufletul. 

Pe negândite, îl izbi zdravăn în cap cu reteveiul din zaua 
chimirului. 

— Ai înnebunit, Costache? sări Jiganie ca prostit. 

— E cu vânzare, nea Vasile. Pașa știe tot. lusuf e mort. Hai să- 
| rostogolim pe ăsta în puţul din spate. 

Cu ulciorul pe umăr, femeia cobori încet spre lunca Dunării, 
prin bălării și hăţișuri, urmată de Jiganie și Jugănaru. 

— Vedeţi căpița de fân lângă zmeuriș? Acolo-s armele. V-am 
scăpat capul, acum scăpaţi-mă și voi de robie. Pe sub mal ne 
putem strecura liniștiți, fiindcă toţi paznicii sunt cu ochii pe 
târgul cel mare al Sfintei Marii. 

— Mergi cu noi, răspunse Jiganie. 

— De unde mai răsări și turcoaica asta? întrebă înciudat Ispas, 
care păzise barca mare și grea. 

— Din prisosul norocului nostru, Ispase. Fără ea ne-ar fi 
ciugulit ciorile în spânzurătorile pașei, îi răspunse Jiganie, 
trăgând vârtos la rame. 

— lartă-mă, femeie! Dar pe noi atât ne-au asprit vremurile că 
nu ne mai putem opri gândurile. 

Femeia îi zâmbi a înțelegere, apoi izbucni, speriată: 

— Turcii au aprins un foc pe zidul cetăţii. E semn pentru cei ce 
pândesc țărmul la Calafat, să ne taie calea. 

Două bărci cu bestii se furișau pe după răchitișurile unui 
ostrov. Curând deschiseră focul. Lovit în frunte, Jugănaru se 
prăbuși fără viaţă în apă, înroșind-o. 

— Ce facem, nea Vasile? Il lăsăm? 

— N-avem ce-i mai face, Ispase. Dumnezeu să-l ierte, că tare 
inimos era. L-o scoate Dunărea la mal. 

Dintr-un stufăriș trosniră armele căruţașilor. Un turc în tunică 
verde căzu. Descumpănită, barca se răsturnă. Ceilalţi le săriră în 


ajutor, dând astfel răgaz românilor să ajungă la țărm. Deodată, 
Ispas simţi o arsură în umărul stâng. Un tremur ușor începu să-i 
scuture trupul, în vreme ce sângele îi înmuie cămașa. 

Jiganie privi încruntat rana, până ce, sub o salcie, izbuti să-i 
scoată glonțul cu briceagul. Femeia, pe care aflară că o cheamă 
Maria, fiersese niște buruieni, turnându-i peste rană și dându-i 
lui Ispas să bea zeamă de ciupercă bătrână. Două zile și două 
nopţi cât îl scuturaseră frigurile și-l arsese fierbințeala, nu se 
clinti de lângă el. A treia zi, în căldura dulce a începutului de 
toamnă, rănitul se dezmetici. Un zâmbet îi înflori pe faţa suptă 
de suferință când întâlni privirea blândă a fetei, din care parcă 
răsărea soarele cu toată lumina lui dătătoare de viaţă. Işi duse 
mâna la frunte să vadă dacă nu mai are cumva fierbințeală, 
fiindcă femeia de lângă el era cu totul altă ființă decât roaba din 
Vidin. Rozându-l îndoiala, întrebarea ţâșni fără voie: 

— Tu ești, Mario? 

— Eu, bădiţă Ispase. 

Spusese „bădiţă Ispase” cu atâta dulceaţă în glas, încât simți 
cum, nu numai chinul acestor ultime zile se risipea, ci și 
zbuciumul din viața lui frământată de durere și trudă. 

— Nu vrei să mănânci ceva? 

— Aş bea niște lapte de oaie, răspunse rănitul, auzind 
clinchetul mărunt al unor clopoței de acioaie și behăitul 
blândelor animale ce pășteau prin luncă. 

— Să mi-l dai nefiert. Așa îl sorb în fiecare dimineaţă de când 
mă știu. El m-a întărit. 

După prima ulcică băută cu nesaţ, prinse parcă puteri, 
ridicându-se în capul oaselor. 

— De nu era nea Vasile Jiganie, plăteam acum vămile 
văzduhului. Ai stat mereu lângă mine? 

— Te-am păzit pe rând. Tare mi-a fost teamă că n-o să mai 
deschizi ochii. Numai nea Vasile zicea că nu ţi-a sosit ceasul și 
că nici drac mort n-a văzut. 

Măria schimbase straiul mohorât de roabă cu ia și opregile 
oltenești, scoase dintr-o legătură. Dar ce-l uimi mai mult pe 
Ispas, fu chipul ei alb ca de domniţă și aerul de fetică abia 
împlinită. 

— Erai neagră ca o ţigancă. Acum ai un obraz cum n-are nici 
jupâneasa loana Glogoveanca. 


— Umblam cănită, așa cum umblau toate roabele tinere ca să 
n-aprindem privirea turcilor. 

Ispas nu-și dădea bine seama dacă tulburarea lui izvora din 
bucuria întoarcerii la viață sau din dragostea ce i se cuibărea 
fără vrere în inimă. „La urma urmei și dragostea e tot de la 
Dumnezeu”, își zise, speriindu-se parcă și de rostirea tăinuită a 
acestui cuvânt. In cei treizeci și unu de ani câţi număra, nu 
cunoscuse decât amărăciunea, socotindu-se bătrân, ca după o 
viaţă lungă, frământată numai în dureri. ÎI dezmetici glasul lui 
Jiganie: 

— Ti-am spus eu, Mario, că sămânţa iadului nu piere cu una 
cu două? Cum să-ţi răsplătim tot ajutorul ce ni l-ai dat, 
scăpându-ne din ghearele pașei? 

Drept răspuns, fata se aplecă și sărută pământul. 

— Uite cum, nea Vasile! Credeam că nu-mi mai calcă piciorul 
pe țărâna românească. De nu eraţi domniile-voastre, pierdeam 
acest prilej. Ce răsplată mai mare ca asta să-mi doresc? 

Pe Jiganie nu-l tulbură gestul fetei. Mai toți românii, întorși de 
pe meleaguri străine, îl săvârșeau spontan ca la un liman al 
dorului. 

— De unde ești, măi fetico? 

— Sunt din Almăjel, fiica lui Tănase Obrocea cojocarul. M-au 
furat cârjaliii de pe câmp, când abia împlineam 14 ani, 
vânzându-mă lui lusuf, unde am fost slujnică la cadâne. 

— Cum a aflat pașa, de ne-a urzit pieirea? 

— Ali, eunucul căruia i-aţi venit de hac, a căzut la picioarele 
chelarului când aţi venit rândul trecut: 

„Stăpâne, slujitorul negustorului valah e un ticălos. El m-a 
făcut neom, luându-mi bărbăţia. Lasă-mă să-l prind și să mă 
răzbun.” „După ce le luăm banii, Ali!” „Pe mine mă arde alt foc 
și nu mai rabd!” „Indrăznești să te răzvrătești, scopitule?” strigă 
mânios lusuf, izbindu-l cu piciorul și poruncind să-i tragă zece 
lovituri la tălpi. 

Cum a scăpat, Ali a dat fuga la Mustafa-pașa, spunându-i 
tocmeala pe care o făcuserăți cu lusuf. 

„Ali, răspunse Mustafa, pe lusuf o să-l căznesc și o să-l 
spânzur pentru necredinţă. Ai să fii tu chiar în locul lui. Dar, cum 
e vorba de-un alișveriș ticălos al ghiaurilor, nu vorbi nimic, până 
nu-i prindem și nu le luăm banii. Îţi dau apoi pe mână sluga 


negustorului s-o judeci după plac. Te duci chiar tu să-i primești 
jos în schelă”. 

Am auzit vorbele astea de după perdeaua haremului, unde 
fusesem chemată să trag de gâlci o cadână a lui Mustafa-pașa. 

Venindu-i la ureche că totul fusese dat în vileag și, temându- 
se mai mult de chinuri decât de moarte, lusuf a înghiţit otrava 
din floarea inelului. Ce-a mai urmat știți. Ce nu știți e că Ali n-a 
putut afla unde au fost ascunse armele scoase din turn, fiindcă 
le-am cărat eu două nopţi de-a rândul. 

Rămas singur cu Maria, Ispas îi apucă mâna și aproape, fără 
voie, buzele-i șoptiră: 

— N-ai vrea să te măriţi cu mine, Mario? 

— Ne-am scăpat de năprasnă unii pe alţii și nu-mi ești cu 
nimic dator, bădiţă, răspunse cu glas moale, îmbujorându-se, și 
privindu-l drept în lumina ochilor, ca omul cinstit ce își 
destăinuie gândul fără ocol. 

— Mario, eu nu glumesc cu viaţa, fiindcă nici ea n-a glumit cu 
mine. Poate c-aș fi visat o femeie ca tine, dar n-am avut nici 
timp, nici prilej de vise. Sunt bucuros că te-am găsit și că aflu în 
tine ființa potrivită să-mi fie nevastă. Nu-ţi cer să-mi răspunzi 
acu, dar, rogu-te a nu mă lăsa să mă întorc spre împietrirea din 
care m-ai smuls. O să mergem la ai tăi, la Almăjel. Până atunci 
ai timp să te limpezești și să-ţi cerni simțămintele. 

— Nu te îndoi de simțămintele mele, bădiță. 

— Mai trebuie să știi că eu sunt de departe, de prin părțile 
Teleajenului. 

— Cu cine mi-o fi ursit, mă duc până la capătul pământului. 

— Gata-gata să baţi la porţile iadului, frate Ispase. Uite ce dar 
ţi-a trimis Mustafa-pașa, îi spuse Jiganie, punându-i în palmă o 
zburătură colţuroasă de plumb. 

Ispas șuieră. 

— Nu-i de mirare că asemenea plocon m-a trecut prin frigurile 
morții. Tâlharii au încărcat puștile cu alice de dihănii, ca să nu 
strice gloanţele pe fitecine. 


* 


Almăjelul își înșira casele de lemn acoperite cu paie pe o 
singură uliţă prăfuită. Numai în mijlocul satului, o clădire nouă și 
mare, de om înstărit, stârni uimirea Mariei. Se înălța pe locul 
gospodăriei părintești, cu cârciumă și edecuri. Intră cu inima 


strânsă în curtea unei mătuși care n-o mai cunoscu. Când îi 
spuse cine e, femeia își făcu o cruce, de parcă i-ar fi ieșit în față 
un strigoi. 

— Maică, ţi-am rânduit până azi trei parastase, crezându-te 
moartă. 

— Ce e cu ai mei, mătușă Lazarina? Oftând, femeia clătină din 
cap a compătimire: 

— Taică-tu a fost găsit mort pe câmp, ucis de tâlhari, când te- 
au furat. Maică-ta a mai dus-o câteva luni și s-a prăpădit de 
inimă rea. Cu soră-ta Tinca e altceva. S-a băgat slujnică la 
Craiova. Ce-a făcut, ce-a dres, Dumnezeu știe. Lumea vorbește 
multe, vrute și nevrute, că fiind femeie frumoasă ar fi câștigat 
banul ușor. A venit de acolo cu bărbat. Cică ar fi fost ceauș la 
caimacamul Craiovei și i-ar fi scăpat viaţa la o tulburare a 
ţăranilor de pe-o moșie. S-a ales ceaușul c-un picior beteag, dar 
și cu slobozenie pentru cârciumă în Almăjel. Ba, acum un an, 
caimacamul i-a dat în arendă și moșia de aici. E un om tare 
covăsit la suflet. De Tinca ce să mai vorbesc... S-a făcut mare 
cucoană... Nu-i mai ajungi cu prăjina la nas și e la fel de 
hapsână ca și bărbatu-său. Nu mai vrea să știe de nimeni. Când 
îi vine vreun neam la ușă, pune slugile să-l alunge. Casa veche 
au dărâmat-o acum doi ani de-au ridicat-o pe asta. O să turbeze 
când o afla că te-ai întors. 

Maria amuţise. Nu-i venea să creadă că sora-sa mai mare s-a 
putut schimba într-atâta. Rămase în căruţă lângă Ispas. 

Dând bună ziua, Jiganie zgudui ferestrele cârciumii cu glasul 
lui de zdrahon. 

Statura uriașă, barba și anteriul de negustor înstărit, ispitiră 
privirea mușteriilor, dar mai ales pe cea a cârciumarului, un om 
îndesat, cu mustață de palicar, și lucire vicleană în ochi. Se 
apropie, ploconindu-se, târând un picior. 

— Ce ai de mâncare, jupâne? 

— O ciorbă de potroace, slănină și brânză, până fac un pui la 
frigare. 

— Un pui?... He!... șase. Doi pentru mine și patru pentru 
prietenii mei de-afară. Până una-alta, dă-mi o bărdacă de 
rubiniu și pune-mi să-mi facă niște jumări cu slănină, cât pentru 
trei voinici ca domnia-ta. 


Cum se cam boierise de când era arendaș, Tănase nu mai 
slujea mușteriii. Avea slugi. Intrase în vorbă cu Jiganie ţinând 
morţiș să afle ce hram poartă. 

Din ușă, Vasile făcu semn prietenilor săi să intre. 

Ispas se întunecase aflând necazul Mariei, dar, încercă s-o 
liniștească, când cu o glumă, când cu o vorbă blândă. 

— O să chibzuim ce avem de făcut. Acu, să mâncăm. Sătulul 
judecă altfel decât flămândul. Până atunci, nea Vasile, ţi-aș 
spune ceva, dar râs să nu-ți faci de mine. Uite, nu-s ameţit. Nici 
nu mi-am muiat buzele în vin. Vreau să mă însor cu Maria. 

— Și Maria ce zice? 

— Am zis da, nea Vasile. 

— Atunci, într-un ceas bun. O să vă fiu naș. Nu vă pun eu 
pirostriile, că deși am har popesc, mă cam încurc la slujbă. 

— Har popesc? De când? întrebă, râzând Ispas. 

— Bine, măi omule, nu te-ai mirat că un obraz de om prost 
poartă barbă ca vodă, ca boierii și ca popii?... 

— Vreme n-am avut să mă mir, că și capra are barbă șinue 
popă. Știam doar că faci pe călugărul. 

— Află că am cumpărat har de la mitropolitul din Vidin pe 500 
de piaștri, bașca 250 daţi episcopului nostru ca să mi-l 
întărească. Sunt popă cum nu se mai află... Nici mitropolitul, nici 
episcopul nu m-au întrebat dacă am preoteasă... Și n-am. M-am 
popit de nevoie, ca să scap de corvezile domnești, turcești, 
boierești, isprăvnicești și mai știu eu câte, așa cum a făcut 
jumătate din satul meu de lângă Baia de Aramă. Că de treci 
dealul, mai sus de Brebina, n-auzi decât: „Mărine, Sfinţia-ta”, 
deși, dacă-i pui evanghelia în mână, o ţine pe dos. Acolo dacă 
dai c-o piatră dup-un câine, izbești un popă. De-aia i se spune 
satului „Popești”. De n-ar fi mitropolitul nostru, care nu vrea să 
mai întărească hirotonisirile făcute la Vidin, apoi jumătate din 
olteni s-ar popi peste Dunăre, de i s-ar face lehamite și lui 
Dumnezeu de atâta „Doamne miluiește”. 

— Și-ai făcut slujbe, nea Vasile? 

— Am făcut, la ananghie, și fără niciun sfanţ, câtorva amărâţi 
din ţara asta, unde bogatul greșește și săracul cere iertare, 
unde unul mănâncă aguridă și altuia i se strepezesc dinţii. 

— Aici ai dreptate, nea Vasile. Lumea asta-i mare comedie... 

— Este, Ispase... Hoţomanul prinde locul cel mai bun în viață, 
chiar de crește iarba sub el de vrednicie ori i se nămolesc 


vorbele-n gură de atâta deșteptăciune. În vreme ce oamenii 
cinstiți umblă unul cu capul gol și altul fără căciulă. Lume de 
tâlhari, de hatărgii, și de mincinoși, că din zece câte-ți spune, 
nouă și jumătate să le dai de-o parte, iar pentru jumătatea 
rămasă să te îndoiești. Asta-i isprava turcilor, fanarioțţilor și 
boierilor care ciocoiesc și ticăloșesc totul în jurul lor. Nădejdea 
noastră-i că și obada rea vine odată de-asupra. 

— Vine, nea Vasile, dacă are cine suci roata. Dacă nu, 
putrezește-n noroi. 

Iși conteniră vorba, fiindcă se aduceau bucatele. 

— Veniţi de departe? îi iscodi Tănase hangiul. 

— De la Baia de Aramă și mergem la Craiova, îl amăgi Jiganie. 
Aș avea însă să-ţi spun o vorbă, jupâne. 

— Sluga dumneavoastră! 

— Unde-i Maria, cumnata domniei tale, sora coanei Tinca? 

— N-are nicio soră. A avut una și-au ucis-o turcii. 

— l-auzi, afurisiţii! Or fi vrut ei s-o ucidă, dar a făcut Allah o 
minune, împiedicându-i. Află că Maria trăiește și se ospătează 
sub acoperișul domniei-tale. laca, dumneaei ţi-e cumnăţica. 

— Nevastă-mea o să fie tare bucuroasă. Să mergem în iatac, 
că o asemenea revedere nu se cade a fi stânjenită de priviri 
străine. 

— Mergem, încuviinţă Jiganie, după ce ne potolim foamea. 

Tinca, femeie ca la treizeci de ani, durdulie și sulemenită, își 
ascunse cu greu nemulțumirea când Tănase i-o aduse pe Maria. 
După o șovăială abia simțită, o îmbrăţișă de ochii lumii, 
sărutând-o rece pe amândoi obrajii: 

— Ce minune! Cum ai scăpat din robie? 

— M-a răscumpărat viitorul meu bărbat, Tincuţo. 

— Tare frumoasă te-ai mai făcut! Dar unde ţi-ai lăsat omul? 

— În cârciumă, vorbi Jiganie, în locul ei. L-a răsturnat căruța 
și-i cu umărul scrântit. 

— Atunci să intrăm în cârciumă, se arătă ea binevoitoare, dar 
necazul i-l trădau ochii. „Această străină o să pretindă partea ei 
de moștenire din tot ce am clădit, că după pravilă, locul 
mănâncă binaua!” gândi ea fulgerător. 

Căruţașul lui Jiganie, după ce se ospătase pe săturate, se 
trântise pe-un maldăr de paie în dosul grajdului, la umbra unei 
căpiţe, cu gândul să fure un pui de somn, când îl văzu pe 
cârciumar venind tiptil c-un om după el. 


„loane, îi șopti ticălosul, ia murgul și dă fuga până la sameș. 
Să vină cu arnăuţii, că tâlharii care l-au prădat pe pașa din Vidin 
sunt aici în cârciumă. E și roaba răpită. O să-i ţin, făcându-le 
cinste.” 

Tănase socotise că pe lângă cei o mie de piaștri făgăduiţi de 
pașă, și alţi cinci sute de stăpânirea noastră, va scăpa și de 
Maria. 

„Prinde-l din urmă și leagă-l, îi porunci Vasile căruțașului când 
auzi vestea. Așteaptă-ne diseară în pădure”. 

Voios, Tănase își tot îmbia oaspeţii la mâncare și băutură, dar 
seara, Jiganie îl rugă să meargă în iatac pentru o socoteală de 
taină. _ 

„O să ceară partea Mariei, gândi cârciumarul. li făgăduiesc, și 
mă tocmesc până vine sameșul!” 

De cum intrară în odaie, Jiganie începu să cântărească în 
mână pistolul. 

„Ai trimis om la stăpânire ca să ne dai plocon, hoţomane, 
fiindcă ne-am apărat pielea de turci și ţi-am scos cumnata din 
robia lor! Află că argatul tău e în mâna mea și a mărturisit, așa 
că poţi să aștepți mult și bine pe sameș. Aveam de gând să 
plecăm în zori fără nicio supărare, Maria nu cerea nimic din 
drepturile ei asupra moștenirii părintești. Acum s-a schimbat 
calimera! Îți cer eu pentru ea și de nu plătești îţi închei 
socotelile cu lumea asta, ciocoi spurcat!” 

A plătit cu mâinile tremurând preţul drept al moștenirii, atât 
cât îl socotise Jiganie. 

„Uite, ticălosule, ai sipetul plin cu galbeni. Aș putea să te 
prad, că ești în mâna mea, dar nu-s tâlhar. De ţi-e dragă viața, 
mergi cu noi până ce ieşim din sat, ca să-ţi dăm în primire 
argatul. Spune-i muierii tale că ne arăţi drumul. Dacă scapi o 
vorbă, s-a isprăvit cu tine!” 

În adâncul pădurii, Jiganie scoase punga cu banii zmulși lui 
Tănase și, punându-i în mână îi spuse: 

— Ține zestrea Mariei. Ca un cumnat bun ce ești, dă-i-o tu, 
așa cum se cuvine: 

— lacă, Mario, preţul moștenirii tale, mârâi cârciumarul, 
înecat de spaimă și părere de rău. 

— Îți mulțumesc eu pentru zestre, răspunse Ispas, fiindcă văd 
că Mariei i-a pierit glasul. Nu se aștepta să fii atâta de filotim. 


— Acu o să-ţi dau în primire argatul, că te așteaptă ca pe un 
stăpân bun ce ești. De nu-ți recunoști ticăloşia o să 
mărturisească sluga și atunci, aici îţi rămâne stârvul, îl ameninţă 
Jiganie. 

— Mărturisesc! Eu l-am mânat pe argat la sameș. 

— Am ţinut s-o afle Maria din gura ta, ticălosule. Nu știai că ne 
trimiţi pe toţi la moarte? 

După aceste cuvinte, îl îmbrânci din căruță, croindu-l cu biciul 
pe spinare. 

— Drum bun, hoțomane. Nădăjduiesc să ne mai vedem, că 
tare bine ne-am simţit sub acoperișul tău. 

— Ispase, vorbi mai târziu Jiganie. Să-ţi iei nevasta și să te 
muţi pentru totdeauna la Drajna. O să porți grija conacului. Eşti 
doar din partea locului. Se gândise la tine Zoican. Dar luat cu 
treburile nu ţi-a spus-o. 


CAPITOLUL XII 
IO MAMONA IMPARAT 


Rădvanul coanei Anita Gălășescu din Coțofeni întârzia în 
sforul Oltețului, ca să-și astâmpere setea telegarii. 

— Marine! strigă dumneaei vizitiului, dacă-i lași după cheful 
lor prostesc, or sorbi până ne-apucă noaptea. Mână la Corlătești. 
Tragem la boier Dumitrache Jianu. 

— Eu zic să tragem la Fălcoi, cuconiţă, că-i mai aproape. 

— La cine, împielițatule? La han? Cu toți mojicii? 

— La șetrarul lancu Jianu, că la Fălcoi el îi stăpân. 

— Stăpân pe codru și pe nebunia lui. Vezi-ţi de drum cum ti- 
am poruncit. 

Fiică-sa - Sultana - zâmbi la îndârjirea maică-si împotriva 
mezinului din neamul Jienilor. Îi cunoștea pornirea, așa cum i-o 
cunoștea și Marin - vizitiul, care, îmbătrânit în curtea 
Gălășeștilor, îndrăznea să mai șuguie, știind că stăpână-sa nu-l 
ocăra cu venin. 

Ca să mai alunge urâtul, vizitiul începu să cânte tărăgănat, 
făcându-i cu ochiul Sultanei: 


„Auzita-ţi de-un Jian, 
De-un Jian, de-un căpitan, 
Are murgul cam nărod, 
Trece Oltul ca pe pod...” 


— Nărod, că s-a molipsit de la stăpână-su, sări coana Aniţa. 
Veselindu-se de mânia cucoanei, moș Marin se prefăcu a n- 
auzi, cântând mai departe: 


...„De-un Jian, de-un căpitan, 
Cu opincă și suman, 

lese seara la strâmtori 

Și despoaie negustori...” 


„O să te despuiem noi de șorici, de nu oprești mârțoagele” - 
răsună vrăjmaș un glas din hăţișurile de pe marginile șleaului, în 
vreme ce o roată de tâlhari dădu să încingă rădvanul. 

Cu, sau fără voie, bătrânul șfichiui caii ca, după câteva clipe, 
să se prăvălească de pe capră, cu ţeasta sfărâmată de tăișul 


unui iatagan. Nişte arnăuţi, cu privire neagră ca pantalonii lor 
largi și creţi, opriră goana nebună a cailor. Zmulseră în grabă ce 
era mai de preț și răsturnând ovăzul dintr-un sac, îi aruncară 
pânza peste capul terciuit al vizitiului, dispărând în adâncul 
pădurii. 


* 


— Aman! jupâneasă Aniţa, o căina într-un târziu Dumitrache 
Jianu. Amarnică întâmplare. Umblă poterele după lotri și pradă, 
nemernicele, mai cumplit decât ei. 

— Dădui vamă, codrului, arhon Dumitrache... Gălbiori și 
diamanticale... De-o vrea Cel de sus, o să le împlinesc 
pierderea. Mai rău mă doare inima de moș Marin, că sub ochii lui 
m-am împlinit de când eram de-o șchioapă. Gândesc că nici oful 
domniei-tale și-al serdarului Amza, n-o fi mai mic, din pricina lui 
lancu. 

— Ne-a ieșit de sub ascultare, și, spre rușinea neamului 
jienesc, a luat calea codrului. Abia l-am scăpat de 
spânzurătoare, iertându-l vodă de hatârul caimacamului 
Samurcaș. Acu, se cheamă că s-a cuminţit, dar, cum auzi că 
niște mumbașari domnești ori isprăvnicești au fost spârcuiţi și 
prădaţi de banii adunaţi cu anasâna de prin sate, să nu întrebi 
dacă frate-miu lancu a dormit acasă. Uneori, cum dă frunza îl 
apucă dorul de umbra codrului și de umbletul potecilor. 

Nu se topise încă întunericul, când haita de câini a lui 
Dumitrache Jianu începu să se dea turbată la porți. 

— Tâlharii! sări speriată Aniţa Gălășescu alergând la una din 
ferestrele înguste ale culei, de unde boierul da glas slugilor. 

— Nu te teme, am mâncare și gloanţe berechet, iar dincoace 
de zidurile curţii nu pătrunde niciun obraz străin dacă nu mi-e pe 
plac. 

Se auziră scârțâind canaturile porții, și zarva câinilor se stinse. 

— Eu sunt, nenicule. 

— Tu, lancule? 

— lartă-mă că te tulbur la acest ceas nepotrivit, dar mă aduce 
nevoia. Rămăsei fără pulbere într-o încăierare cu tâlharii 
isprăvnicești. 

— Îți dau, lancule, cerându-ţi ca dobândă tăcerea. Nici Amza 
să nu știe, că de află nu-mi mai trece pragul. 


lancu Jianu era un bărbat nu înalt, croit parcă numai din vine 
și mușchi. Cu toată asprimea din glas, avea chipul luminat de 
bunătate. Numai uneori, din ochi se iscau sclipiri tăioase. Chica 
bălaie ieșea răsucită de sub căciula de mia fumurie. 

— Ţine, nenicule, ăst săcotei cu giuvaericale, galbeni și 
fleacuri muierești. După câte-am înţeles dintr-un răvaș găsit 
înăuntru, pisarul domnesc Ioniţă Gălășescu își cheamă nepoata 
la Curte. Au jefuit-o poterașii sameșului din Caracal. Dă-i de 
veste s-o liniștești, că pe sameș l-am liniștit eu pentru vecii- 
vecilor. Câinele, negăsind vite în sat, a înjugat la carele cu grâu 
ţărani din Fălcoi. Doi au căzut sub harapnice. 

— Dacă te află stăpânirea, cine o să te mai scape de mânia lui 
vodă, lancule? 

— Codrul, nenicule, că-i bun la suflet și-i tremură frunza de 
câtă silnicie aude și vede. 

— Cum tremură și inima-n noi pentru viaţa ta. 

— Nu-mi purtaţi de grijă, că tot de bătrâneţe o să mor. 
Ursitoarele mi-au șters numele de pe funia lui vodă și de pe 
glontul poterașilor. 

După perdeaua iatacului Aniţa și Sultana Gălășescu încercau 
atât bucuria redobândirii banilor și giuvaericalelor, cât și uimirea 
faţă de vorba și înfățișarea haiducului. li mulţumi Sultana, 
strângându-i bărbătește mâna, după obiceiul nemţesc, ceea ce 
avu darul să-i stârnească Jianului o clipă de uluială, după care 
izbucni în râs: 

— Strașnic, jupâniţă! De te-ai ţine bine în șa și-ai trage tot așa 
cu pușca, ce mai haiduc ar ieși din domnia-ta! 

În inima Aniţei Gălășescu se aprinse din nou vechea mânie 
împotriva acestui fecior de boier, vârât în cioareci găitănaţi ca 
ultimul clăcaș: „l-ar trece prin gând descreeratului să-mi 
zăpăcească fata!” Apucă pe Sultana de mână s-o ducă la 
culcare. 

— Mulţumim pentru bunătate, boier lancule. Dea Domnul ca 
ursitoarele domniei tale să nu încurce ițele! 

— Cu plecăciune, cucoană Aniţo. Mulţam și eu de grijă. 

Când să plece, lancu puse în mână fratelui său o traistă grea, 
căptușită cu piele. 

— Sunt aci banii prădaţi de mumbașiri din douăzeci de sate. O 
să vină un fel de obraz bisericesc - Vasile Jiganie. Umblă cu 
treburi de-ale lui Tudor și Zoican. Îi dai traista. Are vorbă să-o 


ducă unde trebuie, ca să ajungă banii înapoi la păgubași. Grijă 
de cinstea lui să nu porți, ci numai de pântece. Înfulecă cât zece 
ocnași și soarbe cât o cireada în toiul lui cuptor... dacă nu-i dai 
apă. 

In urma lancului se așternu liniște de codru. Numai Sultana 
simți cum i se strânge inima, și-apoi, cum i se adună și se 
răsucesc niște fire moi pe dinăuntru. 


* 


Jiganie și Codobatură coborâseră către Dunăre, să tragă din 
balta Potelu tunurile turcești înnămolite în timpul războiului. 
Răsăreau din potmoluri numai ţevile înăbușite de papură și stuf. 
Abia le smulseră din încleștarea vâscoasă zece perechi de boi, 
ca să le târască lângă carele mari, ardelenești. 

— Arnăuţii, strigă înspăimântat un căruţaș. Din păpurișuri 
țâșniră lefegiii ispravnicului. Cum Jiganie și oamenii lui își 
lăsaseră flintele la umbra unei sălcii, fură o pradă ușoară pentru 
arcanele stăpânirii. Strânși în funii, târâţi și loviți cu patul 
puștilor, curând aveau să-și rumege neputincioși mânia, în dricul 
carelor, trântiţi claie peste grămadă, ca niște trunchiuri de 
copaci retezați. 

Căpetenia arnăuţilor a recunoscut însă două perechi de boi 
ungurești ai Jianului, cu jugurile din lemn de arțar, cu cioplitură, 
și cu resteie de fier cum numai el avea prin partea locului. 

— Tot nu s-astâmpără, tâlharul, dar acum i s-a-nfundat, rânji 
arnăutul. 

Pe lancu Jianu nu l-au găsit curând poterele, dar, după o 
ploaie, i-au citit urmele calului cu potcoavă brașovenească, pe 
patul de noroi de sub streașină pădurii, prinzându-l pe când 
dormea în bordeiul unui prisăcar din Grojdibod. 


* 


Osândiţi la spânzurătoare, Jiganie, Codobatură și patru 
cărăuși aşteptau sorocirea zilei din urmă în pușcăria domnească 
de la Curtea Veche. 


* 


— Polino, plec la București. Încerc să fac ceva pentru Jiganie și 
Codobatură, de mi-o sta în putere. 


— Merg și eu Zoicane, că dacă ieși prea mult la lumină or 
pune mâna și pe tine. Ți-oi fi, poate, de vreun ajutor. 

— Nu-i treabă muierească, nevastă. 

— Numai văduvia înainte de vreme e pentru voi treabă 
muierească. Crezi că mi-e greu să-ţi iau urma? 

În amurg pică Tudor la Balta. 

— Veşti proaste, Zoicane. L-au osândit la ștreang și pe lancu 
Jianu. 

Până și coana Polina, căreia nu i se prea dospeau vorbele în 
gură, tăcu. 

— Mă găteam de drum, Tudore. 

— Plecăm împreună. 

— Merg și eu, slugere, sări Polina. Nu te-ncrunta, rogu-te, că 
de le-a dat Dumnezeu bărbaţilor mai multă putere și, poate și- 
un bob de minte în plus, le-a răsturnat în covată și-o baniţă de 
nesăbuinţă. 

Tudor își descreţi o clipă fruntea păstrând pentru sine un 
gând: „Mai ușor lupţi cu turcii decât cu muierile!” 


* 


La Curtea lui Caragea sosi într-o zi de octombrie un neamț - 
negustor de postavuri subţiri și mătăsuri venețiene - aducând 
lui vodă o epistolă de la cavalerul von Gentz - consilier imperial 
și informator domnesc. „Alteță - îi scria consilierul imperial din 
Viena - dorinţa v-a fost îndeplinită. Sper ca marfa să fie pe 
măsura gustului ales al alteţei Voastre. Preţul este cu mult sub 
valoarea ei. Aştept să-mi comunicaţi dacă aveţi vreo 
nemulțumire.” 

— Bine, negustorule. Unde îmi sunt pașapoartele? 

— Măria-ta - vorbi neamţțul - domnul consilier von Gentz vă 
trimite vorbă că excelenţa-sa principele Metternich n-are nimic 
împotriva venirii alteţei voastre la Viena. Veţi primi pașaport 
pentru toată familia și foaie în alb pentru slujitori. Preţul este de 
50.000 florini, pe care domnul cavaler ar fi încântat să-l 
primească prin mine. 

— Jumătate acum, jumătate când primesc pașapoartele. 
Roagă pe domnul cavaler să nu se supere, dar abia am plătit 
haraciul și sunt un pic strâmtorat. 

— Prea bine, măria-ta. 


Era bucuros vodă și pentru că, a doua zi, urma să scape de 
cel mai primejdios dușman al său - lancu Jianu. li părea rău că 
nu-l spânzurase mai de mult, ca să curme c-un ceas mai 
devreme necazurile ce i le cășuna, chiar așa pus în butucii din 
beciurile pușcăriei. Deși oprise intrarea prostimii în București, ca 
să nu se işte tulburări din cauza osândirii „nelegiuiţilor”, totuși 
anaforalele marelui spătar și marelui agă glăsuiau îngrijorate că 
mulți nespălaţi se strecurau noaptea pe sub crucile de hotar, 
presărate pe marginile orașului și parcă-i înghițea pământul. 
Două zile bocăniseră dulgherii, ridicând spânzurători în Gura 
Oborului. Dar în ajunul execuţiei fuseseră găsite scrum, astfel că 
au înălţat altele, în mare grabă, noaptea la lumina fanarelor, din 
lemn prost, negeluit, chiar în faţa chioșcului domnesc, unde 
adeseori măria-sa venea tiptil să vadă cum bate târgul. Avusese 
vodă de gând să privească de după perdeaua chioșcului sfârșitul 
„tâlharilor” de peste Olt, dar se răsgândise. Gloata înfierbântată 
de ură și venin, care nu se sfiise s-arunce noaptea cu pietre în 
palatul domnesc, abia mai putea fi stăpânită. Poruncise lui 
bimbașa Sava să grămădească la locul osândei întreaga 
călărășime, iar Agiei și Spătăriei să împăneze Podul Târgului de 
Afară cu fioroșii lor lefegii. Arnăuţii lui lordache Olimpiotul și 
Hagi Prodan nu mai ieșeau dintre zidurile Curţii de când orașul 
trăia într-o răsuflare grea, de primejdie, ca la o năvălire de 
tătari. 

In dimineața aceea de octombrie, mii de oameni roiau în jurul 
Oborului. Priveau cu înverșunare și silă cum se bălăbăneau ca 
niște limbi de clopot funiile spânzurătorilor, în bătaia vântului de 
răsărit, și cum ajutorul gâdelui le ungea c-un bulgăre de săpun. 
Deși umbla zvonul că Jianu a murit în pușcărie dintr-o rană 
căpătată în ultima luptă cu poterele, gloata nu credea - așa 
cum, în adâncul sufletului ei tulburat, nu-i venea a crede că o 
asemenea fiinţă poate muri, fără să stingă odată cu ea nădejdea 
unei dreptăţi, pe care și Dumnezeu părea s-o fi uitat. 

— Atotputernicul n-a fost zămislint în Fanar, n-a urcat în 
scaunul lui cu hatișerif din Țarigrad și nici nu se pomenește prin 
scripturi să fie neam cu ciocoii și boierii noștri. Și-o aduce 
aminte, poate, că pe vremuri mai făcea minuni - cârti Sorcovăţ, 
în pragul hanului „La găina porumbacă”, unde își dăduseră 
întâlnire Zoican și Uţubarză. 


— Mai curând să ne-aducem noi aminte că suntem în stare să 
ținem o armă în mână. 

— Nu zic ba, Uţubarză, dar cu atâta arnăuţime, pe lângă 
osândiţi ucidem și alţi nevinovaţi dacă încercăm ceva fără 
socoteală. 

— Măi Enache, mă-ntreb uneori de unde dreptul ăstora să 
pună norodul zălog sărăciei și să-i ridice viaţa când le e pofta? 
Oare nu-s făcuți tot ca noi și nu tot viermii îi mănâncă? 

— laca, sunt pe lume multe lucruri sucite, llie. Asta, 
pune capac. 


Ar 


nsă îi 


A 

În faţa Curţii domnești, printre covrigari, bragagii și plăcintari, 
sta cu ochii ţintă pe poarta palatului Preda Cireșeanu. Il scutură 
din încordare un glas cunoscut - glasul lui Zoican. 

— Când veniși, Preda? 

— leri, kir Nicolae, cu Uţubarză. Mi-a spus de osânda lui 
unchiu-miu Vasile și dădui jalbă de iertare. 

— Cunoști pe cineva care să ducă vorbă unei jupânițe de 
Curte? 

— Nimic mai ușor: bacșiș! Oricare din slujitori îi dă de știre. 

Așa patrunse coana Polina la vechea ei prietenă Sultana 
Gălășescu, dăscălița de clavir a domniţei Ralu. 

— Sultănico, n-avem timp de pierdut. Venii să-ncercăm a-l 
scăpa pe Jianu de la moarte. Știu, din ce mi-ai scris, de întâlnirea 
ta cu lancu și-mi dau seama de ce ţi-s ochii plânși. 

— Cum am putea, Polino? 

— Hai, și ţi-oi spune. 


* 


Veștile trimise de von Gentz prin negustorul neamt bucurară 
nespus pe Caragea. Cu toate că era strâns la mână ca un popă, 
se arăta darnic cu „haremul” lui, dăruind doamnei și domnițelor 
stofe și mătăsuri. Bucuria lui vodă molipsi întreaga Curte. Numai 
Ralu sta de o parte, îmbonțată, ea care era slăbiciunea 
domnescului ei tată. 

— Ți-au mofluzit măscăricii de la „Cişmeaua Roşie”?... Ori l-ai 
aflat pe preaiubitul tău soțior cu vreun berbantlâc? glumi 
Caragea. 


— Nu, tată! Frământarea mea s-a iscat din altă pricină. Știi 
câtă liniște și încântare mi-a adus în viaţă jupâniţa mea de casă 
Sultana Gălășescu. Acum plânge ziua și noaptea și i se 
împiedică degetele pe clavir. 

— Ce necaz are? 

— Vrea să se mărite... 

— Ei! Asta chiar că-i mare necaz fetița tatii - râse zgomotos 
Caragea. 

— Este! Fiindcă îl vrea de bărbat pe-un osândit la moarte. 

— Ai ţinut lângă tine o asemenea smintită? Cum o să-și ducă 
traiul lângă un tâlhar? 

— Nu-i tâlhar, tăticul meu drag, se alintă Ralu, sărutându-i 
mâna. 

— Te fandosești de parcă ai ţine să-l iei tu de bărbat, nu 
Sultana. Cine-i? 

— Șetrarul lancu Jianu. 

Obișnuit să nu-i refuze nimic răsfățatei sale fiice, de data 
aceasta, vodă izbucni furios: 

— Te întreci cu gluma, Ralu! E cel mai primejdios dintre 
tâlhari. L-am iertat o dată. A jurat că se lasă de ticăloșii, dar de 
cum l-am slobozit, s-a făcut iar stăpân pe codrii și drumuri. Imi 
dijmuiește mumbașirii, îmi ucide slujbașii de credință și s-a 
întovărășit cu lotrii care strâng arme să mă răstoarne și să mă 
ucidă. Viaţa nu e teatru, Ralu. Fiindcă o smintită îţi cântă la 
clavir, crezi c-o să-ţi cânt și eu în strună? O s-o mărit c-un boier 
și-o să uite curând. De l-aș mai ierta încă o dată pe Jianu, gloata 
asta nebună m-ar socoti slab și mi-ar sări în cap. Ştii că de abia 
o stăpânesc. 

— Știu, tată, dar acum ai prilejul s-o câștigi și s-o îmblânzești! 
E un vechi obicei al pământului ca orice flăcău osândit la moarte 
să capete iertare dacă-l cere o fată de bărbat. 

Caragea stătu pe gânduri câteva clipe... La urma-urmei, de ce 
să nu potolească gloata, arătându-se mărinimos! O să poată 
jefui mai ușor. 

— Să vină Sultana! 

— Vrei cu adevărat să te însoţești cu acel nebun de șetrar din 
neamul Jienilor? 

— Da, măria-ta, răspunse fata, în hohote de plâns, căzând în 
genunchi și sărutând poala caftanului domnesc. 


— Dacă arată pocăință, dând jurământ că se va părăsi cu 
totul de netrebnicile-i fapte, îţi fac hatărul... Ai slujit-o cu râvnă 
și cinste pe domniţa Ralu și ea mi-a făcut rugăciune. Îl iert după 
ticălosul obicei al pământului, dar, dacă-l mai prind, îl ucid fără 
altă judecată, iar pe tine te tund și te trimet la mânăstire. 
Auzitu-m-ai?... 

— Auzit, măria-ta. Așa va fi, după poruncă și după jurământ. 

— Sărut dreapta măriei-tale pentru filotimie, însă treaba nu-i 
fără cusur. Tot acel ticălos obicei al ţării cere ca de-i iertat capul, 
iertate să fie și braţele. Drept ar fi ca Jianu să nuntească, iar 
celor de sub ascultarea lui să le cânte popa veșnica pomenire? - 
îndrăzni Ralu. 

Caragea nu-i răspunse. Mustăci mânios în barbă câteva clipe 
și, bătând din palme, ceru să vină calemgiul și căpitanul Prodan. 

— Scrie pitac de iertare, calemgiule, pentru Jianu și oamenii 
lui, iar Prodan să-l trimită c-un lipcan călare, la Obor. 

Vodă era convins că hatârul lui venea prea târziu, fiindcă în 
acel ceas, pe Jianu îl legăna vântul în ștreang. Socoti însă că-i 
bine să afle prostimea cum îi păzește obiceiul, ca un vrednic și 
chibzuit uns al lui Dumnezeu. 

La ușa Palatului, un arnăut sări în șa. 

— Ține pitacul măriei sale, îi porunci Prodan. Ascunde-te în 
curtea de alături a vornicului Slătineanu. Îl duci mai târziu la 
Obor, după ce gâdele și-o isprăvi treaba. Mila lui vodă pentru 
osândiţi e doar de ochii lumii. 


* 


Pe ulița Târgului de Afară, se scurgea mulțimea spre 
spânzurătorile Oborului, luând în picioare frunza scuturată peste 
noapte de un vânt iute, din salcâmii și oţetarii de pe margini. 

Precedat de arnăuţi călări, convoiul osândiţilor se mișcă fără 
grabă. Dangătul clopotului de la biserica Sfântul Gheorghe-Vechi 
înfiora mulţimea, dând semn că alaiul Jianului ajunsese acolo. 
Bătu a mort, rar și apăsat, până ce, rând pe rând, se treziră și 
clopotele altor lăcașuri înșirate pe uliţă. 

Căutând să înspăimânte prostimea, stăpânirea îi trecea pe 
sub ochi tot ceea ce îi putea aduce aminte de groaznica osândă, 
pentru a zădărnici orice pornire spre nesupunere. Orânduise un 
întreg alai de înmormântare, porunca fiind ca leșurile să fie 
îngropate seara. Şapte milogi ţineau sus șapte prapuri cu sfinţi. 


O căruță cu șapte coșciuge și șapte cruci de căpătâi, își 
bălăbănea roţile scâlciate, urmată de tacâmul cioclilor, cu 
cazmale și târnăcoape pe umeri. Hurducate de podinile rupte ori 
descheiate ale uliții, hodorogeau două droști c-un popă și 
țârcovnici, apoi niște cotigi trase de măgari. Prima îl purta pe 
lancu Jianu, în cămașă, desculț și cu capul gol, cu mâinile prinse 
de lăturoi; celelalte duceau câte doi osândiţi, legaţi spate-n 
spate. În urma lor, un stol de bocitoare tocmite de Agie se 
tânguiau, fluturându-și broboadele negre. Săltau în șa pe 
marginile convoiului arnăuţii Agiei, cu puștile culcate pe 
greabănul cailor și cu harapnice la oblânc. Cu capul vârât într-un 
sac stacojiu, lung ca o ipingea, gâdele Carabulea se ghemuise în 
fundul droagei, fiindcă ploua asupra-i nu numai cu huiduieli, ci și 
cu pietre. Atunci, din suflarea de pe laturi, izbucni ca o vâlvătaie 
„Cântecul Jianului”. 

Arnăuţii n-aveau însă urechi ori nu era treaba lor să audă. 

Pe maidanul din faţa Oborului, tremurau sub grindeiul 
spânzurătorilor funiile, încheiate jos c-un ochi cât capul omului. 
Un singur scaun înalt ca de patru palme, aștepta să fie smuls de 
sub tălpile osândiţilor. 

In picioare, pe capra caleștii, vel-armașul dădu citire cu glas 
gloduros Cartei de osânadă: 

„Judecând după îndreptările pravilei, fără strâmbătate și în 
frica lui Dumnezeu, Departamentul de Cremenalion, au osândit 
la moarte prin spânzurătoare, pentru uneltire cu rău cuget 
împotriva  măriei-sale loan Gheorghe Caragea, domnul și 
stăpânul nostru, pentru uciderea de credincioși slujbași ai 
stăpânirii și pentru nelegiuită adunare de arme, mai jos 
pomenitele obraze...” 

Tăcerea așternută în timpul citirii sentinţei, o sfâșiară urletele 
mulțimii, când fu rostit numele lui lancu Jianu. Gloata începu să 
se frământe. Câteva străchini și ulcele, smulse din movilele 
ridicate pe ţoale și rogojini în faţa Târgului Moșilor, se sparseră 
lângă caleașca vel-armașului. 

Bimbașa Sava intră furios cu lefegii lui în gloata întărâtată, 
împingând-o cu piepturile cailor și încercând s-o risipească cu 
harapnicele și cu latul iataganelor. 

Vel-armașul porunci popilor să scurteze spovedania iar gâdele 
Carabulea să se miște mai repede. 


* 


Rezemat de poarta Curții domnești, Preda Cireșeanu auzise 
porunca dată arnăutului de căpitanul Prodan. Trebuia ca fără 
zăbavă să-i ia - Dumnezeu știe cum - pitacul de iertare a 
osândiţilor și să-l repeadă într-un suflet la Obor. Ispas aștepta 
lângă taraba unui băcan, sporovăind cu negustorul. Preda îi făcu 
semn să-l urmeze în curtea Slătineanului. Arnăutul își legase 
calul de trunchiul nucului din umbra casei, căutând să se 
ascundă în cuhnia unde trebăluia o bătrână. Când îl văzu că dă 
buzna cu pistolul în mână, femeia scoase un țipăt. Din cămara 
alăturată, Teodora Andronachis socoti că maică-sa e în 
primejdie, se apropie tiptil, și izbi în cap arnăutul c-un făcăleț. 
Atunci i s-a rostogolit la picioare un sul de hârtie cu pecetea 
domnească. Apucă să-l ridice, când Preda Cireșeanu îi spuse 
blând: 

— Dă-l încoace, jupâniţă, și teamă să nu-ți fie, că rău nu-ți 
facem. Smulse cușma și mundirul arnăutului, sărind în șa. 

— Ispase! Vezi ce faci cu omul lui Prodan. 

— Zboară, Preda; nu-i purta de grijă. 

Aplecându-se asupra arnăutului, Ispas tresări. De unde-l 
cunoaște? Deslușind pe fruntea lui un semn de potcoavă pusă 
cu fierul roșu nu mai avu nicio-ndoială: 

„E Ivanciu, bulgarul din Babaeski. Uite și hangerul cu mâner 
din picior de mistreț al lui Hasan-Spahiul, ucis în pădurea de la 
Ergené.” 

— Dă-mi repede un ștergar şi-un lighean cu apă rece, 
cuconiță. Nu-i mort, și-i om de treabă. 

Cu toate că era tare năucit când deschise ochii, Ivanciu îl 
recunoscu pe Ispas. 

— Tu m-ai izbit? 

— Ba! Dacă dădeam eu, aleluia, Ivanciule. E mână de femeie 
speriată. Dar, cum ai ajuns arnăut? 

— Turcii mi-au ars satul. Mi-au ucis nevasta și copiii. Nu mi-a 
rămas acolo nimeni și nimic. Am fost bucuros să mă tocmesc 
lefegiu la beiul vostru, în ceata lui Hagi-Prodan. 

— Ca să faci rău, Ivanciule! Ai primejduit capul unor prieteni 
de-ai mei și dacă nu era coconiţa cu făcăleţul, poate ne omoram 
unul pe altul. Afurisită viaţă...! 


— Afurisită, bre Ispase, de parcă ar fi isprava lui Belzebut. 
Plânge inima-n mine de ce-mi spuseși. O să-mi primesc însă 
pedeapsa, că Prodan îmi scurtează zilele 

— Nu, Ivanciule. Mergi cu mine. Avem o obște spre munte. E 
loc și pentru tine. 


* 


Trei oameni ai Jianului fuseseră puși în ștreang. Carabulea 
așeză scaunul la picioarele lui Vasile Jiganie, temându-se parcă 
de privirea care-l secera. 

— Urcă, rogu-te! 

— Urcă tu, baragladină. Vreau să fiu spovedit. Poruncește, 
boierule, să se păstreze rânduiala creștinească, îi strigă vel- 
armașului. 

— Fă-i voia, părinte. 

— Ai hoţit și-ai tâlhărit fiule? 

— N-aud, sfinţia-ta, răspunse Vasile. Popa repetă cu glas 
ridicat întrebarea. 

— Tot n-auzii, sfinţia-ta! 

— Ai hoţit și-ai tâlhărit? strigă înfuriat duhovnicul. 

— Nu cât vodă Caragea, răsună cutremurător vocea lui 
Jiganie, spre uluiala vel-armașului și încântarea mulţimii, care, 
cu tot tragicul clipei, izbucni în hohote de râs. 

— Spânzură-l, Carabuleo! 

Călăul încercă funia, apoi o jucă în mâini, ca dintr-o 
aruncătură să-i petreacă ochiul peste capul condamnatului. 
Atunci, de după niște căpiţe de fân, o piatră, pornită vijelios 
dintr-o praștie, îl izbi pe Carabulea între ochi. Clătinându-se, 
căzu sângerând, în ţărâna mușuroită la piciorul spânzurătorii. 
Din lungul uliţii se rostogolea ca un ecou, strigătul mulțimii: 
„Opriţi! Poruncă domnească!” 

Un arnăut călare, ridicat în scări, flutura pitacul lui vodă, 
îndemnând mulţimea să strige. 

— Să mă trăznească Dumnezeu dacă ăsta nu-i nepotul lui 
Jiganie, izbucni Sorcovăţ, în poarta hanului din Straja Oborului. 

— laca! Te mai îndoiești de minuni? frate Enache - întrebă 
bucuros Uțubarză. 

Abia revenit din izbitura pietrei, Carabulea auzi porunca vel- 
armașului: 


„Dezleagă-i ţigane. S-a găsit o neghioabă să-l ia de bărbat pe 
Jianu. l-a iertat vodă pe toţi ticăloșii.” 

Săltând ca pe valuri peste bârnele hâite ale Podului Târgului 
de Afară, se apropia o caleașcă. 

„Să vină mireasa”, porunci vel-armașul. 

Jianu aștepta cu sufletul la gură. 

— Cucoane lancule, de nu ţi-o fi pe plac jupâneasa, o iau eu, 
că tot mai ușor o fi un papuc de muiere în creștet, decât șapte 
palme de pământ în crucea pieptului, glumi Jiganie. 

— Nu, Vasile! De-acu iau papucul la purtare, că asemenea 
femeie nu-i fitecine. 

Așa fu cununat lancu Jianu cu Sultana Gălășescu, sub 
spânzurătoare, în ziua de 20 octombrie 1817, având ca naș, 
după rânduială, pe Carabulea, iar ca nașă pe... coana Polina 
Zoican, venită în aceeași caleașcă cu mireasa. 

Seara la Hănișorul Oltenilor, Jiganie vorbi cum îi era firea: 

— Coană Catinco, știu că mi-ai gătit pentru pomană. Era 
păcat s-o mănânce alţii! 

— O mâncau de nu se trezea la timp o praștie dibace... 

— l-aș da un colac prâștierului de l-aș afla. 

— Indură-te și-l dă, nea Vasile, răspunse Cosmuţă, scoțând 
praștia din sân. 

În dimineaţa ce-a urmat, de grindeiul spânzurătorii lui lancu 
Jianu atârna o momâie împăiată, purtând, ca vodă, giubea albă, 
croită dintr-un cearșaf zdrențuit. O mătură, înmuiată în butoiul 
cu păcură al masalagiilor, închipuia uriașa barbă a lui Caragea. 
Mâna stângă era de două ori mai lungă decât dreapta, iar de gât 
atârna un „hrisov”: „lo Mamona împărat, stăpânul iadului, 
primesc cu dragoste în neagra mea împărăție pe Caragea-vodă, 
cel mai credincios și mai iscusit ucenic al spurcăciunii mele”. 


CAPITOLUL XIII CÂND DASCĂLII S-APUCĂ DE MINUNI 


Sosit în București, Lazăr își urmă gândul înfiinţării unei școli 
românești de inginerie, întâmpinând din partea celor puternici 
rezistența trezită de neîncredere. Cunoscuse însă în casa 
boierilor Bărcănești pe poetul lancu Văcărescu. De cum îi află 
planul, acesta se entuziasmă. 

— Îți vei îndeplini dorinţa, domnule Lazăr. Mâine seara 
mergem la cumnatul meu, banul Bălăceanu, marele efor al 
școlilor. 

Întinsă cât o moșie, curtea și livada lui Constantin Bălăceanu 
de pe Podul lui Șerban Vodă se strecura pe sub Dealul 
Mitropoliei spre stufărișurile dinspre Lacul lui Filaret. Statornic 
din fire, el își tot rotunjise vechea vatră, cumpărând locurile 
boierilor, care, de la o vreme, se mutaseră pe Podul Mogoșoaiei. 
Tocmise nu de mult un inginer neamt să-i măsoare toată 
strânsura de pământ, întortocheată și colțuroasă. Când isprăvi 
lucrul, neamţul ceru 30 de galbeni în plus pentru câte necazuri 
întâmpinase. „Nu mă las prostit”, își zise banul Bălăceanu, 
refuzându-l. Inginerul alergă la Udrizki, secretarul Consulatului 
austriac, iar acesta la Bălăceanu. 

— Dacă suditul domniei-tale n-a fost în stare să-și socotească 
munca, apoi eu ce încredere să am în treaba făcută? Mă bătea 
gândul să-l mai cadorisesc cu câţiva galbeni, dar pentru pâra lui 
obraznică, nu-i mai dau nimic. 

A holbat ochii Udrizki și a plecat furios, nefiind obișnuit ca 
boierii valahi să-i vorbească astfel. Caleașca lui era gata să se 
izbească de cea a lui lancu Văcărescu, la poarta cu streașină 
șindrilită a Bălăceanului. 

— Îţi dă târcoale neamţțul, cumnate? 

— Umblă să ciupească și de la noi și de la sudiţii săi, răspunse 
gazda. Neamţul care mi-a făcut măsoriștea locurilor cere mai 
mult decât ne-am învoit. 

— O să se plângă lui Caragea și până la urmă o să plătești. 
Suntem doar la cheremul acestor vântură-lume. Dacă românii 
noștri n-ar fi lipsiți de podoaba învăţăturii, n-am mai avea nevoie 
de știința unor venetici hrăpăreţi. 

— Crezi oare, lancule, că mintea năclăită de mizerie a 
prostimii noastre poate  săvârși minunea meșteșugurilor 
nemţești? 


— N-am nicio îndoială. Pot să-ţi arăt de ce e în stare un român 
luminat, ridicat din popor. Uite, așteaptă în caleașcă un tânăr de 
peste munţi, Gheorghe Lazăr, dascăl al pruncilor Bărcănești. 
Vrea să dea viaţă, aici, unei școli românești de inginerie. Ti-l 
recomandarisesc cu toată dogoarea inimii mele, rugându-te să-l 
sprijini pe lângă ceilalţi efori ai școlilor. 

Bătrânul Bălăceanu tresări și, dând din umeri a îndoială, 
porunci să fie chemat protejatul Văcărescului. 

— Spui, domnia-ta, tinere Lazăr-inginer, că poţi săvârși 
minunea de care mi-a vorbit cumnată-meu? 

— Nu-i vorba de nicio minune, boierule. Un râu zăgăzuit n-are 
nevoie de minuni ca să curgă, ci doar ca să-i ridici zăgazul! 

— Dacă domnia-ta îmi poţi face măsoriștea curţii, livezii și 
locurilor mele întortocheate, aflând întinsul în stânjeni pătraţi, te 
sprijin nu numai în faţa celorlalţi efori, ci și în fața Divanului, 
unde o să întâmpini multă împotrivire. 

— O fac, boierule. Cer numai răgaz să-mi făuresc sculele 
trebuincioase și, în cel mult o lună, măsurătoarea va fi gata. 

Lazăr s-a ţinut de cuvânt. La soroc, a înfățișat banului 
Bălăceanu planul cerut, având puse nu numai vecinătăţile, ci și 
casele cu acareturile, fiecare cu forma sa. Slova așternută de 
mâna fără pereche a lui Enache Sorcovăţ dădea hârtiei o 
înfățișare și mai plăcută. 

— Am trecut, boierule, socoteala locurilor în stânjeni și prăjini, 
după rânduiala ţării, dar și în metri pătrați după regulile 
evropenești. 

Fără niciun cuvânt, Bălăceanu trase sertarul unui scrin, 
scoase planul inginerului neamţ și, văzând că arată aceeași 
cifră, holbă ochii de parcă ar fi avut în față chiar pe biblicul 
Lazăr cel înviat din morți. 

— Aferim, dascăle! Făcuși treabă de ispravă, fără mașini 
nemțești. Mi-ai luat o pânză de pe ochi și o piatră de pe inimă, 
cu ispitirea ce ţi-am făcut-o. Ține, rogu-te cei 30 de galbeni 
ceruţi de neamţ pe veresie și mergi sănătos, fiindcă școala are 
acum un aprig susţinător și o mărturie a iscusinţii domniei tale. 

Vornicul lordache Golescu și banul Constantin Bălăceanu 
cerură lui Caragea pitac domnesc pentru înființarea școlii, dar, 
Vodă, ca să se spele pe mâini, adună Divanul, știind că acesta 
va fi împotrivă. Chemă la acea ședință de pomină nu numai pe 


Lazăr, ci și pe kir Veniamin, directorul Școlii domnești de la 
Mânăstirea Măgureanului. 

După ce Divanul ascultă cuvântul lui Lazăr, Caragea își 
îndreptă privirea, ca din întâmplare, spre Veniamin. 

— Măria-ta, spuse acesta tulburat, învăţământul Școlii 
domnești este în limba greacă. Veche și mlădioasă, ea poate 
înfățișa învăţăceilor adevărurile în deplinătatea lor. Limba ţării e 
înapoiată, bună doar pentru a porunci slugilor și ţăranilor. 

În Divan se auziră murmure. 

— Măria-ta, izbucni Lazăr, adevărul e unul singur la orice 
neam și în orice limbă. Trebuie numai să-l știi și să vrei a-l 
înfățișa cinstit. 

Veniamin se aprinse, vrând să răspundă, dar Caragea îi făcu 
semn să tacă, fiindcă se ridicase să vorbească banul Constantin 
Bălăceanu. 

— Ai a ne spune altceva decât cele ce s-au rostit până acuma, 
arhon bane? 

— Da, măria-ta! Noi avem nevoie nu numai de popi și filosofi, 
ci și de picheri ca să ne măsoare pământurile, iar kir Veniamin 
nu ni-i poate da. Am aici dovada priceperii dascălului Lazăr. Nu e 
cu nimic mai prejos decât a inginerilor nemți. Mi-a făcut fără 
cusur măsoriștea unor pământuri, cu doi băieți din mahala, care 
nu știu o boabă grecește. 

— Așa-i, măria-ta, interveni vornicul lordache Golescu, cu glas 
hotărât, urmat de altele. 

— Și-apoi, continuă Bălăceanu, birnicii noștri s-au deșteptat și 
înrăit. Nu vor să mai plătească, pentru ca din munca lor să fie 
ţinută o școală străină. 

Caragea stătu o clipă pe gânduri. Nu măsurătoarea moșiilor 
boierești îl interesa, ci banii. N-avea nevoie de greutăţi în plus la 
încasarea lor. Fără să mai întrebe Divanul, hotărî de unul singur, 
aprobând înfiinţarea școlii la mânăstirea Sfântu Sava, de unde 
fură scoși arnăuţii gărzii domnești și o parte dintre călugării 
aciuaţi aici de prin chinoviile Muntelui Athos. De ciudă, cei 
strămutați smulseră ușile și sparseră geamurile chiliilor. Hagi 
Petre, starostele cherestegiilor, dădu scânduri, iar lemnarii de 
pe Podul de Pământ, lucrară doar pe mâncarea plătită de Lazăr 
din banii primiţi de la Bălăceanu. După o lună și jumătate, 
dascălul transilvan își deschidea școala. 


Curând se duse vestea despre cuvântul aprins al lui Lazăr. Își 
începu cursurile nu cu o lecţie de aritmetică, geometrie ori 
trigonometrie, ci cu una de istorie și de limbă românească: 

„Suntem din neamul mândru al strălucitului Cezar și al 
slăvitului Traian. De aceea ne zicem români, după maica Roma. 
Dar de s-ar trezi din ţărâna lor, cunoaște-ne vor oare? Ne vor 
căuta în palate și-n straie bogate și ne vor afla zdrenţăroși, goi 
și amărâţi, ascunși ca dobitoacele în vizuini. Ajungă lacrimile 
patriei, ajungă jugul robiei. Este acum vremea căzutţilor 
strănepoţi ai lui Cezar să-și aducă aminte de mărirea 
strămoșească și să lucreze pentru mântuirea lor, pentru acea 
fericită Dachie care azi stă și suspină ca pomul neîngrădit, că 
oricine trece îl rumpe și-l lasă cu jale”. 

Ucenicii dascălilor de la Sf. Gheorghe Vechi, Colțea și Udricani 
dădură buzna la școala lui Lazăr, iar cei de la Școala grecească 
începură să fiarbă. Într-o dimineaţă, Veniamin se pomeni cu 
negustorul Alexandru Tell că vine să-și retragă băiatul. 

— Mare păcat săvârșești. Feciorul domniei tale, Christian, e 
tare isteţ. N-are ce căuta la hartughia acelui Lazăr, care e un 
înșelător. 

— Vorbești cu ciudă, kir Veniamine. Lazăr e un om învăţat și 
cinstit. Îl cunosc din Transilvania. E în stare să-i înveţe pe băieţi 
ingineria. N-am nevoie să-mi fac feciorul nici episcop, nici retor, 
iar la școala domniei-tale în afară de șpiculaţii filosoficești, și 
teologicești, altceva n-are a deprinde. 

Cu, sau fără știrea părinţilor, învăţăceii lui Veniamin începură 
să-l părăsească pentru școala de la Sfântu Sava. In zadar 
primeau boierii și negustorii vizita și tânguirea lui că odraslele 
se lăsau amăgite de „voltairistul” Lazăr. In zadar angaja el 
profesori ca Eufrosin Poteca, Constantin Moroiu și Petrache 
Poenaru să predea în limba ţării. Exodul elevilor către Lazăr nu 
putu fi oprit, până ce și cei trei dascăli români îi urmară. Suna 
nu numai ceasul din urmă al Școlii domnești, ci și cel al culturii 
străine pe care o slujea. Lazăr devenea tot mai primejdios 
pentru politica Fanarului în Țara Românească. Trebuia să i se 
taie unghiile cu orice preț, calomniat și discreditat faţă de Vodă 
și Divan. Până și mitropolitul Nectarie se plânse lui Caragea că 
dascălul de la Sfântu Sava ucide pravoslavnica credinţă din 
sufletele școlarilor; că predică cu osârdie „spurcata învăţătură al 
lui Voltaire acela urâtul lui Dumnezeu” și că e un rebelist 


stăpânit de duhul franțuzesc, ce urmărește răsturnarea stărilor 
statornicite de Cel de Sus și de oamenii credincioși Lui! 

— Prea sfinte, îi răspunse Caragea, mângâindu-și barba, de 
cârtește împotriva celor dumnezeiești și îndeamnă feciorii spre 
apostatul Voltaire, ai harul și duhovniceasca putere să-l aduci pe 
calea cea dreaptă, iar dacă se dovedește rebelist, am eu 
puterea să-l domolesc. 

Mitropolitul înghiţi și tăcu în faţa lui Vodă, dar nu și la o 
adunare a episcopilor și egumenilor, unde spuse că Lazăr cere 
să fie împărţite țăranilor moșiile mânăstirilor. Cum la această 
sfântă adunare fusese chemat și Bimbașa Sava, comandantul 
arnăuţilor, omul care, pentru bani nu se dădea înapoi de la nicio 
ticăloșie, se iscă un zvon că acolo s-ar fi urzit pieirea lui Lazăr. 

— Dascăle Gheorghiţă - îi spuse Enache Sorcovăţ - mi-au 
venit la ureche niște vorbe ce nu par lipsite de temei. Ti-ai 
ridicat în cap nu numai pe fanarioţii de la Măgureanu și pe cei cu 
cinuri înalte, ci și arnăuţii scoși cu neamurile lor din mânăstirea 
unde te adăpostești. Viaţa domniei-tale în chilia de la Sfântu 
Sava nu mai e sigură. Ticăloșii sunt în stare de orice. Mută-te 
într-o cămăruţă din hanul meu. Nu-ţi pretind nicio plată. 

— N-am teamă, frate Sorcovâăţ. 

Nu s-a temut, până ce, într-o seară, două gloanţe de pistol 
sparseră liniștea și geamurile odăiţei lui Lazăr, dascălul scăpând 
doar cu gherocul găurit. Alarmaţi, câţiva școlari dintr-o chilie 
alăturată dădură buzna. Au văzut doi arnăuți fugind. Fu prins 
unul puţin aghezmuit, cu pistolul cald încă. Aflând de încercarea 
uciderii dascălului, mulţimea se adună în jurul arnăutului. Pumni 
și picioare se abătură asupra lui cu nemiluita, până ce un 
mahalagiu smulse un par dintr-un gard de pe Ulița Școlii, 
sfărâmându-i ţeasta. Se împrăștiară apoi ca un stol de vrăbii, 
fiindcă, dinspre Podul Mogoșoaiei, veneau în fugă arnăuţii Agiei. 
A raportat aga lui vodă că, mercenarul, cam băut, se luase la 
hartă cu trecătorii, ucigându-l necunoscuțţii c-un ciomag. 
Caragea s-a multumit cu raportul agăi. Bănuia că la mijloc e 
ceva necurat, dar nu-l interesa. 

In dimineaţa ce a urmat, Lazăr fu mutat aproape cu sila la 
Hănișorul Oltenilor, iar cum începu vacanţa de vară, îl pofti 
Zoican la Balta. 


Nereușita atentatului nu-i descurajă pe dușmanii lui Lazăr. 
Predară lui Udrizki un vraf de manifeste, ce îndemnau pe 
românii din Transilvania să se ridice împotriva stăpânirii 
habsburgice, atribuindu-le dascălului de la Sfântu Sava. Câteva 
fuseseră răspândite la Sibiu și Brașov, îndeajuns ca să atragă 
ura autorităţilor. Guvernatorul Transilvaniei ceru lui Caragea 
extrădarea supusului chesaro-crăiesc Gheorghe Lazăr. Vodă îi 
răspunse însă, la îndemnul Goleștilor, că numai Constantinopolul 
poate hotărî într-o asemenea pricină și numai dacă e cerută de 
cancelaria Ministerului de externe din Viena. Metternich nu se 
grăbi s-o facă, prea dese fiind plângerile lui Banffy împotriva 
românilor, asupriţi fără milă. 

Toamna, dascălul se mută iarăși în chilia de la Sfântu Sava, cu 
toată opunerea lui Sorcovâţ și a prietenilor săi. 

„Locul meu e lângă școlarii mei!” susținea morțiș, fără a 
putea fi clintit din hotărârea luată. 

Știind ceea ce Lazăr nu știa despre mârșăvia fanariotă, 
Sorcovăţ chemă la han câţiva dintre școlarii de la Sfântu Sava. 

— Dascălul vostru, pe care îl iubiţi, așa cum îl iubim și noi, stă 
încă sub semnul unei mari ameninţări a dușmanilor lui, nu alţii 
decât dușmanii noștri. Trebuie să-l apăraţi. Orânduiţi-vă cu 
schimbul, fără știrea lui, fiindcă s-ar mânia foarte. De cum iese 
pe poarta școlii, nu-l lăsaţi singur niciodată, mai ales că pleacă 
rar de acasă. Urmaţi-l la oarece depărtare, ascunzând pe sub 
surtuce câte-un retevei, că altă armă nu puteţi purta. 

Deși era abia la mijlocul lui septembrie, o ploaie rece, ca de 
toamnă târzie, prefăcuse ulițele Bucureștilor în afluenţi ai 
Dâmboviţei. Pe o asemenea vreme se înființă la Gheorghe Lazăr 
un arnăut, poftindu-l la Eforia Școlilor, unde îl așteptau banul 
Bălăceanu și vornicul lordache Golescu. Işi aruncă pe umeri o 
pelerină, urcându-se în caleașca eforilor. Doi dintre școlarii 
rânduiţi de pază se luară după trăsură. Nu le fu greu s-o urmeze, 
fiindcă băltoacele, noroiul și podinile stricate ale ulițelor îi 
îngreunau mersul, silind-o să se miște aproape în pasul cailor. 
Mare fu însă mirarea școlarilor când văzură că trăsura intră în 
curtea Consulatului austriac. Mai băgară de seamă că la 
coborâre, dascălul lor fusese îmbrâncit și vârât cu sila pe ușă. 
Aflând Sorcovăţ, chibzui grabnic cum l-ar putea scăpa de 
primejdie. Să pătrundă în curtea consulatului nu putea, iar o 


plângere la Agie ar fi fost întâmpinată cu zeflemea, ca o 
bazaconie. 

Udrizki își freca mâinile de bucurie. Consulul Fleischhakl era 
plecat la Viena. Avea acum prilejul să-și dovedească destoinicia. 
Predându-l pe Lazăr autorităţilor imperiale, fără mofturi 
diplomaticești, își vedea deschizându-i-se calea spre mult 
râvnitul scaun consular de la București. 

În a treia zi de la răpire, caleașca lui Udrizki ieși pe poarta 
consulatului, urmată de o butcă. Din uliţa Herăstrăului trecură 
prin straja de miazănoapte a orașului în Drumul Brașovului. 

De cum pătrunseră în pădurea ce cobora spre lacul 
Snagovului, pe Udrizki începu să-l încerce teama - o teamă 
nelămurită iscată poate de întunericul și sălbăticia codrului ori 
poate doar din slăbiciunea firii lui de om bicisnic. Să mai prindă 
curaj, își făcu socoteala că azi va înnopta la Câmpina, mâine la 
mânăstirea Sinaii din Podul Neagului, iar poimâine va fi peste 
munți. O, de s-ar vedea mai curând la Brașov, să scape odată de 
această teamă ce pusese stăpânire pe el! Se consola cu gândul 
că actul lui de bravură îi va deschide căile spre care năzuia. „Ce 
naiba! Nimic de Doamne-ajută nu se câștigă fără risc. Dacă nu-l 
însoțesc, cine știe ce se poate întâmpla. La urma-urmei de ce 
să-mi fie frică? Am patru arnăuţi înarmaţi și paznicul din butcă. 
Or fi ei tâlhari prin acest codru, dar mai sunt și povești scornite 
de închipuirea bogată a unor orientali.” Pipăi buzunarul de la 
piept unde se afla mandatul de arestare a lui Lazăr, emis de 
magistratul Brașovului, să se convingă că nu l-a uitat cumva și 
parcă hârtia îi insuflă curaj. „Sunt omul datoriei și voi fi răsplătit. 
Ce ochi va holba consulul când o să afle!” - consulul care îl 
privea aproape ca pe o slugă, deși era un vrednic și credincios 
funcționar imperial... Duse mâna și la buzunarul din stânga unde 
simțea cum îl înglodea punga cu galbeni primită la scara 
trăsurii, în acea dimineaţă, de la logofătul Foti ca „speze” pentru 
transportul arestatului. 

Îi mai răsunau și acum în urechi cuvintele acestuia: „Noi nu 
dorim să supărăm pe contele Banffy și nici împărăţia de la 
Viena. Vă dăm arnăuţi de pază până la graniţă”. 

Suma primită reprezenta aproape leafa lui de un an, ceea ce 
constituia un motiv de curaj în plus. 

Vântul nebun de peste noapte prăvălise un trunchi de stejar 
de-a curmezișul drumului. Surugiul opri, făcând semn arnăuţilor 


să-l ajute. Atunci se spulberară toate socotelile lui Udrizki. Un 
șuierat scurt trezi tufișurile întunecoase ale pădurii. Arnăuţii se 
dezmeticiră abia când se văzură dezarmați. 

— Banii, boierule, auzi Udrizki un glas aspru și hotărât, în 
vreme ce o ţeava de pistol îi răsări înaintea ochilor. Secretarul 
consular tremura acum de-a binelea. Scoase punga cu galbeni 
deșertând și buzunarele în mâinile tâlharului. 

— Am găsit un om legat în butca din spate. Trebuie să fie 
vreun lotru de-al nostru, dădu de știre unul dintre acei nelegiuiţi, 
cu sumanele leoarcă și cu căciulile trase peste ochi. 

— Nu-i lotru, încerca să îngăimeze Udrizki. 

— Nu-i lotru? Atunci de ce l-ați legat? Sloboziţi-l. Daţi-i un cal 
de la butcă, să se ducă unde i-o fi voia, iar tu de mai scoţi o 
vorbă, prăpăditule, te-amutesc pentru vecie. Eşti câine de-al 
agiei. Na! spuse Utubarză făcând pe prostul, și scuipându-l în 
ochi pe preacinstitul funcţionar chesaro-crăiesc. Măi rumâne, 
ține măi şi-un galben să ai d-un rachiu și o coajă de pâine, îi 
strigă lui Lazăr, că nu ţi-o fi dat Agia nici terciul de dimineaţă. 
Răsturnați acu caleștile, sfărâmaţi-le roţile și deshămaţi caii că 
nu-s răi, porunci aceeași voce gloduroasă. 

Udrizki rămase năuc și rebegit sub coroana desfrunzită a unui 
stejar, printre crengile căruia curgeau șiroaie reci. Spaima îi 
urâțise și mai cumplit figura aspră, cu căutătură subţire și 
piezișă, de om viclean. 

Nu departe, în spate, o căruţă cu coviltir îl puse la adăpost pe 
Lazăr. Îi dădură lacrimile, recunoscând patru dintre școlarii săi 
așteptându-l înfriguraţi. La o cotitură îi ieși înainte și Uţubarză. 

— Dascăle, iartă-mi purtarea urâtă din faţa neamţului, nevoit 
fiind să-ţi arunc pomană ca unui milog. 

— Îți mulţumesc, hangiule. M-ai scăpat de la mare ananghie. 
Dar cum ai aflat? 

— Niște școlari ai domniei-tale, văzându-te dus pe sus la 
consulatul nemtesc au alergat la Sorcovăţ. El mi-a dat de știre. 
A bănuit gândul lui Udrizki, știind că vodă n-a îngăduit să fii 
trimis peste graniţă. 

— Avusei noroc llie, că de lua Uadrizki drumul Sibiului, bucuria 
era acum a lui. 

— Ba, dascăle! Il aștepta Pintilie cu o mână de oboreni de-ai 
lui în pădurea Râioasa, unde caleașca i s-ar fi împiedicat de 
vreun copac prăbușit. Noroc a avut neamţul, că oborenii ăștia i- 


ar fi descântat nițeluș și de fălcariță. Eu n-am făcut-o, de aceea 
Udrizki ţi-a trimis plocon o pungă cu galbeni. Ți se cuvin, că-i 
preţul vânzării domniei tale și ţi-o fi de trebuinţă pentru școală. 

Punându-i în braţe „ploconul” secretarului consular, Uţubarză 
intră cu roibul în adâncul pădurii. 

Zădărnicirea acestei noi uneltiri împotriva lui Lazăr îi puse 
dușmanii pe gânduri. Işi dădeau seama că în spatele dascălului 
se afla o putere nebănuită. Nu se lăsară însă până ce nu tăiară 
jumătate din leafa profesorilor de la Sfântu Sava, vistieria 
cerând ca simbriile să fie împlinite de părinţii școlarilor, în afara 
taxelor orânduite. Ce bine prindeau acum galbenii lui Udrizki! 


* 


În primăvara ce-a urmat, bucureştenii aveau să trăiască un 
mare eveniment. Elevii lui Lazăr se pregăteau să dea cel dintâi 
spectacol de teatru în limba română din Capitala țării, în catul 
de sus al școlii de la Sfântu Sava. În ajun, sosiră la București 
Tudor Vladimirescu, Jiganie și Codobatură. Ultimii doi traseră ca 
de obicei la hanul lui Sorcovâăţ. 

— Tare ard de nerăbdare să văd cum o fi și teatrul ăsta, spuse 
Jiganie. 

— L-am văzut la Viena, răspunse Codobatură. M-a dus Zoican 
într-un popas de taxid. 

Era o odaie mai mare decât mitropolia, împodobită cu 
catifele, aurării și policandre cu sute de lumânări, unde intră nu 
numai boierime, ci și oameni de rând. Pe cât nu știam limba, pe 
cât îmi mai șoptea Zoican - până ce au început să ne sâsâie ca 
șerpii și ca gâscanii cei din jur - am prins firul întâmplărilor 
înfățișate de niște măscărici, care închipuiau fapte eroicești ale 
celor de demult. Dar nu erau măscărici proști din cei ce joacă 
maimuțe și se dau tumba strâmbându-se la oameni prin 
iarmaroace, ci un fel de boieri cu învățătură pentru acest soi de 
lucrări. laca, am văzut acolo pe Alexandru Machidon, de jurai că 
e Machidon în carne și-n oase, iar nu închipuire. Când l-au 
otrăvit ticăloșii și trăgea să moară, îmi venea să strig ca să-i 
aducă lumânare, dar mi-am adus aminte că Machidon era păgân 
și ăstora nu li se ţine lumânarea. După ce și-a dat duhul, s-au 
încăierat în jurul lui niște soldaţi și comandiri, bătându-se în 
săbii. Când cădea câte unul, numai ce vedeai cum îi curge 
sângele și dă ortul popii. Apoi se lăsa o perdea mare de catifea, 


acoperind palatele, grădinile, și morţii căzuţi claie peste 
grămadă. Atunci începea lumea să bată din palme, mai abitir 
decât boierii noștri când cer cafea și ciubuc, strigând „brava” de 
se zgâlțâiau pereţii. Pe dată, se înfăţișă altă minune. Ridicându- 
se iarăși perdeaua, înviau morţii ca la un semn dumnezeesc, 
începând a face plecăciuni la privitori, ţinându-se cu mâinile de 
foale de parcă îi apucase pe toți cârceii. Și lumea striga nebună 
pe limba ei și tot bătea din palme, până ce mă stârnii și-i 
slobozii un „ăuit” ca la noi pe Jii, încât muierea unui mort care- 
nviase m-a privit cu niște ochi dulci și mi-a făcut semn cu 
deștele pe buze că vrea să mă pupe. 

— Lasă că o să te pupe aga mâine la teatrul dascălului 
Gheorghiță, râse Jiganie, că stăpânirea și aci i se arată 
potrivnică. 

O explozie de bucurie întrerupse povestirea lui Codobatură. 
intrase în cârciuma hanului Ilie Uţubarză. In urma lui, călca 
liniștit un boiernaș cu caftan vărgat și cu ișlicul ceva mai răsărit 
decât fundul ibricului. 

— Domnia-sa ce poftește? întrebă înciudat Jiganie. 

— E de la isprăvnicie și poftește să-l vadă pe Vasile Jiganie. 

— Pe mine? Ce alișverișuri am eu cu isprăvnicia? 

— laca ai, vorbi apăsat boiernașul. Ai, nea Vasile, că-s Preda 
Cireșeanu. 

— Asta-i curat ca la teatrul lui Machidon, izbucni vesel Jiganie, 
îmbrăţișându-și nepotul din slujba isprăvniciei Ploieștilor - pe 
care nu-l mai văzuse de când îl lăsase copil, la casa sorăzsii 
Zinca. Vreme să-ți mulțumesc n-am găsit, că, după câte aflai, de 
nu erai tu, azi îi făceam zile fripte lui Scaraoschi. 

— O să-i mulţumești, de acu-ncolo, Vasile. Nepotu-tău și-a 
pierdut slujba. Țimiraș a dat ortul popii, iar noul ispravnic și-a 
adus omul lui - vorbi Uţubarză. 

— N-ai grijă, sări Sorcovăţ. Te fac jălbar la vistierie, Preda, 
până-ţi găsim o slujbă mai acătării. 

* 

A doua zi, n-au văzut nici lupte cu săbii, nici sânge curgând și 

nici morţi înviind de după perdea. Au râs însă zdravăn de 


zgârcenia unui franţuz și de certurile pentru avere, înfățișate pe 
scena de la Sfântu Sava de școlarii lui Lazăr, plecând cu lacrimi 


de bucurie că trăiseră ceasul să asculte în limba lor asemenea 
întâmplări. 

— Dascăle Gheorghiţă, îi spuse Vladimirescu, pui în slujba 
norodului o sabie la fel de ascuţită ca aceea pe care vreau eu să 
i-o pun în mână. Să fii sănătos și s-o ascuţi până ce s-o tăia în ea 
tot întunericul aruncat asupra noastră de către cei ce ni s-au 
cocoțat pe umeri. 


* 


În același an, într-o noapte de septembrie, bătăi în poarta 
hanului îl treziră din somn pe Sorcovăţ. 

— Tu ești, Piţigae? Ai înnebunit? Umbli cu naiul prin târg la 
miezul nopţii și baţi la porți, să strici tihna oamenilor? 

— Haoleoo! Mânca-te-aș! Cată să mă omoare niște slugi. Am 
cântat la casa boierului Grădișteanu. Nu știu cum și-o fi rătăcit 
cocoana lui o giuvaerica și zice că i-am ciordit-o noi. L-au zmintit 
în bătăi pe Miţă - țambalagiul, iar lui Ciupitu i-au făcut dibla 
țândări. Am scăpat pe fereastră. 

— La Grădișteanu, Piţigae? S-a îndurat să facă zaiafet, când își 
mănâncă de sub unghie? O fi aflat, poate, c-a murit ibovnicul 
neveste-si - râse Sorcovăţ. 

— Nu-i asta pricina, trăi-te-ar Dumnezeu! Urlă târgul ca 
meterhaneaua și beau boierii, negustorii și prostimea vinul cu 
ocaua mare; iar cine n-are vin, bea apă și tot se veselește. A 
fugit Caragea la Brașov cu toate neamurile lui, c-a pierdut 
hatârul sultanului. 


PARTEA A DOUA 


„Nu voi înceta să strig grecilor: nu aveți încredere în fanarioți 
și în manoperile lor vinovate... întrebaţi pe românii din 
Principate, ce i-a silit să-i alunge din mijlocul lor... Eu mi-am 
făcut datoria de grec spunând adevăruri care nu pot place 
grecilor din Fanar, pe care i-am vestejit în această carte”. 


M.F. Zallony 
(„Traité sur les fanariotes”, Paris, 1830) 


n CAPITOLUL I i 
ȘI-ARATĂ CHIPUL SLUGERUL, BOIERII ȘI TÂLHARII 


În casa marelui ban Grigore Brâncoveanu de sub Dealul 
Mitropoliei, era de cu seară luminăţie neobișnuită. Ardeau zeci 
de lumânări în policandre și-n sfeșnice scumpe, fumegau făclii în 
belciuge înfipte prin ziduri, iar în faţa porţii grele de stejar 
ghintuit, pâlpâiau poponeţi îmbibaţi în păcură, în așteptarea 
unor musafiri simandicoși. Brâncoveanu fusese lăsat caimacam 
de către Caragea împreună cu vornicul Barbu Văcărescu, 
vistierul Grigore Ghica și logofătul Constantin Samurcaș. Era 
bucuros că nu le pusese în cap pe Nectarie mitropolitul, care, 
lacom și viclean cum îl știa, le-ar fi încurcat treburile. 

Gândea marele ban că el fiind cel mai vârstnic, cel mai bogat 
și cu stepena cea mai strălucitoare, va avea și cuvântul cel mai 
greu. ll rodea de mult pofta domniei și, ca urmaș al lui 
Constantin Brâncoveanu, socotea că după înlăturarea 
fanarioților, altuia nu i s-ar fi cuvenit mai cu temei scaunul Țării 
Românești. li cântărea în minte pe caimacami și pe ceilalţi boieri 
din protipendadă, presupușii săi potrivnici: „Barbu Văcărescu?... 
Și-a rotunjit frumos averea în vremea lui Caragea, ţinându-i 
hangul. E prea deochiat! Grigore Ghica? E bun român, dar n-are 
mintea prea ascuţită. Dinu Creţulescu?... Fiind omul muscalilor, 
nu-i pe placul turcilor. Samurcaș?... E fanariot și iese din 
socoteală!  lordache Golescu? Umblă cu  farafastâcuri 
cârturărești și răsturnări de-ale apelpisiţilor, ca și frate-său 
Dinicu. lordache Filipescu?... Ei, da! Poate fi o primejdie. E trup 
și suflet cu marele vizir. Noroc că asta o știu și muscalii care 
încolțesc tot mai avan împărăţia otomană. Grigore Băleanu?... E 
un ambițios șiret și clevetitor, dar se încurcă singur în ițele 
întinse tuturor. Ba mai face și pe patriotul! A plătit din buzunarul 
lui simbria pe două luni dăscăleciului ăla... cum îi spune?... de la 
Sfântu Sava. Aha!... Lazăr-inginer... l-a trimes chiar un car cu 
lemne. Dar, dăscăleciul ăsta, fugit din Ardeal din cauza poliţiei 
chesaro-crăiești, ca un răzvrătitor ce e, a început să-și dea în 
petec și la București. Imi vine să râd de chibzuiala Băleanului: 
de nu l-o cocoţa ţarul ori sultanul în scaunul ţării, de ce să se 
pună rău cu rebeliștii? Mai știi de unde sare iepurele?... Șterge-l 
și p-ăsta!... Atunci?... Rămân singur. Trebuie doar să-mi câștig 
sprijinul evgheniei pământene. Sultanul va fi nevoit până la 


urmă să ţină seama de glasul boierimii ca să nu-și mai aprindă 
paie-n cap. Are el destule necazuri cu foametea și cu tulburările 
jenicerești”. 

Din foișorul casei, marele ban Grigore Brâncoveanu privea 
neliniștit umbrele orașului, intrigat oarecum de întârzierea 
caimacamilor la această primă întâlnire a lor după fuga lui 
Caragea. Băteau pentru vecernie clopotele la Radu Vodă și la 
Sfântu Spiridon. Bătrânul se mai liniști un pic, de parcă dangătul 
lor i-ar fi adus întărirea nădejdilor. Ceru slugilor o dulamă 
îmblănită, fiindcă noaptea își strecura răcoarea prin țesătura 
fină a anteriului de suvai verde. , : 

Sunet de tălăngi scutură bezna. „Asta-i Ghica!... li place să 
umble cu clopote de vaci la gâtul cailor... Il știe tot orașul... lacă 
obraz de poftitor la domnie!” își zise cu silă Brâncoveanu. 

Curând luminile masalagiilor ce alergau în faţa cailor, 
începură să joace pe zidurile caselor, rostogolind după ele 
huruitul roților. 

Porunci atunci să se aprindă și fanarele venețiene ce străjuiau 
portalul scării de marmură sângerie și, zărind două calești, 
murmură: „Aha! E cu Văcărescu. Nu s-au alăturat ei de florile 
mărului înainte de a veni la mine... Vor să mă joace pe degete 
ca pe mătănii... Trebuie să fiu cu ochii-n patru!” Bătu din palme 
cerând să se deschidă porțile și să vină Anghel, secretarul. 

— Ai scris cele ce ţi-am poruncit? 

— Da, măria-ta! 

Acest „măria-ta” îi merse la inimă. Își aruncă ochii pe hârtii și, 
murmurând un „aferim”, îi făcu semn să iasă. Boierii își lăsară 
hainele blănite, fermenelele, ișlicele și cizmele de saftian în 
mâna roabelor, călcând ușor, doar în meși și ceacșiri pe covorul 
de Smirna așternut pe scara în capătul căreia îi aștepta, ros de 
nerăbdare, Brâncoveanu. 

— Seara bună, arhon bane, rosti Ghica cu mâna în dreptul 
inimii, schițând o scurtă plecăciune, în vreme ce ipocritul vornic 
Văcărescu făcu o mieroasă temenea. 

— Bun venit, boieri dumneavoastră. Nu-l văd însă pe logofătul 
Samurcaș. 

— l-am zărit caleașca în curtea consulatului rusesc. S-a dus la 
Pini să primească ceva îndreptări, răspunse cu venin Ghica. 

— Apoi, de când Capodistria e în fruntea politicii ţarului, au 
înnebunit fanarioţii. Fiecare se visează bazileu în Bizanţ! 


— Așa-i, arhon bane, dar până la Sfântu-Așteaptă îi duc de 
nas și pe turci și pe muscali. O să ne facem și noi interesele pe 
lângă ei, spuse abia șoptit Văcărescu. 

— Cum, arhon vornice? 

— Scăpăm de fanarioți, ajutându-i în visul lor care îi îndârjește 
cumplit pe turci. Pentru chivernisirea cu temei a ţării, eu și cu 
vistierul Ghica ne-am gândit să luăm sub oblăduirea noastră 
vămile, birurile și ocnele cu toate grijile lor, iar Samurcaș să ţină 
sub mâna lui treburile isnafurilor și ale credinței. Inţelepciunea 
domniei tale, arhon bane, ne va lumina să punem în lucrare 
planosul nostru, spre binele patriei. 

Brâncoveanu zâmbi: „Ei cu birurile, vămile și ocnele, eu cu 
înţelepciunea mea și cu temenelele lor!” 

— Bine aţi gândit, boieri dumneavoastră. Să căutăm a lua mai 
strâns treburile ţării în mâinile noastre. Ca s-o ducem însă la 
capăt, avem nevoie de domn pământean. Dar domnul îl alege 
Fanarul. Turcul îl trimite doar. Am întocmit un arz către înalta 
Poartă, cerând să se urmeze vechile drepturi ale ţării, ca să fie 
liniște și belșug pentru noi și pentru împărăție. Marele vizir ar 
primi bucuros planul nostru, că l-au săpat destul fanarioţii. Nu 
mai departe, Caragea, pe care-l ţinea în brațe. Și apoi, mai puţin 
ar costisi ţara peșcheșurile trimise sultanului, marelui vizir, 
sultanei Valide, lui reis-efendi și pașalelor de pe Dunăre, decât 
ar jăcui beiul hărăzit de turci. 

— Prea bine, arhon Brâncovene, dar de unde să luăm atâta 
bănet ca să astupăm gurile cele lacome ale Porții? 

— De  chivernisim împreună banul, să intre neștirbit în 
vistierie, iar nu în alte pozunare o să avem cu ce astupa gurile 
turcilor și împlini nevoile ţării. 

— Bine-i precum zici, arhon Brâncovene. Mă tem însă că arzul 
întocmit de domnia-ta o să îndârjească Poarta și Fanarul 
împotriva noastră. _ 

— Arzul se arată cu adâncă supunere faţă de Inaltul Devlet și-i 
deschide ochii asupra  răutăţilor fanarioţilor care aduc 
despuierea ţării și pagubă împărăției. De Fanar, teamă nu vă fie. 
Poarta s-arată cu tot mai multă scârbă asupra zavistiilor și 
trădărilor grecești. Citiră arzul și găsindu-l înţelept și cuviincios îl 
semnară. 

— Rogu-vă, nicio vorbă lui Samurcaș! Lup în blană de oaie! S- 
a întemeiat țapăn în pământul ţării, dar a rămas fanariot până-n 


vârful unghiilor. Să-i ţinem hangul de mântuială. Poate aflăm ce 
vântură cu Pini, Leventis și alţi eteriști. Dar, iacătă-l! 

— Te-am văzut intrând în Consulatul rusesc, îi vorbi 
Văcărescu, are ţarul vreun favorit pentru scaunul domnesc? 

— Țarul îl lasă pe sultan să se creadă stăpân pe situaţie. Se 
face că nu s-amestecă. 

— Și Eteria nu mișcă? 

Samurcaș tresări. Eteria era pentru el un secret scump inimii 
sale. Tăcu o clipă, cântărind cu privirea chipurile boierilor. 

— Eteria își urmează calea. Împărăţia otomană troznește din 
încheieturi, iar la Petersburg, Capodistria nu doarme. Ca toate 
națiile din Balcani și românii or să lupte alături de ea împotriva 
turcului. 

— Cu ce? întreabă Văcărescu. 

— Cu cetele de arnăuţi și cu pandurii. 

— Putem pune temei pe arnăuți, niște simbriași gata să 
trădeze? Pe panduri nici atât! l-a dezarmat și risipit Caragea. 
Dacă le dăm arme se vor ridica împotriva boierimii, și ţarului nu- 
i place zurbalăcul la graniţele lui. 

— Arnăuţii sunt în mâna noastră și-i putem stăpâni, iar ţarul 
nu-i un copil nevolnic, să-l înveţi domnia-ta, arhon Văcărescule, 
cum să meargă-n picioare. Cât privește pe panduri, e un om 
care-și pune capul chezășia pentru ei. 

— Cine-i? Pandurii-s răsad de lotri! 

— Slugerul Tudor Vladimirescu. 

— Tâlharul ăsta? - izbucni Văcărescu. E mânat numai de 
duhul răutăţilor și-i cel mai aprig dușman al boierimii. 

— E înțelept și viteaz. Credeţi că ţarul i-a dat „Crucea 
Sfântului Vladimir” numai fiindcă-l cheamă Vladimirescu? 

Brâncoveanu ascultase în tăcere. „Nu-i o treabă căreia să-i 
dai cu piciorul, se socoti el. Trebuie profitat de răscoala pe care 
o pun la cale eteriștii. Împușcăm doi iepuri dintr-un foc: scăpăm 
și de fanarioți și ne-alegem c-un scaun domnesc”, de aceea 
interveni: 

— Dacă acest sluger ni s-ar dovedi vrăjmaș, iar pandurii s-ar 
obrăznici, avem ac de cojocul lor. Pentru ce plătim pe bimbașa 
Sava, căpitanul lordache și pe toți arbăânașii lor? Nu știm ce 
întâmplări grele ne-or împresura. Logofătul Samurcaș are 
dreptate. Vorbitu-i-a careva Vladimirescului? 


— Nu! dar am aflat că-i în târg. Pot să-l poftesc aici dacă așa 
vă e voia. A tras la stolnicul Giani Orășanu, răspunse Samurcaș. 


* 


La Hănișorul Oltenilor oamenii lui Zoican își rumegau necazul 
stârnit de știrea că lIzvoranu e pe cale să smulgă pământurile 
drăjnenilor. Clucerul înfăţișase Divanului un zapis doveditor că 
Manuc plătise numai arvună pentru cumpărarea moșiei, astfel 
că, nefiind stăpân deplin, nu putea s-o arendeze lui Zoican. 
Condica de întăriri a vânzărilor dispăruse. 

— Cei din Drajna n-or să poată ţine piept multă vreme. 
Trebuie să vindem vitele, că până se întoarce Zoican din taxid le 
face Izvoranu pastramă, tună Jiganie, izbind cu pumnul în masă. 
Haidem la stolnicul Giani să ne sfătuim cu slugerul. 

— Treceţi cireada peste munţi la Despa-mocanul. El știe 
rânduiala târgului. Poimâine e sorocită la Divan judecata părei 
clucerului Izvoranu împotriva lui Zoican. Cum el e plecat, pricina 
o să sufere amânare. Până atunci, Toma Știr o să ne aducă, de 
peste Prut, dovada că Manuc a plătit întreg preţul moșiei, vorbi 
hotărât Vladimirescu. 

Întorși la hănișorul lui Sorcovăţ, îl găsiră pe secretarul 
Brâncoveanului, aprins de nerăbdare: 

— Fraţilor! Caimacamii au iscălit învoirea lui Ilzvoranu ca să 
intre în stăpânirea moșiei Drajna. Daţi-i grabnic de știre 
slugerului, că acum se gătește Samurcaș să-l poftească la 
curtea boierului meu pentru treburi politicești. 

— Zboară, Jiganie, să-i spui tărășenia. 

— Stai, Vasile, că m-am gândit la altă socoteală, sări 
Codobatură. 


* 


Careta logofătului Samurcaș urmă la pas drumeagul ce se 
scurgea pe lângă zidul curții brâncovenești. Tot săltând prin 
hârtoape i se înțepeni o roată pe podișca știrbită a 
Dâmbovicioarei. Patru inși săriră dintr-un tufiș asupra ei. În 
câteva clipe Samurcaș fu lăsat numai în cămașă și-n ișlic pe o 
grămadă de gunoi. 

li părea tare rău după giubeaua îmblănită, după punga cu o 
mie de piaștri, gătită pentru jocul de faraon, după ceasul bătut 
cu nestemate, dar mai ales, după niște lucruri de taină ce le 


avea într-un buzunar lăuntric al căptușelii. Se bucura totuși că 
scăpase cu viaţă. 

Atunci străbătu dinspre gârlă zarvă de chefilii. 

— Ajutor, oameni buni, m-au prădat tâlharii! 

— Ha! ha!... râse Jiganie. Uite-l pe dracu gol și cu ișlic. 

— Oameni buni, sunt logofătul... 

— Hă! Logofăt de podăresc, îl întrerupse același chefliu. Ce 
naiba caţi noaptea prin pustietăţile astea de lângă ţigănia 
Mitropoliei, în caftanul lui Adam? 

— Măi, Vasile, e logofătul Samurcaș. Ține, boierule, un suman 
că tremuri ca piftia... Te-au dijmuit bine balaoacheșii! lartă 
vorba cea proastă a tovarăşului meu, că-i aghesmuit, se rugă 
Sorcovâăţ. 

— Te cinstesc! Dă fuga după ajutor la curtea banului 
Brâncoveanu. 

— Alerg boierule, că așa se cade când e omul la ananghie, dar 
răsplată pentru omenie nu primesc. 

Au sosit în goană slujitori cu arme și felinare. Dintr-o caleașcă 
coborâră Ghica și Văcărescu, care nu mai încetau căinându-l pe 
Samurcaș: 

— Eşti teafăr, arhonda? 

— Teafăr, dar jumulit ca o găină înainte de pus la fiert. Of! Of! 
Of! prin ce-am trecut! Am văzut moartea cu ochii și mi-au smuls 
tâlharii hainele cu tot ce-am avut. 

Samurcaș ascundea boierilor că într-un buzunar lăuntric al 
giubelei avusese o scrisoare de taină, iar într-o pungă agăţată 
de gât sigiliul Vorniciei, folosit de caimacami pentru pitace și 
zapise. Nădăjduia însă că acești țigani proști vor căuta să scape 
de niște lucruri fără vreun preţ pentru ei. 

— Logofăte Samurcaș, ne ducem noi în locul domniei-tale la 
stolnicul Giani, spuse Ghica. 

Pe Tudor îl găsiră tăifăsuind cu Giani, tot plimbându-se prin 
odaie, așa cum îi era obiceiul. Când auzise lătrat de câini și bătăi 
în poartă, își trase dulma în lături, ca să aibă mâna slobodă la 
sabie și pistoale. 

„În orașul ăsta trebuie să fii gata să întâmpini răul ce-ţi iese-n 
cale când nu te aștepți. Nu degeaba e așezat în marginea 
Vlăsiei”, zise slugerul. 


Recunoscând pe cei doi mari boieri, stolnicul Orășanu fu tare 
uimit de o asemenea neobișnuită vizită. Îi pofti înăuntru, 
ploconindu-se după moda turcească. 

— Casa mea nu e vrednică de asemenea cinste. 

— Ba e, stolnice, dacă găzduiește sub acoperișul ei un viteaz 
ca slugerul Tudor, răspunse mieros Ghica. 

Vladimirescu l-a fulgerat din ochi pe Barbu Văcărescu. Parcă-i 
mai răsuna în urechi glasul lui piţigăiat, după judecata pricinii 
moșnenilor de peste Olt cu vistiernicul Andronachis. Ceruse lui 
vodă să-l spânzure, fiindcă avusese neobrăzarea să strige în 
pragul Divanului că, la asemenea dreptate, oltenilor săi nu le 
mai rămâne decât că-și facă opinci din pielea judecătorilor. 

Văcărescu a simţit cum privirea pandurului l-a retezat ca o 
coasă, apoi s-a domolit. 

— Slugere Tudor, vorbi Ghica, te știm patriot. Spre binele 
norodului ţinem să schimbăm o vorbă. In taină, dacă n-ai nimic 
împotrivă. 

— Nu eu sunt cel care să stea împotriva binelui patriei și al 
norodului, arhonda. 

Făcându-se a nu înţelege, Ghica urmă: 

— Am venit să te poftim pentru sfat la marele ban 
Brâncoveanu. Te-așteaptă și logofătul Samurcaș. 

Tudor l-a privit o clipă neguros. Dacă boierii caimacami vin la 
el înseamnă că vor urma întâmplări neobișnuite. „Sigur că acești 
divaniţi vor să tragă spuza pe turta lor. Aș săvârși o nerozie să 
nu le cunosc gândurile”. Primi fără șovăială. 

Pandurul fu întâmpinat la curtea Brâncoveanului ca un 
oaspete de vază. Gazda își călcase pe inimă, așteptându-l în 
capătul scării, apoi, boierii se întrecură să-i intre în voie, să-i 
răscolească cu viclenie gândurile și să-i smulgă promisiuni. 
Olteanul se arătă însă tare zgârcit la vorbă. 

— Arhon slugere - spuse Brâncoveanu, simțind cum i se 
strepezesc dinţii, adresându-i-se cu titulatura obișnuită boierilor 
de rang, acestui negustoraș care purta fără sfială nădragi de 
abă ţărănească cu șerpuiri negre, - patria are nevoie de toți fiii 
ei ca să-și recapete dreptăţile. Oare fi-va pe voia pandurilor să-i 
sară într-ajutor? 

— Că vor binele patriei, au arătat-o luptând împotriva 
dușmanilor ei. 


— Vine curând ceasul când grecii or să sune trâmbița 
slobozeniei. Ajutându-i pe ei, ne ajutăm pe noi. 

— Toţi năzuim la slobozenie, boierule, numai că trebuie lucrat 
cu chibzuinţă. 

— Când or să pornească grecii răscoala în ţara lor, e și pentru 
noi prilej să ne ridicăm împreună cu sârbii, bulgarii și albanezii 
împotriva păgânilor. Țarul o să ne sprijine. 

— Țarului nu-i plac răscoalele, arhon bane. 

— Nu suntem chemați, slugere, să-i judecăm pe cei puternici. 

— Dar nici să ne aruncăm ca orbeţii-n vâltoare și să ne 
frângem gâtul! 

— Văd că te arăţi împotriva ridicării pandurilor. 

— Nu, boierule, ci mai degrabă împotriva unei ridicări pripite. 
Apoi, pandurii n-au arme. 

Caimacamii se priviră semnificativ. Se așteptau ca Tudor să le 
ceară tocmai lucrul de care se temeau mai mult. 

— O să aveţi, slugere, și arme și merinde. 

— Fiţi siguri, prea cinstiți caimacami, că atunci când va sosi 
ceasul, pandurii se vor ridica pentru dreptatea ţării, care e și 
dreptatea lor. 

Tudor a refuzat politicos băutura oferită, retrăgându-se. Nici 
n-ajunsese în capătul de jos al scării, când Barbu Văcărescu 
izbucni: 

— Aţi auzit? Pandurii socotesc dreptatea lor una cu dreptatea 
țării, de parcă ei ar fi ţara, iar noi un murdalăc bun de dat pe 
gârlă. V-am spus că ne jucăm cu focul! 

— Liniștește-te, vornice, și poftește la o partidă de faraon, îi 
curmă vorba Brâncoveanu, tulburat încă de chipul lui Tudor. 
Apoi, îngrijorat, spuse ca pentru sine: „A început opinca să-l 
judece până și pe ţar. Ce s-o alege de noi, care îi simţim 
duhoarea în nas?...” 

Pătimaș al jocului de cărți, Samurcaș împrumută 500 de 
galbeni de la Brâncoveanu și până la ziuă îi pierdu, rămânând 
dator vornicului Văcărescu încă 1300. Pe drum mormăi, asmuţit 
de gândul răzbunării: „In noaptea asta m-au prădat și tâlharii de 
rând și cei cu caftan. Aferim, boierilor!... Mâine o să-mi iscăliţi 
pitacul de contracciu al ocnelor de sare!” 


* 


Jiganie, Codobatură și Sorcovâăţ îl așteptau pe Tudor în casa 
lui Giani Orășanu. Îi arătară caftanul lui Samurcaș, „găsit” pe 
malul gârlei. 

— lată ce s-a aflat în buzunare, vorbi Sorcovâăţ, întinzându-i o 
scrisoare grecească și pitacul de învoire a clucerului Izvoranu ca 
să-și ia înapoi moșia. De pecetea vorniciei nu pomeni. 

Tudor citi încruntat epistola grecească. Xantos, mare negustor 
din Odesa, unul dintre întemeietorii Eteriei, îi scria lui Samurcaș: 
„Caută simpatriote să-l atragi pe parucicul Tudor ca să ridice 
pandurii când beizadea Ipsilanti va aprinde focul. Turcii se vor 
năpusti asupra valahilor, iar noi vom debarca în Peloponez, 
răsculând pe eleni. La nevoie momește-l pe valah cu bani. Ii 
trimit 50.000 de ruble strânse de la eteriștii din Rusia”. 

— Auziţi mârșăvie! Vor fanarioţii cocoțaţi în capul Eteriei să 
aprindem ţara și să atragem asupra noastră toată furia 
împărăției turcești, ca ei să poată intra în Constantinopole ca la 
nuntă. Cum nu poţi face din muiere popă, nici din fanariot om 
cinstit. Conacul din Drajna să-l întăriţi și să-l apăraţi cu armele 
de va fi nevoie. Auzitu-m-aţi? 

Întorși la hănișor, Codobatură scoase din sân punga lui 
Samurcaș. 

— Boarfele i le-o duce careva logofătului, dar cu banii și 
inelele lui ce facem? 

— Plătim ce-a mâncat și-a băut nea Vasile Jiganie, iar de-o 
mai rămâne vreo lăscaie, împărţim frăţește, spuse în derâdere 
Ispas. 

A doua zi către seară, Enache Sorcovăţ intră voios în 
cârciumă, fluturând o hârtie pe sub ochii prietenilor săi: 
„Căimăcămia a dat  slobozenie  stolnicului Gheorghe 
Dâmboviceanu să treacă vite în Transilvania. Am făcut cu el o 
învoială...” 

Jiganie privi uimit răvașul dat de căimăcămie stolnicului 
Gheorghe Dâmboviceanu „de ani 50, de loc din București, chelb, 
voinic, cu ochi negri, mustaţa mică, fără barbă”. Sta prostit în 
fața slovelor frumoase și a semnăturilor caimacamilor, aidoma 
celor de pe zapisul privitor la moșia Drajnei, purtând pecetea 
vorniciei pusă cu fum. 

— Să mă ia naiba dacă stolnicul ăsta nu seamănă leit cu 
domnia-ta, hangiule... „Chelb, voinic, ochii negri”. 


— Și dacă trăiesc pe malul Dâmboviţei, de ce să nu mă cheme 
și Dâmboviceanu, Vasile? Mâine în zori plecăm. 

Răâseră toți de noua ispravă a lui Sorcovăţ, minunându-se 
îndelung de harul ce i l-a pus pronia în vârful degetelor. 


* 


La câteva zile după ce Samurcaș fusese jefuit, Baltowitz, 
marele giuvaergiu bucureștean din hanul Mânăstirii zlătarilor, se 
înfățișă caimacamului: 

— Cinstite logofăte, iartă-mi îndrăzneala de a-ți fi tulburat 
somnul de dimineață, dar am ţinut ca bucuria să-ţi lumineze mai 
curând obrazul, așa cum mi l-a luminat mie. Aseară a fost la 
mine un ipochimen să-mi vândă un ceas de aur și o cutie de 
alamă, socotind-o tâlharul că e tot de aur. Am recunoscut 
ceasul, fiind cel ce l-am vândut anul trecut domniei tale. În cutie 
e pecetea vorniciei. 

Samurcaș trăi clipe de rară bucurie, cum de mult nu mai 
trăise. Hotărât lucru, gândi el ca orice oriental fatalist, există o 
lege care aduce binele după rău. Agia îi trimisese în cursul 
dimineţii caftanul gătit de prea cinstitul hangiu Enache 
Sorcovăţ, nu departe de hanul său. Bucuria caimacamului 
sporise aflând în buzunarul dinăuntru scrisoarea lui Xantos și 
zapisul privindu-l pe cumnatul său lIzvoranu. 

— Cum să-ţi mulțumesc, negustorule, pentru cinstea domniei 
tale? 

— Călcând câteodată pragul nepricopsitei mele dugheni. 
Necazul meu cel mare e că n-am putut prinde tâlharul. Când m- 
am întors să scot pistolul dintr-un scrin, a băgat de seamă prin 
oglinzi și-a rupt-o la fugă. 

— Cum arăta? 

— O baragladină c-o fleandură neagră peste ochiul drept. 

— Așa-i, Kir Baltowitz... Tâlharul ăsta mi-a pus cuțitul în 
beregată. |ţi mulţumesc încă o dată, rugându-te să-mi mai faci 
trei inele cu piatră, la fel ca și cele din anul trecut. Mi le-au 
smuls tâlharii de credeam c-o să-mi rupă degetele. Mai ai 
măsura? 

— Când lucrez pentru un evghenit păstrez întotdeauna 
măsura. 

| se făcu giuvaergiului cinstea de a ieși pe ușa din faţă, 
hărăzită numai boierilor. 


A strâns Agia a doua zi toți vagabonzii și cerșetorii chiori de 
prin cârciumile, cafenelele și de pe ulițele Bucureștilor, dar din 
cei doi fară ochiul drept, unul era mic și cocoșat, iar altul c-un 
picior de lemn, așa că au fost lăsaţi să meargă la vadurile lor de 
cerșit. 


CAPITOLUL II 
CIUDATELE PAȚANII ALE LUI TOMA ȘTIR 


Jiganie și prietenii săi se pregăteau de drum ca să treacă 
peste graniţă vitele „stolnicului Dâmboviceanu”, când intră pe 
ușa hănișorului Toma Știr, moldoveanul trimis de Zoican la 
Hâncești, peste Prut, unde-și făcuse rosturi Manuc. 

— Bine veniși, Hagi Măciucă, sări Codobatură, îmbrăţișându-l. 

— Unde-i Zoican? 

— Cine știe vreodată sigur unde-i? - că umblă ca argintul viu. 

— l-am adus hârtia după care m-a trimis. 

— Fug eu cu ea la sluger. 

— Ba! N-o dau din mână. 

— Bre moldovene! Țineam să te scutesc de osteneală, după 
cât drum bătuși. 

— O fi, dar eu tot n-o dau. 

— Strașnic naș ai mai avut, că nici Toma necredinciosul n-ar fi 
aruncat atâta îndoială asupra prietenilor săi. 

— Dacă și voi aţi fi fost fripţi și opăriți ca mine de ticăloşia 
oamenilor, la fel v-aţi îndoi. 

— Doar n-oi fi fost vândut, ca Hristos. 

— Mai rău. Doar că nu m-au răstignit. In schimb mi-au sădit 
îndoiala în suflet pentru toată viaţa. 

— Spune, Toma Știr, să vedem ce fel de buruiană-mi ești. 

— Acum vreo câţiva ani când eram încă flăcău zdravăn, mi-a 
fript inima o fetișcană din sat - o Cosânzeană, nu altceva. O 
scosesem din ghiarele tătarilor crâmleni pe când o duceau în 
robie, după ce jăcuiseră satul, răpunând cu mâna mea pe 
mârzacul care-o ţinea zdravăn de greabănul calului. Mi-a 
devenit nevastă. lar când a fost războiul muscalilor cu turcul, ea 
a trecut Nistrul, fugind din pustietăţile celea cu frate-meu ăl mic, 
crescut anevoie mai mult de mine, fiind noi orfani de tată din 
fragedă pruncie. Și dacă un frate te-a înșelat, cum poţi să te 
încrezi într-un parșiv de oltean care umblă-n anteriu popesc, ori 
într-altul care schimbă pe la vămile turcești cojocul și zeghea cu 
surtucul nemtesc? 

— Bată-te norocul, Tomo, te-ai fript cu ciorbă și-acum sufli și- 
n iaurt. Ai dreptul să nu te încrezi în vorba muierilor, că ele și pe 
dracu-l descântă de-i iau minţile. Cu bărbaţii însă-i altfel... 


— Aflaţi, fraţilor, că nici aici nu mă potrivesc gândului vostru. 
Uite, nu mai departe decât amu, cât am bătut pustiurile 
rosienești c-un rumân de nădejde, am cunoscut iar faţa urâtă a 
oamenilor. După ce s-a împăcat ţarul cu sultanul și s-au așezat 
muscali în Moldova de peste Prut, nu mai aflasem ce va fi fiind 
pe acolo. M-am dus după știința mea la moșia boierului Stroici 
pe malul lacului lalpug, la cherhana, unde îl știam staroste peste 
pescari pe moș Vasile Răgălie, dar n-am mai găsit decât răgălie 
de salcie, că boierul vânduse moșia, trecând Prutul încoace, cu 
argaţii și pescarii. Cazacii întemeiaseră o staniţă, lângă satul 
moldovenesc din jurul conacului, aducând muierile și copiii, dar 
mai ales herghelii să umpli o ţară. Lanurile de grâu s-au 
schimbat în imașuri cât vezi cu ochii, unde iarba crește de nu se 
vede omul călare. S-au cuibărit în ea dropiile, iepurii și tâlharii, 
întrucât cazacului nu-i place plugul și grapa, ci calul, flinta, sabia 
și lancea, trăind slobod după legile lui, nu după ale țarului. 
Câmpia Bugeacului mișună de tătari, iuți, vicleni și hoţi, ferească 
sfântul! 

Am plecat cu prietenul meu Iftode spre moșia Hânceștilor a lui 
Manuc bei. Ca la două zile și două nopţi de mers, am dat peste o 
așezare de bordeie de-ale moldovenilor noștri, necăjiţi de câtă 
năpastă le căzuse pe cap cu noul stăpân, un jacaș afurisit de 
prin părţile Țariţinului. Se năpustise asupra pământurilor 
răzeșilor, bez iureșul tătarilor după pleașcă, ori al cazacilor 
aghezmuiţi, după muieri. Când se întâlnesc cazacii cu tătarii se 
ocăresc ca ţiganii la ușa cortului, apoi se taie cu săbiile, își saltă 
răniţii-n șa, iar leșurile le lasă, risipindu-se. Sunt siliți bieţii 
moldoveni să tot sape la gropi pentru stârvurile rămase prin 
marginea satelor; că de cei pieriţi prin pustiuri au grijă lupii, 
ciorile, câini hămesiţi și ploaia care le spală oasele. 

leșisem din satul ăsta amărât, schimbând din când în când o 
vorbă cu tovarășul meu Iftode și numai ce vedem ridicându-ni- 
se-n față trâmbe de praf în lungul șleaului. Punând urechea la 
pământ, am deslușit ropote îndesate și buimace de copite. Fără 
îndoială, acolo se frământa o luptă de-a călare. Ne-am tras în 
adâncul ierburilor cele-nalte, că huietul luptei venea ca vârtejul 
spre noi. Curând aveam să fim martori la harța unui pâlc de 
cazaci c-o ceată de tătari, din cei cu căciulă lăţoasă și cai 
flocoși. Se băteau în săbii, se împungeau cu sulițele, iar din când 
în când, laţul tătăresc zmulgea din șa câte-un cazac pe care alţii 


îl lua în copitele cailor ori îi zburau capul din galop. larba tăvălită 
ca de furtună se umpluse de leșuri. Vâltoarea bătăliei se 
îndepărtă cu-ncetul. Ne făcurăm cruce, mulțumiți că scăpasem 
cu viață, când auzirăm la câţiva pași de noi geamăt de om 
sfârșit. Un tătar zăcea într-o baltă de sânge. Se apuca cu mâinile 
de iarbă încercând să se ridice, deși se vedea că e gata să-și 
dea duhul. Iftode îi luă sabia, curmându-i suferința. Era o 
căpetenie de-a păgânilor, că purta tunică de mătase verde, 
cizme roșii și pinteni de argint. Lângă el înţepenise calul cu ochii 
tulburaţi de moarte. 

— la te uită, măi Tomo, striga Iftode. Ce de bănet și ce de 
giuvaericale în samarul calului! 

Era măi, fraţilor, atâta bogăţie să cumperi două moșii, cu 
palate cu tot. Cum nu-i răspunsei, Iftode mă scutură. Ameţisem. 
De-abia după câteva clipe am putut îngăima: 

— Au jăcuit tătarii vreun boier moscovit, că-s numai galbeni 
cu chipul ţarului, iar cazacii s-au repezit să le smulgă prada. 

Ne-am luat fiecare câte o tașcă din samar, cu aurul rânduit în 
pungi de piele. 

— Măi Toma, cu atâta aurărie, mai bine dormim prin ierburile 
câmpului. In zori îngropăm comoara și îi punem semn, că nu 
putem umbla prin lume cu ea în spate, glăsui Iftode. 

— Așa să facem. 

N-apucarăm să punem capul jos, când ne veni la ureche 
nechezat de cal. Inșeuat, un biet animal rătăcit își căuta sau 
poate își plângea stăpânul pierdut. L-am prins, bucuroși că are 
cine purta atâta povară de aur până-i găsim loc potrivit pentru 
îngropare. Dar norocul e ca sticla; cu cât lucește mai tare cu 
atât mai lesne crapă. Când m-am trezit dimineaţă, ia-l pe Iftode 
de unde nu-i. Se topise noaptea cu tot aurul. De nu venea 
gloaba de cal rămânea cu mine. N-ar fi putut duce singur în 
spinare atâta greutate fără să se spetească. 

lată de ce mă roade mereu îndoiala, ca viermele. Cum vreme 
n-am avut ca să mă răsfăţ în avuţie, mi-am luat din nou sărăcia 
în spinare și-am pornit-o la drum. La Stolnici, în ţinutul Lăpușnei, 
pe una dintre cele trei moșii ale lui Manuc, prinsese viață un sat 
de băjenari de pe Răut, o îngrămădire de bordeie hursuze și 
case de chirpici acoperite cu paie. De pe deal, zăreai Hânceștii 
cu conacul boieresc. Am aflat aici că dragomanul Manuc murise 
și că Murad, cel mai mare dintre moștenitorii lui, abia a ieșit din 


copilărie. Toate treburile le duce Babic, omul de încredere al 
răposatului. Am mai aflat că jalea văduvei a sporit de când fiu- 
său s-a-ncurcat c-o moldoveancă parșivă, un pui de cuc venit de 
nu se știe unde, frumoasă foc și meșteră în sucit capul 
bărbaţilor, de nu mai vrea Murad să știe de nimeni și de nimic. 
Ca să nu-și ţină ibovnica în ochii dragomănesei, îi ridicase han la 
Stolnici în cruce de drumuri, făcând ea bună treabă, întrucât 
așezările sporeau, dându-li-se oamenilor pământ și scutire de 
biruri. S-a plâns dragomăneasa țarului și ţarul l-a chemat la 
Moscova pe flăcău să învețe școală înaltă. 

Am tras la hanul ei. De zile întregi nu mai pusesem bucată 
fierbinte în gură; dar de-abia apucasem să iau o înghiţitură, 
fiindcă a doua mi-a rămas în gât. Intrase hangiţa. Era cu 
adevărat o mândreţe de muiere, o cneaghină înaltă și mlădie cu 
ochi verzi, să-i sucească capul și lui Sfântu Petrea. 

— Ți l-o fi sucit și ţie, că prea vorbeşti cu foc, măi Tomo, îl 
întrerupse Jiganie. 

— Mie mi-l sucise de mult, omule, fiindcă nu mi-a fost greu să- 
mi recunosc nevasta, deși nu mai purta ciupag și bariș, ca 
atunci când fugise cu neisprăvitul de frate-meu. li stăruia însă 
pe buze același zâmbet parșiv cu care mă fermecase pe 
vremuri. Am văzut acolo tineri și bătrâni, uitând de mâncare și 
băutură și aţintind ochii la chemarea ei de vrăjitoare cu părul 
negru învârtit în conci de cucoană, cu sprâncene subțiri, 
îmbinate, cu buzele resfrânte ușor a păcat, cu sâni și șolduri de 
muiere abia dată-n pârg. 

După o clipă de uluire îmi zbură gândul la frate-meu. Ce s-o fi 
ales de el? Imi stăpânii pornirea câinoasă ce mă sălta de pe 
scaun, cerând ospătarului să-mi aducă încă o stacană de vin. Mi- 
am dat seama că hangița nu putea recunoaște în mușteriul 
murdar și bărbos pe bărbatul el și mi-a părut bine că măcar cu 
atâta o pot înșela. Atunci îi auzii glasul. Mi-l aminteam după 
atâţia ani, de parcă trecuse o zi: 

„lertaţi dumneavoastră, că nu vă pot găzdui pe toţi, la 
noapte, cum trebuie. Cine ţine să rămână, poate dormi doar în 
fânar. De-abia la primăvară o să am locuri cuviincioase pentru 
niște cinstiţi mușterii ca domniile voastre”. 

Răsucindu-și boiul de diavoliță, ne învălui iarăși în zâmbetul ei 
larg și ispititor. N-am îndoială că de-ar fi cerut acelor oameni să 
doarmă în bălegarul grajdurilor, jumătate din ei ar fi făcut-o. M- 


am tolănit afară sub un plop ca să mă răcoresc. Îi tremura 
cumplit frunza, fiindcă începuse a sufla un vânt rece din 
pustiurile de peste Nistru, cum tremura și inima-n mine, nici eu 
nu știam bine de ce, poate pentru amintirile răscolite, poate de 
ură și dorul de răzbunare, pe care le simţeam cum puneau tot 
mai mult stăpânire pe mine. 

Trăgând de limbă pe unul din argaţi, aflai că stăpâna lui e 
văduvă de aproape doi ani. Că, Grigore, bărbatul ei, văzându-i 
apucăturile, se cam luase de băutură. Făcea negustorie de oi și 
lână, iar când se întorcea din drumurile lui, o lovea. „De ce mă 
baţi, Grigore?”. „Pentru ce-ai făcut, și pentru ce o să mai faci!”. 

Și fiind eu mai tânăr, mi-a dat un sfat ca să nu cad cumva în 
păcat: „Nu te lua niciodată după socotelile muierești, că ele și 
pe dracu-l judecă și-l scot dator”. 

Intr-o zi, i l-au adus acasă mort, cu două împunsături de cuţit 
în spate. S-a spus că l-au omorât tâlharii ca să-l prade. Dar 
nimeni n-a crezut, și lumea s-a uitat multă vreme chiorâș la 
muiere și la ibovnicul ei, un musca! înstăpânit la Urloaia. 

Când a tăcut argatul, am simţit cum se trezește iarăși în mine 
acea pornire câinească care mă scuturase în crâșma hanului; 
numai că, acum, punea din ce în ce mai mult stăpânire pe fiinţa 
mea. Mi-am pipăit cuțitul, hotărât ca în noaptea ceia să-l împlânt 
în hangiţă și să plec mai departe. Stam întins sub plop, măcinat 
de gândul că muierea aiasta îmi ucisese și dragostea și fratele. 

— Neagră păţanie, Tomo, se trezi vorbind Enache Sorcovâăţ. 

— Neagră precum caznele iadului. 

— Ai ucis-o, baremi? 

Toma tăcu o clipă, apoi, ca și cum n-ar fi auzit întrebarea, 
reluă firul întâmplărilor din acea noapte de zbucium. 

— La primul cântat al cocoșilor, mi-am scos cizmele, urcând 
pe scăriță la catul de sus unde își avea iatacul. Cuţitul îl ţineam 
în mână. Dacă o găseam cu ciolovecul ei burduhănos era mai 
greu. Imi jucam capul. Simţeam că de nu omor năpârca, n-o să 
mai am liniște toată viața. 

Pe sub ușa unei odăi, pătrundea o lumină slabă, mai mult o 
umbră. Am apăsat ușor pe clanţă și ușa s-a deschis tot ca o 
umbră. lnăuntru nu era nimeni. Pâlpâia o candelă sub icoana 
sfântului Toma, icoana noastră de acasă. „A furat-o și pe-asta, 
ticăloasa, am socotit o clipă”, dar ceea ce am văzut apoi mi-a 
înmuiat sufletul. Pe ștergarul, cusut de mama cu arnici roșu, pe 


care ne șterseserăm buzele la cununie, se afla o coroniţă uscată 
din smicele de salcie și o sticluță goală de parfum. Când ne 
făgăduisem unul altuia, ne plimbam în amurg prin lunca 
Prutului, mână-n mână ca doi îndrăgostiți ce eram. Inotam 
aproape prin iarba mare și mătăsoasă. Îi împletisem din mers o 
cununiţă din mlădiţe de salcie, punându-i-o pe creștet. 

— Ești mai frumoasă ca o zână, Suzano! 

A râs, făcând gropiţe-n obraz. Atunci din marginea unui 
stufăriș, a sărit un iepure. Ea s-a speriat, căzându-i cununiţa. S-a 
aplecat s-o ridice, dar, a rămas jos în iarbă. 

— Hai să stăm puţin, că mi-a sărit inima, mă îmbie cu vicleșug 
în umbra răchitișului. 

În culcușul cald de unde abia ţâșnise iepurele, am cunoscut 
amândoi cea dintâi dragoste. Ea a păstrat cununiţa de salcie... 
Sticluţa de parfum i-o cumpărasem în ajunul nunţii, din Eşi, la un 
drum de cărăușie. 

Am oftat adânc și-un gând m-a fulgerat fără vrere: „Doamne! 
cum ai putut împărechea atâta gingășie și atâta cruzime într-o 
biată făptură omenească?” O clipă m-am îndemnat să iau acele 
amintiri, dar mi s-a părut că săvârșesc o ticăloșie. Am iertat 
atunci aiastă fiinţă ce-mi întorsese viaţa pe dos, plecând ca 
hoţii, pe întuneric, de teamă să nu mă fure vreo slăbiciune și să 
mă întorc la dânsa, știind că acolo aș fi rămas câte zile oi mai 
avea. Parcă un glas străin îmi suna în ureche, spunându-mi că 
muierile nu-s oameni, ca mine și ca domniile-voastre, ci niște 
fiinţe anapoda ieșite din tocmeala lui Dumnezeu cu dracu, în 
care și unul și altul au vrut să-și fure căciula, de s-au născut ele 
atât de sucite la fire. 

La Hâncești i-am dat lui Babic răvașul trimis de Zoican, l-a 
citit, la întors pe dos, a mustăcit a nemulțumire, apoi mi-a spus: 

— II cunosc pe Zoican. Știu ce a făcut pentru răposatul Manuc, 
dar zapisul lui Izvoranu nu ţi-l pot da. Dacă se pierde, ticălosul o 
să pună mâna pe moșie, slujindu-se mai departe de acea 
învoială a vânzării cu arvună, uitată de dragoman în mâinile 
clucerului când i-a plătit întreg preţul. 

— E judecată la Divanul domnesc între el și Zoican. 

— Înţeleg, dar cine îmi dă chezășşie că ai să ajungi teafăr la 
București? Nu vezi câte amarnice întâmplări fierb în jurul 
nostru? 


Avea și Babic dreptate, dar nu știam cum să-l înduplec. Am 
scos din sân o brățară pierdută de Iftode. l-au sticlit armeanului 
ochii mai strașnic decât diamanticalele de pe covrigul de aur. A 
cântărit-o în mână, a dat să spună ceva, poate să mă întrebe de 
unde o am. Ne-am uitat lung unul la altul ca într-o tocmeală 
mută. Până la urmă, mi-a dat zapisul. 

Am plecat grabnic. Toamna se apropia cu ploaie și crivăț. Prin 
Codrii Bâcului șuvoaiele umflaseră apele Cogâlnicului, de obicei 
puţine și liniștite. Șleaul desfundat își ducea pustietatea urcând 
și coborând. N-am întâlnit ţipenie de om vreme de câteva 
ceasuri. În adâncul pădurii Lăpușnei am dat de leșul unui om. 
Zăcea despuiat, rezemat de trunchiul unui stejar, de parcă se 
odihnea. Ce va fi fost în viaţa sa n-am putut să-mi dau seama. 
Pe când cugetam eu la soarta câinoasă a necunoscutului, aud 
prin răpăitul ploii, urlet de lup. 

Nu mi-e rușine să mărturisesc, fraţilor, că mă copleșise 
teama, mai ales că soarele luneca spre asfinţit și întunericul 
cuprindea codrul. N-aveam la mine decât cuțitul. M-am întors 
din drum la hanul din Stolnici. Dimineaţa aflai că fusese gasit 
mort în pădure ibovnicul hangiţei. 

In crâșmă, priveam la Suzana cum își făcea liniștită socotelile 
într-o tărfăloagă, ca și cum nimic nu s-ar fi întâmplat. Mai târziu 
a poruncit slugilor cu glasul otova: 

— Tăiaţi porcul ăl bătrân că o să avem mulţi oaspeţi. Mâine îl 
spânzură pe unul din tâlharii care au prădat conacul boieresc 
din Lahoviște. 

La Hâncești mișuna lumea ca la iarmaroc. 

Pe maidanul noroit din mijlocul satului, un om, legat de stâlpul 
unei spânzurători, își pândea moartea. Nu-i puteam vedea 
obrazul de părul căzut peste ochi, ca o perdea. Ceva mai 
departe, trei inși strânși în frânghii, cu capetele goale și cu 
bărbiile-n piept, sub ploaia care nu mai contenea, așteptau 
bătaia cu cnutul. Am aflat că omul hărăzit spânzurătorii e 
moldovean de-al nostru. S-au găsit la el lucruri furate din 
Lahoviște. 

Către prânz începu bătaia cu cnutul. La prima lovitură a 
izbucnit un urlet neomenesc, de a tresărit și osânditul la 
spânzurătoare. Când a ridicat capul, mi s-au muiat picioarele, 
recunoscându-l pe Iftode. Am vrut să-mi spun că Dumnezeu nu 
bate cu măciuca, dar nu mi-am dus gândul până la capăt. Poate 


că de n-ar fi fugit singur cu giuvaericalele găsite, îmi așteptam 
moartea alături de el. M-am întors la han, în odăița de lângă 
grajd a argatului, botoșănean de-al meu. li spusei de osânda lui 
Iftode: 

— Suntem din același sat. Am împărţit amândoi toate 
necazurile, că bucurii n-am cunoscut. 

— Sărmanul! Mâine-poimâine o să-i ciugulească ciorile ochii. 
De ce nu încerci să-l scapi? 

— Cum? când e păzit cu strășnicie! 

Seara am trecut cu argatul pe lângă spânzurătoare. Iftode 
parcă dormea de-a-n picioarele, în legăturile de frânghie. La 
vreo douăzeci de pași se adăpostise de ploaie, sub o streașină, 
cazacul de pază. 

La miezul nopţii, în vreme ce cazacul picotea sub streașină, 
argatul Suzanei îl păli cu-o frântură de par. l-am tăiat frânghiile 
lui Iftode, prinzându-l în brațe, că nu se mai putea ţine pe 
picioare și l-am târât lângă zidul bisericii. După o înghiţitură de 
vin și-o bucată de pâine s-a dezmeticit oarecum. Era însă așa de 
prostit, că făcea totul în neștire. Când s-a mai adunat își dădu 
seama că scăpase. 

— Cine sunteţi, oameni buni? 

— Fraţi de-ai tăi. Ti-am adus un cal. la-l și pierde-te în codrii 
Lăpușnei. 

— Rogu-vă, spuneţi-mi cui să-i aduc mulţumire. 

— Lui Dumnezeu, Iftode. 

Atunci m-a recunoscut. 

— Tomo, nici că se putea mai grea pedeapsă pentru mine. 
lartă-mă. M-am căit pentru toată durerea ce ţi-am cășunat. De 
partea ta nu m-am atins însă. Am îngropat-o. Pe-a mea, mi-a 
luat-o stăpânirea. Am să-ţi dezgrop aurul și o să ţi-l aduc. 

ÎI urcarăm pe cal. Își venise binișor în fire, când l-am auzit 
spunând argatului: 

— ţi mulțumesc, omul lui Dumnezeu. Ţin să afli că prietenul 
ăsta al meu e un sfânt. L-a scăpat de la moarte pe cel care l-a 
tâlhărit. 

Zmucind calul de dârlogi a pierit în întuneric spre poalele 
codrului. Asta s-a întâmplat acum trei săptămâni. Poate că 
Iftode o să ajungă nevătămat în ţară și o să mă scape de 
sărăcie. O să-mi cumpăr atunci caftan de la vodă și o să calci 


înaintea mea, frate Jiganie, sfios și cu căciula-n mână, 
spunându-mi: „sărut dreapta, boierule.” 

— Până atunci, lasă-mă să-ţi sărut obrazul, sfinte Toma 
necredinciosul. 


CAPITOLUL II! 
MEDALIONUL ULTIMEI VASILISE A BIZANȚULUI 


Înainte să plece în taxid la Lipsca cu convoiul toptangiilor 
bucureșteni,  Zoican trecu pragul marelui  giuvaergiu 
bucureștean Baltowitz, pe numele său adevărat lon Bălteanu, 
unchiul coanei Polina, cel plecat în tinereţe la Viena să înveţe 
carte. In loc de carte, îndrăgise meșteșugul subțire al 
giuvaergiilor, învăţându-l la vestitul bijutier Reinhart, furnizorul 
Curţii imperiale. După câţiva ani, avea să-și deschidă atelier în 
Viena sub numele de lohan Baltowitz. Prin Casa de Comerţ a lui 
Hagi Costache Pop din Sibiu, vindea giuvaericale grofilor din 
Transilvania, precum și boierilor din Țara Românească și 
Moldova. 

Dorul de ţară îl aduse la București. Numele lui ajunse curând 
pe buzele boierimii iubitoare de bijuterii. Venirea lui Zoican îl 
bucură sincer. Nu-l văzuse de aproape doi ani. Atunci intrase în 
prăvălia din Hanul Zlătarilor, să cumpere niște verighete. Aflând 
că e din Balta, îl întrebase de serdarul Costache Bălteanu. Când 
descoperi că Zoican e bărbatul nepoatei sale Polina, îi dărui 
verighetele, rugându-l să nu spună nimănui taina lui. 

„Nu vreau să afle frate-meu Costache, dar nici boierii care, de 
mi-ar ști obârșia, nu mi-ar mai călca pragul. Pentru acest 
meșteșug subțire ei nu au încredere decât în nemți.” 

— Spune-mi acum, nepoate, ce vânt te mai aduce? Ce face 
Polina? De frate-meu Costache am auzit târziu că s-a prăpădit, 
Dumnezeu să-l ierte! 

— Polina e bine, sănătoasă. Ce vânt mă aduce? N-am venit 
după ceasul lui Samurcaș și după pecetea vorniciei, că s-ar 
mânia Sorcovăţ cu toţi hoţomanii lui, glumi Zoican. Plec la 
Lipsca cu starostele lipscanilor și, trecând prin Viena, tare ne-ar 
fi de folos acolo vreun cunoscut de-al domniei-tale, pentru 
necazurile noastre negustorești. 

Bătrânul Baltowitz privi cu plăcere la acest nepot ager și 
întreprinzător, rămânând uimit când îl auzi vorbindu-i nemţește. 

— Unde-ai învățat? 

— Am avut dascăl bun acasă. Polina mă cicălește numai pe 
nemţțește! 

Baltowitz râse cu poftă. 


— Am să-ţi dau câteva rânduri către unul dintre cei mai 
puternici oameni ai împărăției - von Gentz. Să știi că dacă 
Metternich face tot ce vrea în Europa, jucând pe degete regi și 
împărați, von Gentz face tot ce vrea din Metternich, al cărui 
prieten și sfătuitor de taină este. Ne cunoaștem din tinereţe, de 
când fugise din Prusia cu ce avea pe el, urmărit pentru că 
scrisese în gazeturi împotriva regelui. L-am adăpostit multă 
vreme, împărțind cu el mâncarea. Norocul lui a fost Napoleon. L- 
a batjocorit prin diferite foi, când franţuzul se afla în culmea 
puterii. După ce s-a prăbușit, Metternich și Sfânta Alianţă l-au 
luat în braţe pe Gentz, iar luptătorul de ieri împotriva tiraniei, o 
sprijină astăzi cu pricepere diavolească. E consilier imperial și 
omul cel mai bine informat de pe continent. Ba, a fost cocoțat și 
în rândurile aristocrației. 

Baltowitz spunea adevărul. Frumos, inteligent, cuceritor și, 
mai ales, lipsit de scrupule, von Gentz devenise curând amantul 
și confidentul multora dintre vienezele cu blazon și al câtorva 
neveste de ambasadori - tinere, bătrâne, grase, slabe, frumoase 
ori urâte - numărând printre victime și pe scunda, rotofeia și 
pistruiata doamnă Rotschild. Primea de la ele nu numai graţii, ci 
și informaţii preţioase, speculându-le apoi cu bani grei. li plătea 
Caragea, ca să afle sultanul gândurile împăratului austriac 
Francisc faţă de imperiul otoman, așa cum îi plătea 
ambasadorul rus, ca să afle gândurile sultanului. Dar, el 
cumpăra și de la spanioli, prusaci, francezi, italieni și englezi 
marfă secretă, vânzând-o lui Neselrode, Castlreagh, Richelieu, 
Mahmud al II-lea ori papei Pius al Vil-lea. Când Metternich 
observase că au fost sacrificate două vieţi pentru niște 
informaţii din Rusia, von Gentz îi replicase machiavelic: „Un om 
politic nu trebuie să aibă nici scrupule, nici sentimente. Acestea 
sunt rezervate popilor și predicatorilor”. Cancelarul a râs și l-a 
bătut pe umăr, fiind din aceeași plămadă. 

— Nepoate, îi spuse Baltowitz, pe mâna acestui om te dau. Să 
știi că are o foame cumplită de bani. Pentru ei l-ar vinde și pe 
Hristos, dar nu așa de ieftin ca luda. Mai are deosebită 
slăbiciune și pentru antichităţi. Acum știi cu cine ai de-a face. 

Îi scriu câteva rânduri. Aflând că-mi ești nepot, se va bucura, 
dar te va jecmăni ca pe oricare altul. Pe lângă scrisoare, îţi mai 
dau în dar un medalion. Unul asemănător l-a purtat ultima 
împărăteasă a Bizanțului. Cel adevărat se află în stăpânirea 


Saftei Cantacuzino. Când mi l-a încredinţat să-i repar toarta, am 
făcut o copie din galbeni venețieni, pentru sufletul meu. Uite, 
are gravat vulturul bizantin sub semiluna împrumutată de 
cuceritorii otomani de la Bizanţ. Îl păstrezi pentru cazul în care 
Gentz n-o să fie mulțumit cu banii ce-i dai. Când o să afle că 
medalionul a fost purtat de ultima vasilisă a Bizanțului îl înmoi. 
Pe un asemenea om nu-i păcat să-l înșeli, dacă poţi. 


* 


Cavalerul von Gentz se trezise dimineața cam mahmur. Până 
noaptea târziu jucase cărți cu ambasadorul Rusiei și Franței, ca 
și cu contesa Maria Anunzziata, o italiancă plină de 
temperament, măritată cu ramolitul aristocrat austriac Herbert 
von Collin. 

Gusta deliciul fumului de narghilea dintr-o splendidă piesă 
oferită de Caragea, purtând halatul cu stele aurii, amintire de la 
nevasta unui aristocrat rus, din timpul Congresului de la Viena. 
Băuse în noaptea aceea și câteva cupe de șampanie în plus, 
bucuros că, în fine, contesa von Collin acceptase un randevu. 
Ameţit, se hazardase în joc, pierzând aproape o mie de florini, 
iar situaţia lui financiară din ultimul timp nu era prea strălucită. 
Spera ca în curând să-și împlinească contul la Banca Rotschild, 
cu cei 20.000 de florini oferiţi de proprietarul acesteia, care 
ținea cu tot dinadinsul să fie înnobilat. 

Von Gentz fu smuls din vălmășagul gândurilor de glasul 
valetului. Il înștiință că de vreun ceas așteaptă în salonul empire 
doi negustori valahi, cu scrisori din București. 

„lată de unde pică deocamdată norocul”, își zise von Gentz. 
Poate-i aduceau stipendiile furnizate de Caragea. Beiul se afla 
chiar în întârziere cu penultima cotă anuală, ceea ce nu se 
întâmplase până acum. 

— Să intre, porunci valetului, așezându-se cu alură de 
cancelar la somptuosu-i birou, după ce își tasă cu palmele 
peruca pudrată, privindu-și în oglindă jaboul de mătase, 
revărsat peste reverele halatului. 

Un bărbat impunător, cu mustață mare, albă, învestmântat în 
anteriu cafeniu, cu brâu de mătase liliachie, intră însoţit de un 
tânăr vioi, brun, de talie mijlocie, în costum negru de funcţionar 
vienez. 


Von Gentz îi invită c-un gest larg să ia loc pe scaunele 
tapisate cu mătase de Lyon, fluturând o clipă horbota de 
dantelă a mânecilor. Parcurse repede rândurile lui Baltowitz prin 
care apela la ajutorul său pentru Zoican și Hagi lordache, 
menţionând că ei îi vor fi recunoscători pentru orice serviciu. 

— Excelenţă! - îndrăzni Zoican, mergem la Lipsca după 
marfă, cu douăzeci și cinci de care. Ducem ceva piei, ceară, 
blănuri și borangic, ca să cumpărăm lipscănie și șase mii de 
ocale de tablă pentru acoperișul unei biserici episcopale. 
Vameșii imperiali au obiceiul să ne răvășească urât mărfurile, 
adeseori stricându-le, fiind nevoiţi să pierdem apoi zile întregi ca 
să le rânduim în lăzi și legături. Am dori ca vămuirea să se facă 
mai cu milă, aici, la Viena. 

Apoi, fără să se codească în vreun fel, îi puse pe birou o mică 
pungă din care răzbătea sunetul plăcut al galbenilor, spunându-i 
cu vorbă tăvălită parcă prin miere: O modestă recunoștință din 
partea noastră. Am vrea să știm cum putem plăti taxele? 

— Greu!... Foarte greu ceea ce-mi ceri!... Prinţul Caragea a 
descoperit un complot. 

— Știm, excelenţă, dar nu vedem ce legătură avem noi cu 
acei tâlhari! 

— Principele vostru a rugat pe ministrul Metternich ca vameșii 
să cerceteze cu mare grijă convoaiele ce merg spre Valahia, 
întrucât are credinţa că armele complotiștilor au pătruns în ţară 
odată cu mărfurile negustorilor. 

Dintr-un buzunar lăuntric, Zoican scoase tacticos medalionul 
dăruit de Baltowitz, căruia îi adăugase un șnur de mătase 
galbenă, spunând sec: 

— A aparţinut ultimei împărătese a Bizanțului. 

Gentz îl privi îndelung, fără a-și ascunde admiraţia, dar și 
bucuria de a-l avea. Felul cum era lucrat ca și patina dată de 
vreme, confirmau spusele negustorului. „Ce dar extraordinar îmi 
oferă acești nepricepuţi valahi!” 

A doua zi, von Gentz îi trată cu șampanie, înmânându-le 
ordinul către vameși, semnat de Metternich și de ministrul 
trezoreriei, așa cum îi fusese cerut. 

— Când vă înapoiaţi de la Lipsca, doi husari o să vă 
însoțească până la Viena, unde o să plătiţi taxele, iar de aci prin 
Ungaria și Banat, până la vama românească. Acolo vă 
descurcaţi singuri. 


* 


La Lipsca, Zoican cumpărase şase mii de ocale de tablă 
„pentru meremetul acoperişului bisericii episcopale din Curtea 
de Argeș”, așa cum scria în autorizație. Numai că tabla era de 
plumb curat, pricepându-se pandurii lui Tudor să-i schimbe 
chipul. Gloanțe nu puteau fi aduse din afară. Sub foile de tablă 
grea, în zece care, erau ascunse arme. 

Vameșii holbară ochii când citiră ordinul semnat de ministrul 
trezoreriei imperiale și de omnipotentul Metternich. Obișnuiţi cu 
disciplina, nu pricinuiră niciun fel de necaz negustorilor români. 

Zoican sosi la Viena cu diligenţa, înaintea convoiului. Trăsese 
la hanul „Mielul alb” de pe Donaustrasse, unde curtea largă îi 
putea adăposti căruțele. Încercă la câţiva negustori să cumpere 
arme de vânătoare, dar fu refuzat. Până la urmă, se alese cu trei 
sute de pistoale prin mijlocirea unui ovrei. In căruţe nu mai avea 
loc să le ascundă. Ar fi fost ușor descoperite și se tot frământa 
cum Să iasă din impas. 

Împreună cu Hagi lordache, Zoican porni spre casa lui von 
Gentz, să-i mulțumească pentru ajutorul dat. Curtea consilierului 
imperial îi primea cu porţile larg deschise. Starostele 
bucureștean se opri însă brusc în capătul aleii pietruite ce ducea 
spre peronul din faţa casei. | se păru că are o nălucire. Dar nu. 
Nu era nălucire. Se afla aievea acolo o caleașcă aurită cu stema 
Țării Românești. O cunoștea bine, fiindcă isnaful lipscanilor i-o 
dăruise lui Caragea, în 1812, cu ocazia înscăunării. S-o fi 
vândut-o grecul pentru vreuna mai nouă? Uimirea-i crescu când 
zări alături de trăsură pe bașciohodarul Moraitis. Zoican căta, 
zâmbind, la toată frământarea starostelui. Oare, bătrânul acesta 
nu se obișnuise cu venirea și plecarea fanarioţilor din scaunul 
ţării, așa cum vin și pleacă păsările călătoare? 

— Mon prince, spuse von Gentz lui Caragea, se află aici un 
staroste al negustorilor bucureșteni. Doriţi să-l primiţi? 

— O, da! E cea mai bună ocazie să-i trimit felicitări noului 
domn. 

Năucit de-a binelea când îl zări pe vodă răsturnat într-un 
fotoliu din piele de Cordova, starostele se plecă să-i sărute 
mâna. 

— Să trăiești, măria-ta! 


— Să dea Domnul, Hagi lordache, numai că turcul nu vrea! A 
trimes capugiul să-mi ia capul. Nu mai sunt domnul ţării, așa că 
nu-ţi pot porunci. Am să te rog, însă, să duci o scrisoare lui 
Alecu Suţu, care vine în locul meu. Te recomandarisesc și o să-ţi 
prindă bine. 

Așezându-se la biroul lui von Gentz, Caragea scrise: 

„Frate Alecake, mă bucur că ești iarăși în scaun. Am auzit că 
Marele Vizir ţi-a poruncit să cercetezi „jafurile” mele. Să nu fii 
îngrijorat. A rămas destul și pentru tine și pentru el. Nu-ţi port 
pică pentru că l-ai convins pe sultan ca numai neamurile tale să 
domnească în Valahia și Moldova. Te-ai trezit însă cam târziu. 
Turcii și-au pierdut încrederea în Fanar și, curând, acest 
sanctuar al geniului grec n-o să mai furnizeze bei celor două 
ţări. Încropește-te cât poţi mai repede și trage-te încoace, dacă 
vrei să nu-ţi atârne capul în poarta Seraiului. Vremurile sunt 
tulburi, frate Alecake, iar boierii valahi au ajuns mai vicleni și 
mai intriganţi decât iluștrii noștri simpatrioţi. Nu acorda 
încredere niciunuia. Bazează-te pe negustorime. Ştie să scoată 
banul, care îţi trebuie și ţie și ei. Cât privește cercetarea 
„mâncăturilor” mele, fă-o cu temei. Peste ceea ce știi o să înveţi 
mai bine cum se face avere. Sărut mâna Eufrosinei-Doamna. Cu 
frăţească îmbrăţișare, Ilon Gheorghe Caragea”. 

Pecetlui scrisoarea și o întinse surâzător lui Hagi lordache. 

Când Caragea trecu în altă încăpere, unde îl aștepta directorul 
băncii Rotschild, Zoican încercă să-i mulțumească lui von Gentz 
pentru sprijinul ce le dăduse, dar acesta îl întrerupse. C-un 
zâmbet în care se amesteca ironia și satisfacția de a fi 
descoperit o înșelăciune, dar și cu înțelegerea omului obișnuit să 
tragă pe sfoară, scoase dintr-un sertar medalionul lui Baltowitz. 

— Află, domnule, că medalionul acesta nu s-a odihnit pe 
niciun piept de vasilisă bizantină, fiind o reușită imitație 
venețiană, așa cum m-a informat Carol Reinhart, bijutierul Curții 
imperiale. 

— Vă cer iertare, excelenţă - răspunse Zoican afectând 
revolta împotriva giuvaergiului ţarigrădean, de la care susținea 
că l-a cumpărat. M-a costat o avere! 

— Nu-i de mirare că te-au înșelat. Abia a putut descoperi 
falsul cel mai mare bijutier al Vienei. L-a admirat însă. Nu-ţi aduc 
nicio învinuire. Venețienii s-au specializat în măsluirea de 
antichităţi. Este și asta o negustorie subţire cu un procent ceva 


mai mare de înșelăciune decât cea obișnuită, încheie zâmbind 
Frederic von Gentz, întinzându-i mâna în semn de împăcare și 
de rămas bun. 

— Te-au păcălit giuvaergiii, Zoicane, și rămăserăm de rușine, 
îi spuse necăjit Hagi lordache în uliţă. 

Zoican dădu din umeri și zâmbi ca pentru sine, lăsându-l pe 
starostele toptangiilor să creadă ce o vrea, mulțumindu-i însă, în 
gând, lui Baltowitz. „Între lupi, dacă nu te porţi ca lupii, te 
sfâșie”, își aminti o zicală, gândindu-se la amara ei înţelepciune 
și la toată suferinţa din care se iscase. 

Ceea ce nu avea să afle Zoican, e că von Gentz nu încercase 
niciun fel de supărare. li și scrisese lui Capodistria despre 
extraordinara lui achiziţie. Ministrul de externe al ţarului, ca 
orice grec cult, purta în adâncul inimii nostalgia strălucirii 
Bizanțului și speranţa reînvierii ei, prin alungarea turcilor din 
Constantinopol. 

„Medalionul ultimei vasilise?... O!... Pentru el, Capodistria e 
capabil să-mi vândă jumătate din secretele împărăției rusești”. 
Când e vorba de patria lor, grecii devin sentimentali până la 
imprudenţă. E, de altfel, și meteahna acestui vulpoi, care-l duce 
de nas pe ţar. „Dacă ar descoperi falsul, ceea ce e aproape 
imposibil, o să mă arăt la fel de neghiob în materie de bijuterii, 
cum e negustorul valah”. 

leșind din curtea lui von Genz, Hagi lordache se lovi de 
François Recordon, secretarul de limbă franceză al lui vodă 
Caragea și fiu al lui Thimotei Recordon, hangiu bucureștean de 
pe Podul Calicilor. Află de la el cum fugise vodă din ţară cu 
optsprezece milioane de piaștri și cum a adus până la Viena 
slujitori pe care i-a lăsat apoi de izbeliște. 

— Dar giuvaericalele i le-a prețuit careva? 

— Le-a pus cruce. Doamna Elena le-a trimis din ţară, prin 
vărul ei Pericle Scanavi. A primit știre că Pericle a fost prădat și 
ucis de tâlhari în pusta ungurească. Numai că el a trecut prin 
Viena acum o săptămână cu Hariclea, nevasta logofătului Rasti. 
Femeia și-a prădat bărbatul de tot aurul, urcându-se apoi în 
caleașca ibovnicului ei. 

— Rămâi cu vodă la Viena? 

— Nu! Mă-ntorc la București. Trebuia să-l însoțesc pe Caragea 
în Sviţera, țara mea de baștină. Gentz i-a schimbat gândul. 
Pleacă în Italia. 


— Te luăm cu noi, domnule Frans, se oferi mărinimos, Hagi 
lordache. 

— Mulţumesc de bunătate! Mai rămân pentru o treabă 
negustorească. 

Lui Zoican îi plăcu acest tânăr blond și pirpiriu, cu inimă de 
bărbat. 

— AȘ îndrăzni, spuse olteanul, fiindcă și eu rămân tot pentru 
treburi negustorești, să te mai întâlnesc. Poate ne vom fi de 
vreun ajutor. 

— Bucuros. Mă găsești la hanul „Guten-Tag”. 

Când află că Recordon este din nou în salonul de așteptare, 
von Gentz, cu glas și gest de lehamite, îi spuse lui Caragea: 

— Mon prince! Omul acesta cunoaște toată corespondența 
dintre noi. Nu credeţi că ar fi cazul sa-l facem să uite? 

— O, domnule von Gentz! François e un tânăr naiv și visător. 
A strâns niște bani și ţine să se apuce de comerț. E doar băiat 
de negustor. Până acum l-au ameţit fumuri de cărturar. A scris 
ceva despre Valahia - o carte pe care mi-a închinat-o și pe care 
i-am promis să i-o tipăresc. Vrea să cumpere de aici niște 
clavire. Au acum preţ la București. Ajută-l te rog, să primească 
autorizația și să-și îmbarce marfa pe o corabie austriacă. Mă 
gândesc și la dumneatale, distinse cavalere. N-ai vrea să te 
recomand lui Suţu, noul domn al Ţării Românești? Îi poţi aduce 
aceleași servicii ca și mie. Va plăti bine, fiindcă nu dă de la el! E 
necesar să știm ce se mai întâmplă în Valahia, acum când Eteria 
pregătește împlinirea visului de aur al tuturor grecilor. 

Von Gentz zâmbi discret auzind vorbindu-i-se despre Eterie și 
visul de aur, dar ideea colaborării cu Suțu nu-i displăcu. 

— Atunci n-ar strica, să-l recomandaţi și pe François. Ne-ar 
putea fi de folos. 

— O voi face. 

François Recordon primi fără entuziasm scrisoarea de 
recomandare către Suţu. | se făcuse lehamite de câtă murdărie 
aflase la Curtea fanariotă. Se bucură, însă, când i se întinse 
autorizaţia pentru clavire, mai ales că oamenii lui Zoican le 
încărcară fără nicio plată pe corabia „Maria Teresa”, odată cu 
niște marfă de-a lor. 

Când vasul se desprinse de chei, Zoican întrebă îngrijorat pe 
Codobatură: 

— Unde-s cutiile cu „Seceri”? 


— Cutiile le-am lăsat hangiului că-s bune pentru aţâţat focul. 
„Secerile” se află pe corabie. Au trecut pe sub nasul vameșilor 
fără să bănuiască. 

Aplecându-se, îi șopti la ureche: 

— Am vărât pistoalele în clavirele lui Frant. 

— Nu trebuia, loniţă. Dacă dau vameșii de ele, un om 
nevinovat o să aibe de suferit. 

— Păi de ce credeai domnia-ta că i-am păzit marfa neamţului 
ăsta și i-am urcat-o pe corabie? Pentru ochii lui de gâscan? 

Zilele petrecute împreună închegă prietenia ce se înfiripase 
între Recordon și Zoican. Află de la el, cu câtă cruzime punea la 
cale Caragea jefuirea ţării. 

— Ca secretar domnesc mi-am dat seama că pentru fanarioți 
nu sunteți decât o armată de robi, bună de stors în folosul lor și- 
al turcilor. 

— Așa-i, domnule Frans. Ar fi în stare să mulgă și ţapii. Dar, ei 
vin, fură și se duc. Noi rămânem aici, trudim și creștem din 
dureri, până ce va suna ceasul răfuielilor. 

— Va suna, nu mă îndoiesc, dar cu câte jertfe. Fanarioţii ţin 
acum să refacă puterea Bizanțului, iar voi să le rămâneţi mai 
departe robi. Până și Caragea nădăjduiește să pună pe creștet, 
în locul scârbosului calpac turcesc, coroana Paleologilor. De asta 
sprijină Eteria. 

— Știm, domnule Frans, dar cine vorbește prea mult n-are 
timp să mai facă și treabă, iar când toţi calcă a domni pe 
spinarea noastră și vând palavre cu caimac, află turcul, care, 
deși ţine ochii închiși, nu doarme. 

— După câte văd, cunoști bine oamenii și tainele politice. Mi- 
ai mărturisit că ești prieten cu Vladimirescu. L-am privit cu 
încântare când înfrunta Divanul. Caragea s-a temut să-l aresteze 
și, nădăjduind să-l cumpere, i-a dat o slujbă şi-un rang mărunt. 

— Vladimirescu nu-i de vânzare. La noi, poporul mai crede în 
ursitoare, socotind că acest om este ursit pentru binele 
neamului său. E adevărat că nu face parte dintre cei ce se 
îngână cu mila, dar e drept și știe ce vrea. Nu umblă după rață 
pe cracă și curcă pe baltă ca mai marii Fanarului, visând la 
tronuri aurite, și nici nu pleacă la cules roadă până nu-i coaptă. 

— Fanarioţii sunt încredinţaţi de sprijinul ţarului. 

— Se îmbată cu apă rece. 


— Și cu fum de tămâie pravoslavnică. Nu-și dau seama că 
eliberarea creștinilor de sub puterea sultanului înseamnă 
schimbarea stăpânului. Abia așteaptă ţarul să-i înghită, evlavios, 
ca pe-o anafură. Te rog, domnule Zoican, să mă socotești un 
prieten adevărat. Al domniei tale și al poporului român. 

— Lasă-mă să-ţi spun pe nume, Frans, nu fiindcă ești mai 
tânăr ca mine, ci fiindcă vorbele domniei tale mi-au pătruns în 
suflet. Cu inimă grea, vreau să-ţi fac însă o mărturisire pentru o 
faptă necinstită săvârșită de oamenii mei. N-am avut tăria să ți- 
o destăinui până în această clipă. Află că toate clavirurile au fost 
împănate cu pistoale. Altfel, n-ar fi putut trece pe sub ochii 
vameșilor. Acum că știi adevărul, ca și primejdia în care te afli, 
fără voie, sunt gata să le arunc în Dunăre. 

Drept răspuns, tânărul elveţian îi întinse mâna și nu mai 
vorbiră nimic despre taina lor. Numai Codobatură înlemni, când 
află de la Zoican că „neamţul” cunoaște adevărul și tace. li 
venea să-l ia în braţe, minunându-se cum un străin își poate 
pune pielea în saramură pentru durerea altora. 


CAPITOLUL IV 5 
NISTE „BOIERI” ENGLEZI FAC CUNOSTINTA CU VALAHII 


Aproape de Baziaș, pe corabia „Maria Teresa” se făceau 
pregătirile pentru debarcare. De aici înainte Dunărea începea să 
se neliniștească în faţa stâncilor ce răsar viclean din adâncuri. 
Munţii îi aţin calea, ca s-o strivească între uriașii pereți de piatră, 
silind-o să se târască învolburată la picioarele lor, umilindu-i 
atotputernicia și ațâţându-i mânia. La Cazane, furia ei ia chipul 
nebuniei. Titanul fierbe, lovește și urlă, năpustindu-se cu 
disperare, ca să iasă biruitor și să-și ducă geamătul peste 
cimitirul corăbiilor care au cutezat să-l înfrunte. Cunoscându-i 
nebunia dezlănțuită în aceste locuri, corăbierii o evită. La Baziaș 
mărfurile sunt descărcate, străbătând drumul până la Orșova în 
trăsuri și căruţe ori pe samarele catărilor, în caravane păzite de 
ostași chesaro-crăiești. 


* 


Patru turci îmbarcați pe „Maria Teresa” la Viena, unul purtând 
uniformă de ofiţer, păzeau o lădiță de fier, ferecată, dormind cu 
rândul lângă ea. 

— Ai văzut, Codobatură? îi spuse Zoican. Păzesc avutul 
stăpânului ca niște câini, nu ca oamenii. 

— E precum spui, însă eu nu prea mă dau în vânt după 
credința unor obraze de lotri. Atât cât știu turcește, am înțeles 
din vorba lor că duc aurul unui pașă și ostrovenii din Ada-Kaleh 
au să prade ori corabia ori convoiul. S-ar putea să mă înșel, însă, 
domnia-ta, bine ai face să stai de vorbă cu căpitanul. Tocmai 
veneam să-ţi spun tărășenia. 

Aflând, comandantul vasului rămase un pic pe gânduri, apoi 
spuse: 

— Transportă două sute de mii de florini. Pașa din Rusciuc i-a 
împrumutat de la Banca Rotschild, pentru el ori pentru sultanul 
Mahmud al II-lea. Se mai întâmplă ca oamenii pașei din Ada- 
Kaleh să vămuiască tâlhărește corăbiile. Dacă au aflat de aurul 
dușmanului său din Rusciuc, nu m-ar prinde mirarea să încerce 
jaful. E între ei o veche mâncătorie, o răfuială turcească, 
primejdioasă pentru noi. 

Printre căruţașii ce duceau mărfuri între Orșova și Baziaș, 
Zoican descoperi câţiva foști panduri. Bucuroși de revedere, 


încărcară clavirurile, primind pistoale și muniţie, strecurate cu 
mare băgare de seamă de Zoican. 

A doua zi, o caravană pestriță, numărând zeci de care, o 
caleașcă, asini și catâri cu samare porni spre Orșova. Ducea 
cele mai amestecate mărfuri: „catifea sadeă de Francia, pălării 
de Triest englezești și franţuzești, hârtie de Ghenova, panglici, 
carafe, și atlaz venetic, felurimi de hierăraie de Nemţia, cutii 
seci de lemn lustruit, cupe și hurmuzuri de Șviţera, ceasuri de 
aur sadeă și de tumbac, postav englezesc pentru haine 
nemțești, spirturi de Ungaria și romuri de Englitera, giuvaerică și 
mărgăritar calp de Boemia, cuie și hierăstraie de Olanda, pânze 
de Europa, mărgean și merinos de America, basmale sacheriii, 
râșniţe de cafea vieneze”. 

Îi prinse ploaia cu spic de zăpadă pe drumul ce urca și cobora 
printre muscelele de sub munţii Almăjului. 

Pornit ca iscoadă, Codobatură se întorsese cu știrea că vreo 
cincizeci de tâlhari pândesc în pădurea contelui Windischgraetz. 

De la Viena se mai îmbarcase pe „Maria Teresa” lordul 
William Thomson și lady Dorothy, însoţiţi de trei valeţi și o 
cameristă. Mergeau să vâneze urși în Carpaţi și Balcani. 

— Franz, spuse Zoican, nu strică să afle și englezul acesta ce 
ne așteaptă. 

— Doresc să vă comunic ceva foarte important, sir, i se 
adresă Recordon, salutându-i ceremonios. Cum englezul ridică 
din umeri, răspunse lady Dorothy: 

— Vă ascult, domnule. Soţul meu nu cunoaște franceza. Ce 
plăcere să afli că prin aceste văgăuni și printre acești valahi 
ciudați se vorbește limba lui Voltaire. 

— Doamnă, multe veți mai afla și multe vă vor uimi dacă mai 
zăboviţi o vreme în Valahia. Acum vă rog să spuneţi soțului 
dumneavoastră că ne așteptăm la atacul unei cete de tâlhari. 
Trebuie să ne apărăm... 

— O, yes! li așteptăm!... răspunse lordul cu vorba strivită din 
cauza pipei, nelipsită din colţul gurii, dar și c-un licăr de 
mulţumire în ochii cenușii, de parcă s-ar fi așteptat să-i iasă în 
cale câțiva mistreți speriaţi. 

Englezul cobori din trăsură. După câteva clipe, căruţașii aveau 
să fie martorii unei nemaipomenite întâmplări. Îl urmase 
nevasta, frumoasă ca o crăiasă, dar nerușinată ca o podăreasă. 
Umbla în nădragi, ca bărbații. 


— Mare blasfemie! glăsui un catârgiu. Numai papistașii sunt 
în stare de asemenea păcat. 

— Ptiuu!..., măi Vasile, glumi un căruţaș. De i-o trece prin cap 
și Marghioalei mele, să se vâre în nădragi de piele, m-am dus pe 
copcă. Trebuie să belesc pe Duman și pe Joian, că un bou singur 
nu-i ajunge. 

Răsună un râs strașnic ca în miez de petrecere. 

— De ce râd oamenii aceștia cu atâta poftă când se apropie 
pericolul? întrebă înciudată englezoaica. 

— Au o fire veselă și sunt obișnuiți cu primejdiile. 

Când sergentul din fruntea ostașilor chesaro-crăiești auzi de 
atacul ce se pregătește, îl cuprinse spaima. 

— Ce putem face noi, șapte ostași, împotriva a cincizeci? 
Cerem ajutoare de la Baziaș. 

— Până să vină ajutoarele, ne răpun tâlharii. Trebuie să ne 
apărăm. Să încercăm a-i scoate din pădurea contelui 
Windischgraetz, ca să dăm lupta unde-i mai bine pentru noi, 
spuse Zoican. 

— La Poiana Surului, răspunse unul dintre căruțașii de prin 
partea locului. E un tăpșan gol. Spre Valea Seacă se vede ca în 
palmă. Numai în spate rămâne o umbră de pădure. Sunt niște 
stânci care strâng drumul. li putem vâna mai ușor pe tâlhari de 
după ele. 

— Ce zici, Codobatură? Te-ncumeţi să faci tâlharilor vreo 
mascară ca să-i scoatem din bârlog? 

— Chiar așa, cucoane Zoicane. 

Lăsă armele și banii, luă un burdușel de brânză din căruţă, 
îmbrăcă niște nădragi sparţi în fund și, spre hazul căruțașilor, 
sări în șa urmat de Toader Smeură, pe care-l lăsă ascuns în 
lăstărișul pădurii contelui Windischgraetz. 

Carele fură așezate roată în poiană și curând flăcările unui foc 
de vreascuri începură să se zbată năuc, ca o pasăre când iese 
de sub cuțit. 

Cu multă poftă mâncară englezii niște sitari prinși cu zbilțul la 
izvor de catârgii, și fripţi în spuză, sub niște capace de aramă. 
Nu le displăcu nici o oarecare pastă dintr-o fiertură de mălai 
amestecată cu băţul, având la mijloc un cocoloș de brânză 
frământată. La sfârșit, gustară fagure de miere, scos din 
scorbura unui copac. 


Drept răsplată, sir Thomson oferi celor ce îl ospătaseră cu 
bunătăţi atât de neobișnuite, câte un păhărel de băutură 
englezească. Oamenii aflară că-i zice „ischi” sau cam așa ceva. 
Cum s-ar chema n-au prea înțeles. Gustul îl vor ţine minte însă 
cât vor trăi. Băuseră ei multe rachiuri în viața lor: frunte de 
tuică, palincă ungurească, vudcă muscălească și mastică 
grecească, dar, ca să verse băutura din gură, nicicând nu 
săvârșiseră asemenea păcat. Erau convinși că englezii puseseră 
la dospit în rachiul lor toate ploșnițele din regat, fiind nevoiţi 
bieții oameni să-și clătească apoi gâtlejul cu ţuică din ploscă. 

Noaptea se scurse în rafalele turbate ale vântului, silind pe 
englezi să strângă cu strășnicie între dinţi pipele de care nu se 
despărțeau. Cum pe la noi numai ţiganii duhăneau din lulea, 
tare se mai mirară căruţașii că boierii englezi au asemenea 
obiceiuri ţigănești. 

C-o frunză în buză, Codobatură făcea să răsune pădurea ca un 
om iubitor de ghiers haiducesc și neștiutor de primejdii până ce 
se pomeni că tabără asupra lui o ceată de spahii, ca o haită de 
lupi. Scăpă traista de pe umăr, auzindu-și burduful de brânză 
plesnind. Buzele și mâinile începură să-i tremure ca la „boala 
copiilor”. Văzuse de mic niște caraghioși pe la nedeile și 
nedeiţele de pe Motru și Jii, învățând oarecare meșteșug de a se 
scălâmbăia și a se hlizi prostește, de a gângăvi și a se scutura 
ca de fiorii morţii, făcându-i pe tovarășii de joacă să se 
prăpădească de râs. 

— De unde vii? îl iscodi Buluc-bașa. 

Abia înţelese din gângăveala și tremuriciul lui că vine de la 
stână și merge la târg să vândă burduful de brânză. 

ÎI căutară turcii până și-n opinci. Nu aflară decât amnar, 
cremene, iască și-un pac de tutun. 

— Dar o caravană, venind încoace n-ai văzut? 

— Văzui zeci de care și catări, ca la două-trei ceasuri de aici, 
într-o pădure. Se tem de nu știu ce primejdie. Așteaptă ajutor de 
la Baziaș. 

— Și altceva n-ai mai văzut? 

— Ba văzui o caleașcă cu boieri evropenești, negustori de 
toate neamurile și niște ostași turci, c-o lădiţă de hier. 

Turcul își făcu socoteala că ajutorul de la Baziaș ar putea sosi 
în câteva ceasuri, deci nu era timp de pierdut. 


— Du-te, îi porunci Buluc-bașa, aruncându-i un piastru, pe 
care prostănacul îl prinse din zbor. 

Drumul își urma firul șerpuit, urcând și coborând când în 
umbra unei păduri, când peste muscele sterpe. 

„Hai, Smeură, că peștele a mușcat din nadă! O să-i vezi 
curând la lumină”, spuse Codobatură. 

De parcă l-ar fi auzit, ostrovenii ieșiră din pădure. 

Când urcușul se frânse într-un găvan de sub Poiana Surului, 
focuri de armă îi întâmpinară din dosul unor stânci, împrăștiate 
parcă de apele potopului. Buluc-bașa nu se aștepta la asemenea 
împotrivire și, în vreme ce-și rumega nemulțumirea, un glonț îl 
culcă pe pământul reavăn. Cu urlete de fiară tâlharii începuseră 
să urce în fugă spre poiana de unde moartea venea fără milă. 

Rândurile lor se răreau însă. Cei rămași, luptători de meserie, 
se apropiau de creștet într-un iureș turbat. Valeţii abia pridideau 
cu încărcatul puștilor lui sir Thomson și ale nevestei lui. Englezul 
lovea fără greș. Avea printre puști și pe cea cu care luptase la 
Waterloo, sub comanda ducelui de Wellington. Socotea că le 
face tâlharilor o mare cinste, trimiţțându-i pe lumea cealaltă cu 
ajutorul ei. 

Așezată pe scaunul pliant de vânătoare în marginea unei 
stânci, Dorothy își fixă privirile asupra unui uriaș. Treceau 
gloanţelor pe lângă el fără să-l atingă de parcă ar fi fost 
fermecat. Simţi la un moment dat cum o arsură îi șterse ușor 
mâneca jachetei, trecând c-o umbră de căldură peste braţ. O! ce 
furori va face în salonul ei londonez această jachetă, martoră a 
primejdiei înfruntate în mijlocul unei lumi ciudate, necunoscută 
de niciunul din musafirii săi. Apropierea dușmanului îi dădea un 
sentiment ciudat, un amestec de fascinaţie și groază, mai ales 
că uriașul pe care îl remarcase venea nevătămat. Dar, la un salt, 
glonţul ei îl dobori. A fost ca un semn al disperării pentru tâlhari. 
S-au dezlănţțuit. Atunci, în faţa stâncii după care se adăpostise 
Codobatură, răsunară două explozii neobișnuite, una după alta, 
făcând să ăuie văile și stârnind panică în rândurile celor ce 
atacau. Fum negru, împletit cu ţipete de spaimă se ridica peste 
capetele lor. Năuciţi, ostrovenii aruncară armele. Și-n vreme ce 
cătanele din paza convoiului luau în primire prizonierii, oamenii 
lui Zoican adunau de pe câmpul de luptă puști, pistoale și 
iatagane. 


— Dar ce-mi văd ochii? strigă uluit negustorul, descoperind 
printre turci un chip cunoscut. Tu ești Modrâgă? 

— Eu, kir Zoicane! M-au luat tâlharii cu sila. 

— Și la Cerneţi și la Halânga și la llovăţ tot cu sila te-au luat? 

Modrâgă puse ochii în pământ, când din spate răsună un 
strigăt aproape neomenesc. 

— Daţi-mi-l! Am dreptul să mă răzbun pe ticălos. Mi-a răpit 
fata și mi-a ucis nevasta. 

Toader Smeură își înfundă căciula pe cap, așezându-se 
ameninţător cu pistolul în mână între Zoican și Modrâgă. 

— Ti-l dăm, dar, mai întâi să-și mărturisească păcatele. 

— Toadere, cruță-mi viaţa și îţi aduc înapoi fata. 

— Nu te cred, tâlharule. Unde-i? 

— Roabă la Murad, cafegiul din Vidin. 

— O s-o răscumpăr, dar tu, păcatele nu ţi le poţi răscumpăra 
decât în funie. Este drept, fraţilor, să plătească moartea și 
tâlhăriile pricinuite atâtor rumâni, înhăitându-se cu păgânii? 

— Este! strigară într-un singur glas căruţașii. 

II spânzurară de craca unui stejar, după ce fusese lăsat să 
îngenunche și să-și facă de trei ori cruce, sub ochii englezilor, 
nedumeriţi, că în această ciudată Valahie, până și drept- 
credincioșii lui Mahomed se închină ca adepţii lui Hristos. Dar 
mai nedumerit era sir Thomson asupra acelei arme necunoscute 
a lui Codobatură, care pusese capăt atacului tâlhăresc. Nu 
văzuse niciun tun care să arunce ghiulele. „Arsenalul majestăţii 
sale ar face o extraordinară achiziţie fabricând-o. O! De-ar fi 
avut-o cu câţiva ani mai înainte, ar fi cruțat Anglia și continentul 
de teroarea lui Napoleon, iar acel modest general Arthur 
Wellesley, duce de Wellington, nu s-ar împăuna acuma cu 
aureola de învingător al corsicanului la Waterloo”. Dacă i s-ar fi 
spus că Anglia a cucerit un imperiu pe altă planetă, lordul n-ar fi 
fost atât de uluit ca în clipa când Codobatură îi arătă o râșniță 
de cafea încărcată cu praf de pușcă. 

— Inţeleg, dar cum a făcut explozie? 

Fără alt răspuns, loniţă legă un fir de iască înăuntrul râșniţei 
dându-i foc. Cu tot sângele lui rece, sir Thomsan își apucă 
nevasta de mână și o rupse la fugă, ascunzându-se după o 
stâncă. Valahul stinse însă flacăra între degete, înveselit de 
spaima acestui boier străin. 

— E foarte primejdios, spuse lordul ieșind din adăpost. 


— Nu, dacă arunci râșnița la timp. 

— Hotărât lucru, draga mea Dorothy, deși mi-ai spus că 
oamenii aceștia sunt latini, au mult sânge rece, nu ca valetul 
nostru Arnold. Tot timpul luptei și-a păzit pielea, ascuns după 
stânca de unde îmi împingea arma încărcată, de parcă aș fi fost 
ciumat. 

— Vă rog, sir, daţi-mi dezlegare să plec, vorbi, înclinându-se 
băţos valetul, care auzise discuţia. 

— All right, ţi-aș da și doi pumni, dar n-o fac din consideraţie 
pentru primul ministru care te-a recomandat. 

— E tare nesuferit, dragul meu, iar pata aceea ca o semilună 
pe obrazul lui, mă dezgustă. 


* 

Dincolo de Orşova, Codobatură trecu toate armele prin 
coclaurii de pe Valea Cernei cu ajutorul ciobanilor. Peste trei zile 
ele se odihneau într-o peșteră a Topolniţei. 


CAPITOLUL V 
BLESTEME 


În ianuarie 1819, Alexandru Suțu intra cu strălucit alai în 
București, de care îl lega amintirea unei îndepărtate și scurte 
domnii. Fiindcă își trăgea evghenia din negustoria cu lapte și 
iaurt a unui bunic („Sutzo” însemnând lăptar în limba turcă) 
căuta să poleiască cu strălucire de bazileu bizantin imaginea 
celor patru bivolițe, furnizoarele din început al bunei stări. 
Intârziase la mânăstirea Văcărești o săptămână întreagă, 
așteptând întocmirea suitarlâcului. Intra în orașul de scaun, 
trufaș, pe calul dăruit de sultan, urmat de caleștile doamnei și ai 
celor nouă copii ai săi, plus alţi nouă ai răposatului văr Costache 
Suţu, în casa căruia locuise la Arnăut-Kioi, după ce-i arsese 
palatul din Terapia. Alte 80 de rude sărace, aduse pentru 
căpătuială veneau pe cai pricăjiţi, istoviţi de drum, și țesălaţi în 
popasul mânăstiresc; iar, în urma lor, opt sute de obraze 
amestecate, de la foști ieniceri ajunși cămătari, la slugi, clefți și 
negustori ori gloată din drojdia dezmoșteniţilor, lustruită la 
Văcărești aidoma cailor. Mare strălucire dădeau alaiului șirurile 
de boieri călări, în caftane îmblănite, săltând în șei cu valtrapuri 
de catifea, cu căpestre poleite, cu scări și zăbale de argint; 
isnafurile cu steagurile lor; clerul în odăjdii aurite; arnăuţii în 
fustanele albe; trâmbițașii și meterhaneaua, cu alămuri 
sclipitoare. Il umbrea un pic tacâmul ciocililor, încheietori ai 
„Vicleimului domnesc”, cum  botezaseră bucureştenii, în 
zeflemea, mascarada înscăunării. 

Barba albă, revărsată peste caftan, scotea parcă mai mult în 
relief fața suptă și buzele vinete ale fanariotului, iar uriașa cucă 
cu pene de strut părea că-l strivește. 

— E topit de drum, zise Sorcovăț, privindu-l din pragul 
cârciumii. 

— Ba îi sună coliva în piept, îi răspunse un mușteriu roșcovan. 
De mâine o să înceapă vodă să strângă bani pentru cămătari, de 
poimâine pentru turci și de răspoimâine pentru el. Ăsta îi este 
călindarul de jaf, că veneticii lui pradă fără câlindar. 

Suțu se așeză în palatul lui Dumitrache Ghica din Podul 
Mogoșoaiei, unde șezuse și Caragea. Orândui în dregătorii și 
boierii cunoscuţi ca vrăjmași, nădăjduind să-i câștige. Dar mai 
mult decât adunarea banilor îi tulbura somnul Eteria. Nu voia să 


meargă pe drumul ei primejdios. Tinea mai mult la propria-i 
soartă, decât la himericul vis al alungării turcilor din 
Constantinopol, cu atât mai mult cu cât, Eufrosina doamna, pe 
cât era de prolifică (îi făcuse 11 copii), pe atât era de cicălitoare, 
pisându-l zilnic să-și căpătuiască beizadelele cu valahe bogate și 
să adune zestre domniţelor. Trebuia neapărat să le facă rost 
măcar de câte o moșie. Dar cum? Își aminti atunci că, de alaiul 
domnesc se lipise la Stambul și Focas, fostul econom al 
Patriarhiei, tare priceput în treburile pravilnice și mai ales în cele 
nepravilnice. Îl află conţopist la Divan. 

— Focas, dacă mă asculţi, te fac om! Am nevoie de moșii 
pentru zestrea fetelor. 

— Găsim, slăvită doamnă, și nu prea scumpe. 

— Mă faci să mă îndoiesc de istețimea ta, Focas. Crezi că de- 
aș fi avut bani, când știi cu câte datorii a venit vodă pe cap, te 
chemam să-ți cer sfatul? 

— Prea ilustră stăpână! Se află unele pricini de moșii în fața 
Divanului. lată, pentru cea a Târgoviștei, Caragea a întocmit 
zapise că ar fi domnească. N-a mai avut timp să pună mâna pe 
ea. Dacă vine pricina spre judecare, poate să ţipe moșnenimea 
până i-o plezni fierea, că tot măria-sa hotărăște. Numai să vrea. 

— Vodă vrea ce vreau eu, Focas! 

Grecul se înclină, cu dreapta pe inimă. „Vasăzică așa e, cum 
spune lumea. Suţu e sub papuc. Asta e bine de știut”, gândi el. 

— Cum putem izbuti, Focas? 

— Nu-s decât un biet condicar fără putere, prea slăvită 
doamnă, iar orânduirea pricinilor de judecată le face logofătul 
de Divan. Dacă măria-sa mi-ar da această dregătorie, mai 
dezgrop ceva pricini închise și moșiile pot intra în stăpânirea 
domniei. 

— Te fac logofat de Divan, Focas. Du-te, scrie pitacul, și adă- 

In două zile, Focas fu rânduit în dregătoria râvnită. Peste o 
lună, Divanul judecă vechea pricină a moșnenilor târgovișteni, 
hotărând că moșia lor e domnească, iar peste alte trei, domniţa 
Elena o primea ca zestre, la măritișul ei cu Manolache Băleanu. 

— Focas, îi spuse într-o zi Frusina doamna, beizadea 
Gheorghiţă oftează cumplit după Dafina lzvoranu, fata unui 
clucer. A cunoscut-o la o soareă a logofătului Samurcaș, căruia i- 
ar fi nepoată. Află ce hram poartă și, mai ales, ce avere are. 


— Mă fac luntre și punte, slăvită doamnă. 

Răspunsul i-l aduse curând. Dafina primea ca zestre moșia 
Izvoarele, ciuntită de taică-său, mare jucător de stos și faraon. 
Dar, clucerul avea o pricină de pământuri cu ţăranii din Drajna și 
cu moștenitorii lui Manuc. 

— Ar fi zestre bună pentru o beizadea: păduri, livezi și fânețe, 
unde se pot crește sumedenie de vite. Mai are și la Păcureţi o 
moșie mare, cu puțuri de păcură, dar asta e pusă zălog pentru 
datorii la un cămătar de aici, loanichie Vamvacas, o informă 
Focas. 

— Vamvacas, ai spus? Nu-i cel care vrea să ia în arendă 
vămile de margine? 

— Da, prea mărită doamnă, răspunse uimit Focas. 

— Mâine mi-l aduci la Curte, în odaia chelarului. 

Când află cămătarul că e chemat de doamna Frusina, tresări. 
De l-ar fi chemat vodă, treacă-meargă! Cu el s-ar fi înţeles mai 
ușor, dar nevastă-sa e tare avană... Cine intră pe mâna ei iese 
jumulit. O păţiseră Moscu și Sachelarie, cu tot praxisul și 
iscusința lor cămătărească. Hotări să fie mai prevăzător ca de 
obicei și, pe cât îi va fi cu putinţă, să-i intre în voie. Dușmănia ei 
ar fi mai dăunătoare decât a lui vodă. 

Vamvacas rămase uimit de modul direct și nerușinat în care 
doamna și stăpâna Țării Românești îl atacă: 

— Ce sumă îţi datorează clucerul lzvoranu de ţi-a zălogit 
Păcureţii? 

— Peste o sută de mii de piaștri! 

— Imi aduci polițele lui și primeşti în arendă vămile de 
margine. Asta nu te scutește de restul îndatoririlor față de 
domnie după obiceiul ţării pentru contraccii. Altfel, le ia Meitani. 
Ai auzit bine Vamvacas? 

— Auzit, măria-ta, răspunse opărit cămătarul, gândindu-se că 
dacă acest diavol de muiere ar fi fost nevasta lui Caragea, el n- 
ar mai avea astăzi nici după ce bea apă. 


* 


O ceată de arnăuți dădu buzna în miezul zilei, punând 
stăpânire pe conacul din Drajna. Izvoranu, ridicat acum în cin de 
vornic, amenința să ia și toate vitele aflate pe moșie. 

„Viitorul cuscru al lui Suţu a început să scoată coarnele”, își 
spuse Sorcovăţ când află știrea trimisă de Uţubarză. Abia după 


cotropirea conacului se lămuri hangiul ploieştean de ce 
proaspătul vornic trecuse spre munte cu alai arnăuțesc de parcă 
ar fi fost vodă. 

Il însoțea fiică-sa, Dafina, o fetișcană de șaptesprezece ani, de 
o cruzime rar întâlnită. Bătea slugile cu biciul, iar când ieșea 
călare prin sat, oamenii se fereau din cale-i ca din fața unei 
apucate. Avea însă o frumusețe tulburătoare, la fel de sălbatică 
ca și firea ei. Lumea vorbea că nici n-ar fi fata lzvoranului, ci a 
unui palicar atenian, cu care maică-sa s-ar fi avut bine. 

Când lIzvoranu îi spusese Dafinei că o va mărita cu beizadea 
Gheorghiţă, i-a râs în nas: 

— Cu bâlbâitul și urdurosul de Șuţică? Nici prin gând nu-mi 
trece. 

— Fetiţa tatii, suntem aproape săraci. Vodă ne dă înapoi 
moșiile pierdute. Mai află că maria-sa e bolnav. O sa se 
prăpădească curând. S-ar putea ca Șuţică, cum l-ai botezat, să 
ajungă în scaun, iar tu să fii doamna Țării Românești. 

— Nu pot să-l sufăr. Când îl văd așa bleg îmi vine să-l bat, 
ceea ce am să și fac dacă-l iau de bărbat. 


* 


Neprimind niciun semn de viață de la Zoican, Uţubarză porni 
la Drajna. Își chemă în toiul nopţii oamenii din fosta lui ceată 
haiducească. Nu mai veniră decât șase. Restul se risipise prin 
țară ori înfundase ocna. Cu câţiva inși nu putea smulge conacul 
din ghiarele arnăuţilor. 

Plecă cu ochii în pământ ca un om învins, copleșit de rușine și 
revoltă. 

La Văleni întâlni pe Jiganie, Ispas și Toma Știr. Veneau val- 
vârtej către Drajna. 

— Te-ai dat prea ușor bătut, Ilie. 

— Nu pot ucide oamenii. De după zidurile conacului, arnăuții 
ne-ar ucide ca pe niște iepuri. Să se plângă Zoican Divanului. 

— Aștepţi judecata domnilor? Nu știi că ei te fură, ei te judecă 
și tot ei te spânzură? Ori ai uitat că de când cu turcii și fanarioţii, 
dreptatea umblă la noi cu capul spart! Zoican e plecat în 
Transilvania, iar când o veni n-are ce face. Dovada adusă de 
Toma Știr de la Babic nu se mai află la Divan. S-a dus pe apa 
Sâmbetei cu toate hârtiile noastre, cu condici cu tot, după 
venirea lui Suţu. Două săptămâni a scotocit în zadar Sorcovâăţ cu 


diecii Divanului, iar Avedic, vechilul moștenitorilor lui Manuc, a 
vândut casa și a plecat la Hâncești sau în altă parte. Nimeni nu 
ne-a putut spune. Hai înapoi la Drajna, Ilie. Altfel ne ducem la 
fund. Stai pe gânduri, de parcă te-a moleșit negustoria. 

— Nu, Vasile! M-a făcut mai chibzuit. 


* 


Noaptea, ceata lui Uțubarză se adună în pădure, scoțând 
armele din bordeiele paznicilor, în vreme ce Jiganie hotărî să 
plece la vornicul Izvoranu, în anteriu și potcap. 

— Îți pierzi vremea de pomană, Vasile. Ce apucă lupul nu mai 
lasă din gură. 

— Vreau să văd ce paznici i-au rămas la Izvoarele. Ar fi mai 
ușor poate să dăm buzna peste vornic și pe urmă să-l jucăm 
după voie, llie. 

— Incotro, sfinţia-ta, îl întrebă Jiganie pe-un călugăr ce cobora 
călare dinspre Cheia. 

— La Izvoarele. 

Află că îl trimisese starețul Gherontie la vornicul Izvoranu să 
vândă ceara și mierea din stupina moșiei lui, căreia îi purtau de 
grijă monahii. Picase de la Brașov un negustor sas, cu preț bun. 

— Măi frate întru Domnul, îi spuse Jiganie, fulgerat de un gând 
viclean, ceara și mierea boierului au fost cumpărate de Sfânta 
Episcopie a Buzăului. leri am plătit-o, și, în două-trei zile, o 
ridicăm. E păcat să mai baţi drumul până la conacul boieresc. la 
mai bine o gură de rachiu să-ţi speli gâtlejul și spune-i sfinţiei 
sale stareţului Gherontie că părintele stavrofor leronim de la 
Episcopie îi trimite multă sănătate. 

Auzindu-l, Uţubarză rămase ca prostit, în mijlocul drumului. 

— De ce-l minţiși, Vasile? 

— De ce? Am acu' altă socoteală, Ilie. 

Așezată pe un dâmb în marginea satului, curtea vornicului 
Izvoranu era legată de așezarea ţăranilor printr-o lungă alee de 
plopi. 

— Dumnezeu să te binecuvânteze, boierule! 

— Să te audă Cel de sus, Sfinţia-ta. Cine ești? Și ce dorești de 
la mine? 

— Sunt ieromonahul Calinic de la Cheia. Sfinţia-sa, iubitorul 
de Dumnezeu Gherontie, starețul nostru, îţi trimite 


binecuvântare și vorbă, prea cinstite vornice, că venind un 
negustor sas din Brașov, dă preţ bun pe ceară și miere. 

Când auzi Izvoranul că sasul plătește aproape îndoit față de 
ceilalți negustori, se bucură, poftindu-l pe călugăr să-l 
omenească cu şerbet și cafele ori poate chiar c-un păhărel- 
două, cum nădăjduia oaspetele. Dar pe când tăifăsuiau la masă, 
vornicul văzu, și, parcă nu-i veni a crede, răsărind de sub rasa 
călugărească o ţeava de pistol, dezmeticindu-se numai când 
auzi un glas poruncitor: 

— Stai liniștit, boierule, că mi-e trăgaciul cam ţâfnos. Văd pe 
masă călimară și pană. la și scrie ce-ţi spun: 

— Tâlharule! 

— Nu! Asta să n-o scrii, dar nici să n-o mai spui. E o vorbă 
dulce care ţi se potrivește; grăbește-te să așterni pe hârtie 
porunca haiducilor. 

Vornicul scrise vechilului să scoată neîntârziat slugile și 
arnăuţii din conac, fără a-i pricinui vreo vătămare, - aceasta 
fiind noua poruncă domnească. „Altcum să nu faci, nici tu, nici 
căpitanul lovanopol, că nu mai răspund de capetele voastre”. 

— Acu', boierule, dă-mi zapisul moșiei Drajna pe care l-ai furat 
de la Divan! 

— E la logofătul Samurcaș. 

— Nu minţi, că lui nu-i face trebuinţă. N-am venit să te prad 
cum faci tu cu pământurile ţăranilor. Dar, dacă nu mi-l dai de 
bună voie, îţi iau toate zapisele, bănetul și giuvaericalele, bez 
că-ţi pun o ţâră de foc pe la colțurile casei și te las să arzi ca un 
șoarice, legat de sipet. Curtea e împresurată de haiducii mei și 
nădejde de scăpare n-ai. 

Cum vornicul se tot codea, Jiganie îl chemă pe Ispas. 

„Leagă-l pe burtos cu taclitul și înfundă-i gura cu basmaua.” 

În vreme ce Toma Știr alerga în galop spre Drajna cu răvașul 
vornicului, Jiganie desfăcu sipetul boieresc cu lama cutțitului, 
înșfăcând un maldăr de zapise cu peceţi. 

Vechilul boieresc nu-l cunoștea pe Toma Știr, care purta 
cușmă de lipcan domnesc. 

— Ține răvașul vornicului, tună moldoveanul. E poruncă de la 
domnie să sloboziţi conacul, întorcându-vă la Izvoarele. 

Vechilul citi răvașul boierului. Scrisul, iscălitura și pecetea nu 
sufereau îndoială. 


— Nu te codi, vechilule! Spune-i căpitanului să-și ia arnăuţii, 
dar nu înainte de a-i pune să-și golească buzunarele și coburii 
de tot ce-au furat. Răspunzi alături de ei. 

Tonul poruncitor al lipcanului îl intimidă pe vechil. Făcu 
întocmai cum i se ceruse. 

Din podul unei case, Utubarză privi uluit la arnăuţii și slugile 
boierești ce părăseau degrabă conacul. Tot cu atâta grabă, îl 
cuprinse cu oamenii săi. Aflând de la Toma Știr cele întâmplate, 
își făcu cruce. 

— Măi, Toma. Văd, și nu-mi vine a crede. Jiganie parc-ar fi 
episcopul iadului, c-o avea și iadul popii lui. 

Râseră cu poftă, pregătindu-se pentru luptă. Conacul ajunse 
curând o fortăreață ce nu putea fi cucerită de toată arnăuţimea 
domnească, în cap cu bimbașa Sava. 

— Acu, llie, pleacă la treburile tale. Te-ar putea cunoaște vreo 
iscoadă și nu e bine. Avem nevoie de tine la Ploiești, îi ceru 
Toma Știr. 


* 


În cerdacul boieresc, Jiganie opri țiganca ce aducea tava cu 
dulcețuri și cafea. 

— Las-o aici. Boierul scrie niște epistole și nu-l tulbura. O să te 
cheme. 

În urma roabei, sfinţia-sa înghiţi jumătate din chiseaua cu 
şerbet de cicoare dulce-amărui și sorbi cele două filigene cu 
cafea, tare rău părându-i că hapsânul boier nu poruncise și o 
stacană de rachiu ori măcar una de vin. 

Ispas se dădu după poartă, fiindcă pe aleea conacului se 
arătase un călăreț în galop. Descoperi curând că-i o femeie. 
Învârtea arma cu care ucisese iepurele atârnat de ciochina șeii. 

— Mai iute, nărozilor, strigă ea celor doi robi tuciurii ieșiți în 
întâmpinare, iar când unul scăpă dârlogii calului, Dafina 
Izvoranu începu să-l lovească cu cravașa. 

— lartă-l cuconiţă că-i beteag și-l omori, se tângui o ţigancă 
cu burta la gură. 

Drept răspuns, Dafina ridică mâna asupra ei, dar gestul i-l 
curmă în aer un necunoscut, răsărit ca din pământ. 

— Cum îndrăznești, ticălosule? 

— Nu eu sunt ticălosul, fetișcană nebună, răspunse Ispas. 


La asemenea vorbă obraznică, Dafina sări ca o fiară să 
lovească, după obiceiul ei. Fu prinsă însă de niște brațe 
vânjoase. In zadar răcnea disperată, chemând slugile. De prin 
acareturi se iviră doar câteva ţigănci, rotindu-și albul ochilor 
dușmănoși. Când Ispas îi dădu drumul, besmetică, Izvoranca izbi 
cu cravașa roabele năucite, până ce una dintre ele o păli cu 
furca în creștet, iar celelalte o călcară în picioare, întâmplare de 
pe urma căreia rămase schiloadă și capie. 


* 


Vodă Suţu dădu poruncă să fie scoși cu orice chip din conac 
„tâlharii care-l cuprinseseră prin vicleșug”. Zile și nopţi s-au 
înverșunat arnăuţii împotriva lui Ispas și-a oamenilor săi, 
alegându-se doar cu morți și răniţi. Disperat, comandantul 
lefegiilor domnești ceru spatarului Diamandi două tunuri ca să 
spargă stavila de piatră a zidurilor. „Tunuri împotriva unor ţărani 
proști? se înfurie mai-marele oștirii - de ce nu-mi ceri și-o 
măciucă să te aperi de muște?” În van încercară să pună foc 
acareturilor curţii, ori să coboare, noaptea, pe crengile unor 
copaci crescuți lângă ziduri. Și, tot în van se dovediră și 
amenințările cu pârjolirea satului care se pustiise de suflete. 

— Cât dai, kir căpitane, să ţi-i scot fără să mai tragi un glonţ? 
îi spuse într-o zi un necunoscut, comandantului arnăuţilor. 

Pentru cinci sute de piaștri, Niţă Odobac dezvălui o taină a 
conacului. 

— Fostul arendaș a adus apă pe urloaie de pământ ars, dintr- 
un izvor de sub deal, că i-a secat puţul din curte. Dacă tăiați 
astora apa - aleluia! Or să crape de sete și ei și vitele. Vă duc la 
izvorul cu pricina, că urloaiele-s îngropate. 

A doua zi, asediaţii mai avură apă din adăpătoarea vitelor. 

— Fraţilor! Tâlharii stăpânirii vor să ne vină de hac, însetându- 
ne. Noi om răbda, cât om răbda, dar vitele or să se topească 
curând. Să destupăm puţul - le ceru Ispas. 

Sleiți de puteri, săpară după vâna de apă care pierise, dar n-o 
aflară. Vitele cădeau una câte una. Când le vedeau picotind, 
gata să se prăbușească, le înjunghiau, ca să-și mai amăgească 
setea cu sânge. Oamenii tânjeau lângă animale pe iarba 
pârjolită. O zi-două, băură vin din polobocul găsit în beci, dar, 
Maria, nevasta lui Ispas, sări cu gura: 


— Nu mai beţi! Să-l păstrăm pentru mămăligă. Și de cum 
mâncau din asemenea fiertură de mălai cădeau într-o sete de 
foc, cu privirile lipite de cerul care se încăpăţâna să rămână 
senin. 

— Ce facem, Ispase? Ne-au ajuns puterile la capăt. Ni s-au 
săpat șanțuri în buză și ni se umflă limba-n gură. Mult n-o mai 
ducem. 

— Mai răbdaţi puţin. Parcă s-adună nori. 

— Dacă ieșiţi din conac, vă lăsăm să plecaţi în voie - le strigă 
un arnăut, apărut sub ziduri, c-un ștergar în vârful iataganului. 

— Nu vă dăm crezare. 

Sloboziră vitele-n drum, că mureau pe capete, dar să lase 
conacul cu hambarele pline, nu se îndurau. S-ascundea în ele 
munca de peste ana întregii obști. Ar fi osândit-o la foame. 

Ispas începu să citească dușmănie în ochii oamenilor sleiți de 
puteri, până ce, câţiva veniră asupra-i, ameninţători: 

— Noi ieșim. Nu te împotrivi, c-ar fi păcat să ţi se-n-tâmple 
ceva rău din mână de frate. 

Tăcu, lingând rouă de pe cămașa întinsă de cu seara în curte. 

— Nu răspunzi? 

— Răspund! Dacă nici la noapte nu plouă, mâine, cine vrea 
poate să iasă din conac. 

— Nu-i credeţi pe arnăuţi. Nu ţin făgăduiala și omoară la voi, 
bre - spuse lvanciu. 

— Mai bine de glonţ decât de sete - se auzi un glas stins. 

Dimineaţa, câţiva însetaţi strigară de pe creasta zidului pe 
comandantul arnăuţilor. 

— Vrem să ieşim, căpitane. 

— Slobozi sunteți, dacă lăsaţi armele. 

Incheind șirul celor ce părăseau conacul, Codin trase poarta în 
urma lui. Socotind că nimeni n-a mai ramas dincolo, arnăuţii 
tăbărâră cu iataganele asupra ţăranilor ajunși în mijlocul 
drumului: 

— Na-vă, nenorociţilor! Destul v-aţi bătut joc de noi, răsună 
mânioasă vocea căpitanului. 

De după ziduri trozniră câteva arme. 

Injurând în limba lui, lvanciu apăsă pe trăgaci. Căpetenia 
arnăuţilor se răsuci o clipă în loc, apoi se prăbuși în ţărâna uliţei. 
Și, odată cu sfârșitul lui, încetă și lupta. Rămași de capul lor, 
soldații se risipiră prin curți. 


— Așa vă ţinurăţi vorba, iudelor? - striga Ispas. Măcar, acu 
când v-a murit căpitanul, lăsaţi oamenii să ridice răniții și să 
plece. Ridicaţi-i și voi. Vă învoiţi? 

— Ne învoim. 


* 


Peste Ciucaş și Muntele Roșu se ivise o scamă subțire de nor, 
dar vântul o risipi ca pe-un puf de păpădie. 

— Ne spulberă și ultima nădăjde, Mario. Rău ai făcut că n-ai 
rămas acasă - îi spuse Ispas, nevesti-si. 

Maria nu răspunse, îngrijorându-l. Privea în neștire jghiabul 
adăpătorii. Vrea parcă să spună ceva și nu putea. 

me. A... a... apă!” se auzi din spate un glas aproape stins. 
„Apă” - izbuti să rostească și femeia. 

„Sărmana” - o căina Ispas. „A-nceput să aiureze, ca și ăla din 
spate. Poate că așa își arată moartea semnele”. 

Strigătul se repetă însă, sunând parcă, tot mai mult, a 
biruință. 

Câţiva se săltaseră pe buza jghiabului adăpătorii, scobit într- 
un uriaș trunchi de plop. Din gura urloiului, începuse să 
bolborosească o zeamă tulbure ca braga, limpezindu-se clipă de 
clipă. 

Unul dintre drăjnenii ieșiţi din conac descoperise locul unde 
arnăuţii zăgăzuiseră apa și meremetisese tot dichisul olanelor. 


* 


Aflându-se că Suțu e bolnav rău, peste câteva zile spătarul 
Diamandi și-a retras arnăuții din jurul conacului. 


* 


Vestea celor petrecute la Drajna și Izvoare căzu ca un trăsnet 
la Curtea domnească din București, unde căpitanul lovanopol se 
întorsese numai cu zece arnăutți. 

— Să te ia dracu, Panaghio, îi strigă Eufrosina Doamna doicii 
copiilor ei. Mi-au plouat pe cap nenorocirile pe care mi le-ai 
cobit. Piază rea ce ești la ușa omului! 

— Bate-mă, omoară-mă, măria-ta, dar așa mi-a căzut și-n bobi 
și-n cafea. 

— Spune, Panaghio, vorbi îmblânzită doamna Eufrosina, ce 
vești aduci din târg? 


— Află, măria-ta, că nu-i a bine. Fierbe prostimea. Asta nu e 
din bobi! S-au ridicat nebunii de târgovișteni, cu muierile și 
copiii. Au conăcit azi noapte pe maidanul din capătul Podului 
Mogoșoaiei, lângă chioșcul lui Mavrogheni și vor să vină la 
Curte. Abia îi ţin în loc arnăuţii. Unii au răzbit până la biserica 
Sfântului Niculae ăl Sărac. Au pus la topit un cazan cu smoală în 
curtea bisericii, pe mormântul unui strigoi, că fierbe, măria-ta, 
fără vreascuri, doar cu duh de pucioasă. Stau în jurul focului, ca 
niște iazme, blestemând de ţi se face părul măciucă și nu-mi 
vine a spune. 

— Spune, Panaghio! 

— Maică... maică... Păcatul să fie al măriei-tale, de ţi-or auzi 
urechile ce nu trebuie să audă. 

— Spune-mi odată, Panaghio! porunci, bătând din picior. 

— Aprind târgoviștenii lumânările la coadă și le înăbușă 
flacăra în smoală, blestemând: Cum vă topiţi voi lumina 
Domnului în smoala iadului, așa să se topească tot neamul 
Suţeștilor în întunericul cel veșnic. Prunci să nu mai zămislească 
decât orbi, ciungi și ologi, plini de toate bubele lui lov și cu 
mintea rătăcită. Focul să le pârjolească casele și-n pălălaia lui să 
se scalde, hultanii să le ciugulească ochii în spânzurătorile 
păgânilor și anul să nu-i mai apuce în bucuriile vieţii de nu ne 
dau înapoi pământurile furate. 

La fiecare lumânare stinsă, strigă într-un glas: pentru vodă, 
pentru muierea lui, pentru beizadea Nicolache, pentru... 

— Taci scorpie! Ți-au mers la inimă blestemele de le rostești 
cu-atâta foc! De-asta te-am omenit în casa noastră? 

Cuprinsă de furie, ocărând cu vorbe scârbavnice ca 
podăresele, s-a repezit la doică, a prins-o de păr, și-a izbit-o cu 
pumnii, până ce femeia s-a prăbușit pe covorul de Smirna. Abia 
atunci, Frusina Doamna începu să se dezmeticească. Işi acoperi 
ochii cu palmele, trântindu-se în hohote de plâns pe divan. 
Sfâșie macatul, căzând apoi în genunchi lângă doică. li șterse 
sângele, ce se prelingea pe obrajii învineţiţi, c-o fâșie din rochia- 
i de atlaz, bâiguind aproape în neștire: 

— lartă-mă, Panaghio... lartă-mă... Nu mai știu pe ce lume 
trăiesc. Mi-e teamă, nu știu de ce și de cine, de Dumnezeu, de 
oameni ori de Satana, de ziua de mâine, de soarta mea și a 
copiilor mei. 


A plâns Frusina-Doamna cutremurată de o neliniște tulbure pe 
care o respira parcă odată cu aerul, ca pe-un abur otrăvit, dând 
apoi buzna peste vodă: 

— Alecake! nu mai pot! Plouă cu blesteme pe capul nostru și 
mă  chinuiesc noaptea  vedeniile. lIsprăvește odată cu 
târgoviștenii ăștia. Amăgește-i, alungă-i, astupă-le gura cu 
pământ. 

— Taci, femeie! Nu tu ai găsit moșie și ginere pentru Elena? 
Curând o să plodească. Cu ce o să crească pruncul Băleanului? 
Cu pomana sultanului? Dacă dau înapoi o palmă de pământ 
târgoviștenilor, sunt silit să dau și altora. Nu tot tu m-ai 
îndemnat să iau drăjnenilor moșia? Cu ce ne-am ales? Vornicul 
cu fata nenorocită, eu cu arnăuţii spârcuiți. Curând vine rândul 
la măritiș strulubaticei Ralu. Beizadelele înghit, și cer ca turcii. 
De unde bani? N-o să stau pe scaun un veac. Din ce o să trăim? 
Din mila lui Dumnezeu? Vezi-ţi de treburile tale și lasă-mi mie 
grija ţării. 

— ie? Te duce de nas toată liota neamurilor! Nu-i simţi cum 
se ghiftuiesc nepăsători, în vreme ce tu te omori pentru haraci și 
plocoane? Nu eu chivernisesc agoniseala pentru ziua de mâine? 
Dacă-mi ieși din voie, îmi iau copiii și plec cu ce-am putut 
aduna. Crezi că fără mine ajungeai să plătești cămătarii și să puli 
un ban de-o parte? 

— Bine, Doamnă. O să-i chem pe târgovișteni. 

l-a primit a doua zi la Curte, fără a se clinti de lângă 
parmaclâcul cerdacului și, luându-le plângerea din vârful prăjinii, 
le-a vorbit mieros: 

— Duceţi-vă acasă, oameni buni. O să citesc jalba voastră și o 
să vă fac dreptate! 

Împinși de arnăuţi, târgoviștenii părăsiră ograda domnească, 
pe jumătate convinși că vodă-i înșală. 


* 


Scrisoarea primită de la von Gentz avu darul să-l neliniștească 
pe Suţu. Îl prevenea că Metternich va informa pe Marele vizir de 
frământarea grecilor din Muntenia și Moldova. „De ce să n-o iau 
eu înaintea cancelariei vieneze, înștiințând pe reiss-efendi de 
acest pericol? Îmi dovedesc credinţa faţă de împărăție”, îşi zise 
Suţu, ceea ce făcu numaidecât, cerând să i se trimeată arme 
pentru sporirea gărzilor arnăuțești și asigurând înaltul Devlet că 


atâta timp cât va sta în scaunul de la București, va stârpi orice 
încercare de zurbă. 

De altfel, zilnic, Hristodor, șeful serviciului său de informaţii, îi 
raporta cea mai mică mișcare a eteriștilor, împlinindu-i listele cu 
numele complotiștilor, printre care se aflau mulți dintre oamenii 
săi de încredere, ca lordache Olimpiotul, comandantul gărzii 
domnești. 

— lordache, îi spune vodă într-o dimineaţă, pe când acesta îi 
făcea obișnuita temenea, vino după mine. 

Așezat pe divan, bătu din palme, poruncind lui cafegi-bașa să 
aducă cafele pentru el și căpitan, ceea ce era un fapt cu totul 
deosebit. 

— Asculta-mă, lordache, sunt mulţumit de slujba și credința 
ta. Cheltuielile ţării nu mi-au îngăduit să te răsplătesc până 
acum așa cum aș fi vrut. Azi o pot face. Ai să primești aceeași 
simbrie ca și bimbașa-Sava. Știu că stai înghesuit. De mâine te 
muţi în casa secvestrarisită de la rebelistul Fundulea. Ți-o 
dăruiesc. 

— Măria-ta, sunt nevrednic de atâta cinstire. 

— Nu, lordache, dacă nu te aflam credincios n-aş fi făcut-o. Și 
oamenii tăi vor primi simbria sporită. 

Arnăutul puse un genunchi în podea, sărutând poala 
caftanului domnesc. „Cum o să-l ucid? se întrebă în sine. S-o 
facă Samurcaș, care dă porunci, dar bani ioc”. 

De când Leventis, dragomanul consulatului rusesc, adusese 
din Odesa un steag cu fenix, pasăre care închipuia renașterea 
Eladei, grecii din București fură cuprinși parcă de febră. Se 
adunau noaptea prin viile din Dealul Filaretului, ascultau 
cuvântul aprins al tineretului ieșit de pe băncile Academiei de la 
Măgureanu și coborau cântând în gura mare pe ulițele orașului 
Marsilieza lui Rigas: „Fili mu simpatriote!”. 

O nouă știre de la von Gentz îi curmă definitiv lui Suţu orice 
umbră de șovăială. Se ferise să ia vreo măsură împotriva 
eteriștilor, știindu-i sub protecţia lui Leventis, iar pe Leventis, 
nepot al lui Capodistria, puternicul ministru de externe al Rusiei. 
Aflase acum de la corespondentul său vienez că țarul se 
înțelesese cu aliaţii lui să împiedice orice încercare de răscoală a 
grecilor. Trimise degrabă știrea marelui vizir, primind drept 
mulțumire, de la sultan, un inel de aur cu semilună din safir, 


împreună cu dezlegarea sa de a se arunca cu toată puterea 
asupra celor ce tulburau liniștea Valahiei și a împărăției turcești. 

Când consulul Pini primi invitaţia lui Suțu să poftească la 
Curte, fu intrigat. Deși scrisă în termeni politicoși, după toate 
uzanţele diplomatice, tonul scrisorii era ferm, neobișnuit acestor 
lachei ai turcilor din scaunele românești, temători de puterea 
consulilor străini. 

— Regret, domnule Pini, că a trebuit să vă deranjez, dar cauze 
urgente de ordin politic m-au determinat, îi spuse Suţu. Deţin 
dovezi precise că domnul Leventis, dragomanul consulatului, 
desigur, fără știrea dumneavoastră, se află în capul unui grup de 
agitatori împotriva imperiului otoman; că ia parte la ședințele lor 
conspirative și-i ajută cu bani. Vă rog, cu autoritatea pe care o 
aveţi, să-l temperaţi, spre a nu fi constrâns să cer, prin reiss- 
efendi, rechemarea sa. Cred că domnului Capodistria nu i-ar 
conveni să fie compromis în fața majestăţii sale imperiale, ţarul 
tuturor Rusiilor și nici a Sfintei Alianțe, de acţiunile imprudente 
ale nepotului său. 

— Este pentru mine o neplăcută surpriză, alteţă. Vă promit că 
îl voi mustra. Rusia nu dorește să strice bunele relaţii cu Turcia. 

Pini nu luă însă nicio măsură. Secretarul consulatului nu era 
doar nepotul lui Capodistria, ci și superiorul său în ierarhia 
eteristă. 

Dar, nu numai eteriștii îi dădeau dureri de cap lui vodă Suţu. 
În ţară bătea parcă un vânt de nebunie, împotrivirea 
târgoviștenilor ca și întâmplările de la Izvoarele și Drajna nu 
rămăseseră izolate. Implinitorii de biruri erau mereu loviți și 
prădaţi de cete înarmate și cu iscusință conduse. 

O poteră fusese prinsă și dezbrăcată, ajungând la Isprăvnicie, 
învăluită în crengi și-n foi de brustur ca paparudele în vremea 
secetei. Culmea îndrăznelii fu atinsă în mijlocul Păresimilor, 
când beșlii care duceau un adaos la haraci spre Țarigrad fură 
atacați în Vlăsia și prădaţi de ultima mahmudea. 

A doua zi, turcul rămas mofluz tuna și fulgera în iatacul lui 
vodă: 

„Am fost prădat pe pământul tău. Plătește paguba că ori duc 
la Stambul banii, ori capul tău împăiat. lenicerii așteaptă solda și 
de plec cu mâna goală, nu mai apuc să văd soarele a doua zi”. 

Atunci  preţui Suțu  chibzuitele economii ale doamnei 
Eufrosina, din care se nevoi să plătească adaosul la haraci, fără 


a se face prea simţit golul, fiindcă, în afară de vodă, nevastă-sa 
prăda ca o veritabilă fanariotă, deși baștina îi era în neamul 
corcit al Calimachilor moldoveni. 

Cum aflase obiceiul din ultima vreme al supușilor săi de a lovi 
pe trimișii Stambulului îmbrăcându-se în straie de spahii și 
beșlii, Suţu porunci șalvaragiilor și ceaprazarilor bucureșteni să 
nu mai lucreze vesminte turcești. 


CAPITOLUL VI 5 
NEGUSTORI DE IEPURI SUB VODA SUTU 


Pe pământul vechii Curți domnești a Bucureștilor, vândut la 
mezat de Hangerli vodă, se așezaseră negustori și meseriași, 
ridicându-și case, prăvălii și ateliere peste beciurile voievodale. 

Cu câtva timp în urmă, un șelar îi mărturisise lui Zoican: 

— Multe hrube ale Curţii Vechi au fost surpate de vreme, 
cutremure și oameni, învălmășindu-se într-o ruină. Unele le-au 
mai dezgropat negustorii și meșteșugarii, altele zac însă 
neștiute în mutenia pământului. Nu toate puștile ridicate de 
Caragea de la panduri au fost date pe mâna turcilor. Cele dosite 
se află într-o bină de lângă grajdurile arnăuţilor. Se poate ajunge 
la ele printr-un șanț rămas din vechime ducând spre fosta 
vistierie a apelor. Pe când eram un băietan pirpiriu, m-am 
strecurat prin el. Vorbea lumea de niște comori ascunse de 
Brâncoveanu în acele hrube. Le-au răscolit și turcii și grecii și 
românii, dar n-au aflat decât șobolani, întuneric și mucegai, cum 
am aflat și eu. Binaua de care spusei, e deasupra secatei 
vistierii a apelor. De-i scoatem câteva cărămizi putem răzbate la 
puști. 

— O să-ncercăm, șelarule, dar prin acel șanț nu poate 
pătrunde decât unul subţirel cum erai domnia-ta odinioară. 

— L-am și găsit, kir Zoicane. E un copil de suflet al lui Ilie 
Utubarză. 

— Ce faci Cosmuţă? îl întrebă Zoican, recunoscându-l, și 
bătându-l pe umăr. lacă fraţilor, un băiat și jumătate. Nu se 
teme de gândaci, darmite de șobolani! Ce zici? Poţi să te vâri ca 
o cârtiță prin cotloane surpate, să scoatem niște puști dintr-o 
bină de deasupra? 

— Dacă „tata llie” m-a adus aici, știe că nu-s un mucos, cum 
mă socotiți domniile voastre. 

Două săptămâni în șir a tot scos Cosmuţă cărămidă și piatră 
sfărâmată și-a cărat pământ, pe brânci, cu traista, pe sub 
grămezile de papură din curtea unui rogojinar, până ce a dat de 
vistieria apelor, o groapă de piatră ceva mai largă decât o gură 
de puț, plină cu mușchi și gângănii. Deasupra, se arcuia boltă 
puternică din cărămizi, cu nimic zmintite din încheieturi. 
Zadarnic încercă să clintească vreuna. 


Îi venea să plângă de ciudă pentru munca irosită, până ce 
într-o bună zi intră în prăvălia rogojinarului cu două puști. 

Câteva zile în șir a tot scos, armă cu armă, prin șanțul de sub 
rogojini. 


* 


Zestrea pandurilor începea să sporească. Coana Polina 
însemnase în catastiful său 1.843 de araci și 2.100 de altoi de 
viță, după codul domniei-sale pentru puști și pistoale, dar și 
patru tuciuri, adică patru tunuri. Dascălul Lazăr a pus unul în 
gura peșterii Topolniţei. Îndreptându-i ţeava spre munţi, a 
slobozit o încărcătură, de-au hăuit văile a biruinţă și-au azvârlit 
oltenii cu căciulile-n sus de bucurie, că păreau acestea un stol 
de păsări ce zboară în rasul pământului, prevestind vremuire. 

— Ce oameni, slugere Tudor! De-ai putea încropi o armată, 
adunând și fraţi de peste munţi și din Moldova, curând și-ar 
pierde turcul cealmaua și boierii ișlicul. 

Tudor l-a privit curios... „Cum mi-o fi citit dascălul 
gândurile?”... 


* 


Pieile de iepure ieșeau de sub monopolul turcesc al 
exportului, dar, cum țăranii n-aveau arme să vâneze, ajunseseră 
meșteri în tot felul de capcane. Într-o toamnă, când frunzișul 
Codrului Vlăsiei începea să pălească, se ivise printre băltăreţii 
de la Comana un negustor, să cumpere iepuri vii, pentru care 
plătea preț bun. 

Comăneștenii prinseră o mulţime, adăpostindu-i prin coșare și 
cotețe, în apriga ocară a muierilor, că nu mai aveau unde-și ține 
orătâniile din cauza urechiaților. 


* 


Pașa din Rusciuc primise poruncă să trimită neîntârziat arme, 
pulbere și plumbi beiului Țării Românești, fiindcă sufla acolo 
vânt de zurbalăc. Carele, păzite de arnăuţii domnești, porniră 
din Giurgiu într-o zi de septembrie, sub comanda căpitanului 
Canulis, vestit pentru cruzimea lui. Pe la prânz, în sălbătăcia 
codrului, aproape de Comana, arnăuţii fură martorii unei 
întâmplări nemaipomenite. Un puhoi de iepuri grași și frumoși le 
tăie calea, căutându-și scăpare în adâncul pădurii. A fost destul 


un chiot, ca toată ceata de arnăuţi să se risipească după 
lighioane, într-o goană veselă, gălăgioasă și îndârjită, fiecare 
ținând să se întoarcă cel puţin c-un iepure la oblâncul șeii. În 
zadar se avântă în galop căpitanul Canulis să-i adune, strigându- 
și disperat poruncile. Larma îi împiedică pe arnăuţi să-l audă, ori 
se făceau a nu-l auzi. Rămaseră însă năuci când, făcând calea 
întoarsă, găsiră paznicii priponiţi de copaci și legaţi la ochi. 
Urme proaspete de roţi se împleteau, împrăștiate prin codru. 
Parcă le încurcaseră niște căruţași beţi, deși erau croite de 
oameni treji, în acea dimineaţă, la îndemnul unui negustor de 
iepuri, cu numele de Jiganie. 

Disperaţi, arnăuţii se îndreptară către București, descoperind 
căruțele goale, răsturnate puţin mai sus, în marginea drumului, 
în vreme ce încărcătura lor se odihnea acum undeva, în 
necuprinsul pădurii de stuf, ce înăbușea mlaștina dintre Câlniște 
și Neajlov. 

Suţu porunci să fie împărțite arnăuţilor sosiți în curând armele 
ridicate de Caragea de la panduri. Când i se spuse că 
dispăruseră, îl scuturară frigurile trei zile. Işi dădea seama că 
trăiește pe un viespar și că nu numai domnia, ci și viaţa-i este 
amenințată. Mânios, porunci lui lordache și Sava să aresteze 
capii eteriștilor și să-i închidă la mânăstirea Radu Vodă, dar, 
preveniţi, aceștia fugiră din București. Au fost ridicaţi câţiva 
plăcintari și covrigari, care se juraseră zile și nopţi în șir că ei nu 
și-au părăsit dughenile și că habar n-au de bazaconia cu care îi 
pisează aga, necunoscând alte daraveri decât ale meseriei lor. 
Vodă credea că astfel i-a înspăimântat pe eteriști, domolindu-i. 


* 


Arestarea covrigarilor și plăcintarilor bucureșteni aduse lui 
Suțu nu numai iertare pentru pierderea armelor, ci și mulțumiri 
din partea sultanului, mai ales când se află la Stambul că o 
parte dintre fruntașii eteriști au fost spânzurați. În realitate, 
fuseseră puși în furcile Oborului niște ucigași de drumul mare. 
Dar, adevăratele necazuri ale lui vodă acum începeau. Nu mică 
îi fu mirarea când beizadea Gheorghiță, după ce jelise multă 
vreme nenorocirea Dafinei Izvoranu, prins în mrejele Eteriei, îi 
spuse într-o zi: 

— Tată, ce ai cu simpatrioţii? Nu simţi că Europa dogorăște la 
focul revoluției? Nu-ţi dai seama că Elada reînvie prin sacrificiul 


măreț al fiilor săi? Că, în curând, Bizanțul va străluci din nou în 
istoria lumii, iar padișahul domniei tale va primi un picior în 
fundul șalvarilor? Ca mâine oștile pravoslavnicei Rusii or să 
treacă Prutul împreună cu mavroforii lui Ipsilanti. Se vor ridica 
grecii aflați sub călcâiul turcesc să le plătească umilinţa, jaful și 
moartea, spulberând barbaria întronată pe malurile Bosforului 
de vânturile nebuniei și foametea Asiei! 

— Liniștește-te, băiete! N-ai să apuci nici tu, nici neam de 
neamul nostru, ziua când crucea o să mai lucească din nou pe 
Sfânta Sofia. Dacă mai rostești asemenea vorbe nesăbuite, faţă 
de mine ori faţă de alţii, te trimit la mânăstire, pentru pocăire. 
Viaţa mea și a voastră atârnă de voinţa padișahului și nu pentru 
visele unui beteag neputincios ca Alexandru Ipsilanti o să-mi risc 
eu capul, iar voi să rămâneți muritori de foame. 

— Tată, ai să apari întotdeauna ca un trădător ai sfintei 
noastre cauze, în faţa istoriei! 

— Istorie? Ştii tu ce e istoria, neispravitule? Marsilieza lui 
Rigas, cântată de apelpisiţi prin cârciumile Bucureștilor? Urletele 
zevzecilor care cred că turcii se vor speria de cioara de pe 
steagul adus de Leventis? Ce cauză sfântă trădez, nătângule? 
Sfânta voastră naivitate ce se mai cheamă și prostie? Bagă-cţi 
minţile în cap, fiule, dacă te mai pot numi astfel, când ești 
alături de dușmanii mei! Află că istoria e o curvă căreia îi 
alunecă ochii, ca la toate podăresele, după cei cu brațul mai 
puternic și cu punga mai plină. Dacă ţarul o va trece Prutul în 
cârcă, eu sunt primul care mă închin ei. Deocamdată doamna 
istorie e posadnica lui Metternich, se uită de sus la sultan și se 
tocmește cu englezul... 

— Ai îmbătrânit, tată! Nu mai poţi înţelege vremurile noi. 

Drept răspuns, două palme răsunară pe obrajii palizi ai 
beizadelei. 

— lordache! porunci furios Suțu. Până diseară, beizadea 
Gheorghe să fie la Snagov, ţinut singur într-o chilie zăbrelită, cu 
post și rugăciuni. Să i se dea de mâncare din terciul robilor 
mânăstirești. În fiecare sâmbătă, stareţul să se înfăţișeze la 
Curtea noastră, să ne dea de știre cum merge pocăinta 
osânditului, fiindcă l-am osândit ca pe un vrăjmaș. 

L-a dus lordache la Snagov, dar, după trei zile, Eufrosina 
doamna l-a scos în caleașca ei, ascunzându-l în casa lui Focas, 
până ce într-o noapte, sări pe fereastră, fugind cu alţi doi tineri 


spre Moldova, ca să treacă Prutul. Se visa ofițer în „Batalionul 
sacru” al „Arhiului”, cum i se spunea lui Ipsilanti. 

De cum află, Suţu căzu la pat. Când fugarul fu prins aproape 
de Focșani și adus acasă legat, ca borfașii aciuaţi prin beciurile 
„Curţii Arse” din „Dealul lui Spirea dohtorul”, porunci să fie 
închis într-o odaie din fundul curții, lângă grajdul cu caii de Misir 
ai caleștii domnești. li puse zăbrele la fereastră și arnăuţi de 
pază. 

Suţu nu se înzdrăvenea însă. Maranda-ţiganca, băieșița care-l 
scălda în fiecare seară, umpluse târgul cu vorbe proaste, 
precum că vodă ar avea trupul plin de „bubături lumești” și că 
zadarnic încearcă  dohtorul  Cristaris să-l  tămăduiască. 
Umflăturile și pecinginea se întind ca râia căprească. 

De două ori pe săptămână era dus la Divan, nu de subţiori ca 
de obicei, ci cu jilțul. Cât ţineau ședințele se căznea să asculte, 
aproape moţăind. Tresărea numai când auzea că e vorba de 
bani. Uneori dădea din cap spre aprobare ori făcea semnul 
negaţiei cu degetul, dacă nu-i plăcea ceva. Hârtiile i se înfățișau 
pentru iscălitură în iatac, dar, cum scăpa pana din mâna 
tremurândă, curând fu chemat la Curte un vestit diac și 
neîntrecut plastograf, aducându-i din condei iscălitura cu caturi 
și înflorituri, încât nici vodă, nici boierii nu s-ar fi îndoit că e cea 
adevărată. Pentru această slujbă de taină, Enache Sorcovaţ 
primi caftan de pitar. 

Așteptându-i moartea, Eufrosina doamna trimise pe Focas la 
Stambul cu nouă milioane de piaștri, ca să-i aibă gata când vodă 
o să-și dea duhul, spre a trătălui cumpărarea scaunului domnesc 
pentru fiu-său mai mare, beizadea Nicolache. Dar, când nimeni 
nu se mai aștepta, Suţu se învioră, arătând aprigă grijă pentru 
treburile domnești. Dacă de manifestele tipărite la Viena, de 
pamfletele împotriva lui, de cântecele și larma eteriștilor nu se 
sinchisea, era îngrijorat că peste Olt pandurii strângeau 
rândurile. Pe când caimacamul Craiovei îl asigura că e liniște în 
acea parte de ţară, vistieria i se plângea că nu mai primea de 
acolo niciun galben. Simţea că puterea lui ajunsese ca umbra 
tuiurilor din spatele scaunului domnesc, de braţele căruia se 
țineau zdravăn minciuna și înșelătoria. In cine să mai aibă 
încredere, când și familia sa se scălda în aceleași ape cu 
dregătorii? In Frusina doamna, care peste capul lui aduna bănet 
cu socoteli ascunse? In beizadea Nicolache, încurcat cu Teodora 


Andronachis, frumuseţea fără seamăn și fără scrupule a 
Bucureștilor, ori în neisprăvitul de beizadea Gheorghiţă, momit 
de Alexandru Ipsilanti cu cinstea de aghiotant? „N-am în jurul 
meu decât dușmani. Imi așteaptă moartea”, își spunea cu 
amărăciune. Intrase atâta frică în el, încât, atunci când i se 
aducea mâncarea și băutura, punea bucătarii și cuparul să 
guste vârtos. Apoi, trebuiau să aștepte câte o jumătate de ceas 
în faţa lui ca să vadă de nu cumva vreo otravă lucrează cu 
întârziere. Din această cauză mânca bucatele reci, până ce 
simţea că i se face greață. Porunci să i se mai pună un rând de 
zăvoare la uși, gratii la ferestre și să i se îndoiască garda 
arnăutească din faţa iatacului. Schimbă pe agă, pe spătar, 
ispravnicii din câteva judeţe, îl trimise pe Samurcaș caimacam 
la Craiova, ca să-l îndepărteze de București. Apoi dezlănţui în 
tară teroarea, cu o tărie pe care nimeni n-ar mai fi bănuit-o la un 
bătrân c-un picior în groapă. 

Când se credea mai stăpân, primi o nouă lovitură. Beizadea 
Nicolache fu prins dincolo de Comarnic, în drum spre Brașov, 
împreună cu iubita sa Teodora. Căzu pradă unei adevărate crize 
de nebunie furioasă. Teodora fu închisă la mânăstirea Pasărea. 
Nechibzuitelor beizadele le hărăzi cu pază strașnică câte o chilie 
zăbrelită, la Radu Vodă. 

Pe Nicolache îl scăpă curând maică-sa, însurându-l cu 
Caterina Cantacuzino-Pașcanu, o moldoveancă bogată, fetișcană 
de vreo paisprezece ani. Dar beizadeaua sta cu gândul numai la 
Teodora și nu se dădu bătut până ce n-o scoase în taină din 
mânăstire. 

Suțu primea regulat rapoartele Agiei, iar când i se păreau 
prea liniștitoare, își punea mâinile în cap și înjura, frământându- 
se: „Tâlharii se mișcă și-mi pândesc orice pas. Nebunii lui 
Ipsilanti și ticăloșii de valahi se organizează. Mi se fură armele, 
poterele sunt spârcuite, mumbașirii sunt jumuliţi, arnăuţii 
dezertează. Asta nu e doar anarhie, ci nebunie. Parcă s-ar 
apropia sfârșitul lumii. Boierii mă pârăsc mereu Porții. 
Îngroparea plângerilor acestor ticăloși în sertarele marelui vizir, 
lui reiss-efendi, marelui dragoman, mă ţine o groază de bani. Și 
boala asta care mă sâcâie! Până și doctorul Cristaris parcă și-a 
uitat meseria. O să-l schimb!” 

Aflând că pe văile Teleajenului și Slănicului, garda 
arnăuțească, din paza mumbașirilor, a fost risipită și că dajdia 


vinăriciului, știubeielor, cărăușiei și a vămilor de sub munte a 
căzut în mâinile tâlharilor, răsturnă furios filigeana cu cafea pe 
covorul de Ispahan și era gata să dea cu ibricul în capul marelui 
spătar Diamandi, purtătorul acestei știri. 

— Mâine dimineață, afanasitule, încaleci în capul a două sute 
de arnăuţi şi-mi prinzi ticăloșii cuibăriţi prin acele locuri. 
Cumpără iscoade, află vânzători, plătește-i cum trebuie, că 
destui bani îmi toci de pomană și îţi căptușești buzunarele. Adă- 
mi căpetenia acestor câini, să văd dacă arată mai acătării decât 
mutrele voastre buhăite de trai bun. De te întorci cu mâna 
goală, spătare, să-ţi razi barba, să-ţi sfâșii caftanul, să-ţi frângi 
sabia, să vii să te scuip și să te fac rândaș, că de altceva nu ești 
bun! 

Cu toată sălbătăcia și schingiuirile, poterele nu prindeau 
niciun răzvrătit și nu găseau niciun vânzător. Spătarul era 
înnebunit. Gândindu-se la ameninţarea lui vodă, adeseori își 
închipuia cum i-ar sta fără barbă și caftan, scuturându-se de silă 
la gândul că mâinile lui albe, încărcate cu inele scumpe, ar fi 
nevoite să golească umblătorile Curţii domnești. Pusese preţ de 
o sută de galbeni pe capul mai marelui cetelor haiducești, 
ridicându-l la două sute numai după o săptămână. Roiră pristavii 
prin sate și târguri să strige că, în afară de bani, cel ce va da 
prins, viu sau mort, pe mai marele tâlharilor va primi de la 
stăpânire scutire de dăjdii și pământ. Dar făgăduiala părea că 
sună în van, până ce, la isprăvnicia Ploieștilor se ivi într-o seară 
un ticălos, spunând că el știe cine-i și unde-i acea căpetenie. 

— Cine-i? îl zgudui marele spătar. 

— Fără bani, nu mi-aduc aminte, boierule! 

— Numără-i o sută de galbeni, ispravnice. Restul după ce 
prindem tâlharul. 

— Toate cetele sunt călăuzite de Ilie Călugărul, hangiul de aici 
din Ploiești, care nu-i altul decât vestitul haiduc Ilie Uţubarză de 
pe vremea măriei sale Caragea vodă. In seara asta a coborât de 
la munte. 

— De unde știi? 

— Ține pe soră-mea vitregă. M-a alungat din han de hapsânie. 

Gerul bobotezei nu-și dezmințea faima. Și în noaptea aceea 
îngheţă răsuflarea poterașilor ce așteptau în curte porunci 
grabnice. Cu toate că venise rebegit de la slujba sfințirii apelor, 
vestea neașteptată răspândise o căldură dulce în tot trupul 


marelui spătar, văzându-și acum răsplătită suferința îndurată în 
zilele de căutare zadarnică. 

De mai bine de două săptămâni Ilie Uţubarză nu mai dăduse 
pe acasă. Cei de la han spuneau că-i plecat la munte după 
lemne și, căzând ninsoare cu nemiluita, i-au rămas săniile 
troienite. Obosit, dormea dus, un somn adânc pe care de mult 
nu-l mai cunoscuse. Se trezi când ușa sări în ţăndări, 
pomenindu-se cu o ceată de arnăuţi dând buzna și legându-l, în 
vreme ce coana Florica era scoasă în brânci din iatac. 

De cum ieșiră oamenii stăpânirii din han, Cosmuţă încălecă, 
alergând să ducă vestea drăjnenilor. Nu știa dacă lacrimile-i 
izvorau din durerea sfâșietoare ori din gerul care-i ardea faţa. 
Noaptea sticloasă îl prindea tot mai tare în chingile ei aspre. 
Aproape în zori, în pădurea de dincolo de Măgurele, auzi urlete 
de fiară. Curând îl săgetară sclipirile aprinse din ochii 
sălbătăciunilor. Calul se opri să sforăie, abia stăpânit de zăbală, 
până ce o rupse la fugă înnebunit. Crengile desișurilor îl izbeau 
dureros, în vreme ce licăriri ca de candelă se prelingeau pe firul 
razelor de lună după galopul năuc. In lumina rece revărsată de 
sus peste pădure se zăreau rostogolindu-se cu niște gheme prin 
zăpada troienită dihănii aţâţate de foame. Curând, iureșul 
bezmetic se frânse. Calul se ridică pe picioarele dinapoi, într-o 
încercare disperată de a scutura fiara încleștată de nările lui. O 
creangă îl plesni pe Cosmuţă peste obrazul încremenit. Se agăţă 
instinctiv de ea și cu o sforțare de ultimă clipă se săltă în copac, 
amuțind de durere și groază, ca martor al luptei cumplite dintre 
roib și haita ce tăbărâse asupra-i. Se apără, izbind cu copitele 
dinapoi, până ce fu doborât într-o sălbatică încăierare a 
dihăniilor. Hăcuit, întins de colţi ascuţiţi în toate părțile, tăvălit și 
târât, înroși zăpada până departe. 

Băiatului nu-i îngheţase numai sângele în vine. Mâinile i se 
lipiseră de scoarţa brăzdată a stejarului. Ședea călare pe o 
cracă, rezemat de trunchiul lunecos, cu picioarele înglodate 
parcă din ce în ce într-o apă dureroasă și grea ca de plumb. 
Simţea că, de-ar sufla un pic vântul, l-ar dobori ca pe o frunză 
ruginită, în mijlocul lupilor adunaţi roată la câţiva pași sub tălpile 
lui, cu boturile întinse, adulmecând a om. Numai câteodată îl 
priveau cu jind, urlând înciudaţi parcă pe puterea care le ţinea 
prada spânzurată deasupra capetelor. Când începură a se stinge 
stelele și lumina zilei a sclipi în desișul pădurii, dihăniile se 


traseră spre adâncurile întunecoase. Cosmuţă ar fi vrut să 
coboare, să ia pătura zdrenţuită de sub șa, dar îl chinuia îndoiala 
că s-ar mai putea agăța de craca salvatoare. Deși se crăpase de 
ziuă, soarele i se părea făcut dintr-un sloi de gheață aruncat de 
iarnă pe cer. Nu-i era nici foame, nici sete, iar de la o vreme nici 
gerul nu-l mai frigea cu atâta dușmănie. Se împrieteniseră 
parcă. Poate că așa vine moartea, ca o nădejde amăgitoare, 
până uiţi cine ești, topindu-te, precum zăpada dogorită. Sunau 
oare pe undeva zurgălăi cu clinchet de argint ori era doar o 
nălucire iscată din mrejele sfârșitului? Curând se deslușiră 
glasuri: 

— Au mâncat lupii azi noapte un cal! 

Băiatul n-avea putere să strige. Încercă să-și desprindă 
mâinile ce se făcuseră parcă una cu trunchiul copacului. Când 
izbuti, se prăbuși în zăpada înroșită. 

Abia după câteva ceasuri, se trezi într-o casă străină. 

— Măi băiete, eu parcă te-aș cunoaște, îi vorbi omul care-l 
adăpostise. Nu ești de la Hanul Călugărului? 

— Ba da! 

— Cum te-a lăsat llie să pleci noaptea de unul singur? 

— Nu m-ar fi lăsat, săracul, dacă nu-l ridicau arnăuţii aseară, 
zicând că e tâlhar și că o să-l spânzure. Trebuie să duc vestea la 
Drajna. 

— Stai liniștit, până te înzdrăvenești. Dăm noi de știre lui 
Ispas. 


* 


Dacă printre oamenii de sub munte arestarea lui Uțubarză 
stârnise adâncă tulburare, în schimb, la isprăvnicia Ploieștilor 
era sărbătoare. Marele spătar Diamandi nu-și mai încăpea în 
piele. Ținea să-l înfăţișeze chiar el pe tâlhar lui vodă Suţu. De 
două zile îl tot chinuia pe Ilie să afle unde sunt banii prădaţi, dar 
hangiul răspundea încăpățânat că n-are nicio legătură cu lotrii. 

— Nu pune temei, boierule, pe spusele unui ticălos. Am 
haiducit cu ani în urmă și, dobândind iertarea stăpânirii, m-am 
ținut cinstit numai de treburile negustoriei mele. 

— Asta nu înseamnă, Uţubarză, că ești nevinovat. Dovezile 
noastre se întorc împotriva ta. O să dai socoteală. 

Nu putea apărea înaintea lui Suţu cu mâna goală, după atâta 
cheltuială și zarvă. Hangiul era haiduc înrăit și lipsise din Ploiești 


tocmai în vremea când tâlharii cășunaseră atâtea necazuri 
domniei. Deși furios că nu dăduse de urma banilor, spătarul se 
mângâia cu gândul că împlinise porunca lui vodă, prinzând 
căpetenia tâlharilor. 

În a treia zi de la arestarea lui Uţubarză, un lipcan al 
isprăvniciei judeţului Saac, având capitala la Vălenii de Munte, 
năvăli în curtea isprăvniciei Ploieștilor cu veste proastă: 

— Arhonda! Stolnicul Lehliu, cumnatul domniei-tale, îţi trimite 
o carte de rugare, să-l scoţi din mâna tâlharilor. 

li cerea să-l sloboadă în schimbul lui Uţubarză, fiindcă altfel, 
haiducii o să-l spânzure de stâlpii pridvorului isprăvniciei peste 
care s-au făcut stăpâni. 

— N-au decât să-l spânzure și de turla bisericii, că poate i-o 
ierta Dumnezeu păcatele, îi strigă lipcanului, amintindu-și cum 
acel cumnat (ţinea de nevastă pe sora cea mică a spătarului) i-o 
lăsase pe cap cu trei copii, încurcându-se cu o teleleică. Se 
bucura nu pentru primejdia ce-l pândea pe ispravnic, ci pentru 
că luarea cu forță a isprăvniciei Vălenilor de către tâlhari și 
schimbul cerut vădeau legătura lor cu Uţubarză. 


* 


Lui Sorcovăţ îi ajunseră la ureche întâmplările de la Ploiești și 
Văleni. 

Mai află că Ilie va fi dus la București în ziua de 11 ianuarie de 
către marele spătar. Se sfătui cu Pintilie cum să-l scoată din 
ghiara stăpânirii. 

— Dacă încercăm ceva pe drum e primejdios. Nu ne putem 
bate cu două sute de arnăuţți. Nici să-l lăsăm pe llie la judecata 
boierilor nu-i o socoteală, că-i judecata lupilor. 

— Amarnică întâmplare! Pe unde scoatem cămașa, Pintilie? 


CAPITOLUL VII 
FANARUL NU SE DEZMINTE 


Logofătul Samurcaș, caimacamul Craiovei, își dădu demisia, 
spunând că-i bolnav, ceea ce vodă știa prea bine că e minciună 
curată. De cum reveni în București, eteriștii își înteţiră fierberea. 
Intr-o seară, îi adună în casa lui pe cei mai fanatici. 

— Curând va începe răscoala în Grecia și ne împiedicăm de 
bătrânul slugoi al turcilor din scaunul Valahiei, fără a putea veni 
în ajutorul simpatrioţilor. Rău ne pare, căpitane lordache, că nu 
l-ai ucis, cum făgăduiseși. Te rabdă inima să știi femeile grece 
siluite de ieniceri, sub spânzurătorile unde atârnă bărbaţii lor, 
iar copiii purtaţi în vârful suliţelor ca niște hălci de carne-n 
frigare? 

— Eu sunt soldat, arhonda, gata să mă bat cu vrăjmașii. Mâna 
nu m-a ascultat însă când am vrut s-o ridic asupra unui bătrân 
nevolnic. 

— Cu asemenea slăbiciuni nu putem birui. Spune-mi, doctore 
Cristaris, ce-ai făcut ca să-i împuţinezi zilele lui Suţu și cât îi mai 
dai de trăit? 

— l-am zădaărit rănile și le-am uns cu oloiuri otrăvite. Altul şi- 
ar fi dat duhul de mult. De o săptămână însă nu mai vrea să mă 
primească, mulțumindu-se cu scăldatul în zeamă de mușeţel. O 
fi bănuind ceva. De trăit n-aș putea spune cât mai trăiește. 
Poate până în toiul verii. 

— E mult. Libertatea Greciei e mai presus de viața unui mort 
între vii, care ne înfruntă, încurcându-ne iţele, pândindu-ne orice 
pas prin iscoadele lui și dând de știre turcilor. In acest timp 
curge sângele nobil al urmașilor aheilor pe tot întinsul Eladei și 
se ridică asupra noastră blestemele morților, luminaţi de crucea 
Sfântului Constantin și a Sfintei Elena. Geme milenarul Bizanţ de 
lașitatea unora din fiii săi. Putem aștepta oare până ce piere 
vipera de Suţu, ori e de datoria noastră să-i sfărâmăm ţeasta? 

In fum de tămâie, sub policandrele cu toate lumânările 
aprinse, jurară, cu hangerele încrucișate peste steagul Eteriei: 
„Moarte trădătorului!” 


* 


Marele spătar Diamandi, cu două sănii și două sute de arnăuți 
călări, se îndrepta voios spre București. Nu-și va mai rade barba, 


ci va fi primit și răsplătit de Suţu cum se cuvine. Petrecuse 
sărbătorile la Ploiești și pe valea Teleajenului, cu adâncă părere 
de rău că nu fusese faţă la ceremonia Anului nou când vodă 
reînnoise și împărţise dregătoriile. Nu se îndoia că vestea cea 
mare, ajunsă la urechile lui Suţu, îi întărise rangul și slujba. 
Destoinicia dovedită îi va mai aduce și vreo altă cinstire. 

Drumul îngust, mai mult o pârtie de sanie, aproape ștearsă de 
ninsoarea căzută peste noapte, se strecura șuvăit printre 
bătrânii stejari ai pădurii. Ca la o poștă de București, un pâlc de 
călăreți săltau în trap ușor dinspre oraș. Curând, spătarul desluși 
noile uniforme ale gărzii domnești, cu lungi dulame albastre și 
fesuri cenușii. Inima îi tresări de bucurie: „Vodă mă primește cu 
cinste”. Își aruncă ochii spre sania din spate să vadă dacă 
Uţubarză n-a scăpat cumva printr-o minune dumnezeiască ori 
din prostia oamenilor săi. Îl văzu înţepenit de ger și de 
strânsoarea frânghiilor, cu capul în piept, de parcă ar fi fost 
mort. 

Porunci lui bimbașa Sava să cheme căpetenia pâlcului de 
arnăuți trimis de Suţu. Sava privi încruntat spre comandantul 
lor, un bărbat voinic, aproape mătăhălos, gândind că vodă a- 
nceput să se înconjoare numai de agiamii abia adunaţi de peste 
Dunăre, fiindcă și-a pierdut poate încrederea în el. Răspunse cu 
aroganță salutului supus al ofițerului cu calenchi de căpitan la 
căciulă, bâiguind tare prost grecește. „Desigur un albanez” 
gândi Sava, conducându-l spre sania lui Diamandi. Pâlcul de 
arnăuţi dădu onorul, înclinând săbiile în fața spătarului, care nu- 
și mai încăpea în piele. Descălecând, căpitanul, după o temenea 
ienicerească, rosti: 

— Să trăiești, arhon spătare! Aduc poruncă domnească. 

„Spătare Diamandi, îi scria Suţu, preţuiesc mult râvna și 
destoinicia ta. Prinderea tâlharului e o faptă de mare cinstire. Ca 
dovadă, îţi dau de știre că te-am rânduit în slujbă și pe acest an, 
fără nicio dare de rușfet din parte-ţi. Nu pot ierta însă ca un 
credincios slujitor cum e ispravnicul Lehliu să rămână în mâna 
tâlharilor. Știu că ţi-a părăsit sora cu toţi copiii, lăsându-ţi-i în 
grijă, dar rufele se spală în familie, nu în cazanul stăpânirii. Să 
faci orice spre a-l slobozi din mâinile lotrilor, fie cu sabia, fie 
răscumpărându-l. Poruncesc ispravnicilor din Prahova și Saac, ca 
din banii cuveniți domniei să-ţi numere cât îţi vor fi de trebuinţă. 
Întoarce-te degrabă la Ploiești cu bimbașa și, să nu cutezi a intra 


în București fără plinirea poruncii. Încredinţează căpitanului 
care-ţi aduce porunca mea pe acel tâlhar din Ploiești. Îţi 
făgăduiesc să nu-l spânzur până nu te întorci. Altfel să nu faci, 
spătare, că toată isprava de până acum nu te va plăti”. 

Pecetea domnească și iscălitura cu caturi a lui Suţu încheiau 
porunca - meșteșugul lui Sorcovăţ dovedindu-se și de data asta 
fără cusur, Vasile Jiganie un strașnic căpitan de arnăuţi, iar 
uniformele gărzii, aruncate noaptea pe fereastră dintr-o 
magazie a Curţii, o adevărată binecuvântare. 

Zile întregi a bătut spătarul sălbăticia locurilor de pe valea 
Teleajenului, tremurând de frig și dormind prin case mirosind a 
pământ crud și-a baligă, fără să dea de nicio urmă a tâlharilor. 

Intr-o dimineaţă, în cuhnia părintelui Benea dădu buzna Ispas, 
aprins de mânie. 

— Sfinţia-ta! Oamenii lui Diamandi au prădat ieri tot bănetul 
obștii din Drajna, adunat din prisosul vitelor, lânii și știubeielor. Îl 
ucid pe tâlharul tâlharilor. 

— Nu-l ucizi, Ispase, că nici n-ai să poţi, nici n-ai să câștigi 
nimic. Ascultă-mi sfatul, dacă vrei să aduci obștii drepturile 
înapoi. Așteaptă până vorbesc cu Diamandi. Află acum și-o 
veste bună: Uţubarză a fost scos din mâna stăpânirii. 

— Arhon spătare - vorbi părintele Benea - după știința mea ai 
făgăduit 200 de galbeni pentru răscumpărarea ispravnicului 
Lehliu. Numai că tâlharii n-au de unde afla. Eu zic să scriem pe 
ușile bisericilor din partea locului această făgăduială. Cum n-au 
nimic sfânt pe lumea asta în afară de ban, nelegiuiţii vor da un 
semn al lăcomiei lor. 

— Să se scrie, părinte, că dau 200 de galbeni dacă ispravnicul 
scapă nevătămat. 

Peste două zile, pe ușa bisericii din Mâneciu se putea citi: 
„Dacă pentru un cap de tâlhar stăpânirea a făgăduit 200 de 
galbeni, unul de ispravnic prețuiește încă pe-atâta. Mâine la 
prânz trimiteţi 400 de galbeni la Poiana Mărului, printr-o față 
bisericească și trageţi toți arnăuţii dincolo de Văleni.” 

Ca din întâmplare picase în casa părintelui Benea un 
ieromonah după împrumut de tămâie. 

— Să încercăm arhonda, dacă acest călugăr nu vrea să ducă 
banii tâlharilor. 

Când auzi ce poftește părintele Benea, Ispas își făcu cruce. 


— Cu ce-am greșit, Doamne, ca să intru pe mâna hotilor? Cu 
ăștia nu e de glumit. Dacă or să vadă în Văleni un singur arnăut, 
curând o să dorm cu cărămida sub cap, așa cum ne îngropăm 
noi călugării, iar ispravnicul, cu pernă de mătase, în raclă de 
stejar. lartă-mă, părinte, dar nu mi-am făcut încă toată rânduiala 
acestei lumi ca să îmbrac veșminte cerești! 

— Frate întru-Domnul! E vorba de viața unui creștin și, după 
câte știu, ispravnicul Lehliu s-a arătat milostiv cu monahii. 

— Dacă te învoiești, trag toţi arnăuţii din Văleni și-i 
făgăduiesc să te fac stareţ al mânăstirii Cheia, vorbi mieros 
spătarul. 

— Boierule, nevrednic mă arăt pentru stăreție, faţă de un 
ieromonah luminat ca preasfântul și preaiubitorul de Dumnezeu 
stareţul nostru Gherontie, dar și mare ticălos m-aș arăta dacă n- 
aș încerca să mântuiesc un suflet de creștin. Mâine la prânz mă 
duc la tâlhari, aibă-mă Dumnezeu în paza lui! încheie Ispas, 
făcând iarăși o cruce până la pământ. 

Luă banii spătarului, iar a doua zi, ispravnicul fu slobozit din 
bordeiul stânei, unde i se făcuse lehamite, de atâta zer cu 
mămăligă și aproape îi crăpaseră ochii de fum. Mai fusese și 
judecat hoţește: legat de stâlp, stropit cu apă rece sub asprimea 
gerului și urgisit cu vorba și pumnii. „Asta-i numai un mizilic, 
boierule, din chinurile pe care le suferă ţăranii de la oamenii tăi. 
la mai gustă şi-un pospai de ghionţi prin locurile de unde 
Dumnezeu a scos oleacă de os lui Adam ca s-o facă pe Eva... 
Așa, ispravnice, ţipă ca să-ţi rămână-n urechi pentru toată viaţă 
strigătul de durere al rumânului.” 

După ce-l oblojiră călugării de la Cheia și-i făcură slujbe cu 
acatist de sperietură timp de trei zile, ispravnicul Lehliu putu fi 
pornit spre București. Curând avea să afle că în acel an n-a mai 
fost rânduit în slujbă. O bucurie asemănătoare îl aștepta și pe 
marele spătar, care, pe lângă pierderea dregătoriei, fu silit să 
plătească cei 400 de galbeni daţi prostește haiducilor. 


* 


Curtea domnească trăia zile grele. Starea lui vodă se 
înrăutătțea. Beizadea Gheorghiţă izbutise să fugă la Ipsilanti, iar 
Eufrosina doamna rămăsese singură în mijlocul dureroaselor 
întâmplări. Numai beizadea Nicolache își găsea noapte de 
noapte fericirea în braţele Teodorei Andronachis, adăpostită 


într-o odaie a chelăresei Curţii domnești, în vreme ce tânăra-i 
nevastă ofta și plângea în singurătatea iatacului de când aflase 
de isprăvile bărbatului ei. „Mămucă și tătucă - le scria disperată 
părinţilor - m-aţi trimis într-un oraș ce n-ar trebui să se cheme 
București, ci Sodoma, pentru câtă stricăciune adăpostește. Să 
nu vorbesc decât de bărbatu-miu. După nici două săptămâni de 
la nuntă și-a adus ibovnica la Curte și nimănui nu i se pare 
nefiresc. Nu-l văd zile și nopți în șir. Stau singură, plâng și oftez, 
că nu se află la careva ochi și inimă pentru mine. Socru-miu e pe 
ducă, iar soacră-mea e potopită de necazuri. Boierii petrec, când 
nu se ţin de zavistii, iar norodul parc-a turbat, hârțuind mereu 
stăpânirea. Au ajuns să zvârle noaptea cu pietre în Palatul 
domnesc. Una mi s-a oprit în pat, după ce a făcut tăndări 
fereastra. Veniţi să mă luaţi acasă, că altfel nu știu ce-am să fac. 
Decât așa viaţă blestemată, mai bine cea de apoi”. 

Scrisoarea a căzut însă în mâinile doamnei Eufrosina, care l-a 
chemat în taină pe Focas: 

— Nu am încredere în nimeni, Focas. Ai să mai duci la capăt o 
treabă de taină înainte de a pleca la Stambul. Nicolache și-a 
adus ibovnica la Curte. Urc-o noaptea într-un rădvan, tunde-o și 
du-o la o mânăstire de care să nu afle beizadeaua. Spune-i 
stariței că răspunde cu capul. 

— Plec chiar la noapte, măria-ta. Bănuiesc a fi ascunsă la 
chelăreasa Agepsina, că l-am tot văzut pe beizadea Nicolache 
trecându-i pragul. 


* 


Se zvonise la un moment dat că Suțu a murit. Ca să pună 
capăt gurii fără odihnă a bucureştenilor, vodă era adus cu jilțul 
în cerdacul palatului, în fiecare dimineaţă, unde își bea cafeaua, 
ridicând din când în când mâna obosită, să răspundă câte unui 
trecător ce mai catadicsea să-și scoată căciula. Astfel zvonul 
încetă, ca, după câteva zile, să se iște din nou. Acum nu mai era 
nicio îndoială. Din coșul iatacului domnesc nu mai ieșea fum. 

Eufrosina-Doamna, tot așteptând din Stambul vești de la 
Focas pentru înscăunarea lui beizadea Nicolache, căuta să 
tăinuiască cât mai mult moartea bărbatului. Puse să se facă din 
nou foc în iatacul domnesc, ţinând leșul într-o cămară. 
Dimineaţa îl scotea ca de obicei cu jilțul în cerdac, c-un pic de 
boia pe buze și-n obraz, cu mâinile ascunse sub giubeaua 


îmblănită. Căciula de samur, înfundată adânc peste sprâncene, 
nu lăsa să se vadă ochii înțepeniţi de moarte. 

Se adunase norod mult la poarta palatului ca să afle adevărul. 
Și-l află, când paznicul cerdacului, împiedicându-se, răsturnă 
jilțul domnesc, din care vodă se rostogoli pe dușumea. Îl cărară 
ca pe-un buștean niște aprozi, în vreme ce Suţuleasa tremura, 
mușcându-și mâinile, scăldată în ocările mulţimii de sub zidurile 
curții. 

Atunci a ieșit în cerdac un slujitor domnesc, rostind cu glas ce 
se voia îndurerat: „Plângi, norod al Bucureștilor... Vodă a trecut 
în lumea drepţilor!” 

Dar vorbele lui se topiră în strigătul mulțimii. 

A trebuit să vină și arnăuţimea lui bimbașa Sava, să ia gloata 
în pieptul cailor și s-o risipească. 

— N-a murit Suţu, ci o epocă. lată un popor care nu-și strigă 
numai durerea, ci și scârba. A venit ceasul cel mare, să scriem o 
nouă istorie pentru neamul românesc și să scoatem din hotarele 
sărăciei noastre năpârcile și puii de viperă. Eşti chemat, slugere, 
să-l duci la mântuire bizuindu-te pe tăria lui - vorbi cu patos 
Gheorghe Lazăr, desprinzându-se cu Tudor din mulţimea 
împrăștiată de arnăuţi. 

— Ceasul ăsta îl aștept de mult, dascăle! 

Tudor se cufundă într-o tăcere grea. Până la poarta lui Giani 
Orășanu nu scoase o vorbă. lzbucni numai când îi trecu pragul: 
„Lua-i-ar dracu de venetici ticăloși, de ciocoi fără Dumnezeu și 
de boieri vânduțţi!... Cu mâna mea i-aș sugruma!”... 

Tăcu apoi, căutând parcă o dezlegare în adâncurile lui 
tulburate. Il dezmetici vocea lui Lazăr: „Vine Jiganie!” 

— Adus-ai banii, Vasile? 

— Adus, arhon slugere... De la Despa-mocanul, Ispas și 
Uţubarză, iar de la kir Nicolae o hârtie. „Tudore - îi scria Zoican 
- am cumpărat oile de la Ghiţă Opran și orșovenii lui; asemenea, 
putinile cu brânză, la Sibiu. Cu caprele ce facem?” 

„Cu caprele? laca!” - își zise Tudor, smulgând pana din 
călimara de alamă a stolnicului, ca să aștearnă, apăsat, primele 
slove din istoria nouă de care-i vorbise Lazăr: „Strânge caprele, 
Zoicane, și napristan du-le la Padeș. Adună și căprarii că-s lupii 
flămânzi și-or da năvală. /a merinaă câtă trebuie. Aduc bani să 
plătim la câți am rămas datori”. 


Era porunca ascunsă, pentru adunarea pandurilor, așa cum se 
înţelesese cu prietenul său la plecare, după cum și acesta îi da 
de știre, camuflat, că primise banii ceruţi de Tudor cu împrumut 
lui Ghiţă Opran și altor negustori orșoveni, dar și suma depusă 
la Casa de Comerţ Hagi Pop din Sibiu. 

Avea acum cu ce să acopere nevoile de început ale oștirii 
norodului, la a cărei ridicare pornise. 

— Veniși singur cu atâta bănet în traistă, Vasile? 

— Ba, cu încă doi flămânzi. Îi lăsai la bordeiele lui moș Arvinte 
din stufărișul Herăstrăului, unde Cuţui și Toma Știr prind pește la 
copcă cu toţi irozii lui. 

— Ce  irozi, Vasile? Nu-mi vorbi-n parabole - se răsti 
Vladimirescu. 

— Nu-ţi fie cu supărare, cucoane Tudorine, dar zăbăucul de 
Toma Știr s-a speriat de-atâta zăpadă și, crezând c-ar fi vremea 
vicleimului, a îmbrăcat ăi vreo douăzeci de plăieși, lăsaţi de 
domnia-ta acolo, cu  bulendre  arnăutești. Le-a adus 
pezevenghiul de Sorcovăţ de pe la telalii din târg. 

Lazăr și Giani Orășanu izbucniră în râs. Tudor își strivi 
zâmbetul sub mustața castanie, rostind înecat: „bine”. 
înconjurat de „arnăuţi”, ostași ai stăpânirii, n-o să stârnească 
nicio bănuială ispravnicilor din judetele pe care avea să le 
străbată până la Padeș. 

— Acuma, Vasile, zboară la Balta. Duci răvașul ăsta lui Zoican, 
chiar de-o fi să crape calul sub tine. Spune-i să dea de știre 
căpitanilor și să împartă armele pandurilor. În două-trei zile îţi 
calc pe urme. 


* 


Tudor se arătă tare surprins când prietenul său, vlădica Ilarion 
de la Mânăstirea Antim, veni să-l poftească la Grigore 
Brâncoveanu, ajuns mare spătar. 

— De ce m-a chemat în toiul nopţii, nitam-nisam, llarioane? 

— Pentru că treburile politicești nu știi când se ivesc și nu se 
fac la lumina zilei. Boierii se tem de ochii consulilor și, mai ales, 
de cei ai lui Pini. 

— Arhon slugere! E timpul să câştigăm dreptăţile ţării, așa 
cum a mai fost vorba în casa asta cu cei de faţă, spuse mieros 
spătarul, arătând cu braţele larg deschise pe Grigore Ghica și 
Barbu Văcărescu. 


— A fost atunci și logofătul Samurcaș, cu gândurile lui 
fanarioțești, arhon spătare. Dacă domniile voastre vreţi să 
aprindeţi țara pentru pofta lui Samurcaș și Ipsilanti, geaba 
încercați. 

— Nu pentru pofta lor, ci pentru durerea obștii, că lipsită fiind 
de stăpânirea tâlhărească a veneticilor, va dobândi ţara 
orânduială cuminte, ocârmuire mai bună și liniște. Știm că te 
gătești să ridici norodul. Fă-o cu temei, că tot românului îi pasă. 
Divanul o să dea de știre Porții că ridicarea nu e împotriva 
împărăției, ci împotriva jefuitorilor bei fanarioți și a liotei lor. 

— Pentru câștigarea și nașterea a doua a dreptăților noastre 
robite de fanarioți și pentru slobozenia norodului am îmbrăcat 
cămașa mortii, boieri dumneavoastră. 

— Să te ajutăm cu arnăuţi, slugere! 

— Asta-i treabă românească, nu arnăuţească, arhonda. 

— O să întâmpini opreliști pe la ispravnicii din judeţe. 

— Teamă să n-aveţi, că le știu vorbi limba. 

— Vistieria va să-ţi sloboadă o sumă pentru lefurile și hrana 
pandurilor. Nădăjduim că n-or să ia calea răutăţilor. 

— Dat-au ei mâna în vreun chip cu jefuitorii ţării, arhon 
spătare? 

Brâncoveanu înghiți în sec, iar ceilalți doi boieri nu mai 
îndrăzniră să deschidă gura. 

Părăsind casa, Tudor îi spuse lui Ilarion: 

— S-a săturat boierimea să mai ţină hangul fanarioţilor. De- 
abia acum a aflat că nouă de mult ne e lehamite. Bine că măcar 
la această silă s-a potrivit cu inima norodului. 

— Nu-i împroșca pe toţi cu venin, Tudore, că și printre boieri 
se găsesc patrioți. 

— Or fi, nu zic ba! Dar am încredere în ei, câtă au și ei în 
mine. Imi dădeau arnăuţi ca să-mi pândească mișcările. 

— Se tem și de umbra lor; însă nu trebuie să uiţi că înaintea 
împărăţiilor boierii înfățișează ţara și că au trecere la sultan. Prin 
ei poţi vorbi altfel, decât vorbește un răzvrătit ca tine. Așa-i 
politica! Ține-i în mână, Tudore, dar cu mănuși de catifea. 

— l-aș ţine cu funia de gât! Păcatul tău să fie, popo, că-mi 
răsucești gândurile. 


În curtea domnească, Eufrosina-Doamna tremura încă, 
speriată de ameninţarea și sudălmile îndurate. Nu mai închisese 
ochii de la moartea lui Suţu, iar Focas se cufundase în tăcere de 
când plecase la Stambul. Cu toate milioanele destinate 
cumpărării proptelelor pentru scaunul domnesc, se temea de 
intriga perfidă a Fanarului, dar se bizuia mult pe fratele ei 
Scarlat Calimachi, om cu trecere pe lângă Serai și marele vizir, 
mai ales că, până acum, niciunul dintre fanarioți nu riscase 
atâta bănet pentru Scaunul din București ori cel de la lași. O 
durea teribil și purtarea lui Beizadea Nicolache pentru viitorul 
căruia se zbuciuma atâta. Ședea ceasuri întregi, ca prostit, 
întins pe divan, cu ochii plânși, fără să scoată o vorbă. 

— Fii bărbat, Nicolache. Te doare că s-a prăpădit taică-tu, dar 
ești chemat să-i iei locul în scaunul ţării. Nu te mai smiorcăi, că 
toți murim. la, mai bine, o mastică de Chios să-ţi vii în fire și ieși 
în curte, să dai cu mâna ta pungile lui bimbașa Sava, pentru 
plata soldelor și să primeşti salutul arnăuţilor, că în ceasurile 
cumplite de acum, în ei ne stă toată nădejdea împotriva gloatei. 

Dar doamna Frusina parcă vorbea de neînțeles. Beizadea 
Nicolache o asculta numai în ceea ce privește mastica de Chios. 
Și după ce sorbi vârtos o stacană care să ameţească patru 
arnăuţi deprinși cu băutura, începu să alerge ca un apucat prin 
odăile palatului, să se izbească cu pumnii-n cap și să se 
tăvălească prin moliciunea covoarelor, strigând ca un disperat: 
Teodora... psihu-mu... Teodora... lumina ochilor mei... de ce m- 
ai părăsit? Mor, mamă, mor, că n-am pentru ce mai trăi! 

— Mori, ticălosule! răspunse doamna Frusina  lovindu-l 
furioasă peste gură. lată în cine mi-am pus nădejdea... Intr-un 
nevolnic care plânge după o curvă, lângă leșul lui taică-su, când 
totul se clatină în jurul nostru. 

A coborât singură câteva din treptele de marmură ale scării 
și, chemând pe bimbașa Sava și lordache, a strigat din toate 
puterile, ca să fie auzită de întreaga arnăuţime: 

— Vistieria plătește simbria pe o lună înainte credincioșilor 
ostași ai domniei și câte un beșlic în plus de fiecare cap. Rugaţi- 
vă pentru sufletul răposatului vostru stăpân! 

— Dumnezeu să-l ierte!  răsunară puternic  glasurile 
mercenarilor, care, pentru o asemenea pleașcă, s-ar fi rugat să 
crape în fiecare zi câte-un bei. 


Cu toată tăria ei, văduva lui Suţu simţi că i se duce sângele 
din obraz, băgând de seamă că mai mult de jumătate din 
giuvaericalele adunate cu atâta trudă dispăruseră. 

— Despachetaţi tot, răscoliţi lăzile, desfășuraţi covoarele, 
scuturaţi blănurile, întoarceţi casa pe dos și găsiţi-le. 

— Slăvită doamnă, vorbi chelăreasa, în zadar o să căutăm. Le- 
am văzut la duduca Teodora. | le-a dăruit beizadea Nicolache. 

Cât era de zdravănă, Frusina doamna căzu cu leașin pe divan. 
Îi săriră în ajutor femeile din haremul ei, cu săruri și arome din 
tot felul de șipuri, ba chiar și cu obraznică mângâiere de palme 
peste față, până ce, trezindu-se, ţâșni ca o apucată în mijlocul 
iatacului, luând-o de păr pe chelăreasă. 

— De ce-ai tăcut, lepădătură?... 

— Am socotit că e cu voia măriei tale. Beizadea Nicolache mi- 
a mărturisit că Teodora îi e logodnică, urmând a se lăsa de 
domniţa Caterina. 

— Logodnică? Țiitoare! Podăreasă! Celetnică de han! Asta e 
pentru tine logodnică? Cutezi să-mi spui în faţă o asemenea 
nerozie crezând că-ţi iert vina de a fi adăpostit-o? Luaţi-o și 
aruncaţi-o în uliţă, să nu-i mai văd obrazul de codoașă bătrână! 
leșiţi și voi blestematelor. Mi-aţi mâncat pâinea de pomană! M- 
aţi vrăjmășit. Plecaţi, că vă crap capul! 

Femeile se  îmbulziră, aproape călcându-se-n picioare, 
convinse că atâtea dureri câte o încercaseră în ultimul timp 
zdruncinaseră mintea doamnei. 


* 


Eufrosina fu trezită în toiul nopții. Venise un curier din 
Stambul. Polizachis, zaraful său de nădejde îi trimitea vești 
îngrozitoare... „Prea slăvită doamnă, Focas n-a mai venit cu cele 
patru milioane trimise de măria-ta pentru împlinirea sumei. Tare 
teamă îmi este să nu fi fost prădat și ucis pe drumurile pline de 
tâlhari ale împărăției. Pe aici s-au tulburat rău vremurile. 
Rascoala din Arhipel ne-a atras dușmănia turcilor. Nu mai 
îndrăznim să ieşim pe uliţă. Zilnic aud de prăvălii și case 
grecești călcate și arse de ieniceri. Mi-e teamă de viaţa și de 
avutul meu, așa cum le e tuturor. Parte din banii primiţi până 
acum i-am îngropat în altarul bisericii Sfânta Irina, că de va fi 
voia Domnului să-mi sfârșesc zilele de mâna păgână, să le știi 
urma. Țigaras a fugit din Constantinopole cu restul sumei, nu se 


știe unde. lertare cer, slăvită doamnă, dacă pe lângă atâtea 
necazuri câte le-am scris, pe cel mai mare l-am lăsat la urmă, 
nădăjduind că inima măriei tale va trebui să se împietrească 
primind mai ușor lovitura. Peste suma promisă de noi, au fost 
plătite în plus: un milion de piaștri marelui vizir, cinci sute de mii 
sultanei Valide și alte cinci sute marelui dragoman, de către un 
știutor al zbuciumului și a toată cheltuiala măriei-tale, 
pedepsească-l Cel de Sus! Imi tremură mâna când trebuie să-i 
scriu numele. A primit firman de domnie în locul lui beizadea 
Nicolache, fratele măriei tale, Scarlat Calimachi.” 

Bancherul încheia scrisoarea cu un postscriptum: „Dumnezeu 
nu bate cu măciuca. S-a auzit că e mare zurbă în Țara 
Românească. Sultanul e furios acum nu numai pe grecii cei 
proști, ci și pe protipendada Fanarului, din cauza lui Ipsilanti. E 
gata să strice firmanul dat fratelui măriei tale, și, mai curând 
scoţi bucătura din gura lupului decât banul din mâna turcului”. 


* 


Focas nu fusese încă ucis de tâlhari, așa cum bănuia 
bancherul ţarigrădean. Fermecat de frumusețea Teodorei, se 
hotărâse s-o scoată din mânăstire și să fugă cu ea aiurea. Cu 
cele patru milioane pe care urma să le mai ducă la Stambul și cu 
ce adunase ca logofăt de divan, era pus la adăpost pentru toată 
viața. Teodora îl tulburase încă din clipa când îi smulse basmaua 
cu care doi arnăuţi o legaseră la gură, urcând-o cu sila într-o 
sanie a Curţii domnești. Cum era să dea ascultare poruncii 
doamnei Frusina și să taie mândreţe de plete, făcând o 
pocitanie din ceea ce ochii lui nu zăriseră mai plin de toate 
farmecele lumii până în noaptea aceea? Ar fi fost un păcat ce nu 
și l-ar fi iertat. l-a vorbit blând Teodorei, lăsând bani stareţei 
Calinichia ca să-i poarte de grijă până ce o să-i aducă noi 
porunci de la Curte. S-a înapoiat după câteva zile: 

— Mi-am pierdut răbdarea de când stau închisă aici, cum am 
stat și la Pasărea. Sunt sătulă de utrenii, vecernii, toacă și post. 
Uneori mă bate gândul să mă spânzur de zăbrelele ferestrei, îi 
mărturisi Teodora. 

— Să nu faci o asemenea prostie. Știu pe cineva care te-ar 
putea mântui. Tânjește amarnic după fiinţa ta. 

— Mi-aș vinde și sufletul, Focas! Cine-i ipochimenul? 

— Eu, Teodora! 


— Tu?... 

Focas dădu din cap, speriat parcă să nu primească vreun 
răspuns ce l-ar învenina, după care vorbi cu patos: 

— Sunt un om bogat. Vino cu mine. N-am ochi pentru nimeni 
în lumea asta decât pentru fine, Teodora. La ce te poţi aștepta 
din partea blegului de Nicolache ori de la scorpia de maică-sa? 
Scaunul domnesc e pierdut, iar banii lor așijderea. Te acopăr cu 
diamanticale și-o să te port pe braţe ca pe o împărăteasă, 
smulgându-te din mânăstire și din acel ticălos București, unde 
nici viața, nici averea nu-s sigure. Cu giuvaericale cu tot, îţi pun 
la picioare aproape cinci milioane de piaștri. Nimeni n-o să-ţi 
mai tulbure liniștea și fericirea. Ți-o jur pe acest talisman al 
familiei, mai sfânt pentru mine decât sfânta cruce. 

Smulgând de sub taclitul de mătase albastră ce-i încingea 
mijlocul un toc de marochin cu za de argint, îi puse sub ochi 
lama vânătă a unui vechi pumnal, pe mânerul căruia era săpată 
cifra 1453, anul căderii Constantinopolului sub puterea 
otomanilor. 

— lată, psihi-mu, cu acest cuţit, străbunul meu Pericles Focas 
- nume purtat de la el de toți primii născuți dintre bărbaţii 
familiei - a ucis doi turci ce spărseseră ușa casei în acel an de 
jale scăpându-și nevasta și copiii. A lăsat cu limbă de moarte să 
fie trecut din generaţie în generaţie celui ce-i va purta numele, 
legându-ne cu jurământ, să-l dăruim bazileului hărăzit să reînvie 
gloria Bizanțului. Jur, Teodora, pe acest sfânt talisman să te apăr 
cu puterea lui și cu ultima mea picătură de sânge. _ 

— Merg, Pericle! Știu că ești bărbat de nădejde! Incepusem 
să-mi dau seama că mă iubeşti, iar inima mea n-a rămas 
nesimţitoare. Îi zâmbi, privindu-l apoi languros, ca să-și ascundă 
minciuna. 

— Așteaptă-mă câteva zile, până pun totul la cale. N-are să-ți 
pară rău, psihi-mu. 


* 


Zece arnăuți călări însoțeau caleașca cu lădița de fier de care 
era legată ultima speranță a Suțulesii. Focas primise pe lângă 
cele patru milioane și plocoane pentru pașa din Rusciuc. Aici 
trase la han și, scăpând de arnăuţi, își rase barba, îmbrăcă un 
caftan de negustor și trecu Dunărea înapoi cu banii și darurile. 


Ă CAPITOLUL VIII 
CAINE SURD LA VANATOARE 


Invitat la consulat  dis-de-dimineaţă, Samurcaș aștepta 
neliniștit în salonul cel mic al lui Pini, privind când la samovarul 
ce fierbea într-un colț, pe o măsuță de marmură, când la 
imaginea albă a stepei rusești, care luneca parcă pe sub rama 
tabloului de deasupra canapelei, spre depărtările îngheţate ale 
Siberiei. ÎI trezi din contemplare glasul răgușit al consulului: 

— Îți place peisajul, Costachi? 

— Mai mult mă intrigă, domnule consul. Văd strivite sub 
troienele Rusiei toate speranţele Eteriei. 

— Nu fi prăpăstios, Samurcaș! Zăpezile nu-s eterne. Ce crezi 
de zurba stârnită de Vladimirescu? - intră direct în subiect Pini. 

— Nu-i a bine. 

— Spuneai că-n țara asta totu-i de vânzare. Cumpără-l. 

— De nu l-aș cunoaște, aș încerca. Dar, când oastea lui 
Ipsilanti își face de cap prin Moldova, nici luda nu s-ar învoi la 
vânzarea alor săi, darmite Vladimirescu. 

— Nu cinstea pandurului și indisciplina armatei lui Ipsilanti mă 
îngrijorează. Valahul e cu picioarele pe pământ. Nu s-ar 
încumeta să se măsoare cu turcii când nu-l ţin puterile, iar 
împrejurările sunt potrivnice. l-am cerut să se alăture Eteriei, că 
luptă pentru creștini împotriva păgânilor; știi ce mi-a răspuns? 
„Excelenţă! Creștin sunt. Dar, Dumnezeu e în cer, sultanul la 
Stambul, iar jefuitorii pe care-i știi sunt aici, în inima ţării. Cu ei 
ama mă răfui”. 

— Doar ţii în mână Divanul, domnule consul. Silește-l să 
trimită oaste serioasă împotriva lui Tudor. Altfel, ne încurcă rău 
socotelile. 

— Divanul, Samurcaș, a trimis pe vornicul Nicolae Văcărescu 
să risipească tabăra „tâlharului tulburător”. Asta ca să mă 
adoarmă, fiindcă, în ascuns, unii dintre marii boieri l-au sfătuit 
să unească oastea stăpânirii cu pandurii și calicimea lui Tudor. 
Îți dai seama ce s-ar întâmpla? Toată acţiunea lui Ipsilanti în 
Moldova și Țara Românească s-ar duce de râpă. Trebuie să pleci 
numaidecât la Craiova. Vistieria îţi dă bani ca să vii în ajutorul 
lui Văcărescu la înfrângerea răscoalei, ceea ce știm că nu se 
poate. Ești însă destul de iscusit să împiedici misiunea ascunsă 
a vornicului. 


Din Craiova, Samurcaș îi scrise lui Tudor că stăpânirea i-a 
iertat răzvrătirea și că va împlini cererile norodului. Să poftească 
la căimăcămie pentru lefurile pandurilor, care vor rămâne ca 
oaste a ţării tot sub comanda lui. 

„Ah! Boierule, boierule! Ai tins la sângele meu nevinovat de 
hatârul jefuitorilor! Pe de o parte mă încredinţezi cu jurământ să 
viu la Craiova, și pe de altă parte împotrivă ai făcut de l-ai trimis 
pe Hagi Prodan să-mi ia capul, prin vicleșug, zicând că a sosit de 
la stăpânire. Am găsit la el hârtia cu făgăduiala ce i-ai făcut și 
scrisoarea excelenţii sale domnul cavaler și general Pini că 
pentru uciderea mea va fi mângâiat cu multe mili de amândouă 
prea puternicele împărăţii. Bun lucru a făcut dumnealui Hagiul; 
c-a rămas nădejdea împărăţiilor în arnăuţii lui, iar altă putere nu 
mai au! L-am iertat, pe jurământ de credinţă și l-am oprit cu ai 
lui pe lângă oastea mea, dar pe domnia-ta și pe tiranii cu care 
te-ai întovărășit, greu o să vă ierte norodul; că după cât jaf și 
câte răutăți aţi făcut, acum vreţi să ne aduceți și turcii pe cap!” 
îi răspunse Tudor printr-un lipcan. 

A fugit Samurcaș din Craiova, cu caimacam cu tot, lăsând 
orașul pe seama isprăvniciei, iar Văcărescu s-a întors bolnav, 
fără să dea ochi cu Tudor, speriat, atât de huiduielile și 
amenințările mulțimii, cât și de fuga soldaţilor săi în tabăra 
norodului. 


* 


Cu caii în spume, Constantin Cantacuzino-Pașcanu opri la 
poarta Curții domnești. Venea răvășit de spaimă, să-și scape 
fiica de primejdia zavergiilor ce se apropiau dinspre hotarul 
Moldovei. 

— Alelei! Cuscră dragă, curând o să cuprindă târgurile și 
satele muntenești și-o să năboiască-n ulițele Bucureștilor oastea 
de strânsură a lui Ipsilanti, la fel de nelegiuită ca tabunurile 
tătărești. Mavroforii, de care s-au lipit sute de greci dogorâţi de 
focul slobozeniei, bat Eșul în lung și-n lat cu tobe și cântece. 
Ameţit de slava în care e ridicat, „arhiul” nu vede ce se întâmplă 
dincolo de calpa lui strălucire. Puzderie de oameni din toate 
neamurile și din toţi flămânzii Balcanilor au roit după pleașcă în 
plaiurile Moldovei. Zavergiii dogesc butoaiele, înghesuindu-se să 
bea vinul măcar cu pumnii la gârliciul pivniţelor, sparg prăvăliile, 
casele și conacele, smulg blănurile și pungile boierilor, 


giuvaericalele  jupâneselor; pradă odoarele bisericilor, 
batjocoresc muierile, iar de întâlnesc un pic de împotrivire, 
schingiuiesc și ucid. Parcă oastea lui antihrist a trecut Prutul la 
noi, iar nu cea care vrea să sloboadă pe greci de sub puterea 
sultanului. Incarcă, cuscră, ce ai mai de preţ, să trecem munții 
până nu-i prea târziu. 

— Incarc, cuscre, încarc! suspină Eufrosina doamna, și plecăm 
cum ne dă semn baronul Meitani că l-a plătit pe bimbașa Sava 
să ne însoţească o mână de arnăuţi ai lui până la graniţă. S- 
apropie mare primejdie nu numai din răsărit, ci și din apus, 
fiindcă un sluger Vladimirescu a răzvrătit prostimea. Și-apoi de 
ce aș mai rămâne, când toate nădejdile mi-au fost năruite? 
Scaunul domnesc cuvenit lui Nicolache, pentru care am cheltuit 
bani cu carul, l-a cumpărat la mezatul sultanului, plătind mai 
mult ca mine, iubitul meu frate Scarlat. 

— Așa? se cruci Pașcanul. 

— Așa! Ce te miri? Asta-i legea domnilor și tăria Fanarului. 

— Bine-a zis, cuscră, cine-a zis, că ruda seamănă cu 
cărbunele: când e stins, te mânjește, când e aprins, te arde. 

Dar chiar a doua zi, Suţulesii îi fu dat sa trăiască clipe de 
groază. |narmaţi cu bâte, coase și furci, târgoviștenii năvăliră pe 
poarta Curţii domnești, cu jelanii și strigăte vrăjmașe. S-au tras 
zăvoarele la toate ușile palatului, iar puţinii arnăuţi rămași 
credincioși, au deschis ferestrele, întinzând armele. 

— Ce vreţi, oameni buni? întrebă din foișor căpitanul 
lordache. 

— Zapisele moșiei noastre, răspunse cu voce zgâriată un 
ţăran uscat și trenţăros. De nu ni le dă, le luăm singuri, că ne-a 
mai înșelat o dată caţaonul care-a crăpat. Punem foc palatului, 
să ardă Suţuleasa, cum ard inimile-n noi de jaful ce ni l-a făcut, 
ajunge-o-ar blestemele noastre, cum l-au ajuns pe vodă și pe 
fiică-sa. 

Eufrosina ascultă îngrozită. Se temea de blesteme mai mult 
decât de flăcările ce pâlpâiau în papura rogojinilor agitate de 
țărani deasupra capetelor și din care ușor s-ar fi putut aprinde 
Palatul domnesc. Ar fi sărit slujitorii, pojarnicii Curţii, tulumbagiii 
Agiei și arnăuţii să-l stingă, dar vorbele lor afurisite nu le putea 
înăbuși nimeni. Gura cea rea a târgoviștenilor adusese doar 
atâtea nenorociri pe capul ei, de parcă, procleţii, ar fi avut o 
tocmeală ascunsă cu forțele răului. Alergă la sipetul cu zapise. 


Alese pe cele ale moșiei Târgoviște, dată de zestre Elenei, 
moartă de curând, și le aruncă pe fereastră în mijlocul curții. 

A fugit noaptea în caleașca lui Meitani, cu ceea ce-i rămăsese 
- Slavă domnului! - din cele treizeci de milioane adunate de ea 
și de bărbatul ei în numai doi ani de domnie. 


* 


Bucureștii trăiau cutremurați de groază sub teroarea 
dezmățului arnăuțesc. Divanul, care cârmuia țara înțărcuit de 
bimbașa Sava Fochianos în acareturile Mitropoliei, era silit să 
asculte poruncile fanarioţilor eteriști ai lui Pini și Leventis. Să-l 
împroaște cu noroi pe Vladimirescu și să-l ridice în slăvi pe 
ambițiosul și pripitul Ipsilanti. 

Umblau zvonurile slobode ca vântul deasupra orașului, 
răspândite nu numai de oamenii bimbașei, ci și de cei ai lut 
Udrizki, tulburându-se cumplit liniștea bieţilor locuitori. Se 
trâmbiţa pretutindeni că Tudor, unde-i prinde pe boieri, „îi 
pârlește ca pe porci”, pe negustori îi ușurează de bani, iar 
amărâţilor le ia ultimul strop de mălai. In zadar încerca 
stăpânirea să înăbușe panica, cerând oamenilor să nu se ia 
după minciunile ce se aud și să le iasă din cap asemenea 
zadarnice fandacsii, că are ea neadormită îngrijire de liniștea 
tuturor, trimițând arnăuți și potere împotriva tâlhăreștilor urmări 
ale apostatului Tudor. Dar când începură să curgă fugari din 
Moldova, aducând cu ei spaima urgiei stârnită de oștirea 
eteristo-fanariotă, rădvanele și caleștile evgheniilor începură să- 
și ia zborul dincolo de barierele orașului. Toptangiii, zarafii și 
negustorii mai cu stare traseră obloanele și, ciorchine pe briști și 
chervane, căutară adăpost la mânăstirile din jur. Teama începu 
să muște și din inima mahalalelor, unde se strânseseră în grabă 
boccelele. Curând adormiră roţile morilor de pe Dâmboviţa, 
brutarii stinseră cuptoarele, iar peste batiștea vitelor din jurul 
zahanalelor se așternu liniștea. Cete destrăbălate, aprinse de 
băutură, se aruncară asupra caselor celor fugiţi, în vreme ce 
stăpânirea, năucită, în van poruncea lui bimbașa Sava să pună 
un pic de rânduială în oraș. Arnăutul se prefăcea că ascultă, dar 
nu mișca un deget lăsându-l pradă haosului. Primise bani și de 
la Scarlat Calimachi, pentru a-l pierde pe Tudor și a-l izgoni pe 
Ipsilanti. Mai avea și alte mănoase treburi: păzea cu arnăuţii 
gospodăriile boierilor și marilor negustori, storcându-i, pe lângă 


bani, de giuvaericale și blănuri, încât încropise un adevărat 
bazar în casele sale din mahalaua Udricanilor. 

Sărăcimea orașului se linişti, însă, aflând din proclamaţiile lui 
Tudor și din cuvântul oamenilor săi, că s-a ridicat împotriva 
balaurilor ce sug sângele norodului, fie ele fețe boierești, 
politicești ori bisericești; împotriva abuzurilor stăpânirii şi a 
dregătorilor de orice treaptă, a birurilor tâlhărești, poavezilor și 
angaralelor fără seamăn în hotarele vreunei alte tări de pe 
planeta noastră. Au dezlegat atunci mahalagiii boccelele, 
apucând ciomegele, topoarele și cuţitele. Începură să taie 
șleaurile cailor înhămaţi la rădvanele, butcile și căruțele 
fugarilor, iar pe morari, brutari și casapi îi siliră să nu lase 
norodul de izbeliște. 

Parte din boierii ce nu putură să fugă, se dez/ănțuiră în 
petreceri nebune, cu betii, tarafuri, dezmierdări de muieret 
deșuchiat și meșteșugite jocuri de cărți, unde-și pierdeau la stos 
și la faraon moșiile ajunse nesigure. Când postelnicul Negri, 
caimacamul lui Calimachi, cobori din caretă, nici nu-l lăsară să 
răsufle, dând buzna în curtea lui. 

— Scapă-ne, arhon caimacame, că vine apostatul de 
Vladimirescu asupra Bucureștilor ca o iazmă și n-o să mai 
rămână piatră peste piatră din casele noastre. O să ne prade, să 
ne taie ori să ne jupoaie de vii, ca să facă din pielea noastră 
opinci pentru lotrii lui. 

— Liniștiţi-vă, boieri dumneavoastră, că-l vom popri pe 
răzvrătit să nu calce cu opincarii lui podurile Bucureștilor. îi 
promitem și luna de pe cer. Trimitem arnăuți și potere de 
nădejde asupră-i. Il amăgim în fel și chip și încercăm să 
cumpărăm căpeteniile pandurilor, că-i umblă ţărănoiului prin 
cap fumuri de domnie. Văd însă că vă roade frica numai de 
ameninţarea Vladimirescului. De tâlhărimea lui Ipsilanti aţi 
uitat? N-aţi auzit cu ce prăpăd s-a abătut asupra Moldovei? 
Acum dă buzna încoace. 

— Ipsilanti e un evghenist, arhon Caimacame - vorbi vornicul 
Sculy. Nu-i un ţărănoi răzvrătit. N-o să se atingă de noi și de 
averile noastre. 

— Culcă-te pe urechea asta, vornice. Vladimirescu își mai ţine 
în frâu opincarii, cum glăsuiesc anaforalele. Ipsilanti - ba. 
Pleșcarii lui nu se uită de la cine ia și pe cine spintecă. 


— Ipsilanti vine și pleacă, dar prostimea ţării rămâne. E 
aţâţată ca o haită de câini flămânzi și, prinzând gustul 
apostasiilor franţozești, cere pământ, slobozenii, scădere de bir 
și alte asemenea obrăznicii. Le-a intrat în sânge ciuma 
răzvrătirii, care e lipicioasă și nu mai iese. Vai nouă și urmașilor 
noștri ce tragodie ne-așteaptă! 

— Apocalipsul! rosti cu patos sfinția sa Nicanor Criteanul, 
egumenul mânăstirii Radu Vodă. Apocalipsul proorocului cel 
mincinos ce vine beat de sânge, cu semeţie și hulă de peste Olt, 
cu toiag de hier și pară de foc. Că, iată, balaurul cu șapte capete 
și zece coarne rupse peceţile din cartea blestemelor, împărtășit 
din învăţătura lui Balaam, ca să pună sminteală în norod, să 
dărâme stâlpii Domnului-Dumnezeu și-ai sfinţilor părinţi. Și, 
precum s-a surpat templul lui Solomon, în vechime, de nu l-au 
mai putut înălța iudeii nici până-n ziua de azi, așa va surpa 
apostatul de Tudor stările noastre, aruncându-ne în chinurile lui 
lov; iar cei proști și fără vreo seamă pe pământ o să-și pună 
semn de stăpâni. Să ridicăm slavă Celui de sus, ca în ceasul cel 
de apoi, și să ne rugăm lui să sloboadă oștile îngerești asupra 
nelegiuitului, să-i dea să bea din vinul înfrângerii și să-l 
prăbușească pe proclet, precum a prăbușit cetatea cea 
păcătoasă a Vavilonului. 

— Mai bine să îndemnăm, cu ceva aur pe bimbașa Sava, să 
sloboadă îngerii lui asupra blestematului. Dar cum vistieria-i 
goală, rugăm pe sfinţia-ta să dezlege un pic punga pe care 
milosârdia cerească a binecuvântat-o, așa cum o să scoată toți 
egumenii, preasfinte, ca să nu ne scoată ochii hiara cea cu mii 
de capete, nu cu șapte, cum scrie la Apocalips; iar lui Savaot o 
să-i aprindem tămâie și lumânări și-o să-l înălțăm în slava- 
slăvilor, cu toată evlavia, îi curmă pofta de predică, cu vorbă 
uscată și aspră, caimacamul. 

A făgăduit sfinţia-sa cât i s-a cerut, înjurând în gând pe acest 
„voltairist sadea, care pune mai presus ajutorul lui Sava decât 
pe cel al lui Savaot”, cum avea să se plângă unor feţe 
bisericești. 

„li fu tare greu, arhon caimacame, vorbi în urma lui un tânăr 
păcătos, că, după câte spun bătrânii, la începutul-începutului, 
popii aveau trei mâini: cea cu care da li s-a uscat!” 


* 


La mânăstirea Căldărușani, găsise adăpost un negustoraș cu 
anteriu vărgat, împreună cu jupâneasa lui, cam negricioasă la 
faţă, cu testemelul și broboada petrecute peste obraz, cu biniș 
întunecat, din cel mai prost șiac călugăresc. li adusese o căruţă 
hodorogită, târâtă de două mârţoage, în dricul căreia zăcea o 
ladă veche de fier și mai multe boccele. Deși egumenul îl privise 
chiorâș, rămase uimit când negustorașul nu se tocmi asupra 
pretului piperat ce i se pretinse. 

Lui Focas, care-și răsese barba și îmbrăcase anteriul vărgat, 
nu-i era teamă că va fi recunoscut de bucureșteni, dar Teodorei, 
cu toată câneala de pe obraz, testemelul, broboada și binișul de 
șiac, tare îi tremura inima, știind că de-i vedea cineva ochii verzi 
de pisică sălbatică, nu-i putea uita. Fugise nu numai de 
întâmplările ce se arătau cu primejdie, ci și ispitită de averea 
bărbatului cu privire ștearsă și buze băloase, trecut de vârsta 
tinereţii. Incepuse să-i facă silă. Indura însă totul, cu resemnare, 
ca orice fanariotă pusă pe căpătuială. Izolarea și pustietatea din 
juru-i, o făcuseră nevricoasă. Abia se stăpânea faţă de Focas, 
păstrând însă în colţul buzelor același surâs ciudat, tulburător. 
Fu fericită când veni un harabagiu, tocmit să-i ducă la Râmnicu 
Sărat. 

„Plecăm și din târgul ăsta, Teodora, să ne închinăm c-un ceas 
mai devreme arhiului, stăpânul de azi al Vlahiei și cel de mâine 
al Bizanțului. Vine cu oștile Eteriei, urmat de cele rusești. Puţinul 
pe care o să i-l dau pentru cauza libertăţii Greciei, o să-l iau 
înapoi înmiit, când Ipsilanti o să-și pună pe cap coroana 
Paleologilor. Am cumpărat o sanie cu armăsari albi și aprigi, 
cum nici sultanul n-are. Așa o să-i ieșim în cale.” 

Femeia era bucuroasă. Avea să-l cunoască pe eroul care 
răscolea sufletul grecilor - „împăratul visurilor noastre”, cum îl 
numea uneori Focas. Işi aruncă testemelul și binișul, îmbrăcând 
haina de cacom dăruită de Nicolache Suţu, punându-și peste 
pletele negre fesul alb, cu felurimi de pietre străvezii, de râdeau 
luminile în ele. 

De după un dâmb, începu a se zări, tălăzuind în depărtare 
călărimea. Focas porunci vizitiului să oprească. Tinea să admire, 
cu o clipă mai devreme, armata mântuirii, cum șerpuia în albul 
acelei ierni întârziate. Dintr-un desiș de arini cu scoarța 
roșiatică, săriră cu pistoalele întinse trei arnăuţi, poruncindu-le 
să coboare. Vizitiul fu smuls de pe capră. Când unul din tâlhari 


puse mâna pe Teodora, Focas se aruncă asupra lui, 
rostogolindu-se într-o încleștare sălbatică, în zăpada afânată. In 
clipa de uluială stârnită de îndrăzneala „boierului”, Teodora izbi 
cu biciul peste ochi arnăutul care apucase dârlogii. Caii îl 
răsturnară și porniră vijelios la vale, stârnind vârtejuri orbitoare 
de zăpadă din mușcătura copitelor. Femeii nu-i păsa de 
împușcăturile ce răsunau în urmă și nici de soarta lui Focas. 
Scăpase. Era acum stăpână pe viaţa ei și pe comoara din ladă. 
Işi vâri fesul în sân ca să nu-l piardă, rămânând cu pletele negre 
fluturate de vânt, în goana nebună a cailor, loviți fără cruţare cu 
biciul, încât se făcuseră mai albi ca albul stepei imense în care 
femeia căuta umbra unui reazim. 

Câţiva călăreți abia opriră sania. Nişte soldați frumoși, cu 
chipuri de efebi, purtându-se delicat. li vorbiră într-o aleasă 
limbă grecească. | se părea că pășise dintr-un coșmar înfiorător 
într-o dulce lume de vis. Se dezmetici curând, bucurându-se 
când află că sunt mavrofori din avangarda arhiului. Le cerceta 
cu privirea curioasă uniformele negre, elegante, lucrate de cei 
mai buni croitori din Odesa și Petersburg. Ochii de pisică 
stăruiră o clipă asupra capelelor de mort din metal argintat, 
îngropate în blana căciulilor. Ce aveau oare comun cu moartea 
acești băieţi frumoși de-i arboraseră chipul hidos, când li se 
citea pe figurile surăzătoare atâta poftă de viaţă? 

Apariţia unei asemenea uluitoare frumuseți femeiești, purtată 
de niște armăsari albi în pustietatea albă a stepei, într-o sanie 
cu perne de purpură, avea ceva ireal. Erau tot atât de uimiţi de 
eleganța ei, de ochii tulburători, de zâmbetul ciudat și de glasul 
melodios ce răspundea întrebărilor, așa cum fusese și ea uimită, 
zărindu-i în jurul saniei. 

— leșisem înaintea arhiului cu o modestă ofrandă pentru 
cauza noastră, rosti ea cu modulaţiuni calde în glas. Am fost 
atacată de tâlhari, dar m-au scăpat acești telegari ai lui Apollo. 

Arhiul fu fermecat din prima clipă. O conduse curtenitor în 
casa preotului din Răsuri, unde se oprise pentru odihnă, 
poruncind să se aducă bagajele divinei apariţii. li oferi un ceai cu 
rom, copleșit de-a binelea când această frumuseţe, demnă de a 
fi stăpâna lui, îi așeză delicat pe masă fesul cu nestemate, 
valorând peste o sută de mii de piaștri. 


— Rog pe alteța voastră să-l primească pentru oastea 
mântuirii neamului nostru, cu regretul că nu pot da mai mult, în 
afară de sufletul și sângele meu, dacă va fi nevoie! 

Cu unica-i mână, uitând că are în faţă o femeie, Ipsilanti o 
cuprinse de talie gata să-i sărute obrajii. Oprindu-se în ultima 
clipă, se dete înapoi cu câţiva pași și, ridicând paharul din care 
sorbise ceva mai nainte, rosti teatral: „Pentru Elada. Pentru 
strălucitul nostru Bizanț!” Apoi, zâmbind, își completă 
închinarea: „Și pentru frumoasele sale fiice!” 

Se aşternură câteva clipe de linişte. Amândoi se simțeau 
oarecum stingheriţi, până ce el rupse tăcerea: 

— Nu vrei să-mi spui cum te cheamă? 

— Teodora! 

— Teodora? Fascinant!... Și poate predestinat! Nu știu dacă 
strălucita basilisă a Bizanțului al cărei nume îl porţi, a egalat 
frumuseţea domniei tale, dar știu că tronul ei ţi l-aș oferi din 
toată inima. Ducând-o de mână în pridvorul deschis, porunci 
adunarea mavroforilor. 

— lubiţii mei mavrofori! Această divină fiică a Eladei a 
înfruntat primejdii fără număr pentru a-și pune zestrea la 
dispoziţia sacrei noastre oștiri. Aflaţi că numele ei este aidoma 
cu cel al marii basilise Teodora a Bizanțului. Slavă ei! 

Din sute de piepturi entuziaste izbucni ca un singur glas: 
Slavă Teodorei! 

Tineri înflăcăraţi, trăind puternic speranţa libertăţii patriei lor, 
gata să moară pentru reînvierea Eladei, mavroforii priveau uluiţi 
la această neasemuită Venus cu plete brune. Când ridică brațul 
ca să răspundă ovaţiilor, părea o statuie a lui Fidias, animată 
printr-o suflare divină. Neverosimilul unei asemenea apariții în 
pustietatea de gheaţă răscolită de vânturi, numele celebrei 
împărătese bizantine, alăturat frumuseţii tulburătoare a femeii 
ce venea ca o binecuvântare înaintea sacrificiului spre care se 
îndreptau, trezise în imaginaţia celor mai mulţi dintre tinerii 
ostași ai „Batalionului Sacru” convingerea unui semn al 
destinului. Dumnezeul creștin sau zeii păgâni ai Eladei le 
trimiteau în ajutor, nu pe Sfânta Fecioară și nici pe Palas Atena, 
ci pe însăși împărăteasa a cărei Capitală urmau s-o smulgă din 
întunericul așternut de aproape patru secole musulmane. 

Tăind aerul, sabia arhiului se plecă în semn de închinare. Nu! 
Nu fusese sabie, ci o baghetă magică. În omătul pătat de 


uniformele negre, sute de fiinţe, electrizate de gest, fascinate 
de frumuseţea femeii, trăind iluzia unui miracol, acoperiră cu 
strigătul lor șuierul crivăţului: „Trăiască Teodora!” 

De dincolo de uluci, arnăuţi vulgari și imbecilizaţi de alcool, 
alături de atâția vântură-lume, dornici de aventură și pradă, 
priveau cu sufletele goale entuziasmul acestor băietani - unii 
zâmbind, alţii crucindu-se, ori înjurându-l pe Ipsilanti că nu le 
plătește soldele. 


* 


În Bucureşti panica sporea ceas de ceas, pe măsură ce 
zvonurile încingeau imaginația. Jafurile se înmulțeau; ucigașii își 
făceau de cap. Nimeni nu mai era sigur nici de viaţă, nici de 
avere. Arnăuţii care trebuiau să pună un pic de rânduială în 
haosul ce se încuibase, chefuiau și prădau. 

Boieri din „Vremelnica ocârmuire” se adunară noaptea în casa 
lui lordache Filipescu pentru sfat, care să scape ochilor și 
urechilor lui Pini, Leventis și altor fanarioți. 

— Să chibzuim ce facem ca să stârpim răul. Nu putem lăsa 
Bucureștii și țara baltă ca Brâncoveanu, Ghica și Barbu 
Văcărescu, deschise vorba gazda. 

— Au fugit ca niște mămăligari de teama lui Ipsilanti - se 
aprinse bătrânul Bălăceanu. 

— Aflaţi că și consulul austriac a plecat; iar englezul își 
strânge calabalâcul. 

— Consulii pleacă din socoteli politicești: să arate împărăţiilor 
că ocârmuirea noastră e nevolnică și că-i anarhie; ca să intre 
oaste străină în ţară. 

— De-ar pleca odată și Pini, să mai răsuflăm! 

— Boieri dumneavoastră, Vladimirescu s-a oprit cu 
pandurimea lui la Ciorogârla. Numai el ar putea să pună 
rânduială. Să-l rugăm să vină mai iute, să scape orașul de 
tâlhari. 

— O să-i mâniem pe turci și-or da buzna. 

— Și dacă năpădește Ipsilanti cu armie străină în București, 
nu mai tare s-or mânia? - bașca răutăţile ce avem a le suferi de 
la tâlhărimea lui! 

— Așa-i! Dar de intră turcii, ţarul o să se supere și trimite 
cazacii ca să-i gonească; și pe cazaci cine-i mai scoate? 
Napolionul franţuzilor? sări Filipescu-Vulpe. 


— Tot astfel s-a urmat în ţara asta, boier Filipescule: când 
unul, când altul. Cine se scoală mai de dimineaţă ăla te ia de 
păr. Să-i dăm Vladimirescului „Carte de adeverire” că ridicarea 
lui nu e rea și vătămătoare, ci în folosul ţării; pentru stârpirea 
jefuitorilor, nu împotriva împărăției. O publicarisim și liniștim 
duhurile, propuse Grigore Băleanu. 

Au hotărât, într-un glas, trimițând „Cartea” lui Tudor, care 
pornise cu oastea spre „Scaunul Oblăduirii norodului”. 


* 


Vladimirescu intră în București la 21 martie 1821, pe vechiul 
Pod al Calicilor, într-o zi însorită ce se vădea adevărat cap de 
primăvară. Pe sub Dealul Mitropoliei și pe ulitele din jur se 
adunase tot sufletul mahalalelor și al marginilor ce ieșeau din 
pădure și câmp. Lepădându-și taclitul și giubeaua, veniseră şi 
ciocoi în haine ponosite să vadă zavera și să pipăie cu simtul lor 
dibaci gândurile marelui răzvrătit. Tudor purta sub braț o pâine 
uriașă, simbol al dorinței de îmbelșugare pentru norod, călărind 
între popa din Cerneti și căpitanul Zoican. După steagul zugrăvit 
de un călugăr aflător în mânăstirea Antimului, fluturau cămășile 
pandurilor și fustanelele arnăutților. Veneau apoi gloatele de 
tălpași, târându-și opincile, ducând pe umeri, care o flintă, care 
o coasă ori o furcă, precum și nelipsita traistă cu merinde. Au 
toți figura aspră, uscată, ca pământul acela colțuros din nordul 
Olteniei, unde piatra rânjește la fiecare pas. Vin dârji din sărăcia 
tărânii, din harta cu stăpânirea prădalnică, din încleștarea cu 
cetele osmanlâilor ce trec mereu Dunărea să-i taie și să-i fure; 
din viața vrăjmașă călcată-n picioare cu disperare. Curge din 
răzvrătiri ca un puhoi mohorât, urmând pe omul care a pus în 
firea lui toată asprimea acelor tărâmuri. 

Tudor e întunecat la chip, ca adâncul pădurilor de pe Motru și 
Ji aproape morocănos ca apele Oltului în vremea ploilor, de 
parcă i-ar curge prin vine numai durere. Și e în el o tăcere 
apăsătoare, încât îți vine a crede că duce pe umeri nu numai 
suferința și deznădejdea unui întreg popor, ci toată greutatea 
munților Gorjului și-ai Mehedinţului. Numai când ridică brusc 
privirea deasupra mulțimii de unde se agită tulpane și 
testemele, ori saltă căciuli, în gesturi cuminti și cuviincioase, i se 
citește în ochi o tărie de om ce nu se poate încovoia decât să 
izbească. Are în ființa lui ceva care supune și-o încordare în care 


s-au ghemuit nădejdile și disperarea obștii, mărturisind somnul 
unei chemări. N-aude pistoalele slobozite de panduri și arnăuți a 
sărbătoare și, cu toate că multumeste sobru bucurestenilor, 
cată doar în adâncurile lui, de unde pădurea aceea vie ce 
tălăzuiește în urmă, așteaptă îndemn și chibzuială pentru 
mântuire. Știu toţi, că omul acesta „a îmbrăcat cămașa morţii” 
pentru ei, nu pentru fâșia de postav alb, cusută la Slatina de 
nevasta Vulturescului pe căciula de hârșie neagră, ca semn că 
inima norodului îl socotește firescul ei domn. 

Din casa Joiţei Brâncoveanu, de sub Dealul Mitropoliei, Tudor 
sloboade porunci pentru liniștirea orașului, și ca un adevărat 
voievod al năpăstuiţilor cere boierilor să nu se poarte cu 
vicleșug împotriva obștescului folos, dacă n-au lăsat să se stingă 
în inimile lor sfânta dragoste cea de patrie. Înțelept, recunoaște 
de formă  „Vremelniceasca  ocârmuire”, dar înlocuieşte 
ispravnicii și o seamă de dregători din judeţe. Trimite porunci ca 
zapciii și mumbașirii să nu mai ridice bir decât 3 piaștri, în loc de 
25, de fiecare lude și să nu mai împlinească nicio leţcaie din 
datoriile vechi. Celor ce vin în rândurile „Adunării Norodului” cu, 
sau fără arme, să nu li se pretindă nimic. Vite, râmători și lucruri 
din casă ori din ogradă n-au slobozenie să ia. Pentru a împiedica 
jefuirea locuitorilor Capitalei, întări străjile de panduri și 
târgovetți, poruncind ca tâlharii să fie pedepsiţi, fără o altă 
judecată decât aceea a funiei. Spânzură apoi câţiva necinstiţi 
împlinitori de biruri, punând rânduială cum de mult nu mai 
cunoscuse biata ţară. 


* 


Tudor ceru Vremelniceștii ocârmuiri să trimită în calea lui 
Ipsilanti trei boieri de seamă împreună cu vlădica Ilarion. Erau 
purtătorii dorinţei lui, să nu intre arhiul în București, „ca să nu se 
tulbure mai rău apele”. A scrâșnit din dinţi Ipsilanti, dar a dat 
ascultare, oprindu-se la casa cea veche a Ghiculeștilor de pe 
malul Teiului, unde avu drept grijă de căpetenie s-o așeze pe 
Teodora cât mai domnește, sus, într-o odaie cu pridvor deschis 
spre balta năpădită de stuf. Jos, în sufrageria cu lambriuri de 
lemn afumat, cu masă și jilțuri grele de stejar, își făcu cancelarie 
și sală de primire, iar de formă, într-o încăpere alăturată, iatacul, 
fiindcă, de cum se înnopta, urca la Teodora, ajunsă acum nu 


numai simbol al biruinţei, ci și stăpâna inimii și gândurilor lui, 
apărută ca o dulce nălucire de vis. 

Deși zavergiii își aveau tabăra în noroiosul sat al Colentinei, 
se abătură asupra orașului ca roiurile de țânțari. Greu izbuteau 
gărzile lui Tudor să-i mai împiedice de la pradă și silnicii și puţin 
le păsa de tovarășii lor întru ticăloșie, care se legănau în 
spânzurători ori zăceau în praful ulițelor, răpuși de disperarea 
bucureştenilor. Îngroziţi, oamenii se strecurau, noapte de 
noapte, dincolo de crucile puse pe hotarul orașului, împânzind 
viile ce dau înconjur Bucureștilor, ca să-și îndrepte pașii spre 
zidurile mânăstirilor tixite, unde nimeni nu-i mai primea, 
rămânându-le nădejdea în pădurile abia înmugurite. 

Lăsând câteva străji în târg, Vladimirescu își trase oștirea la 
Cotroceni, începând să întărească mânăstirea cu șanțuri și băști, 
ca să se apere dacă turcii or să treacă Dunărea, deși trimisese 
răvașe și daruri pașalelor și-un „arz” către sultan, căutând să 
înlăture orice ciocnire cu ei, pentru a nu atrage cine știe ce 
nenorociri pe capul ţării, mai ales că semețiri copilărești ale unor 
eteriști le chemau, iar împărăţiile vecine pândeau prilejul de-a 
se alege c-un folos pe seama românilor. 

Trăind cu speranţa în schimbarea la față a politicii ţarului, 
Ipsilanti hotărî să se înstăpânească pe pământul ţării. Se 
socotea îndreptăţit să-i ocupe tronul pe care tatăl lui stătuse în 
trei rânduri. Era aici locul ideal pentru planurile hrănite mai mult 
de ambițiile lui, decât de ţelurile Eteriei, iar un valah obscur i se 
așeza în cale - un mojic mărginit și nerușinat, care n-avea alt 
merit decât că intrase pe sub pielea generalului Isaiev în timpul 
ultimului război cu turcii, așa cum îl defăimaseră Constantin 
Duca, Farmache și Sava. 

— Căpitane lordache, acest Vladimirescu și-a luat nasul la 
purtare. A început să-mi spânzure ostașii. Să mi-l înfăţișezi, fără 
zăbavă. 

— Să-l înfăţișez! E greu, lpsilotate! Să-l poftesc poate, în 
numele măriei tale. Bine nu e să dăm uitării că are oștire mai 
tare decât a noastră, că-i în ţara lui și că un întreg norod îl 
urmează. Totuși încerc. 

A încercat în două rânduri, dar slugerul i-a răspuns că-l ţin 
zălog nevoile „Adunării Norodului”. Când a venit și-a treia oară, 
s-a răstit la arnăut, lovind cu pumnul în masă: 


— Spune-mi, căpitane lordache, ce vrea Ipsilanti? Cu ce drept 
se face stăpân pe ţară? S-a ridicat pentru cotropirea și jefuirea 
ei ori pentru libertatea patriei sale? Să-și potolească zavergiii, ca 
să nu-i potolesc eu cum merită. 

— Eu toate astea nu i le pot spune, slugere Tudor. E înfumurat 
și iute la mânie. Spune.-i-le singur. Calcă-ţi pe inimă și vino, că-i 
spre binele tuturor să limpezim apele. Mâine la prânz te 
așteaptă la Colentina. 

— Până la Colentina-i cale lungă și vreme de pierdut n-am; că 
nu mă ţin de petreceri cu muieri și lăutari. Să ne vedem la 
jumătatea drumului, la chioșcul lui Mavrogheni, c-un ceas 
înaintea nămiezii, dacă-i este pe voie. 

Şi-i fu arhiului pe voie, fiindcă n-avea încotro. Îi fu pe voie, dar 
porunci căpitanilor să împânzească locul cu oameni din gloată, 
că poate îl vor prinde-n capcană pe afurisitul de valah. 

Maidanul din Capul Podului Mogoșoaiei era acum un baltac 
noroios, adunat din mustul zăpezilor de peste iarnă și din ploile 
primăverii. Caleașca lui Ipsilanti intră în mocirla vâscoasă până 
peste butucul roților. Fu scos pe braţe de mavroforii înșirați pe 
malurile zvântate. Împrejurimile fuseseră ocupate noaptea de 
panduri, iar pe aleea cu tufe de liliac ce ducea spre Chioșcul lui 
Mavrogheni, era aliniată garda lui Tudor. Arhiul strâmbă 
nemulţumit din nas, mângâindu-și ţăcălia împărțită în două 
smocuri, gest care avea darul să-l liniștească. 

Slugerul venea în aceeași caretă cu episcopul Ilarion, fiind 
martor al păţaniei arhiului. 

— S-a nămolit Ipsilanti, Tudore. 

— S-a nămolit încă de când a trecut Prutul. Acu vrea să ne 
nămolească și pe noi până peste cap. 

Chiriac Popescu dădu onorurile militare arhiului îmbrăcat în 
uniformă de general rus, cu însemnele de aghiotant al ţarului și 
c-o ploaie de decoraţii. Răspunse c-un deget dus la căciulă, 
privind cu coada ochiului, nu fără să admire mânuirea fără cusur 
a armelor și ținuta ostășească a valahilor. 

Chioșcul, cu laturile deschise în partea de jos, unde, vara, își 
sorbea odinioară Mavrogheni cafeaua, avea în catul de sus un 
adevărat salon cu lavițe de catifea roșie jur-împrejur și câteva 
măsuţe joase. Aici îi primi Ipsilanti, pe Tudor și pe vlădica Ilarion, 
silindu-se să nu-și arate dușmănia, mai ales că, în acea 
dimineaţă, Duca și Sava îi șoptiseră niște vorbe viclene, că, de 


la o vreme, slugerul umblă să-l dea pe mâna turcilor. Erau de 
faţă Lassanis, fost patron de bordel la Buda, Orfano, tejghetarul 
unui negustor grec din Odesa, secretarii și duhurile rele ale 
arhiului, căpitanii Duca, lordache și Caravia, negustorul Scufo, 
precum și fraţii lui Ipsilanti, Nicolae și Gheorghe. 

Tudor salută militărește, iar după ce Ipsilanti îi răspunse la fel 
rupse tăcerea stânjenitoare, ce nu părea ușor de spulberat. 

— Ai ţinut sa-mi vorbeşti, beizadea. Rugămintea mea este s-o 
facem între patru ochi. 

Deși rostirea îi fusese cuviincioasă, totuși, felul hotărât în 
care-i vorbise, nu-i plăcu lui Ipsilanti. „Prea multă obrăznicie 
pentru un mojic”, se aprinse în sine, dar înghiţi în sec, 
împlinindu-i dorinţa, mai ales că Vlădica Ilarion se și îndreptase 
spre ușă. 

— Arhon slugere! Avem în faţă același dușman. Trebuie să ne 
chivernisim ca să-l înfruntăm. 

— Înainte de a da un răspuns, am a mă plânge că o mare 
parte din armata eteristă se poartă ca pe pământ dușman. A 
smuls țăranilor toată hrana lăsându-i muritori de foame. 
Pricinuiește tot felul de cruzimi și silnicii încât sate și târguri 
întregi s-au spart, înspăimântate, neamurile s-au împrăștiat și 
țara s-a hrenţuit. În Bucureşti s-au aprins cazanele iadului. 
Pentru numele lui Dumnezeu, beizadea, oprește neomenia 
oamenilor domniei-tale! 

— Pe lângă fiecare oaste se lipesc și obraze ticăloase. O să 
poruncesc pedepse aspre pentru toți vinovaţii. 

— Până atunci, e mai cu chibzuială ca zahareaua să fie 
adunată din judeţe de zapciii Vremelniceștii ocârmuiri. Cât 
privește dușmanul, noi valahii avem de biruit doi, iar nu unul 
singur, și cu doi deodată nu ne putem bate! 

— Care-s? 

— Cel dintâi e vrăjmașul care a tot mâncat ţara până a adus-o 
în deznădăjduirea cea mai de pe urmă, de-au ajuns bieții români 
mai goi decât morţii cei din morminte. Lui ne-am ridicat să-i 
sfărâmăm capul, socotind că ne stă în putere. Împotriva turcului 
cum o să pornim, „câine surd la vânătoare?” 

N-a spus: „cum ai pornit domnia-ta!”, dar Ipsilanti și-a mușcat 
buza. 

— Și dacă ordiile trec Dunărea? 


— De ce să așteptăm să treacă turcii și nu armata Eteriei, așa 
cum ai făgăduit prin proclamaţii? Iţi dăm barcaze și saici. 

— Aştept întăriri din Rusia. 

— Beizadea! Dacă aștepți până ce turcii se vor aduna cu toată 
puterea lor pe Dunăre, n-o să mai poţi trece dincolo; iar cu 
ajutorul muscalilor nu te mai amăgi singur. Ştii bine că ţarul e 
potrivnic. 

— Țarul e la Laybach și numai de formă s-a arătat vrăjmaș. 
Capodistria a dat în taină slobozenie voluntarilor să treacă 
Prutul. 

— Capodistria? Citește, rogu-te, beizadea, foaia pe care am 
primit-o de la Viena. 

„Împărăţiile sunt mânioase - scria Telegraful Elin, sub 
semnătura lui Capodistria - din cauza vinovatei revoltarisiri a 
grecilor, pusă la cale de un ins aventuros ca Alexandru Ipsilanti, 
care înșală buna-credinţă a unor oameni cinstiţi, folosindu-se de 
numele majestăţii sale imperiale, ţarul tuturor Rusiilor, pentru 
treburile lui vinovate. Luminăţia-sa l-a alungat din rândurile 
armatei imperiale și din cinstea de aghiotant. Il înfierează cu 
toată tăria strălucirii sale și-i cere arestarea, ca oricărui 
netrebnic rebelist, oriunde s-ar găsi”. 

Ipsilanti se făcu ca un rac fiert. 

— Nu-i de glumă, beizadea. Cine mai cutează a trimite 
volintiri fără să-și frângă gâtul?... 

Tudor zări în clipa aceea pe pieptul arhiului, sub ordinul 
„Sfântul Vladimir”, medalionul „Ultimei Vasilise a Bizanțului”, a 
cărui poveste o cunoștea din fir-a-păr de la Zoican. 

„Câţi bani o fi stors von Gentz pentru această calpă 
giuvaerică? Doamne, pe ce mâini a intrat sfânta slobozenie a 
Greciei!” gândi compătimitor slugerul. 

— ...Aş fi bucuros, continuă el, să pot lupta împotriva 
păgânilor, dar te-ai ridicat înainte de vreme. Muscalii n-or să 
vină, iar de mai rămâi, au să năvălească turcii să te gonească și 
ne faci nouă pieire. 

— De asta ești în vorbă cu pașalele de pe Dunăre ca să mă 
vinzi? 

— N-am pus la cale nicio mișelie - răspunse tăios slugerul. 
Bătăliile nu se câștigă numai cu sabia. Imi trebuie timp să mă 
întăresc, ca să mă pot împotrivi păgânilor de vor călca pământul 


țării. Cum o pot face decât amăgindu-i cu vorbe și daruri? 
Nimeni nu-mi dă dreptul să joc în bobi soarta norodului român. 
Ipsilanti privi c-un amestec de pizmă și dușmănie pe omul din 
faţa lui, îmbrăcat în dulamă neagră-verzuie, sub care se zăreau 
nădragii strâmţi de abă găitănată, vârâţi în cizme căzăcești. 
Rămase mut când Tudor își puse liniștit căciula și fără nicio 
vorbă, îl salută militărește, ca la venire, părăsind încăperea. 


* 


În iatacul unde se răsfăţa, adulată de sclavele stăpânei fugită 
în mare grabă la Brașov, ajustându-și și schimbându-și rochiile și 
mantourile din lăzile Ghiculesei, Teodora trăia aievea un vis, 
convinsă că Ipsilanti o va încorona într-o zi pe malurile 
Bosforului. Îi era silă când îi simțea mirosul tot mai nesuferit al 
băuturii. Işi dădea seama că el căuta alinarea unor dureri 
nemărturisite, citindu-i zbuciumul pe față ori deslușindu-l în 
purtarea tot mai nevricoasă faţă de intimii lui. Se obișnuise cu 
declaraţiile lui de dragoste, făcute cu aceeași emfază, pusă în 
glas chiar atunci când cerea un pahar cu apă. li ierta însă toate 
aceste slăbiciuni, așteptând de la el bucurii nesperate de nicio 
femeie ridicată din plebe. Până la marea fericire, încerca o 
mulțumire de curtezană, ori de câte ori simțea abătându-se 
asupra-i sutele de priviri aprinse ale tinerilor și frumoșilor 
mavrofori, așa cum se abat razele soarelui de iulie asupra 
pământului. Aflase, în cele din urmă, că arhiul se zbate în mari 
necazuri bănești și îi dărui câteva din giuvaericalele primite de 
la beizadea Nicolache. Era desigur un sacrificiu mărunt faţă de 
strălucirea coroanei Paleologilor. Milioanele lui Focas - rămas în 
mâinile tâlharilor și ucis cu siguranţă - nu se gândea decât să le 
păstreze pentru sufletul ei, așa cum le văzuse rânduite în pungi 
de piele, sub capacul lăzii mâncată de rugină. 


_CAPITOLUL IX 
SCARBOASELE URZELI 


Fiind împărăţia otomană șubrezită de războaie și răzvrătiri, iar 
vistieria secătuită de sumedenia cheltuielilor, sultanul Mahmud 
al Il-lea chemase pe marele vizir, poruncindu-i să sporească 
taxele vămilor, fără a face nimănui vreun hatăr. 

— Prea slăvite stăpâne, îndrăznise înaltul dregător, o să ne 
înmulțim dușmanii. 

— Dușmani sunt toţi cei cărora nu le dai și sufletul din tine, 
Halet. 

— Strălucirea-ta, îndatoririle noastre politice... 

— Indatoriri politice? Eşti un naiv, Halet! Politica e ca o 
corabie căreia trebuie să-i întorci pânzele după cum bate vântul. 
Altfel, curând te cheamă Allah să treci puntea peste cele șapte 
iaduri. 

A doua zi, tarifele vamale săltaseră cu 60%, iar raportul lui sir 
Strangford, ambasadorul Marii Britanii la Constantinopol, pornise 
în mare grabă spre Londra, ca să stârnească nemulțumirea 
onorabilului lord Castlereagh, cavaler al Ordinului Jartierei și 
ministrul Afacerilor străine. 

— Căpitane Gordon - îi vorbi mai-marele Foreign Office-ului, 
celui mai destoinic dintre subalternii săi - ai să pleci la 
Constantinopol într-o misiune grea. Interesele Marii Britanii sunt 
primejduite de ingratitudinea sultanului. A uitat că datorită nouă 
împărăţia otomană își mai ţine zilele. Ne-a anulat privilegiile 
comerciale; cumpără arme de la nemti, își modernizează armata 
și, curând, sub influenţe străine, o să ne amenințe drumul spre 
Indii. Îi trebuie o lecţie. Ai să primești bani și instrucţiuni. Peste 
trei zile, corveta „Birmingham” ridică ancora. Drum bun și 
succes! încheie ministrul, întinzându-i o mână osoasă, plină de 
pistrui. 

— Sunt onorat, sir! 


* 


Caleașca ambasadei engleze cobora pe caldarâmul unei ulițe 
povârnite din Pera - cartierul ambasadelor constantinopolitane - 
hurducând cumplit pe Gordon și pe ajutorul său Bargrave, când 
un tânăr voinic, cu părul negru, vâlvoi, și cu spaima-n priviri, 


sări pe scara trăsurii, prăbușindu-se la picioarele celor doi 
străini. Instinctiv, Gordon scoase pistolul. 

— lertaţi-mă, vorbi, gâfâind, nepoftitul musafir, nu-s tâlhar. 

— Atunci, cine ești? Și ce poftești? 

— Sunt Constantin Duca. Trăsura dumneavoastră mi-era 
ultima scăpare. Vor să mă ucidă niște galeongii. l-am prins cu 
zaruri măsluite și mi-am luat banii înapoi. 

— Și în afară de zaruri, cu ce te îndeletnicești? 

— Abia am isprăvit Școala de dragomani a Patriarhiei. Plec 
acasă, la lanina, să-mi caut o slujbă. 

— Școala de dragomani, spui? Ce limbi cunoști? 

— Toate limbile din Balcani și, în plus, franceza și rusa. 

Gordon și Bargrave se priviră, străbătuţi de același gând. 

— Și noi mergem tot la lanina. Ti-am putea da o slujbă, dacă 
ești destoinic și loaial. 

— Sluga dumneavoastră, răspunse Duca, încercând, după 
obiceiul turcesc, să sărute poala caftanului, dar, cum Gordon 
purta jachetă, buzele i se lipiră de tivul ei șnuruit cu mătase. 

Așa avea să înceapă aventuroasa carieră a lui Constantin 
Duca: secretar al lui Gordon; contrabandist de arme, tutun, 
mirodenii și bumbac pe corabia englezului, căpitan în armata lui 
Ali Tebelen, pașa din lanina, când Gordon ajunse șeful de stat- 
major și organizatorul ei; conducător iscusit al bandelor 
rebelului pașă - când acesta se ridică împotriva sultanului. Gata 
oricând, la orice, pentru mărire și bani. Indrăzneţ și dibaci, după 
o bună chiverniseală, Duca trecu Dunărea în Țara Românească, 
unde pătrunde în sânul Eteriei. Plecând în Rusia, fu primit cu 
rangul de căpitan în armata pe care Alexandru Ipsilanti o 
încropea acolo. 

Duca rămânea însă, necontenit, în slujba ascunsă a lui Gordon 
și Bargrave. 


* 


Cu oastea înzdrăvenită și îndrumată de Gordon, Ali-pașa din 
lanina puse stăpânire pe Albania. Își proclamă independenţa 
față de sultan și risipi ordiile trimise să-l pedepsească, 
amenințând Constantinopolul. Grecii din arhipelag abia mai 
puteau fi ţinuţi în frâu. Ridicându-se tot mai stăruitor împotriva 
stăpânirii turcești, împărăţia sta să se prăbușească. 


— Preaslăvite stăpâne, vorbi marele vizir, când fu chemat de 
padișah, ne clătinăm ca de cutremur. Englezii se răzbună. E 
mâna lor și-n Albania și-n Arhipel. 

— Știu, Halet. A sosit vremea să întoarcem pânzele corăbiei. 
Trebuie să-i domolim pe supușii majestății sale din ceţurile de la 
miazănoapte, dar nu fără dureri pentru noi. Le-am făgăduit 
iarăși hatâruri, însă îmi pomenesc mereu de tine, socotindu-te 
vinovat. Acu o să-ţi dai seama, Halet, că politica nu-i decât o 
cadână râioasă. Sunt nevoit să te trimit guvernator în Rodos. Se 
cheamă că te-am surghiunit. Galib o să-ţi ia locul până ce s-o 
schimba iar vântul. Pentru credinţa ta ai să primești și acolo tot 
simbria de mare vizir. 

După o scurtă tocmeală cu reiss-efendi, sir Strangford smulse 
de la sultan tot ce-i poftise inima, oferindu-i în schimb un pic de 
liniște. 

Ca printr-o vrajă neagră, corăbiile englezești, purtătoare de 
arme și muniții pentru Ali-pașa din Ianina, începură... să piară în 
nemaipomenite furtuni, iar Gordon... se îmbolnăvi subit, plecând 
să se caute la Constantinopol. 

Doar pe greci nu-i putea domoli nimeni. 

— Căpitane Gordon - îi spuse lordul Castlereag, adevărata 
luptă abia începe. Interesele noastre cer acum să apărăm și cu 
dinţii imperiul otoman. Știindu-l slăbit, rușii nădăjduiesc să joace 
curând căzăceasca prin haremurile din Stambul! Un prinţ grec, 
Ipsilanti, aghiotant al ţarului, a pătruns cu oaste de mercenari în 
Valahia, o ţară supusă sultanului, la frontiera cu Rusia. Valahii s- 
au revoltat și alte popoare din Balcani o să-i urmeze. Țarul n-o 
să piardă prilejul să se năpustească asupra imperiului otoman. 
Acest prilej trebuie înlăturat. Guvernul majestăţii sale are mare 
încredere în experienţa, înţelepciunea și abilitatea dumneatale. 

Sir Gordon luă drumul Bucureștilor să-l întâlnească pe 
Constantin Duca. Pe Bargrave îl pironi la Sibiu ca, împreună cu 
unii boieri valahi refugiați acolo, și cu consulul austriac 
Fleischhakl, să poată unelti împotriva răscoalei din Țara 
Românească. 


* 

După despărțirea de Tudor, lui Ipsilanti parcă i se înecaseră 
corăbiile. Trecuse printre mavrofori întunecat și absent. Abia în 
caleașcă se învioră un pic, la gândul că pe malurile Teiului îl 


așteaptă dulcea mângâiere a femeii, răsfăţată ca o nevastă în 
luna de miere... „Ce balsam mi-ai trimes, cerule, peste durerea 
care mă supune!” 

În poarta boltită a casei Ghiculeștilor, îl întâmpină însă 
nerăbdător căpitanul Constantin Duca. 

— Ipsilotate! Am dovada trădării lui Tudor. „Luminăţia-ta - 
scria Vladimirescu lui Derviș-pașa din Vidin - rogu-te să 
încredinţezi Înalta Poartă că nu m-am ridicat împotriva 
împărăției, ci a domnilor veniţi din Fanar, care, uniţi cu boierii 
greci și români, cu egumenii și cu ciocoii, sug toată vlaga bieţilor 
țărani și a celor ce au fost rânduiţi birnici de stăpânire. Nu cu 
arme am pornit asupra Bucureștilor, ci cu jălbi și jeluire pentru 
ușurarea dajdiilor, podvezilor, clăcii și tuturor mâncăturilor. Ca 
niște prea supuse și prea credincioase raiale, rogu-te să 
înlesnești pe lângă preaslăvitul nostru padișah ca să ne trimită 
un înalt dregător turc spre cercetarea suferințelor norodului 
valah și a pustiirii ce s-a făcut ţării de către balaurii câţi din 
sudoarea norodului hălăduiesc ca niște bei, încât, curând, 
amărâţii lăcuitori or să moară de foame, iar Valahia n-o să-și 
mai poată împlini îndatoririle ei către Înaltul Devlet, nici cu 
haraci, nici cu zaherea”. 

— Am mai adus - vorbi Duca - un pandur. Sub jurământ a 
mărturisit că în două rânduri a trecut Dunărea ca paznic al 
trimișilor lui Tudor la pașalele din Nicopole și Vidin, înțelegând 
din vorba lor că slugerul făgăduiește risipirea oastei eteriste și 
capul măriei tale. Câtă vreme acest blestemat nu va fi scurtat c- 
o palmă, liniște n-o să avem. 

— Am aflat și de la Sava de niște viclene urzeli ale 
Vladimirescului, dar nu le-am dat crezare. Răsplătește-l pe 
pandur și trimite-l înapoi la Cotroceni. 

„Pandurul” Niţă Odobac primi banii pentru mărturia lui 
mincinoasă, rămânând printre ostașii lui Duca, fiindcă-l zărise la 
Cotroceni pe llie Uţubarză. 

Văzându-și iubitul abătut, Teodora căută să-i risipească 
negurile din suflet. Sărutându-l pe amândoi obrajii îi spuse cu 
prefăcută duioșie: 

— Psihi-mu, știu că banii strânși de negustorii greci din Rusia 
n-au sosit încă, iar arnăuţii murmură. Primește rogu-te, încă 
cincizeci de mii de piaștri pentru lefurile lor, fiind ultima 
rămășiță din clironomia părinţilor mei. 


Tulburat, Ipsilanti îi răspunse cu tremur în glas: 

— Zoi-mu?. Ai sacrificat tot ce-ai avut pentru cauza noastră. 
Ce recunoștință poate fi pe măsura nobilei tale dăruiri! Lasă-mă 
să anin de gâtul tău gingaș acest medalion pe care l-a purtat 
ultima vasilisă a Bizanțului. 


* 


A 


— Măria-ta, îi vorbi lordache, din prag, au venit negustorii 
chemaţi. 

— Să intre, căpitane! 

În vreme ce femeia ieși din odaie în foșnetul rochiei de atlaz 
trandafiriu, răspândind un ușor iz de ambră, pe ușa din faţă 
pătrunseră negustorii eteriști. De la ei arhiul izbuti să mai 
smulgă câteva pungi. 

— Vă mulţumesc, iubiţi simpatrioţi. Vom merge înainte spre 
telul nostru. Nu vă pot ascunde însă că ne pândesc mari 
primejdii până ce-mi vor sosi ajutoarele. 

— De unde, măria-ta? cuteză unul dintre musafiri. 

— Cum de unde?... Din Rusia. 

— lIpsilotate! Prin negustorii noștri avem știri că generalii 
Ruscalov și Wittgenstein nu mai vin ca „volintiri”. Au fost trimiși 
cu armatele lor în fundul Rusiei. 

— Numai până la Chișinău, de unde pot sosi oricând. S-au tras 
de pe Prut, ca să nu-l tulbure pe Metternich și Sfânta Alianţă. 

— Am mai aflat că ţarul e împotrivitor. 

— De ochii lumii, negustorule. E la mijloc dibăcia lui 
Capodistria. Lăsaţi-mă să cântăresc eu împrejurările politice și 
ostășești. Ceea ce trebuie să știți e că nu dau înapoi, dar că mi-e 
greu să plec la luptă c-o armată flămândă. Așteptam mai mult 
de la patriotismul vostru. 

— Știm, măria-ta, dar n-am putut aduna decât acești bani, 
fiindcă negustorii s-au risipit. 

— De teama lui Tudor, izbucni dușmănos glasul lui Duca. 

— Nu zic ba, răspunse Evanghelidis, bancher din Hanul- 
Zlătarilor; mulţi au pribegit însă după sosirea oștirii noastre. 
Tudor s-a tras la Cotroceni, dar o seamă de nesăbuiţi de sub 
steagul măriei-tale se ţin de beţie, jafuri și samavolnicii. leri 
noapte abia am scăpat cu viață din mâna unor asemenea 


? Zoi-mu = viaţa mea. 


ticăloși. Au ajuns să fie spânzurați pe la răspântii de paznicii 
orânduiți de Vladimirescu. 

— Să-ţi fie rușine, strigă același Duca. Ponegrești o armată 
sacră. 

— Mi-am dat jumătate din avere Eteriei, vorbi răspicat 
Demetriadis, toptangiu din Hanul lui Șerban Vodă și mă 
copleșește amărăciunea adevărului, însă Kir Evanghelidis are 
dreptate. Și eu am fost jefuit. 

— De tâlharii lui Tudor! 

— De când vorbesc valahii ca-n Epir și Peoloponez, căpitane? 
E trist, măria-ta. Trăim un ceas greu. Țarul petrece prin 
străinătăţi și s-a învoit cu alți împărați să-i lase pe turci ca să 
intre în Moldova și Țara Românească. Nu-i păcat de Dumnezeu 
ca oastea Eteriei să cadă pradă puterii otomane? Nu-i păcat și 
de noi grecii care am trăit aici fără supărarea nimănui? lacă, 
beizadea, gazetele rusești cer să risipești oastea și să treci 
munţii. Austria îţi dă adăpost. O să vină alt ceas, potrivit voii 
noastre. 

— Te-ai făcut arhistrateg, Demetriadis, ori ţi-e teamă că o să- 
ți ardă păgânii dugheana? strigă Duca neobrăzatului negustor, 
smulgând hangerul din brâu. 

— Vâră hangerul la loc, căpitane. Să nu ne aprindem când 
simțim că ne fuge pământul de sub picioare, interveni 
Evanghelidis. 

— Vedeţi-vă de matrapazlăcurile voastre negustorești! Măria- 
sa știe ce face și nu de sfaturi are nevoie. Mai bine dezlegaţi-vă 
pungile pentru hrana oștirii. 

Ipsilanti înlemnise. Nu-i venea să creadă că niște tarabagii îl 
înfruntă, spunându-i adevărul. Îl liniști pe Duca și, fiindcă mai 
avea nevoie de banii negustorilor eteriști, le vorbi blajin: 

— Mergeţi liniștiți la negustoriile voastre. Ce trebuie făcut, am 
să fac, iar gazetelor nu le daţi crezare că nu sunt scrise de 
evangheliști. 

Rămas singur, Ipsilanti începu să fiarbă iarăși în acea 
neliniște, care-l stăpânea de când aflase că ţarul nu-i lăsa nicio 
speranţă. Se mai revărsa apoi asupră-i, copleșindu-l, hăituiala 
grijilor unei oștiri flămânde, gâlcevitoare și greu de ţinut în frâu. 
Mai ales cea a arnăuţilor. N-avea cu ce să le plătească soldele. 
Din nefericire, erau singurii soldaţi adevăraţi... Entuziasmul 
mavroforilor nu putea înlocui totala lor lipsă de experienţă în ale 


războiului. Ajutor nu-i venea de nicăieri și căpetenia pandurilor îi 
cerea stăruitor să treacă Dunărea. Ca să nu se coboare în 
propriii săi ochi, Ipsilanti înăbușea, iritat, umbra unei amăgiri 
care-i unsese cândva sufletul, iar, azi, în pragul prăbușirii ce se 
contura, îl rodea ca un vierme, vădindu-i ușurința: Spectrul 
coroanei Paleologilor. Se simţi dintr-odată mic și umilit. Bău pe 
nerăsuflate vinul din carafa adusă pentru cinstirea negustorilor, 
sperând să-și mai răcorească un pic gândurile. Se scutură, trezit 
parcă dintr-un vis urât, auzind bătăi în ușă. Intră lordache, cu 
figura îngrijorată: 

— Măria-ta, Mitropolitul Nicopolului, în armia căruia ne 
pusesem atâta nădejde, a fost spânzurat de păgâni. La 
Constantinopol e prăpăd. Turcii ne vânează fără milă 
simpatrioţii. Ard mahalalele grecești, iar patriarhul a fost scos în 
ziua de Paști din altar și spânzurat în sfintele odăjdii, vorbi pe 
nerăsuflate lordache. Toată semiluna s-a înverșunat împotriva 
noastră. Sultanul a ridicat steagul verde al profetului în semn de 
război sfânt pentru păgânime. Curând, ordiile or să treacă 
Dunărea. 

— N-or să treacă, lordache, Valahia e sub ocrotirea ţarului 
prin tratate încheiate cu Poarta. O năvală a turcilor înseamnă 
război cu Rusia, de care sultanul tremură. 

— S-au înţeles marile puteri să-i lase, de teamă că răzmerițele 
s-ar întinde. Negustorii aveau dreptate. Nu numai că am citit și 
eu gazelele străine, dar, ca ostaș, îmi dau seama că așa se va 
întâmpla. S-a adunat puzderie de osmanlâi dincolo de Dunăre. 
Se văd corturile taberelor și se aude bocănitul meșterilor 
încheietori de barcaze. 

— Vezi lucrurile în mic, lordache, bravă Ipsilanti, întorcând 
capul să nu i se citească pe chip îngrijorarea. 


* 


În casa lui lacovache Rizos, boier divanit și eterist de frunte, 
intrase de peste un ceas căpitanul Gordon, aflat în București de 
două zile. Îl așteptau pe Udrizki, îngrijoraţi că nu mai vine. Ploaia 
rece care începuse să cadă după un început promițător de 
primăvară, nu justifica întârzierea acestuia. 

— Să nu i se fi întâmplat ceva, domnule Rizos. 

— Uliţele sunt în stare atât de proastă că s-ar putea să fi 
rămas cu careta-n drum. 


Udrizki intră stânjenit, ud-leoarcă, desculț și fără pălărie, ca 
un vagabond. 

— M-au prădat nemernicii. Au tăiat șleaurile și mi-au luat caii. 
Ceea ce e mai grav e că m-au jefuit și de banii pe care-i 
aduceam, după înţelegerea ce am avut: iar Austria mai bine 
omoară o mie de soldaţi decât să piardă o mie de forinţi. 

— Dacă totul o să meargă bine, n-o să ai a te plânge, 
domnule Udrizki, spuse Gordon. 

Englezul încercă să se folosească de Rizos împotriva lui Tudor, 
iar de Udrizki, atât împotriva acestuia, cât și în cea a lui Ipsilanti. 
Mergând, când într-o tabără, când în alta, perfidul funcționar 
austriac trebuia, sub masca dorinţei de împăcare, să le 
strecoare veninul neîncrederii și să-i încaiere, ceea ce ar scuti 
pe sultan de cheltuiala unei intervenţii masive și de riscurile 
unui eventual război cu rușii. 

— Domnilor, spuse Rizos, arhiul a primit o scrisoare 
înflăcărată de la lordul Byron. Anglia e alături de noi, împotriva 
barbariei otomane. Și Anglia nu e obișnuită să piardă. 

Gordon se înclină curtenitor, dar zâmbetul lui imperceptibil 
mărturisea că subscrie numai la afirmaţia că ţara sa nu e 
obișnuită să piardă. 

Planul fățiș al lui Gordon era îndreptat împotriva răscoalei 
românilor, ceea ce îl încântă pe Rizos, mai ales când îl auzi 
spunând lui Udrizki: 

— Am cerut Austriei să acorde cuviincioasă găzduire prinţului 
Ipsilanti, în caz de nevoie. Trimisul meu la Sibiu a obținut 
asentimentul guvernului, prin consulul Fleischhakl. 
Dumneavoastră, domnilor, faceţi tot ce se poate, cu mijloacele 
pe care le aveți și cu banii pe care vi-i pun la dispoziţie, să 
isprăviţi cu acest Vladimirescu. 

Pe drum, în careta consulatului englez, Gordon îi șopti lui 
Udrizki - care își tot juca picioarele în cizmele largi de saftian, 
împrumutate de Rizos. 

— Lord Byron e un mare poet. Zeus a uitat însă ca să 
plămădească și o muză a politicii, care să aibă în grațiile ei pe 
poeți. Lăsaţi naivii să creadă că Byron e Anglia. V-am acoperit 
paguba, domnule Udrizki și, în plus, aveţi suma convenită. 
Căutaţi să isprăviţi cu această rebeliune. Plec la Constantinopol, 
de unde am să urmăresc evenimentele. Este în interesul 


Austriei, ca nu cumva ţarul să se întindă în dauna imperiului 
otoman. 


* 


Preda Cireșanu, nepotul lui Jiganie, era de câteva luni 
calemgiu în casa vornicului Pârâianu. Văzându-i hărnicia, slova 
și cinstea, curând acesta îl puse să-i scrie până și răvașele 
politicești. Numai Ancuţa, fiica boierului, îl privea chiorâș, nu 
fiindcă era un binișliu ridicat din prostime, ci pentru că băgase 
de seamă cum, uneori, plecăciunea ce i-o făcea ca unei stăpâne, 
aducea oarecum a zeflemea. O mai stârnea împotriva lui și o 
altă pornire. Nu putea înțelege cum un bărbat zdravăn ca acest 
calemgiu se arăta străin de toată zarva ce asurzea Bucureștii 
acelor zile, de parcă ar fi avut urechile înfundate cu ceară și 
sufletul croit din mucavaua catastifelor cu socotelile moșiilor. 
Chiar dacă scria zapise împodobite aidoma straturilor de flori din 
grădina logofătului Bellu, nu era decât o slugă obraznică. Tresări 
când, intrând în „vivliotecă”, îl văzu pe condicar citind /storia 
Franței, cumpărată de ea de la François Recordon. 

— Altceva n-ai găsit? Ori îţi place să te uiţi ca mâța-n 
călindar? 

— Mai sunt și mâţe ce știu a buchisi pe franţuzește, jupâniţă 
Ancuţa! 

— Oare? 

— Am prins binișor limba, de la prietenul meu François! 

— Chiar de-i așa, cartea asta nu-i pentru de-alde unul ca tine. 

— De n-ar fi și proști, nu s-ar cunoaște înțelepţii, jupâniţă. 

Fata tresări. Nu suferea să fie înfruntată și mai ales 
zeflemisită. 

— Ți-au și crescut coarne, calemgiule? Poate te închipui vreun 
Robespierre cu ișlic! 

— Nu mă pot închipui altceva decât ceea ce sunt. Așa cum nu 
mi-aş putea închipui pe loana d'Arc pornind împotriva englezilor 
călare pe-o bivoliță, bidiviu căruia am auzit că domnia-ta i-ai 
încercat cândva agerimea. 

O clipă, Ancuţa fu ispitită să-l lovească-n obraz cu evantaiul, 
dar, amintindu-și păţania din copilărie, cu toată îndrăzneala 
calemgiului, se mulțumi să-i răspundă: 


— Ce păcat că nu s-aduce și la noi o ghilotină. Aș privi-o cu 
plăcere retezând căpăţâna unui calemgiu boieresc cu limba prea 
ascuţită. 

— Ar fi păcat, jupâniţă Ancuţa, mai ales pentru „Surăţia” 
domniei tale! 

Fata amuţi. De aproape un an încerca cu mai multe fete să 
înjghebeze o  „Surăţie”, care, înfruntând zâmbetele și 
dușmăniile, să scoată femeile din umbra aruncată asupra lor de 
obiceiurile turco-fanariote. 

— De unde cunoşti această taină? izbucni furioasă Ancuţa. Ai 
tras cu urechea, ori te-a pus tata să mă iscodești? Slugoiule! 

Sângele îi aprinse obrajii lui Preda, iar ochii verzi scânteiară 
într-o mânie abia stăpânită. 

— Da! Mi-a poruncit vornicul. lată și „anaforaua” pe care i-am 
întocmit-o! 

Fata smulse hârtia și, pe măsură ce o citea, buzele i se 
deschideau a uimire, iar privirile nu i se mai puteau dezlipi de pe 
slove. Clătină din cap c-un zâmbet amar de om învins, apoi, 
împăturând-o cu grijă, o vâri în sân. 

— lartă-mă, Preda! 

Citise un adevărat „Statut” al „Surăţiei”, așa cum ea o 
întrezărise abia, dar căreia acest băiat îi așternuse rosturile cu 
rânduială de om înțelept. 

— Totuși, cum ai aflat? 

— Am găsit în /storia Franței această hârtie cu gândurile 
domniei tale și tare mi-au fost pe plac. N-am făcut decât să le 
întind. 

— Îți mărturisesc rușinea ce mă încearcă, fiindcă, până azi am 
fost oarbă, judecându-te greșit. Cată însă a păstra taina, că de 
află tata, pe tine te trimite la gros, iar pe mine la mânăstire, 
până ce o găsi vreo pocitanie, să mi-l dea de bărbat. 

— Știu păstra tainele, jupâniţă. Și-apoi, află domnia-ta, că 
multă apă n-o să mai curgă pe Dâmboviţa până ce tot ce e 
alcătuire mișelească se va nărui. 

— Te gândești la zurba acestui sluger? Are el oare atâta 
putere? 

— Puterea i-o dă norodul ajuns la aman. Dar și firea 
vremurilor, care se zbate între nestatornicie și răzvrătire. 

— Boierii spun că-i un tâlhar! 


— Tâlhar, jupâniţă Ancuţa! Mare tâlhar!... Nu fură, nu ia mită, 
e bolnav de dreptate și nădușește pentru toată povara aruncată 
în spatele norodului de Fanar și ciocoi mai abitir chiar decât 
păgânii cu cealmă. 

Ancuţa înlemnise. O înspăimântase asprimea vocii și-a 
vorbelor izbucnite dintr-un clocot multă vreme mocnit, deslușind 
cu bucurie ascunsă, în bărbatul acesta voinic și frumos, o putere 
lăuntrică nebănuită sub înfățișarea lui înșelătoare de om molâu 
și ticăit. 

— Spune-mi! Nu mă dispreţuiești oare pentru prostia mea? 
Credeam că nimeni și nimic nu te poate scoate din apele 
nepăsării, așa cum mi se părea. _ 

— Nu, jupâniţă. Am harul să cunosc oamenii. Incă înainte de a 
te auzi certându-i pe vechili pentru câinoșenia lor faţă de ţărani, 
am ghicit în firea domniei tale o împotrivire la ceea ce e 
nedreptate și împăcare prostească cu stările de la noi. Nu pot 
uita cum ţi-ai înfruntat o dată tatăl, amintindu-i că e și român, 
nu numai boier. Adeseori m-ai supus umilirii, fără să cârtesc, 
fiindcă-ţi aflasem inima dogorită de dragoste pentru oropsiți şi- 
mi plăcea cu câtă îndrăzneală îţi rosteai gândurile. M-ai certat 
uneori, dar cearta domniei tale avea pentru mine gust de fragă. 
Alteori te-am zărit cătând îngândurată spre plopul de sub 
fereastră și-am ghicit că te mistuie o durere. Mi se strângea 
inima. Ştiam însă că nu se cuvenea să mă amestec. 

— Preda! Plopul ăsta a crescut dintr-o sămânță adusă de vânt 
pe mormântul mamei. Rădăcinile lui i-au îmbrățișat oasele, iar 
jalea și neliniștea ei îi tulbură frunza. A lăsat cu limbă de moarte 
s-o îngropăm lângă casă. N-am îngăduit nimănui să smulgă 
mlădiţa răsărită peste locul de veci. A crescut repede și când îmi 
bate cu creanga în geam, parcă mă cheamă să stăm de vorbă. E 
copacul pe care eu l-am iubit cel mai mult dintre toți copacii 
lumii și, uneori, îmi vine a crede că a trecut în el sufletul mamei. 
Crucea a putrezit, iar tata n-a mai pus alta-n loc, zicând că nu 
vrea să aibă mereu sub ochi semnul morţii. De aceea plopul 
ăsta e sfânt pentru mine și-l caut când sunt mai însingurată. 

Aproape fără voie, Preda îi prinse mâna, sărutându-i-o. 
Descumpănită, fata îi spuse, cu glasul moale: 

— Asta tot din /storia Franței ai învăţat-o, Preda? Că la noi, 
femeia sărută mâna bărbatului! 


Se auzi atunci duruit de roți rostogolit peste blănile de stejar 
ale Podului Mogoșoaiei. 

— Tăicuţu! sări fata, cu obrajii aprinși. Mâine o să mai 
scărmănăm un pic din tainele noastre. Dar fără apucături 
franţuzești, calemgiule, îl amenință cu degetul, alergând în 
calea părintelui ei, c-un sentiment ciudat: parcă Preda îi ţinuse 
inima în palmă atunci când îi prinsese mâna să i-o sărute. 


* 

Nici n-apucă bine vornicul Pârâianu să-și spele fața de praful 
drumului lung și greu, când o roabă, luându-i ligheanul și 
peșchirul, îl înștiință de sosirea neașteptată a căpitanului Duca. 

— Cu adâncă plecăciune, arhon vornice! Cer iertăciune pentru 
că am venit la acest ceas nepotrivit, dar, văzând caleașca 
domniei tale, m-a împins nerăbdarea după veștile ce ne aduci 
de la Sibiu. 

— Vești? Bani, Duca, bani! Pentru tine, Caravia și Sava. 
Englezul nostru s-a arătat filotim. lacă îţi trimite și-un răvaș. 
Spune-mi însă ce-aţi făcut în lipsa mea? 

— Am vărât niște obraze strașnice în tabăra de la Cotroceni, 
izbutind să  îndârjesc câţiva căpitani împotriva lui Tudor. 
„Divanul” slugerului - că a făcut rânduială de judecată acolo - a 
osândit și spânzurat până acum trei panduri. Oamenii mei au 
ascuns în traistele ăstor olteni odoare de aur și argint, furate de 
la biserica „Stelea”. Curând o să-i vârâm ceva aurărie și în 
calabalâcul lui Chiriac Popescu, căpitanul gărzii și câinele 
credincios al Vladimirescului. Dacă-l spânzură și p-ăsta, pe olteni 
o să-i cuprindă mânia. Ori se vor răscula împotriva comandirului 
ori se vor risipi. 

— Și Ipsilanti ce gânduri are? Trece Dunărea, au ba? 

— Cum să treacă, boierule? Că s-au adunat turcii ca muștele 
în cetățile de pe celălalt mal. Or să intre curând în Valahia. Până 
acum i-a oprit Pini, spunând că e împotriva tratatelor dintre ţar 
și sultan, dar a fugit și el la Brașov. Când n-o mai avea încotro, 
Ipsilanti o să treacă munţii. Până atunci, mai nădăjduiește că 
tarul o să-l ierte, socotind supărarea lui doar o înșelătorie 
diplomatică. Se amăgește că în cele din urmă o să-i dea tronul 
Valahiei și sa pună la cale din București o nouă răscoală 
împotriva turcilor. Nu visează decât s-ajungă bazileu daco-elin. 

— Prin oraș ce mai e? || văzui aproape pustiu. 


— Zurbalăc și jaf! Ce nu fac zavergiii și câţiva beţivani din 
rândul pandurilor, fac oamenii mei, așa că treaba merge ca pe 
roate! Și să mai știi, arhonda, că Ipsilanti a căzut sub vraja unei 
muieri parșive, care i-a sucit capul. Stă mai mult cu gândul la 
ochii ei. 

— Atunci e bine, Duca. Unde-și vâră muierea nasul, își vâră și 
dracul coada. Află că, în afară de bani, am adus pentru tine, 
Caravia și Sava, teșcherele de supuși chezaro-crăiești, ca la o 
primejdie să treceţi graniţa fără opreliște. 

Cum plecă Duca, Pârâianu își frecă bucuros palmele, fiind 
acum sigur că după înăbușirea răzmeriţei o să se urce în 
scaunul domnesc. l-a promis-o agintele englez venit de curând 
la Sibiu. Il știe om tare, lucrând pentru lordul Castlereagh, 
ministrul treburilor din afară al majestăţii sale regele George al 
IV-lea. Și apoi, s-a arătat mână largă, dându-i bani pentru 
uneltiri împotriva răscoalei valahe. Cu Ipsilanti a socotit că nu-i 
nevoie de vreo cheltuială, că se va prăbuși singur. Parcă-i sună 
și acum în urechi vorbele străinului acela roșcovan: „Anglia ţine 
ca împărăţia otomană să rămână neștirbită și știe a-i răsplăti 
cum se cuvine pe cei ce i-au fost de ajutor!” 

„Nu în zadar a bătut drumul până la Sibiu. Nici nemţii, nici 
muscalii și nici fanarioţii n-or să mai hotărască pe cine să trimită 
turcul domn la București și la lași, ci englezii”, își zise Pârâianu, 
bătând din palme ca să-i vină în iatac Măndica ţiganca, tânăra și 
nurlia roabă, „să-l scarpine la tălpi, fiindcă nu poate adormi”. 


* 


Ancuța auzise, la început, fără voie, apoi din ce în ce mai 
curioasă, ce mârșăvie puneau la cale. Se frământase întreaga 
noapte, iar dimineața, când văzu pe Preda Cireșanu în 
bibliotecă, se apropie șovăitoare, neștiind cum să-i spună. Preda 
tresări când se trezi cu fata în spatele lui, palidă, stângace, cu 
ochii umbriţi de nesomn, șoptindu-i speriată numele, într-o 
chemare în care nu mai deslușea nimic din firea ei îndrăzneață, 
ci doar o tulburare străină și grea. Sări de pe scaun și, mânat ca 
de o vrajă năucă, o prinse ușor de mijloc, strângând-o la piept în 
tăcere. 

— Nu, Preda! Nu! bâigui Ancuţa. 

Fata se desprinse moale din îmbrăţișare și, lunecându-și 
mâna a mângâiere peste obrazul lui, rosti cu voce tremurândă: 


— Ce-ai zice dacă i-aș spune tatii? 

— Chiar de m-ar trimite la ocnă, aș zice că am trăit cea mai 
fericită zi din viaţă, pentru care sunt gata să tai sare până o să 
pun mâinile pe piept, jupâniţa mea. Cum de n-ai băgat de 
seamă că de când am călcat pragul acestei case mă frământă o 
dragoste nebună. Numai starea mea de simbriaș și de om din 
clasa de jos mi-au pus până acum stavilă. Fie ce o fi! Am găsit în 
domnia-ta o ființă spre care tot mereu mă îndemna inima și 
gândul. lartă-mi îndrăzneala, dacă m-am amăgit. 

— Preda! răspunse Ancuţa dezmetecită. Te-am căutat să-ţi 
spun că viaţa lui Tudor Vladimirescu e în mare primejdie. 

li povesti urâta urzeală pusă la cale. 

— Asta e, Preda! Cată să afle slugerul cât mai repede că 
mișeii mișună în umbra lui ca să-l piardă. 


* 


— Du-mă de sârg la căpitanul Zoican, strigă lonită Codobatură 
străjerului înfășurat în ipingea, care-i oprise să intre în tabăra de 
pe dealul Cotrocenilor. 

— N-am putut cumpăra arme, kir Zoicane. La Brașov, prăvălia 
lui Brun e închisă și negustorul întemnițat, fiind prins că vindea 
puști sârbilor. L-am găsit însă în târg la Sibiu pe Eremie al 
nostru. Era înmuiat numa-n catifele și ceaprazuri aurite de 
ghinăral nemtesc. 

— Ai nebunit, omule? 

— Ba! Citește numai răvașul lui. 

„Kir Zoicane - scria fostul marinar - m-am tocmit portar la 
hotelul cel mare din Sibiu, cu ajutorul unui obraz de seamă. Am 
aflat de la loniţă că negustoria merge bine. Nu uita că sunt pe la 
voi vânători fără păreche, gata la belit lupii de blană că are preţ 
bun. Bucuros aș fi de un asemenea câștig. Socotelile datoriei le 
cunoaște Ioniţă. Poftesc multă sănătate domniei-tale și la toată 
sama prietenilor noștri, mari și mici”. 

— Tălmăcește-mi, Ioniţă, răvașul că nu-l pricepui tot. Înţeleg 
de ce negustorie e vorba, de ce vânători și de ce lupi, dar ce 
socoteli datornice îmi aduci, iaca nu mă dumiresc. 

— Nu putea scri altcum. De când cu răsvala noastră, abia mai 
trece iepurele peste graniţă. Țăranii din Transilvania vorbesc în 
gura mare că vine „Todoruţț” să-i mântuie din robia grofilor și a 
împăratului, de-a intrat frica în stăpânire. 


Codobatură își sfâșie căptușeala căciulii, smulgând niște hârtii 
scrise în limbi străine. 

„Țăranii valahi nu mai plătesc birul și nu mai muncesc 
pământurile boierilor și mânăstirilor. Vladimirescu a intrat în 
București cu 16.000 de oameni înarmați, iar Ipsilanti cam cu 
vreo 7.000. Principiile revoluţionare ale valahului ațâtță 
prostimea. Dacă curtea Imperială austriacă nu ia măsuri, atunci 
Transilvania și Banatul sunt pierdute. În capitala Valahiei e atâta 
nesiguranță încât am fost nevoit s-o părăsesc”, scria 
Fleischhakl, consulul austriac la București, lui Metternich. 

O a doua scrisoare era în franţuzește. Alergară la François 
Recordon să le-o tălmăcească. 

„Prealuminate stăpâne și soare al vieţii mele - scria Alexandru 
Ipsilanti ţarului. M-a cuprins cea mai cumplită deznădejde. Ochii 
îmi lăcrimează și inima îmi sângerează aflând că umila mea 
persoană a cauzat majestăţii voastre imperiale grea supărare. 
Nu pentru răsturnarea stărilor rânduite de Dumnezeu m-am 
ridicat, ci pentru libertatea Greciei. In genunchi cer iertare dacă 
am greșit în fața magnificului împărat al tuturor Rusiilor. Ştiam 
că braţul puternicului meu stăpân e binecuvântat de Cel de sus, 
pentru mântuirea creștinilor de sub jugul păgân. Tot în 
genunchi, rog pe majestatea-voastră imperială, pentru care în 
orice clipă mi-aș da viaţa, să nu mă osândească la pieire, fiindcă 
nu pe mine mă dă pradă morții, ci toată creștinătatea apăsată 
de semilună. Îngăduiţi ca supușii înălţimii voastre, dornici să-mi 
vină întru ajutorare ca volintiri, să aibă nestingherită slobozenie. 
Nădăjduiesc în marea și binecuvântata milă imperială, ca să pot 
trece Dunărea liniștit, deșertând Principatele Moldovei și 
Valahiei, pe care le las sub înalta și veșnica oblăduire a celui 
mai puternic și mai pravoslavnic dintre toţi împărații lumii, cel 
ce vine, ca soarele, din răsărit, să aducă nădejdea mântuirii 
tuturor celor de aceeași dreaptă și sfântă credinţă”. 

— Vrea să ne dea țara plocon ţarului, de parcă ar fi moșia lui 
taică-su. Şi încă sub veșnică oblăduire, cânta-i-ar popa veșnica 
pomenire, de scârnăvie fanariotă! A-ncercat să sară groapa cu 
sacu-n spinare și-acu cerșește ajutor pe seama noastră! se 
revoltă Zoican. 

— Nu te teme, domnule Zoican. N-o să dobândească nici 
ajutor, nici iertare. lată ce-i scrie Metternich ţarului: 


„Majestate imperială! Îmi fac o sfântă datorie trimiţându-vă 
alăturat o parte din corespondența lui Alexandru Ipsilanti cu 
carbonarii italieni, republicanii francezi și rebeliștii spanioli, 
nesocotiții care ne-au dat atâta durere de cap. Regret că sunt 
nevoit să tulbur pe majestatea-voastră imperială, dar, ca 
devotat slujitor al „Sfintei Alianțe” și admirator al strălucirii 
voastre, eram obligat să scot masca acestui prinţ rebel, înjugat 
la toate revoltele Europei, ca să nu-i mai acordaţi înalta voastră 
protecţie”. 

Lipsea corespondenţa lui Ipsilanti, dar raportul lui Metternich 
era îndeajuns pentru ca Recordon și Zoican să-și dea seama că 
tarul nu-i va întinde fanariotului nicio mână de ajutor. 

„Domnule Udrizki - prințul Metternich acordă domniei voastre 
cea mai mare încredere, mai ales de când consulul Fleischhakl a 
părăsit Bucureștii, fugind la Sibiu. Preţuiește atât conștiința 
dumneavoastră profesională, cât și credința faţă de împărăție, 
dovedită prin curajoasa rămânere la datorie în mijlocul 
primejdiei. Căutaţi să lucraţi pe orice cale pentru a-i pierde pe 
răzvrătiți, în special pe Vladimirescu - ridicarea acestuia fiind 
cea mai păgubitoare. Grăbiţi-vă, ca nu cumva ţarul să se 
răzgândească, lăsându-se ademenit de pământurile valahilor. 
Anglia nu dorește ca acestea să cadă în mâna lui. Oare nu v-ar 
surâde să le guvernaţi în numele Vienei?” 

Copia scrisorii trimisă din Sibiu lui Udrizki era semnată „B”. 

— Cine să fie acest mârșav „B”? 

— Vorbind în numele Angliei, nu poate fi decât englez. 

— Așa-i, cucoane Zoicane, intră în vorbă Codobatură. Ține-te 
însă bine, să nu cazi, când o să afli cine-i. Îţi aduci aminte de 
acei boieri englezi care-au venit cu noi pe corabie de la Viena, 
când ne-am bătut cu turcii ostroveni! 

— Lordul Thomson? întrebă grăbit Recordon. 

— Nu! Unul dintre valeții lui. Avea pe obraz un semn ca luna 
turcească. 

— Mi-aduc aminte. Ci, spune-mi odată, loniţă, ce știi; nu mă 
mai fierbe-n oală seacă, strigă Zoican. 

— Il cheamă Bargrave și e una dintre cele mai iscusite 
iscoade englezești. El l-a pus portar pe Eremie la acel hotel 
boieresc unde a tras. 

— Da de unde îl cunoaște Eremie? 

— lacă ce mi-a povestit marinarul: 


„Am lucrat câteva luni pe corabia unui căpitan englez, 
Gordon, căruia acest Bargrave îi era ajutor. Scotea căpitanul 
mărfuri fără vamă din împărăţia turcească și tot fără vamă 
aducea altele, mai ales arme. Primea pe corabie tot felul de 
oameni vânzători de taine, aflaţi în slujba lui, până s-a făcut 
mare comandir în oastea lui Ali-pașa. Odată ne-au lovit niște 
clefți. Pe Bargrave l-am scăpat rănit rău, ducându-l la lanina, 
unde a zăcut câteva luni. Când m-a întâlnit din întâmplare la 
Sibiu, s-a bucurat și m-a băgat în slujbă la hotel. Deși portar, 
numai eu am slobozenie să-i curăț odăile. Bănuiam că un 
asemenea om urzește ceva necurat împotriva răscoalei din Țara 
Românească, pentru că nu de florile mărului s-a așezat tocmai 
în aceste vremuri, lângă hotarul ei. Cum știu bine nemţește, 
dând cu ochii de răvașul trimis lui Udrizki, m-am dumirit că se 
ține de spionlăâcuri. Am scotocit și-am copiat din hârtiile lui. 
Vornicul Păârâianu duce la București bani și epistole pentru 
oamenii englezului. Pleacă mâine dimineaţă.” Asta mi-a spus 
Eremia. M-am împrietenit cu _ vizitiul boierului, făcându-i 
rugăciune să mă ia și pe mine că fac slujbă în schimb. Nu-i un 
ceas de când am picat în București. 

În cortul priponit pe deal, în mijlocul taberii, Tudor citi 
încruntat hârtiile aduse de Codobatură și ascultă știrile lui Preda 
Cireșeanu. Spuse apoi liniștit: 

— Nu mă mir. Ştiam de urzelile unor boieri și ale împărăţiilor. 
Nici nu mă sperii că mi-au atârnat sabia deasupra capului. Ce! 
Oare acum simt întâiași dată suflarea morţii? De pier eu, 
norodul rămâne, iar fanarioţilor, boierilor și ciocoilor moale n-o 
să le fie. O să-i târăsc curând după mine în groapă, fiindcă 
ridicarea noastră i-a săpat la temelie, cum sapă apa. 

— Poruncile date de Vladimirescu ne sărăcesc - vorbi cu 
parapon în Divan - lacovache Rizos. lar ne cere bani și opinci 
pentru calicii lui. 

— Bani cere și beizadea Ipsilanti - răspunse vistiernicul 
Filipescu-Vulpe. 

— Dăm beizadelei cât putem, iar Vladimirescu să ia de la 
negustori și de la clăcașii pe care i-a scutit de corvoadă și bir; să 
crape de foame ori să se ducă dracului cu toată gloata lui. 


— De ce să nu se ducă Ipsilanti cu tâlhărimea pe care ne-a 
adus-o pe cap? Ai uitat, Rizos, că pământul ăsta te-a miluit și-a 
făcut din tine boier? - răspunse mânios bătrânul vornic 
Bălăceanu. Nu te doare că arhiul tău, după tot blestemul în care 
a aruncat ţara, acuma o să ne aducă și prăpădul năvălirii 
turcești? Dacă judecată n-ai, măcar un pic de rușine nu-ţi strică. 

— Ruşine să vă fie dumneavoastră, boieri, că staţi la porunca 
unui mojic în loc să cădeți la mila beizadelei, hărăzită de 
Dumnezeu să oblăduiască ţara! 

— De Dumnezeu? De Fanar, Rizos, ca toți beii din tagma lui; 
iar de  oblăduit, beizadeaua  oblăduiește  alișverișurile 
fanarioţești. Țara o jefuie! 

S-a iscat mare gâlceavă pe care abia o potoli mitropolitul, 
amenințând cu blesteme. 

— Bani n-avem de unde da și Divanul ocârmuirii nu mai poate 
lucra. Să ne risipim, boieri dumneavoastră. Vladimirescu să facă 
ce-l taie capul - interveni iarăși Rizos. 

— Îi duci domnia-ta asemenea știre, arhonda? vorbi cu 
zâmbetul în colţul gurii vistiernicul Filipescu. 

— Mă spânzură, răspunse înmuiat Rizos. 

În noaptea aceea, Rizos și alţi fanarioţi-eteriști de vază 
trecură în tabăra lui Ipsilanti. Pe când se întorcea cu rădvanul de 
la moșie, vornicul Drăgușanu fu dus cu forța la arhiu, iar un alt 
boier fu ridicat noaptea din casă de zavergii. 

Pe vistiernicul Filipescu-Vulpe îl primi Tudor la Cotroceni când 
mijeau zorile. 

— Arhon Slugere, ţi-am adus banii ceruţi, dar și-o veste 
proastă. Ipsilanti umblă să pună mâna pe tot tacâmul 
Vremelniceștii ocârmuiri ca să ne silească să-i dăm ce vrea și să 
vorbim pentru el în numele ţării. 

— Am aflat și de astă strataghemă fanarioțească, boier 
Filipescule și am chibzuit că la Mitropolie nu vă mai puteţi aduna 
că vă ia oricând, ca din oală, bimbașa Sava să vă dea plocon lui 
Ipsilanti. O să vă orânduiesc în mai de aproape ocrotire, lângă 
tabăra mea. Căpitanul Simion Mehedinţeanu a și primit poruncă 
să ia în stăpânire casa Golescului de la Belvedere. 

— Bine-ai gândit, slugere! Au să mărâie câţiva boieri, dar or 
să-nteleagă rostul și-or să tacă. 


Calinic, chelarul Mitropoliei, îl trezi după miezul nopţii pe 
Dionisie-Mitropolitul. 

— Inalt preasfinte, turcii au trecut Dunărea și fac prăpăd. 
Ipsilanti se gătește de drum și Tudor așijderea. Să plecăm cât 
mai e vreme. Am strâns sfintele odoare ca să nu cadă în mâna 
păgânilor, iar carele pentru calabalâc așteaptă poruncă lângă 
clopotniță. 

— Incărcaţi-le, spuse speriat și buimac, Dionisie. 

Calinic era bucuros. Eterist tăinuit, plănuise cu Caravia să-l 
ducă pe mitropolit cu bani, odoare și scule de preţ, în tabăra lui 
Ipsilanti. Ce bine i-ar fi prins atâta avere arhiului, dar și 
persoana mitropolitului, care era președintele Divanului! Numai 
că scârțâitul carelor ce urcaseră noaptea Dealul Mitropoliei 
stârnise curiozitatea mahalagiilor și, când convoiul încerca să 
coboare în zori, fu oprit de mulţimea adunată mai jos de 
clopotniță. S-a năpustit asupra carelor, descărcându-le, 
punându-le pe fugă și făcând calabalâcul porcoi în pridvorul 
bisericii. Puțin a lipsit ca mahalagioaicele să nu scarmene barba 
înaltului ierarh, când au descoperit sub fân, într-un car 
mocănesc, racla de argint cu moaștele Sfântului Dumitru 
Basarabov, patronul Bucureștilor. Nu i-au încercat tăria firelor 
din stuful coliliu, dar câte evlavioase vorbe, scăpate din gura 
păcătoaselor, i-au mângâiat urechile, avea să le ţină minte 
Dionisie până la capătul zilelor. 

llie Uțubarză sosi la București cu ortaua lui de vreo sută de 
oameni înarmați. Se bucură Tudor aflându-l tot atât de aprins, 
ca pe vremea când se băteau cu osmanlâii peste Dunăre. li 
dădu grad de parucic, încredințându-i paza taberei și întărirea 
șanţurilor ce porneau în ocol larg din muchea dealului până în 
lunca mocirloasă a Dâmboviţei, apucând c-un braţ mânăstirea 
Cotrocenilor. După arătările dascălului Lazăr, Ilie scobi „ierbărie” 
pe un povârniș, rânduind pulberea în săcotei de pânză fiartă în 
ulei de in, prin galerii căptușite cu blăni de stejar. Puțin mai sus, 
lângă drumul Craiovei, prinse în pripoane cortul lui Tudor, 
fiindcă slugerului nu-i plăceau chiliile mânăstirii. 

II primise printre ostași, ca un hatâr făcut parucicului 
Utțubarză, și pe Cosmuţă, care sta să împlinească 17 ani. 


Într-o noapte, pe când cutreiera întinsurile taberii cătând la 
datoria străjilor, Cosmuţă îl apucă de mână: 

— Stai, tată llie! Sapă cineva dedesupt. 

Nu-i fu greu să prindă sunet înfundat de târnăcop, izbit cu 
fereală, nici să-și dea seama că mână vrăjmașă se apropie de 
„ijerbărie”. Dacă ar aprinde-o, i-ar lăsa și fără pulbere și-ar face 
prăpăd în tabără. 

Desculţi, în lumina lunii, coborâră într-un șanț de pe botul 
dealului, până când zăriră o umbră răsturnând un coș cu 
pământ. Se așezase apoi pe movila din faţa gurii întunecate, 
deschisă în peretele de lut, și slobozise o înjurătură de om 
îndârijit. Trăgea adânc aer în piept și ofta. Parcă nu-i venea să 
mai intre sub deal, plimbându-se în sus și în jos. 

— Nu mă ucideți - se rugă când se văzu prins. Azi am fost 
tocmit să scot pământ din săpătură. Abia când mă târam afară 
cu ultimul coș am prins din vorba ălor dinăuntru ce mișelie pun 
la cale. Poate m-aţi auzit înjurând. Mă hotărâsem să ies din șanț 
ca să vă dau de știre. 

— Te-am auzit. Și să vezi minune: o înjurătură te scapă de 
ștreang, îi răspunse Uţubarză. 

Bâjbâiră prin întunericul galeriei, îngustă și joasă, când zăriră 
o lumină slabă de lumânare. Până să se dumirească ce se 
întâmplă, cei doi tâlhari care săpau se treziră doborâţi și legaţi. 

— Tu? Ticălosule, tot nu te-astâmperi? - izbucni Uţubarză, 
recunoscând pe Niţă Odobac, în vreme ce lui Cosmuţă îi 
tremurau buzele de emoție. 

A mărturisit că a primit cinci sute de taleri de la căpitanul 
Duca. 

L-au spânzurat către prânz, în mijlocul taberii. 


* 


Boierii fură adăpostiţi în Belvedere. Numai Vornicul Pârâianu 
se încăpăţâna să nu iasă din casă, trimițând vorbă că-i bolnav. 

— Rău faci, arhon vornice, îi spuse Preda Cireșeanu. Ții să 
ajungi pe mâinile zavergiilor ori pe ale turcilor? La Belvedere e 
toată Vremelnica ocârmuire. N-aștepta să se dezlănțuie mânia 
slugerului, care te-ar socoti dușman, așa precum și ești. 

— Cum îndrăznești, condicarule? 

— Uită, boierule, că ţi-am fost calemgiu, cum uit și eu 
isprăvile domniei-tale cu englezul de la Sibiu. O fac de hatârul 


jupâniţei Ancuta. Ca să ajungi teafăr, poruncește să pună caii la 
caretă, să te duc eu la Belvedere. Acolo n-or să te mai ispitească 
vrăjmașii. De voie, de nevoie, ai să slujești țara și o să înţelegi 
ceea ce până acum n-ai înțeles. 

— Ascultă-l, tăicuțule, că-i om bun și nu ne vrea răul, îl rugă 
fata. 

Intors de la Belvedere, Preda îi spuse Ancuţei: 

— Pe boieri o să-i ţină zălog nevoile Divanului multă vreme în 
conacul Golescului și singură în casa asta, înconjurată de atâtea 
primejdii, nu poţi rămâne! Spune-mi, rogu-te, unde ai vrea să te 
duc. 

— La Zamfirica Băltărețu. 

— Așa fac, jupâniţă. De casă, grijă să nu porţi. O să aibă 
cuviincioasă pază. Ş 

— Nu-mi mai spune jupâniţă, Preda, ci Ancuţa. |ţi sunt o 
prietenă cinstită, așa cum o să-ţi dai seama; cinstită și apropiată 
de gândul și inima ta. 


CAPITOLUL X 
UCIGAȘII 


Ipsilanti părăsi Bucureștii noaptea. Îngrozită de apropierea 
zavergiilor, Târgoviștea se pustii, împrumutând parcă tristeţea 
ruinelor vechii Curți domnești. Țărani și târgoveţi căutară 
scăparea în adâncul pădurilor. Numai casele boierești gemeau, 
tixite de evgheniţii ce nădăjduiau în ocrotirea beizadelei. li ieșiră 
în cale, dincolo de barieră, în calești împodobite cu flori, ori pe 
cai sprinteni, cu zăbăluțe și scări de argint de parcă umbra 
vreunui Basarab de peste veacuri venea să trezească iarăși la 
viață orașul îngropat în uitare. 

Smuls de mascarada boierească din vârtejul grijilor și-al 
spaimei, Ipsilanti își agăță strălucitoarele decoraţii peste tunica 
cu eghileți și eșarfe aurite, purtându-și înfățișarea trufașă spre 
casa lui Geartoglu, cea cu coloane din marmură și portal 
împodobit cu naiade. 

Insuflețirea de o clipă a căpeteniei eteriste începu să se stingă 
de cum pătrunse în noroiul ulițelor fără viaţă ale orașului, cu 
prăvăliile zăvorâte, cu grădinile, casele și curțile încremenite 
într-o tăcere de cimitir. 

Geartoglu dădu a doua zi o soareă în sala cu arcaturi 
trandafirii și policandre cu zeci de lumânări. A curs vinul cu 
nemiluita, iar lăutarii s-au trudit, cu sfială, să ţină isonul din 
cobză și țambal Marsiliezei lui Rigas, cântată cu patos de 
oaspeți și gazdă. De atunci, aproape seară de seară, uniformele 
dichisite de roabe luau ochii jupâneselor, care oftau, sărmanele, 
în braţele dănţuitorilor, de atâta nesperată fericire, adeseori 
pecetluită în răcoarea viei din jurul casei. Petreceau cu 
înverșunare, sfâșiaţi de o cumplită deznădejde, încercând astfel 
s-o înăbușe, mai ales de când Lassanis descărcase din căruţe 
„orchestrul Dinicului” descoperit la conacul moșiei din Golești, al 
boierului fugit la Brașov. Erau doisprezece dănciuci culeși dintre 
odraslele robilor. Invăţaseră nu numai muzichie de lăutari proști, 
cu ahturi și ofuri, ci și cântece „după tertipul evropenesc”. 
Ipsilanti porunci să-i îmbrace în uniforme de mavrofori, să-i 
ferchezuiască și să-i treacă la tain, astfel că, din strunele lor 
prinseră curând jupânesele și jupâniţele legănatul molatic al 
valsului. 


În câteva zile, boierimea se împuţina însă. Alergase speriată 
la moșii, unde zavergiii dăduseră iama nu numai prin magazii, 
beciuri și hambare, ci și prin sipetele cu hăinăraie, bani și scule 
de preț. Unii încercară să se plângă arhiului, dar se împiedicară 
în prag de secretarii săi, Lassanis și Orfano. Revoltaţi de jaful 
tâlharilor - că numai tâlharii puteau avea asemenea 
criminalicești apucături - ei făgăduiau cercetare și pedepse 
înfricoșătoare, precum și întoarcerea lucrurilor furate. Curând, 
boierii se dumiriră, lăsându-se păgubași și de jaful ce suferiseră 
și de soărelele arhiului. Se mai desfătau cei rămași în târg, doar 
când le trecea pe sub ferestre „Batalionul sacru”, în pasul vioi, 
trezit de marșurile săltărețe ale orchestrului din Golești, 
aducând un pic de viaţă pe ulițele pustii ale Târgoviștei și o 
dulce nălucire de putere în inimile mavroforilor. 

Simţindu-se mai în voie departe de forfota oștirii, Teodora 
ceruse găzduire într-o casă boierească de margine, lipsind, spre 
mâhnirea acestuia, de la toate petrecerile lui Ipsilanti, sub 
cuvânt că drumul îi zdruncinase sănătatea. | se rânduiră 
mavrofori de pază, măsură chibzuită, fiindcă, în a doua noapte 
de la sosirea în Târgoviște, umblând după băutură, jaf și femei, 
trei ostași din gloata eteristă căzură sub gloanțele flăcăiandrilor 
în uniforme negre la ușa ei. Leșurile fură ţinute câteva zile, 
întinse în fața mitropoliei, să vadă boierimea că arhiul nu 
glumește, pedepsind tâlharii de care avea a se plânge. 


x 


Ipsilanti trimise pe căpitanul Farmache să dea de urma 
„ortalei îndestulării”, rămasă pe văile Prahovei și Teleajenului, 
adică detașamentul de aprovizionare al armatei, alcătuit 
aproape numai din obraze slobozite de căpitanul Duca din 
temnițe, vădind mare îndemânare la dobândirea bucatelor, dar 
și-a altor bunătăţi pe care nu gura era chemată să le preţuiască. 


x 


În satele dinspre munte, bărbaţii mânaseră turmele și cirezile 
prin ascunzișurile codrilor, luând cu ei nevestele și copiii. 
Rămăseseră acasă doar bătrânii și nevolnicii. Numai la Drajna, 
Zamfira lui Butoi se încumetase să înfrunte primejdia. O prinseră 
doi zavergii în coşar, rușinând-o, cu toată sălbatica ei 
împotrivire. Tare s-a minunat o vecină după acea păţanie, 


văzând-o pe Zamfira întinzând masa și petrecând cu cei doi 
sălbatici berbanţi, scornindu-i vorbe de hulă. E adevărat că 
șezuse la masă cu ei, dar după ce îi îmbătă vârtos de nu mai 
știură nici cine sunt, fiind muiere voinică, îi târî afară în grădină. 
Le scoase cămășile, îi legă de-un nuc și, ungându-i cu miere, 
stârni albinele din știubeie, cu fum de cârpă arsă, că-n mai puţin 
de-un ceas arătau berbanţii umflaţi ca niște burdușe, 
blestemându-și zilele și rugându-se să fie scoși de sub amarnica 
osândă a muștelor. 

Isprava Zamfirei ridicase satul în picioare. La conacul obștii, 
ortaua îndestulării se gătea de drum cu șirul de căruţe doldora 
de agoniseala ţăranilor. Se ospătase două zile și două nopti, 
ceea ce se vedea și după movila de pene și fulgi din mijlocul 
curții. Avu atunci Zamfira un alt gând aprig. Dezveli dintr-o șiră 
de paie un butoi de ţuică bătrână și, dându-i cep, chemă, 
chiuind, pe jefuitori să se împărtășească. Ce le-o fi pus afurisita 
în băutură, ea știe, că, la scurt timp, căzură tâlharii ca niște 
cârpe înmuiate, adormind pe dată, precum pruncii după scăldat. 
Le-a adunat apoi toate armele și, fiindcă babele se cam codeau, 
strigă la bătrâni să-i despoaie, lăsându-i doar în opinci. 

— De unde ai, fă muiere, atâta miere să strici pe spinarea lor? 
săriră moșii cu gura. 

— Am! Ce vă pasă! Faceți cum vă spun dacă vreţi să scăpăm 
bucatele. 

Au ascultat-o bătrânii, deși, cu toată înțelepciunea lor, nu 
puteau pricepe ce-i mai trece prin cap acestei muieri, zicând și 
ei „aferim”, ca boierii. 

— Acu luaţi niște șomoioage de paie și hai să-i ungem bine cu 
păcură. 

Era o zeamă veche și groasă, mai mult un catran care se lipi 
ca mierea pe trupurile goale. 

— Veniţi și voi, babelor, nu mai staţi cu mâinile la gură, că 
doar n-o să vedeţi ce n-aţi mai văzut. Apucați-i pe frumoșii ăștia 
de cap și de picioare să-i tăvălim o ţâră prin porcoiul de pene și 
fulgi, să se nască a doua oară în chip de păsări, cum n-a mai 
văzut nimeni pe lume. 

Fiind soarele în toi s-a uscat iute păcura, trezindu-se tâlharii 
cu niște usturimi mai afurisite decât după o bătaie cu urzici. l-a 
găsit a doua zi Farmache, curăţaţi oarecum de păcură și fulgi, în 


apele reci ale Teleajenului, mânându-i cu gârbaciul ca pe niște 
vite, sleite de putere și lipsite de minte. 


* 

Înaintând dinspre Giurgiu, Ahmed-pașa își opri spahiii la 
Copăceni. Fiindcă primise și el daruri de la Tudor, repezi un 
nefer în tabăra de la Cotroceni, sfătuindu-l pe sluger să 
părăsească Bucureștii, că deși el n-are de gând să pună foc 
orașului, alte ordii au să-l prăpădească. „Grăbește-te, ghiaurule, 
că ori Ipsilanti, ori Derviș-pașa o să intre în bârlogul tău din 
Valahia Mică? ”, își încheia turcul răvașul. Îi mai trimise o 
epistolă găsită la un lipcan, prin care bimbașa Sava îl vestea, la 
Rusciuc, pe caimacamul lui Calimachi, că Ipsilanti a căzut în 
cursa întinsă, lăsându-se convins că retragerea lui Tudor din 
fața turcilor e doar o prefăcătorie, adevăratul scop fiind acela de 
a lovi în coastă și-n spate oștirea eteristă. „Acum Ipsilanti taie 
calea valahului c-o parte din oaste, în vreme ce grosul o să 
cuprindă culele și mânăstirile de peste Olt. Încăierarea între ei e 
sigură”, încheia Sava. 

Slugerul cunoștea bine scrisul, iscălitura, și ticăloșia lui Sava, 
așa că nu avu pic de îndoială. Știrile aduse de Uţubarză arătau 
că Farmache și Caravia grămădiseră arnăuţii în marginea 
Piteștilor, unde săpau șanțuri. Porunci să se adune căpeteniile 
pandurimii, când află că o mână de negustori așteaptă să-i 
primească. 

— Slugere Tudor, îi vorbi Hagi  lordache, starostele 
toptangiilor, am rămas în târg că nu sunt împotriva Adunării 
Norodului. Ştii doar că nu mă prinde ticăloşia. lţi fac însă 
rugăciune în numele orășenilor să nu lași pe păgân să 
prăpădească Bucureștii, că vin ordiile buluc de peste Dunăre, să 
bată război, ca să te scoată din oraș, să prade și să pună foc. Ar 
fi mare păcat să rămâi ca să aduci dușmanilor dobândă. Păcat și 
de oștirea norodului, că nu doar cu turcii ai a te lupta, ci și cu 
zavergiii lui Ipsilanti. Spun negustorii veniţi de la drum că 
arnăuţii s-au orânduit pentru bătaie în spatele domniei-tale, 
așteptând să te lovească. 

— Mulţumesc de știre, Hagi lordache. Cugeţi oare că eu 
doresc prăpădenia Bucureștilor și-a oștirii? Atunci, rău cugetți. 


3 Oltenia. 


Mergi sănătos, că mai curând îmi zboară capul de pe umeri, 
decât să cășunez pagubă patriei și norodului ei. 

Işi adună căpitanii în faţa cortului. Le citi răvașul lui Ahmed- 
pașa și epistola lui Sava către caimacam, arătându-le și ce 
aflase despre uneltirea ticăloșilor din armata lui Ipsilanti. 

— Vreţi ca noi să fim pricina arderii și prăpădeniei Bucureștilor 
și ca Ipsilanti ori turcii să pună mâna pe mânăstirile întărite de 
peste Olt? 

— Ba! Să ne tragem într-acolo, vorbi  Cacalețeanu, 
comandantul tunarilor. 

— Așa să fie! răspunse posomorât Tudor. 

Se întoarse apoi către căpetenia gărzii: 

— Chiriac! Trimite caleștile boierilor la Belvedere și poftește-i 
încoace. 

Tudor nu le vorbi scurt și tăios, cum vorbea de obicei, ca să 
nu izbucnească cumva mânia ce clocotea în el împotriva tagmei. 
Se găseau printre boieri unii care vădiseră înțelegere, ca 
Bălăceanu, Filipescu-Vulpe și Grigore Băleanu. 

„Nu v-am poftit, cinstiţi boieri, cu vreun gând rău. Nu-s nici 
jefuitor, nici hiară blestemată, cum m-au întinat unii dintre 
domniile-voastre. Știţi doar că norodul m-a ales să-i fiu 
chivernisitor și în oricare ceas pot plăti cu capul. Dacă n-aţi lăsat 
să vi se stingă în inimă dragostea cea de patrie, rogu-vă să 
iscăliți hârtia pe care o trimit împăraţilor și regilor Europei, 
precum și arzul către sultan, ca să ni se dea înapoi drepturile 
cele vechi ale ţării, strivite de fanarioți. După câtă hulă s-a 
aruncat asupră-mi, cuvântul meu singur n-ar găsi crezare, ci mai 
vârtos cel al domniilor-voastre, care sunteţi legiuita ocârmuire în 
faţa împărăţiilor. Eu am să mă trag cu oștirea peste Olt, unde 
nădăjduiesc să mă ţin multă vreme în cule și mânăstiri, ca în 
niște cetăţi, până ce voi sili pe turci să priceapă că ţara trebuie 
să-și aleagă singură domnul, dintre ai săi, și să se cârmuiască 
după pravilele și obiceiul pământului; până ce se vor îndupleca 
evropeii cei mari să priceapă și ei că zadarnic stau împotriva 
unui norod ce se zbate în sânge pentru slobozenia lui. Să afle 
toţi că nu de căpiați s-au ridicat valahii. Iscăliți și slobozi sunteţi 
să mergeţi fiecare unde vă e voia. Rog pe înalt preasfântul să 
pună în cap iscala sfinţiei sale.” 

Au iscălii boierii, risipindu-se ca vrăbiile când pică din înălțimi 
heretele. 


„Vlădică llarioane, ia degrabă drumul Laybachului să duci 
plângerea noastră regilor și împăraţilor adunaţi acolo, iar tu 
Jiene, strecoară-te printre ordii, cu Zoican, până la Stambul. Daţi 
arzul jupânesei Ruxanda Cantacuzino, nevasta lui Dumitrache 
Scanavi, bancherul Seraiului împărătesc. Așa o să ajungă în 
mâna sultanului.” 

Tudor porni din București cu rânduială de război. Ajuns la 
Golești în conacul lui Dinicu Golescu, împinse ortaua lui 
Uţubarză să cerceteze drumul Piteștiului, iar pe Jiganie, Gârbea 
și Ispas îi puse pe margini și-n spate, cu pâlcuri de panduri, să 
pândească vreo apropiere vicleană a vrăjmașilor. 


* 


Macedonski și Hagi Prodan, căpeteniile arnăuților de pe lângă 
tabăra lui Tudor se întâlniră noaptea într-un conac boieresc din 
apropierea Goleștilor cu trimișii lui Ipsilanti. 

— Fraţilor! le vorbi Duca, fără panduri nu putem ţine piept 
turcilor, iar Vladimirescu se retrage și ne lasă singuri în fata 
primejdiei. Tu, Prodane și, tu, Macedonski, ce păziţi acolo? 

— Ce putem face noi, trei sute de arnăuţi? Nu suntem nici ai 
lui Tudor, nici ai stăpânirii și nimeni nu ne plătește simbria. 
Trăim din terciul și ciorba pandurilor. Când am părăsit pe 
vornicul Nicolae Văcărescu, să ne lipim de oastea lui Tudor, 
logofătul Samurcaș ne-a făgăduit marea cu sarea de la arhiu, 
răspunse Prodan. 

— Sunteţi ai arhiului și vă plătim! tună Caravia - trecându-și 
nervos mâna de-a lungul tunicii de general, grad pe care-l 
primise de la Ipsilanti, drept răsplată pentru că într-o singură 
noapte ucisese la Galaţi optzeci de turci cu femei și copii. Să nu 
mai vorbeşti, Prodane, că te-ai dat de gol ca un zevzec în fața 
valahului și nu ţi-ai împlinit misia ca să-i iei capul. Tudor e al 
dracului de viu, iar noi o să crăpăm din cauza lui. 

Aprins de băutură, fioros și nestăpânit, bătu apoi cu pumnul în 
masă: 

— Ce naiba! Nu sunteţi în stare să isprăviţi cu acest ticălos de 
pandur? 

— Numai dacă-l scoatem din mijlocul taberii lui. 

— Cum? Cu lăutari ori cu neisprăviţii de sub comanda ta și a 
lui Macedonski? _ 

— Ar putea căpitanul lordache. In el mai are încredere. 


lordache îi scrise lui Tudor că ţine să-l vadă; că Ipsilanti vrea 
să-și treacă oastea peste munţi, rugându-l să-i acopere 
retragerea. Il așteaptă în marginea Găeștilor, în dimineaţa de 16 
mai. Ca să nu fie bănuială, urma ca fiecare să vină numai cu 
câte douăzeci de oameni. 

Tudor primi, dar, prin iscoadele sale află că, în noaptea de 15 
mai, Nicolae Ipsilanti, fratele arhiului, intrase cu oștirea lui prin 
viile, livezile și pâlcurile de pădure din jur și, cu gândul să-l 
prindă, se apropie tiptil, în spatele lui lordache. 

— Așa ne fu vorba, slugere? întrebă lordache, când se trezi 
întâmpinat de panduri, cu armele încărcate și cu fitilurile puse la 
tunuri. 

— Chiar într-atâta te-ai ticăloșit, Olimpiotule, de vrei să mă 
ucizi fiindcă în două rânduri ţi-am scăpat viaţa? Ce caută Nicolae 
Ipsilanti în urma ta cu atâta oștire? 

lordache a vrut să răspundă ceva, dar, dintr-un lăstăriș s-a ivit 
o parte din oastea ascunsă a eteriștilor. Când a văzut însă ce 
putere-l întâmpină, Ipsilanti a poruncit căpitanilor să nu mai facă 
un pas. Întâlnirea a fost scurtă. 

„Nu mai deschide gura, lordache. Am văzut ce vrea arhiul 
vostru. Iţi iert ticăloșia, fiindcă ești un lefegiu, învăţat să ucizi 
pentru cine te plătește. Cu Ipsilanti-i altceva. Spune-i să treacă 
munții, că pe-acolo nu curge nicio Dunăre și n-are să se-nece. N- 
o sa-mi nenorocesc ţara pentru nesăbuinţa lui. Știi bine că-mi 
stă-n putere să-i risipesc oastea. N-am făcut-o, că sunt creștin, 
cu toată neomenia de care a dat dovadă și cu toate nenorocirile 
pe care ni le-a adus pe cap. Să-și tragă oștirea din calea mea. 
Atât să-i spui!” 

lordache a pus capul în pământ, a tăcut și-a plecat. 

Când a aflat arhiul că stratagema a dat greș, i-a suduit ca un 
cleft abia coborât de pe la stânele din Pind. Apoi le-a întors 
spatele furios, grăbindu-se, fiindcă n-o mai văzuse pe Teodora 
de două zile, așteptând ca ea să-i risipească zbuciumul și 
mâhnirea care-l sufocau. 

— Trăim vremuri în care viața nu mai plătește nici cât o 
măslină viermănoasă, lordache. O să ne frângem gâtul din 
cauza acestui catâr de Vladimirescu. Am un plan care să ni-l dea 
în mână, numai să vrei. Pentru treaba asta, afară de 
recunoștinţa arhiului, ai o mie de taleri austrieci. Te învoiești? 


— Suma e mare, recunosc, dar și primejdia la fel. Imi risc 
viaţa, căpitane Duca. Mai adaugă cinci sute. 


* 


În fața Vidinului, tot soiul de barcaze se legănau pe apele 
Dunării, așteptând să treacă în Valahia Mică oastea lui Derviş- 
pașa. Ca să-și mai ucidă timpul, spahiii și ienicerii jucau alene 
geamparalele, în sunetul chinuit al unui clarinet, sub sălciile de 
pe marginea maidanului dintre cetate și fluviu. Numai topciii își 
făceau de lucru pe lângă tunuri, nădușind sub coifurile lor înalte 
de-un cot, semănând cu niște burlane retezate. Solii lui Tudor, 
lancu Jianu și Zoican, se priviră îngrijoraţi. 

— Turcii stau gata să dea buzna-n ţară, lancule, și-or prăpădi- 
o până ajungem noi cu arzul la Stambul. Când s-a pornit 
Aliotmanul cine-i mai pune stavilă? E ca și cum ai încerca să 
poprești Oltul cu palma. 

— Poate-l mai îmblânzim un pic pe pașă cu ploconul. 

— Cum îmblânzești lupul c-un dumicat de carne. Eu cred că 
bine nu-i. 

— Cu turcul nu știi niciodată ce e bine și ce e rău. Trebuie să- 
ncerci norocul! 

— Păcatul tău să fie, lancule. 

Nu fu păcatul lui, fiindcă o patrulă de spahii îi prinse la mijloc. 

— Am pus mâna pe niște iscoade ce dădeau târcoale ordiei, 
luminăţia-ta, se lăudă buluc-bașa, îmbrâncindu-i pe olteni la 
picioarele lui Derviș-pașa. 

— Nu suntem iscoade, ci soli, preaslăvite, vorbi mieros 
Zoican, întinzând răvașul și darul. 

Pașa sloveni cu greu rândurile lui Tudor și după ce îndesă 
între pistoalele din cingătoare punga primită, izbucni: 

— V-aţi ridicat împotriva padișahului și acum umblaţi cu arzuri 
de pezevenghi? 

— Înălțimea-ta! Nu împotriva preaslăvitului nostru împărat s-a 
ridicat norodul valah, ci împotriva beilor care jefuiesc și ţara și 
împărăţia. 

— A ajuns împărăţia nevolnică, ghiaurule, ca s-o apere niște 
câini spurcaţi? Auzi obrăznicie! la-i și-nchide-i, Ismaile... 

Îi aruncă în jilăveala unei hrube, unde abia se strecura o 
umbră de lumină ameţită. Acolo aveau să-și ducă traiul câteva 
luni, până când s-au putut răscumpăra. 


* 


La 21 mai se prăznuia ziua Sfinților împărați Constantin și 
Elena. Arnăuţii lui Hagi Prodan și Macedonski aduseseră vin și 
godaci de furat, petrecând până târziu în odăile din fundul curții 
Golescului. Tudor își găsise adăpost în foișorul de deasupra 
porţii. Adormise greu, după zbuciumul zilei în care fusese nevoit 
să-l spânzure pe căpitanul Urdăreanu, pentru primejdioasă 
neascultare a poruncilor. O făcuse cu inima strânsă, temându-se 
că, de nu va fi aspru, oastea lui ar putea ajunge turmă fără 
stăpân, ca oastea lui Ipsilanti, mai ales că arnăuţii îi tot momeau 
oamenii la furturi și blestemăţii. 

În miezul nopţii sosise și lordache. ÎI adusese Hagi Prodan din 
faţa străjilor pe care le controla. Ținură sfat cu lumina stinsă în 
odaia lui Macedonski, așteptând să intre luna în norii ce pătau 
cerul, pentru a împlini fapte pe care le săvârșesc tâlharii în 
puterea nopţii. Chiriac Popescu dormea cu garda, în casele 
bisericii, peste drum de foișor. Un pandur sta de strajă la poarta 
clopotniţei. Înădiseră frânghia clopotului, de-i ajungea capătul 
până jos, ca la caz de primejdie, străjerul să poată da alarma. 
Alţi doi păzeau la scara foișorului. Nimeni nu mai putea umbla 
fără rost pe ulite după ce trâmbiţele sunau stingerea. In noaptea 
aceea, de sărbătoare, mai bâjbâiau câţiva beţivani. Străjile îi 
priveau cu îngăduință. Luna își ascunsese obrazul pe jumătate 
după o scamă de nor, când doi arnăuţi beţi se iviră, jucând în 
mijlocul drumului. Cântau încet un cântec grecesc. Acum se 
țineau pe după gât, acum se desprindeau, învârtindu-se și 
băteau cu îndârjire pământul. Uneori se bălăbăneau, gata să 
cadă și, ca să mai prindă puteri, își treceau plosca unul altuia. 
Țopăiau într-un fel caraghios, ca doi cocoși care stau să se 
înfrunte. Pandurii din strajă făceau haz ca la măscăricii de prin 
bâlciuri. 

— Ho, mă! că rămâneţi fără opinci, le strigă străjerul din 
poarta clopotniţei, când arnăuţii izbeau amarnic pământul din 
faţa lui. 

— Nu vrei și tu o gură de ţuică, fraţico? 

Întrebarea era un consemn. În acea clipă, laţul unor arnăuţi, 
furișaţi din fundul curţii Golescului, prinseră de gât străjerii 
foișorului. Pandurul din poarta clopotniţei se prăbuși sub 
loviturile falșilor beţivani. 


lordache pătrunse ușor în odaia lui Tudor. Trezit brusc, acesta 
își dădu seama, dintr-o privire, de primejdie. Arnăuţii îi luaseră 
sabia de lângă pat și brâul cu pistoale din cui. 

— Rău am făcut că te-am scăpat de la moarte, lordache. 

— N-ai făcut rău, fiindcă te duc nevătămat la Târgoviște. 
Înţelege-te cu Ipsilanti. 

Jos, în capătul scării, Hagi Prodan aștepta cu câţiva arnăuți 
călări. Tudor urcă în șa. Băgă de seamă că toţi caii aveau 
copitele înfășurate în paie și pânză de sac. Intr-un crâng din 
marginea Goleștilor aștepta o căruţă de poștă. Îl aruncară legat 
în dricul ei, acoperindu-l cu fân, aproape să se sufoce. Trei zile și 
trei nopţi îl purtară pe drumuri ocolite, ca să nu li se ia urma, 
până ce, ajunși la Târgoviște, îl închiseră într-o chilie a 
Mitropoliei. 

Tabăra nu se trezise încă, dar, la schimbarea străjilor, paznicii 
nu mai fură găsiţi în posturi. Și nici n-aveau să mai fie găsiţi, 
fiindcă, uciși, îi aruncaseră tâlharii, despuiaţi, în bulboanele 
Argeșului. Când începu să bată clopotul, Prodan și Macedonski 
ieșiră din odăile lor, frecându-se la ochi. 

— Au pierit străjile, Prodane, îl informă Chiriac Popescu. 

— Cine v-a pus să rânduiţi oameni de strajă din ortaua lui 
Urdăreanu? Au dezertat fiindcă le-a spânzurat comandirul. 

Sărind câte două trepte, Chiriac Popescu intră în odaia lui 
Tudor. 

— Unde-i slugerul, Prodane? 

— Parcă tu-l păzeai, Chiriace, nu eu! 

— A plecat la Târgoviște să pună la cale lupta cu turcii, 
raspunse Macedonski, ceea ce mulţi au crezut. 


* 


Tudor era ținut într-o chilie a fostei mitropolii aşteptând 
întâlnirea cu Ipsilanti. Ştia ce o să-i ceară fanariotul și mai știa 
că odată intrat pe mâna lui, zilele sau poate ceasurile îi sunt 
numărate, fiindcă nu putea să primească nicio învoială nelalocul 
ei. Ipsilanti își trimise însă fraţii, pe lorgu și Nicolae: „încercați 
să-l convingeţi, dar sunt sigur că nu veţi izbuti. În acest caz îl 
daţi pe mâna lui Caravia”. Arhiul nu era dispus să asculte 
adevăruri care-l usturau și pe care Vladimirescu le-ar fi rostit 
fără sfială, așa cum le rostise la București, când se văzuseră în 


chioșcul lui Mavrogheni. Acum ar fi fost mai dure și nu ţinea să 
fie micșorat în ochii oamenilor săi. 

— Arhon slugere! lartă purtarea căpitanului lordache, dar, 
altfel n-aveam prilejul unei întâlniri, folositoare pentru toţi - 
vorbi lorgu Ipsilanti. 

— Ce-mi cereţi? întrebă tăios Tudor. 

— Să-ţi unești forțele cu cele ale Eteriei și să luptăm împreună 
împotriva turcilor. 

— Cum o să-mi prăpădesc oamenii și să-mi năpăstuiesc ţara 
aruncând-o în izbeala turcilor? Noi nu ne-am ridicat fără rost, ci 
pentru dreptăţile noastre călcate de străinii domni și de ciocoi. 
N-a sosit ceasul să ne batem cu turcii. lar de încercaţi să 
prindeți șarpele cu mâna noastră, zadarnic încercaţi. l-am spus- 
o și lui beizadea Alexandru. Rău a făcut că nu m-a ascultat să 
plece la timp. Acum e târziu. Cu, sau fără noi, armata eteristă e 
osândită. 

— Nu-ţi dai seama că-ţi primejduiești capul? 

— Ce preţ să mai aibă un cap, din nesăbuinţa căruia ar cădea 
zadarnic mii de capete? 

lorgu Ipsilanti înghiţi în sec. Văzu în răspunsul valahului mai 
mult o aluzie la arhiu și se înfurie. 

— Ăsta ţi-e ultimul cuvânt? 

— Ăsta! 

leșind, lorgu Ipsilanti îi făcu semn lui Caravia, care aștepta la 
ușă. 

— La miezul nopţii, generale! Ştii ce ai de făcut. Să nu se 
simtă. 

— După poruncă, beizadea lorgu. 

Când știrea despre plecarea lui Tudor la Târgoviște ajunse la 
urechea lui Uţubarză, acesta se încruntă. Bănui că e ceva 
necurat la mijloc. 

Cum de n-a spus nimănui nimic? 

Porni cu câţiva oameni spre vechea Cetate de Scaun, să ia 
urma Slugerului. 

L-a întâmpinat la Târgoviște lordache, cu amăgirea că Tudor, 
înțelegându-se cu Ipsilanti, a plecat după ajutoare în Rusia; că, 
fără știrea ţarului, a și sosit o sotnie de cazaci. Văzu chiar un 
pâlc de „doneţi” călărind pe ulițele orașului, cu sulițele culcate 
pe greabănul cailor, ceea ce nu era în obișnuința cazacilor. 
Apropiindu-se noaptea de corturile lor, Uţubarză îi auzi vorbind 


grecește. Află nu numai înșelăciunea, ci și cumplita știre a 
uciderii lui Tudor, din porunca lui Ipsilanti, în toiul nopţii de 27 
mai 1821, lângă gardul casei lui Geartoglu, unde se petrecea, 
ca-n fiecare seară, în sunetele orchestrei din Golești. 

„Ucigașşii! Parcă le-a luat Dumnezeu minţile! Curând or să se 
înece în sângele slugerului și câinii noștri o să le întindă 
leșurile!” le spuse, îndurerat, Uţubarză celor cu care venise. 
Inima nu-l îndemna să se desprindă de locurile în care pierise 
Vladimirescu. Măcar de i-ar afla mormântul. Parcă i-ar mai simţi 
ființa trăind în veșnicia pământului. Rătăcea pe ulițele 
Târgoviștei cu sufletul pustiit, când îi ieși în cale căpitanul 
Gârbea cu câţiva panduri, porniţi tot pe urma lui Tudor. Ştirea 
morții îl împietri o clipă. 

— Blestemată fie sămânţa ticălosului fanariot. Rămân aici, 
llie, să-l ucid, cum ne-a ucis și el sufletul. 

— Greu Gârbea, greu! Îl păzeşte un batalion întreg. De nu l-or 
strivi turcii, o să dea pinteni calului și-o să treacă munţii, ca să-și 
scape pielea, lăsând în urmă doar moarte, jaf și pârjol, pârjoli-i- 
ar flăcările iadului. 

Lihniţi de foame, se opriră la ospătăria unui bătrân, să soarbă 
câte-o ciorbă de știr, că altceva n-avea. Câţiva zavergii istoveau 
alături o damigeană cu ţuică. Işi treceau din mână-n mână un 
inel pus la tocmeală. Uţubarză înţelese din zarva lor că se 
îndoiau dacă-i de aur. Trânti lingura-n strachină și, fără o vorbă, 
se repezi la masa lor. 

— Cât ceri, frațico? 

— Doi galbeni! 

Privi lung giuvaericaua, cu emoție abia stăpânită. Se 
adeverea ceea ce i se păruse. Ținea în mână inelul cu sigiliul lui 
Tudor. 

— Un galben! rosti, pe nerăsuflate, ca să nu se trădeze. 

— la-l! 

L-a vârât în buzunar, întorcându-se la prietenii săi c-o lumină 
amară pe chip. 

„Nu vă trădaţi, fraţilor! Am cumpărat de la tâlhar inelul 
slugerului. E pătat de sânge. Nu ne mișcăm de-aici până nu 
punem mâna pe nelegiuit”. 

L-au prins la scurt timp, făcându-l grămadă într-un zăvoi de 
pe malul Ialomiţei, dar cum i se împleticea limba și nu înţelegea 
nimic, l-au scăldat în apele gârlei, până s-a trezit. 


— De unde ai inelul, tâlharule, îl întrebă Gârbea, încercându-i 
coastele cu vârful jungherului. 

— Din degetul unui osândit, pe care l-am îngropat acum două 
zile. Nu mă ucideţi, că doar asta mi-e vina. 

Îi duse la groapa de lângă uluca viei lui Geartoglu. O găsiră 
răscolită și goală. De teamă să nu fie descoperiţi, ucigașii 
scoseseră mortul, aruncându-l într-un put părăsit. Țineau să 
întărească legenda plecării lui Tudor în Rusia, ca să poată folosi 
pandurimea rămasă fără căpetenie și căreia lordache îi dădea 
târcoale cu mieroase făgăduieli. Aflară de la gropar că Tudor 
fusese adus de Caravia în toiul nopţii lângă acea groapă și că, 
unul căruia îi zicea Parga, i-a tăiat capul cu satârul. 

Întorși în tabăra de la Golești, care fierbea într-o neliniște 
tulbure, căpitanul Gârbea porunci adunarea: 

— Fraţilor! Ipsilanti ne luă lumina ochilor, ucigându-l pe Tudor. 
lacă-i inelul, plin de sângele lui nevinovat. Ticăloșii i-au aruncat 
și trupul din groapă, să nu-l găsim, ca să ne hrănească cu 
minciuni. Pedepsească-l Dumnezeu de fanariot blestemat, dacă 
noi n-o putem face! Eu zic să vă duceți la cășile voastre, ca să 
nu lăsați muierile și copiii singuri în faţa turcilor. Cine vrea să 
meargă cu mine la Mânăstirea Motrului, să poftească. 

S-au ales câteva sute de panduri, iar restul taberei s-a 
împrăștiat cete-cete. Dar inelul lui Tudor a trecut din mână-n 
mână, fiecare căutând să-l atingă, de parcă le ostoia durerea și 
le întemeia o speranţă. 


* 


În zori casa lui Geartoglu se umplu de boieri, greci și români, 
atât câţi mai rămăseseră în Târgoviște. 

— V-am ocrotit, scăpându-vă viața și averea din ghiarele 
tâlharului de Vladimirescu. E de datoria voastră să-mi 
Împrumutați banii trebuincioși oștirii. Cu ce vreţi să vă apăr de 
turci? Cu niște ostași flămânzi? le vorbi răstit Ipsilanti. 

— Măria-ta, răspunse vornicul Caradă. Recunoscători suntem 
pentru tot binele ce ni l-ai făcut. Am mânia pe Dumnezeu de n- 
am da ultima leţcaie pe care o mai avem. Până mâine la prânz, 
cinci sute de mii de piaștri vor intra în vistieria oștirii. Putem 
aduna acești bani, boieri dumneavoastră? întrebă pe ceilalţi 
evgheniţi. Răspunseră printr-un puternic „da”! 


În locul celor cinci sute de mii de piaștri, arhiul primi a doua zi 
știrea că iubiții și credincioșii boieri fugiseră noaptea peste 
munţi, împreună cu medicul său Mavromati, iar peste puţin 
timp, că și Scufo dispăruse cu banii ce mai rămăseseră în 
vistieria armatei. 


* 


Teodora fu bucuroasă, aflând că Nicos, unul din mavroforii ce- 
i fuseseră trimişi pentru pază, era student la Viena. Vorbea cu el 
nemțeşte, râzând cu poftă de întâmplările năzbâtioase ale 
studențimii prin grădinile risipite pe malurile Dunării ori îl 
asculta fascinată, evocând imaginea strălucitoare a milenarului 
Bizanț. Se împrieteniseră repede, însă, la scurt timp, femeia 
observă că mavroforului îi pierise obișnuita voioșie și că 
îngrijorarea i se așternuse pe faţă. 

— Ce-i cu tine, Nicos? Ce te frământă? 

— Multe și fără glas, doamnă. 

— Păcat că mi te-ascunzi; că nu simţi nevoit unei mărturisiri, 
așa cum o simt eu și n-am cui s-o fac. Mă chinuie neliniștea, 
nesiguranța în care trăiesc, blestemul amenințării turcești. 
Întâmplările din ultimele zile mi-au răvășit sufletul. Nu mai știu 
pe ce lume trăiesc. Poate că aflând ce ne mai așteaptă, m-aș 
împăca cu gândul găsind un pic de alinare. Ai încredere în mine 
și spune-mi adevărul adevărat, fiindcă pe arhiu dacă-l întreb 
întoarce vorba. 

— Sunt legat de-un jurământ faţă de Eterie, doamnă, iar 
amărăciunea mea din durerile ei s-a iscat. 

— Mă crezi nevrednică să-i cunosc frământările fiindcă n-am 
depus și eu un jurământ? Ti-l calci oare, destăinuindu-mi-le, 
când știi bine că soarta mea e una cu soarta voastră? Nu-ţi dai 
seama că mă rănești cu neîncrederea pe care mi-o arăţi? 

— Adevărul nu v-ar aduce alinarea pe care o căutați, ci, 
dimpotrivă, o durere de care ţin să vă cruţ. 

— Să mă cruţi? sări îmbufnată femeia. 

— Nu vreau să vă supăr cu nimic. Veţi afla ceea ce doriţi, dar 
mă condamnaţi la moarte dacă scoateţi o vorbă faţă de arhiu. E 
o taină pe care în toată această tabără n-o cunosc decât fraţii 
Ipsilanti. 

Mavroforul nu mai stătu pe gânduri. Scoase din sân un petic 
de ziar, întinzându-i-l cu mâna tremurândă. 


— L-am primit acum două zile de la tata, care mă cheamă 
disperat acasă. 

Era un decupaj din „Wiener Allgemeine Zeitung”. Reproducea 
articolul lui Capodistria din „Telegraful Elin”, însoţit de 
comentarii aspre la adresa lui Ipsilanti și a aventurii sale 
militare. 

— Știam! bravă femeia, ca să-și ascundă tulburarea pentru 
noutatea care o prăbușea. 

— Dar că Tudor Vladimirescu a fost executat ieri noapte, din 
porunca arhiului, știaţi? se aprinse Nicos. 

— Pentru ce-a făcut-o? Nu ne era aliat? 

— Nu! Ne tolera numai fiindcă ne-am ridicat pentru libertatea 
noastră, așa cum el s-a ridicat pentru cea a valahilor. Tudor 
avea însă răfuielile lui în ţară, nu cu turcii. Se păzea de mânia 
sultanului ca că nu-și năpăstuiască de pomană norodul. Acum, 
oștirea valahă ori se va răzbuna pe noi, ori se va risipi, iar fără 
ea suntem o pradă sigură în ghearele vrăjmașilor. 

Teodora intră în casă, aruncându-se pe divan. li răsunau în 
timpane, rostite ca de propria-i soartă, cuvinte reţinute din 
ziarul vienez și din spusa lui Nicos: „Ins aventuros... alungat din 
armata imperială... netrebnic rebelist... arestare... pradă sigură 
în ghearele turcilor!” Un râs nervos îi scutură parcă toate visele, 
cum scutură o rafală de vânt ultimele frunze dintr-un copac. 
Șopti apoi cu ironie, ca despre o străină fără minte, îmbătată de 
iluzii nebunești: „Împărăteasa Bizanţului!”... 

Se bucură când auzi prin târg popii blestemându-l cumplit pe 
arhiu, fiindcă smulsese acoperișul din tablă de plumb al 
mitropoliei, ca să toarne gloanţe. 

Seara, Ipsilanti era pământiu. Îi vorbi Teodorei răstit, apoi îi 
sărută îndelung mâinile. 

— Mi-am pierdut un pic cumpătul, Kera mu. E prea multă 
neorânduială în oștire și prea multă trădare în jurul meu. Valahii 
s-au risipit ca niște lași. 

— Lași? De ce le-ai ucis căpetenia? 

— Cine ţi-a spus asta? sări ca ars Ipsilanti. 

— Am auzit oamenii tăi înjurându-te pe ulițe. 

— Uneori în politică ești silit să faci ceea ce nu vrei. Pe el îl 
ardeau nevoile Valahiei, pe mine cele ale Eladei. Ajunsese o 
piedică în calea planosului Eteriei. 


— Ucigându-l, ne-ai tăiat craca de sub picioare. Și morții se 
răzbună! 

Nemaiputându-se stăpâni, Ipsilanti ridică mâna s-o lovească. 
Uluită, Teodora fugi în camera alăturată, trăgând zăvorul. 
Zadarnice fură apoi toate umilitoarele vorbe de iertare ale lui 
Ipsilanti. Bău până căzu toropit pe divan. Regreta gestul brutal 
faţă de femeia care-i intrase în sânge. Era singura lui bucurie. S- 
o piardă, e ca și cum și-ar pierde unica-i mână. 

Dinspre Răzvad se ridică un nor de praf mohorât, înecând în 
pulberea lui caretele unora dintre boierii plecaţi de la Belvedere. 
Ispravnicul aduse știrea îngrozitoare că turcii se apropie de 
Târgoviște. Panica puse stăpânire pe oastea arhiului. Ipsilanti 
alerga, striga prin curtea răvășită, înjura și dădea porunci. Lovi 
chiar cu latul sabiei un arnăut aghesmuit. Dar parcă nimeni n- 
auzea, nimeni nu-l asculta, până ce lordache intră c-o mână de 
oameni să-i stăpânească oarecum. Doar mavroforii din 
„Batalionul Sacru” ieșiră cântând pe poartă, așteptându-și 
comandantul suprem, aliniaţi ca la paradă. Lucrurile Teodorei 
fură trântite claie peste grămadă într-o căruţă. Caleașca nu era 
făcută pentru drumurile grele spre care pornea. Femeia își 
aruncă o caţaveică pe spinare, dârdâind de parcă o încercau 
niște friguri, apoi se cuibări peste macatul așternut deasupra 
lăzii ruginite a lui Focas, în vreme ce căruţa începu curând să-i 
zdruncine nu numai trupul, ci și speranţa de a putea ieși din 
viesparul în care fusese prinsă. Parcă trecuseră ani de când 
această gloată speriată o privea ca pe o minune dumnezeiască, 
iar acum, la primul popas, abia izbuti să bea apă din ciutura unei 
fântâni, printre soldaţii ce se îmbulzeau să-și potolească setea. li 
părea rău numai de acei mândri mavrofori pândiţi de moarte. 

În marginea șleaului, adus de spate, pe calul lui alb, Ipsilanti 
părea îmbătrânit cu câţiva ani. Ronţăia din mers o coajă de 
pâine. Femeia tresări neplăcut când se pomeni cu el lângă 
căruță. De aproape arăta și mai rău. Avea ochii roșii, ratăciţi și 
niciun pic de sânge nu-i mai colora obrazul supt. 

— Nu vrei să mă ierţi, Teodora? 

ÎI privi o clipă mânioasă, dar, îi fu oarecum milă. 

— Te-am iertat, Sașa! 

Respiră ușurată numai când îl văzu dispărând în galop spre 
capătul coloanei. 


Dincolo de Olt, găsiră hrană și băutură, din belșug. Râmnicenii 
fuseseră surprinși, neavând timp să fugă în munţi. Jaful, silnicia 
și cruzimile se dezlănţuiră. Începu bejenia în toiul nopţii, mai 
ales că dinspre Dunăre se apropiau turcii. Ca dintr-un izvor al 
spaimei, mulţimea curgea, înghesuindu-se pe ulucul îngust al 
văii Oltului. 

Alături de căruţa Teodorei, săltau în șa Nicos și Costopol, 
ultimul, fiul preotului grec din Odesa. De obicei un băiat tăcut și 
liniștit, Costopol izbucni: 

— Curând o să aprindem iar stinsa strălucire a Bizanțului. 

— Visuri, băiete, răspunse Teodora brutal. Cu ce s-o aprinzi? 
Cu năluciri? 

Oprit brusc, calul lui Costopol cabră. Fiul popii din Odesa 
ripostă cu fulgerare de ură în priviri: 

— Doamnă, nu pot fi de acord cu domnia-ta. Numai dușmanii 
pot gândi astfel. Dă-mi voie să mă retrag. Voi cere să fiu înlocuit 
din cinstea de a te păzi, însă jurământul depus mă obligă să 
raportez arhiului adevărata cauză. 

A dispărut în galop. Acum, Teodora îl ura și mai mult pe 
Ipsilanti. Nu putea suferi fanatismul sub nicio formă; nici măcar 
în dragoste. 

incercarea lui Nicos de a-și readuce camaradul rămase 
zadarnică. 

— Aţi fost imprudentă, doamnă Teodora. Ce-o să spună 
arhiul? Și eu gândesc la fel, dar trebuie să tăcem. Ne apropiem 
de sfârșit. De altfel, arnăuţii, soldaţi de meserie, și-au dat de 
mult seama ce ne așteaptă. Călărimea lui Caravia, intrată pe 
mâna lui deli-bașa lorganda, s-a ascuns în pădurea din faţă, ca 
să poată fugi mai ușor. Ticălosul de Caravia bea prin cârciumile 
Râmnicului, iar Nicolae, fratele arhiului, n-are praxisul războiului. 
A împins „Batalionul Sacru” înainte, ceea ce e o mare greșeală. 
Fără niciun pic de obișnuință a luptei, va fi o pradă ușoară 
pentru ieniceri și spahii. Eteriștii din Rusia ca și mavroforii, abia 
știu să tragă cu arma. Restul e gloată. Dacă rupe lupta, 
stârnește dezordine și panică. Crede-mă! Am studiat tactica și 
strategia cu pasiunea cu care am studiat istoria și filosofia. Pe 
deasupra, cunosc starea de spirit a oamenilor din această 
armată pestriță. 

— Arhiul nu-și dă oare seama? 


— Ba da! Însă, din disperare încearcă marea cu degetul. 
Vedeţi pâlcul de plopi de pe movila din dreapta? S-a pus la 
adăpost cu o mică gardă. Va fi un simplu spectator. Trupele vor 
lupta singure, fără legătură, fără orientare. Capul care trebuie 
să judece ce se întâmplă pe câmpul de luptă și să dea poruncile 
potrivite, judecă în zadar. De la o vreme, căpitanii fac ce li se 
pare lor că e bine. 

— Eşti convins de ceea ce spui? 

— Da. Ne așteaptă un dezastru. 

— Și ţii neapărat să mor ori să ajung în vreun harem din 
Stambul? 

— Pentru nimic în lume! Mai avem încă timp să ne îndreptăm 
spre munţi! Peste un ceas-două, o să fie prea târziu. 

Mâna femeii alunecă dulce peste mâna mavroforului. 

— Nicos, suntem tineri. Ar fi păcat să murim zadarnic. 


* 


Prin viile Drăgășanilor începu să se audă bătaia înfundată a 
tobelor și sunetul alămurilor turcești. Veneau ordiile încet și 
apăsat de parcă gemea pământul, iar inimile mavroforilor 
băteau la fel ca tobele vrăjmașilor. Nici nu și-au dat seama când 
a început jalnica încăierare, că, după câteva pocnete de armă și 
ciocniri de iatagane, ceva neomenesc, ca o nebunie de pe alte 
tărâmuri, s-a revărsat asupra lor, doborându-i. 

N-a fost o bătălie, ci un masacru. lzbit puternic de ieniceri, 
tăiat și măcinat de iureșul călareţilor turci, „Batalionul Sacru” 
pierea înecat în sânge. Ordia lui Tahir-aga se năpusti apoi 
furioasă asupra restului armatei ce încerca să reziste. De ce nu 
poruncea arhiul arnăuţimii să intre în luptă? Cu oamenii lui, deli- 
başa lorganda ar fi putut schimba soarta acestei încleștări 
disperate. Dar nu venea niciun ordin de la comandantul suprem, 
despre care nu mai știau unde se află. În inimile ostașilor eteriști 
se ivi însă o rază de speranţă. Călărimea arnăuţilor, în cap cu 
deli-bașa, ieșea vijelios din pădurea ce le slujea de adăpost. 
Curând o să risipească ordia sleită de puteri! Au înnebunit oare 
arnăuţii ori au orbit? lureșul lor se îndrepta asupra batalioanelor 
grecești, ca o furtună dezlănţuită. Până să se trezească din 
cruda nedumerire, iataganele și gloanțele arnăuţilor, alăturate 
celor turcești, grăbiră sfârșitul luptei. Nu erau nici nebuni, nici 
orbi. Bimbașa-Sava se închinase turcilor, ajutându-i să-și ducă la 


capăt masacrul și deli-bașa lorganda era omul lui. Dintre 
mavrofori n-au supraviețuit decât cei ce s-au putut ascunde la 
timp prin viile Drăgășanilor, ori cei scăpaţi de năvala unei mâini 
de panduri. Era memorabila zi de 7 iunie 1821 când s-au 
înfruntat trădarea și eroismul, pecetluind o crudă și nedreaptă 
pagină de istorie, ca atâtea altele din sângeroasa ei carte. 

Incercând parcă să spele din amintirea posterităţii imaginea 
hâdă a întâmplărilor, în care fața nevăzută a oamenilor se 
dezvăluise în toată cruzimea ei, cerul începu să-și reverse apele 
fulgerate. 


* 


Mavroforul trimis să-l înlocuiască pe Costopol îi aduse lui 
Ipsilanti vestea că Teodora fugise cu Nicos spre munți. „la doi 
călăreți, prinde-i. Când ţi-or cădea în mână mă cauţi unde-oi fi 
și-n orice împrejurare”, vorbi mânios arhiul. 

Cu glas scăzut, ostașul îl mai informă că și Duca dispăruse, 
lăsând rezerva oștirii de capul ei. 

„Nemernicii!” - șopti arhiul, copleșit de disperare și scârbă, cu 
sufletul prăbușit într-o prăpastie. Fu tentat, o clipă, să-și ducă 
pistolul la tâmplă, dar se scutură iute de gândul întunecat și 
pripit, agăţându-se de umbra subţire a unei amăgiri: „E de 
datoria mea să trăiesc, spre a mă justifica în faţa istoriei!” 

O bătaie de inimă îi revărsă parcă în adâncuri, toată 
amărăciunea omului învins, încercat de fiorii vinovăţiei, torturat 
de conștiința propriilor slăbiciuni și a zadarnicelor remușcări... _ 

Nu mai avu tăria să-și ducă gândurile până la capăt. Il 
îngrozeau. Smuci dârlogii, întoarse calul și porunci gărzii să-l 
urmeze spre munţi. 

Chipul Teodorei plutea undeva, într-o negură a durerii, alături 
de alte chipuri, învălmășite într-o cascadă nebună - crispate, 
lașe, perfide și vrășmașe - copleșindu-l până la sufocare. 

Ostașii nici nu băgară de seamă când arhiul se făcu nevăzut. 
Ajuns la Cozia, porunci să se tragă clopotele a sărbătoare, 
vestind că nemţii trec munţii în ajutorul lor, nădăjduind, astfel, 
să mai poată opri fuga disperată a ce mai rămăsese din armata 
sa. Umbla ca un lunatic, cu toate visele spulberate. Parcă-i sufla 
un vânt de nebunie peste soartă. „Oare la 33 de ani ai mei să-mi 
găsesc sfârșitul prin aceste coclauri sălbatice ale Valahiei?” 


Nu se frământă însă prea mult și, în vreme ce ultimul dangăt 
al clopotelor se stingea, porni în galop spre graniţă. 


* 


Căruţa Teodorei apucase pe un șleau păduros, unde întâlni un 
cioban abia descălicat. 

— No, domnișorilor, e mare prăpăd. Turcii și arnăuţii au 
spârcuit oastea grecească. Ce a mai rămas, cată spre Ardeal. 
Câţiva soldați au tăbărât pe comandirul lor cel mare, unul ciung, 
îmbrăcat ca un împărat. După ce i-au smuls din cingătoare sabia 
cu teacă bătută în nestemate, i-au luat până și cizmele din 
picioare. 

— Kera Teodora, să coborâm neîntârziat spre drumul Oltului, 
până nu dau năvala gloatele de vântură-lume, arnăuţii și turcii, 
sări Nicos. 

— Atunci, zoriţi-vă, le spuse ciobanul, altfel, intraţi în 
îmbulzeală și nu mai faceţi un pas. Vă iau hămsesiţii ca din oală 
și vă despoaie. 

Ajunseră greu până în drumul din vale, transformat de ploaia 
vrăjmașă într-un râu noroios. De pe pantele munţilor se 
prăvăleau șuvoaie furioase spre apele Oltului. Curând fură prinși 
în șirul de călești, turme, cai și băjenari cu bocceaua-n spinare, 
striviţi între peretele de piatră al muntelui și amenințarea 
prăpastiei în fundul căreia râul sălbatic urla parcă a moarte. 
Răzbăteau din urmă tropote de cai, pocnete de armă și chiote 
de luptă. Alungată de turci, o parte din gloata armatei eteriste 
năvăli pe firul îngust al drumului. Turme, căruţe și calești fură 
îmbrâncite în prăpastie cu furie oarbă, iar oamenii alungaţi cu 
sabia - disperaţii căutând să-și deschidă drum cu orice preţ. 
Teodora nici nu-și dădu seama unde și cum căruța ei fu 
rostogolită în apele vijelioase ale râului, pe când se adăpostea 
după spinarea unei stânci. Pe Nicos nu-l mai găsi. Va fi fost tăiat 
poate de vreo sabie și leșul îi va fi zăcând zdrobit printre colţi de 
piatră, pe undeva prin prăpastia ce cobora spre râul acesta 
turbat. Orice chemare ar fi fost zadarnică, spărgându-se la un 
pas, în larma ce creștea clipă de clipă odată cu viermuiala 
năpăstuiţilor. Veneau mereu în valuri, aduse parcă de ploaie: 
turcii și zavergii, din urmă; panică, de pretutindeni; ţipete, din ei 
și de lângă ei; ăuit greu, prăvălit din munţi, ridicat din văi și 
rostogolit de ape, ca o lavă purtătoare de spaimă și moarte. 


Ceata de panduri a căpitanului Gârbea trecuse Oltul. Se 
întâlnise cu turcii, tăindu-le calea și alungându-i până dincolo de 
Drăgășani, prin locurile unde câinii și corbii se ospătau din 
sutele de leșuri ale celor ce fuseseră bravii și mândrii mavrofori. 

— Fraţilor! Ploaia a pătruns prin coviltirul căruţei cu iarba de 
pușcă, înmuind-o. Nu ne-a rămas nădejdea decât în iatagane și 
măciuci. Cu ele greu să ţinem piept turcimii care vine. Ne-ar 
ucide de pomană, vorbi răspicat Dumitru Gârbea. 

Işi tăiară drum printre osmanlâi cu iataganele. 


* 


Îmbrăcat într-o zeghe trenţăroasă, pe un cal costeliv, frânt de 
oboseală și chinuit de nopți nedormite, cu opincile mustind de 
apă și noroi, un fugar fu oprit de grănicerii chesaro-crăiești. 
Descălică, cerând cu ton poruncitor să fie dus în fața 
comandantului, ceea ce stârni mânia unui unter-ofițer, uimit de 
obrăznicia ţăranului. Îl îmbrânci, gata să-l trântească în băltoaca 
din faţa barierei. Copleșit de atâta umilinţă, le strigă disperat 
soldaţilor: „Ich bin General!” Grănicerii crezură o clipă că au de- 
a face c-un nebun. Dar privirea aspră și glasul hotărât al omului 
obișnuit să comande le stăvili râsetele. Aflând că e prinţul 
Ipsilanti, îl invitară într-o încăpere de bârne. Căzu frânt de 
oboseală pe scaunul fără spătar. Înfulecă fără să fie poftit 
pâinea și slănina aflate pe masă. „lată-l pe fostul adjutant al 
țarului și beizadea a Țării Românești, un hoţ ordinar!” îl fulgeră 
gândul, cutremurat, ca și în clipa când o mână de zavergii îl 
jefuiseră în drumul spre graniţă. Îl copleșea rușinea. Zărind o 
călimară și câteva file de hârtie, apucă pana. Simţea nevoia să 
dea în vileag clocotul în care fierbea, revolta care-l sugruma, 
scriind acea zguduitoare proclamaţie câtre foștii săi căpitani și 
soldați: 

„Ostași! Dar ce zic? Nu voi să pătez acest frumos și glorios 
nume adresându-vi-l vouă, o turmă de nemernici fără bărbăţie, 
căci ar fi păcat să-l dau unor mizerabile ființe târâtoare. lar pe 
voi, sperjurilor și trădătorilor Sava, Caravia, Duca și ceilalți 
fanarioți, vă las pradă urei și disprețului omenirii, răsplatei lui 
Dumnezeu și blestemului urmașilor”. 

Comandantul postului de grăniceri, obișnuit cu atâtea ciudate 
întâmplări în ultimele zile, când fu trezit din somn, ascultă 
raportul sergentului fără să tresară. N-ar fi fost surprins să-l 


vadă pășind peste graniţă în haine de ţăran valah nici chiar pe 
sultanul Mahmud al II-lea, darmite pe prinţul Ipsilanti. II trimise 
la Sibiu într-o căruţă ţărănească, îmbrăcat cu o manta veche și 
încălțat cu cizme soldăţești. 

La scurt timp apăru la barieră o ţărancă cu capul și umerii 
vârâți într-un sac din care șiroia ploaia. Una din acele femei ce 
trec mereu dintr-o parte în alta a munţilor, bănuiră grănicerii. 
Sergentul din post rămase uimit când îi vorbi într-o germană 
elegantă, cu vocea puţin voalată de oboseală și emoție. Ceru 
îngăduința să stea o clipă jos, rugându-l apoi s-o ducă la 
comandant. Ofiţerul zâmbi, curios să afle ce ilustră figură îi mai 
trimitea, ca să-i încurce treburile, zurba din Țara Românească. 

Aruncând sacul, Teodora își potrivi puţin părul, făcând să 
scânteieze o clipă pe degetele fine nestematele inelelor scoase 
în grabă din cingătoarea unde le ţinuse ascunse. 

Frumuseţea și mai ales vraja răspândită de ochii fiinţei din 
faţa lui, îl descumpăniră. Fără s-o mai întrebe cine e și dacă-i e 
foame, porunci să i se aducă imediat lapte cald, unt și dulceaţă. 

— lertaţi-mă că vin în aceste haine mizerabile. Am fost 
prădată pe drum. Trăsura, cu tot bagajul, mi-a fost răsturnată în 
Olt. M-am rătăcit de părinţii mei, boieri din București. 

— O! S-au întâmplat atâtea nenorociri în ultimele zile, încât 
nu-i de mirare. E pentru mine o cinste să vă ofer adăpost până 
ce vă regăsiţi familia. 

— Vă mulţumesc, dar ea nu va sosi niciodată aici. Se afla în 
altă trăsură și despărțită de cetele prădalnice, a luat drumul 
Branului spre Brașov. 

— Vă comunic însă că trebuie să rămânetți în carantină cel 
puţin trei zile. Camera mea vă stă la dispoziţie. 


* 


Trimisul extraordinar al regelui Prusiei se întorcea de la 
Stambul. Insoțit de câţiva spahii străbătuse Tara Românească, 
prin sate pustii. Nu întâlnise țipenie de om pe ulițele prăfuite și 
triste. Numai prin păduri răsăreau din tufișuri făpturi omenești 
ca niște umbre, înspăimântate de ticăloșia întâmplărilor în care-i 
aruncase nechibzuinţa lui Ipsilanti și cumplita „Pacificare” 
turcească. Vedea și parcă nu-i venea a crede că numai la câțiva 
pași de frontieră o altă lume respira în voie, străină de tot chinul 
bieților valahi. Numai comandantul postului de grăniceri îi 


destăinui câte necazuri îi cășunase zavera eteristă, cu disperata 
năvală peste graniță a refugiaților. „Și-acum se află aici, în 
carantină, o splendidă fată de boier bucureștean, rătăcită de 
părinţii ei”, încheie ofițerul. 

Două zile de odihnă îi redaseră Teodorei vigoarea și 
îndrăzneala obișnuită, aducându-i în obraji un roz delicat, iar în 
ochi, verdele viu și capricios al mării. leși, să respire aerul 
proaspăt de sub cetina brazilor. Comandantul grănicerilor se 
îndreptă spre ea, însoţit de un bărbat elegant, în costum de 
catifea vișinie, om ca la patruzeci de ani, scund și rotofei. Îl 
întâmpină subțiindu-și privirea, știind că întâlnind-o, rar inimă de 
bărbat să-i stea împotrivă, fără să se moaie. 

— Contele von Tyssen, se prezentă nerăbdător străinul, 
stânjenit parcă de noroiul adunat pe pantofii de lac. Trimisul 
extraordinar al regelui Prusiei la Înalta Poartă fu ca electrizat de 
frumusețea femeii. Nu se așteptase la o apariţie atât de 
fermecătoare. „Domnișoara este de acum sub protecția mea, 
domnule comandant!” 

— Dacă vă este voia, aș fi fericit să vă conduc până la Brașov, 
ca să vă regăsiţi părinţii. 

— Prețuiesc nespus amabilitatea dumneavoastră, față de o 
ființă aflată într-o situaţie tristă, răspunse Teodora, cu o 
tulburătoare sclipire a pupilelor, pe jumătate acoperite de 
pleoape. 

Cele câteva zile petrecute la Hotelul „Împăratul roman” din 
Sibiu - unde contele închiriase apartamentul ce găzduise cândva 
pe losif al II-lea, și unde Teodora primise în dar o elegantă 
garderobă, îi dădură prestanţa femeii de lume. Mărturisi contelui 
că fusese silită să ascundă adevărul faţă de grăniceri, de teamă 
că nu-i vor lăsa liberă trecerea. Părinţii săi nu se aflau la Brașov. 
Fuseseră uciși în timpul sângeroaselor evenimente din Țara 
Românească și, îngrozită, luase calea exilului. Îl mai amăgi cu 
strălucirea originii ei. „După mamă, mă trag din spița 
Paleologilor.” Ca dovadă, îi arătă medalionul primit de la 
Ipsilanti. 

Dacă ar fi fost și fiica unei spălatorese din Stambul, ceea ce 
era imposibil, după manierele, cultura și tipul clasic de nobilă 
frumuseţe elină, contele von Tyssen, vrăjit, n-ar fi ezitat s-o 
ceară în căsătorie, așa cum o făcu, emoţionat și ridicol de 
ceremonios. Găsindu-se acum la o nouă cotitură în viaţa ei plină 


de meandre, femeia îi răspunse că îi preţuiește sentimentele, că 
nutrește pentru el nu numai recunoștinţa, ci și simpatie, dar îl 
roagă să-i lase un răgaz de gândire. In acest timp, îndrăgostitul 
o copleși cu daruri, trimițându-i flori de două ori pe zi. Oferi o 
recepție nobilimii sibiene, în elegantele saloane ale hotelului, cu 
prilejul căreia, după primul vals, anunţă logodna cu 
fermecătoarea descendentă a împăraţilor bizantini. 

A doua zi, caleașca nobilului prusac porni spre Viena. Aproape 
de ieșirea din Sibiu, dintr-o căruță înconjurată de cătane, 
Teodora își auzi numele strigat cu insistenţă: 

— Cine-i acest soldățoi? întrebă uimit von Tyssen. 

— E prinţul Ipsilanti. Oamenii lui mi-au ucis părinţii, și nu 
pierde ocazia să-și ceară iertare. Poate nu el este vinovat dar, 
de câte ori îl văd, mă zguduie amintirea celor mai cumplite 
suferințe din viaţa mea. 


* 


Răspândindu-se vestea în Oltenia că Derviș-pașa trecuse 
Dunărea și că o seamă de cete răzleţite din ordia lui au roit 
după pradă și silnicii, s-au tras satele către munte. Coana Polina 
și-a dus copiii la stâne, dar nerăbdând-o inima să-și lase 
gospodăria de izbeliște, s-a întors singură acasă. A doua zi pe la 
chindie, se dădeau câinii, ca turbaţi, în marginea dinspre 
miazăzi a satului. O trâmbă de fum, se răsucea într-acolo. 

— Arde moara, coană Polino, sări de lângă fereastră Aneta, 
sora lui loniţă Codobatură, care împreună cu Ursuleasca adunau 
în boccele lucrurile din casă pentru a le pune la adăpost prin 
peșteri. 

— Arde-i-ar sfântul să-i ardă de păgâni! 

„Când latră un câine bătrân, ieși din casă”, îi veni în minte 
Polinei proverbul aflat de la Zoican, auzind la poartă glasul 
obosit și răgușit al lui Ursei. 

— Turcii! strigă ea înspăimântată, cuprinzând cu privirea 
povârnișul spre Topolnița. Zăvorâţi ușile, că eu aduc arme. Altfel 
e vai de noi. 

— Predaţi-vă, dacă vă e dragă viaţa, se auzi din vale un glas. 

— E ăl mai mic dintre tâlharii lui Rogobete! 

N-au răspuns amenințării, care se repetă. Polina ţinea strâns 
pușca nemţească cu ghinturi. Invăţase ușor s-o mânuiască și 
parcă-i pierise frica simţind-o alături. Işi aminti cum împușcase 


cu ea un câine lovit de turbare și, cu toată firea ei bărbătoasă, 
plânsese. Acum trebuia să ucidă oameni. O umbră tăie pieziș 
lumina ce bătea în fereastră. Femeia apăsă pe trăgaci. Trozni și 
pușca Anetei, la altă fereastră. Nici Ursuleasca nu întârzie. 
Tâlharii se traseră spre stiva de lemne, lăsând nemișcat un 
spahiu doborât în mijlocul curții și pe Rogobete zbătându-se în 
țărână. Au urmat clipe lungi de tăcere, cât un ceas, cât o zi ori, 
poate cât o viaţă. Femeile își ascultau bătăile inimii, 
nemaiîndrăznind să deschidă gura, până ce Polina rosti cu voce 
străină: 

— Nu vă fie teamă. O să le venim de hac. Dacă nu, mai bine 
murim de glonţ, apărându-ne, decât să ne prindă tâlharii de vii, 
să ne căznească și apoi să ne căsăpească. 

— Așa-i! 

Abia isprăvi vorba că, la câţiva pași de fereastra unde pândea 
Ursuleasca, Polina desluși două umbre. Nu și-ar fi închipuit 
niciodată că într-o asemenea primejdie o să fie în stare să-și 
stăpânească frica întocmai ca bărbaţii, obișnuiți cu lupta și cu 
moartea. Un tâlhar cu cealma se ghemuise lângă talpa de lemn 
a casei. Scăpăra amnarul, să pună foc. Detunătura îl prăbuși 
peste stratul de tufănele. Zvâcniră de câteva ori opincile printre 
flori, până ce încremeniră. „Doamne, am mai ucis unul!” Se miră 
iarăși că n-o cuprinde groaza. Dar cum? Când nu rămăsese din 
ea - dacă ea era Polina Zoican - decât ochi și urechi, mâinile 
care ţineau arma și, mai ales, degetul care apăsa pe trăgaci! 
Restul era amintirea altcuiva, purtând același nume... 

O dezmetici vocea Anetei: 

— Alţi turci trec Topolnița spre noi! 

— Urcaţi-vă-n pod și ieșiţi prin „copca lui Tudor”. Din zăvoi, 
trageţi în tâlhari până v-ajung. 

Pe poteca ce urca Dealul Ponorelului, Polina îi întinse Anetei o 
traistă: 

— la-o! Sunt banii și zapisele lui Zoican. M-a lovit un plumb și 
n-o mai pot ţine. 

Atunci băgară de seamă că i se năclăise iia de sângele ce se 
scurgea pe-o mânecă. 

Nu făcură însă nici jumătate din drumul până la șaua dealului 
când Aneta simţi rănita moale și grea. 

— S-o ducem în peștera mică. E mai aproape. Acolo găsim 
măcar un muc de lumânare. Biata coana Polina! 


Fu întinsă pe-o scoarță vârstată, aproape de gura peșterii 
înțesată de femei și copii. Moașa Manda lui Trocan se aplecă s-o 
cerceteze și să încerce o minune, cu puterea ei de 
solomonăreasă vestită peste șapte sate. li tremurau mâinile și 
buzele, iar femeile bănuiau în bâiguiala ei un descântec. 

— Puneţi o ulcică la foc! 

Când începu clocotul, moașa Manda scoase din sân trei 
punguţe, presărând peste zbuciumul apei praf de buruieni 
uscate la lumina lunii. 

— E păcat, moașă Mando, s-o mai descânţi când și-a dat 
sufletul, se auzi un glas de femeie temătoare. 

— O să-ţi descânt ţie de prostie, nătântoaco! Coana Polina 
trăiește. l-a trecut plumbul prin umăr, și-i leșinată de cât sânge i 
s-a scurs. Trebuie să-i spăl rana. 

In liniștea înfiorată de întunericul peșterii, răzbătu din 
adâncuri un huiet greu, ca un geamăt al pământului, pe care îl 
ascultau uneori ciobanii, spunând că-i glasul Dunării de 
dedesupt, pe lângă care, Dunărea de deasupra ar fi o nimica 
toată. De parcă l-ar fi auzit, rănita deschise ochii. 


CAPITOLUL XI 
RĂZBUNĂRI 


La Viena, von Tyssen află că, prin graţia regelui său Frederic 
Wilhelm al III-lea, fusese numit ambasador al Prusiei la Stambul. 
Soarta îi hărăzea fericirea de a trăi în orașul Paleologilor, unde 
strămoșii Teodorei purtaseră o strălucită coroană! El îi oferea 
alta mai modestă, dar și noblețea familiei sale număra câteva 
secole. 

Cununia avu loc cu mare fast în catedrala Sfântului Ștefan, 
nași fiind prințesa și prinţul Metternich, ridicat nu de mult la 
rangul de cancelar al imperiului. Recepţia adună în saloanele 
cancelariatului toată aristocrația austriacă și toți diplomaţii 
acreditați pe lângă împăratul Francisc. Pentru prima oară se 
dansă sub acoperișul cancelariei va/sul care cucerise Viena, iar 
un tânăr dirijor cu numele de Strauss, aprins de frumusețea 
miresii, improviză melodii uimitoare. 

Ciocnind o cupă de șampanie cu noul ambasador al Prusiei pe 
lângă Poartă, von Gentz se înclină, surâzător: 

— Vă felicit, excelenţă, nu atât pentru ingrata funcţie cu care 
v-a învrednicit majestatea-sa regele, cât pentru fermecătoarea 
dumneavoastră soţie. 

Rămase tare surprins când zări răsfățându-se pe gâtul alb al 
proaspetei contese medalionul trimis de el lui Capodistria, odată 
cu înștiințarea că Austria este împotriva mișcării eteriste. Zâmbi 
și tăcu, așa cum trebuie să zâmbească și să tacă un diplomat de 
rasă; totuși, îl intrigă faptul cum de ajunsese bijuteria din mâna 
ministrului de externe al ţarului la gâtul acestei încântătoare 
contese, despre care aflase că e grecoaică. 

Să fi fost doar prețul plătit de bătrânul vulpoi unei femei 
frumoase ori al vreunei urzeli politice? lată o problemă care n-a 
reținut atenţia cavalerului von Gentz decât câteva clipe. 


* 


Ocupând Bucureștii, Cara Ahmed, pașa din Silistra, se așezase 
în casele logofătului Bellu de la Podul Mogoșoaiei, începând 
vânătoarea eteriștilor din oraș. Făgăduise pașa cruzilor săi 
soldaţi câte o mahmudea de aur pentru fiecare cap de eterist. 
Cum morţii nu pot vorbi, mulţi români nevinovaţi căzură sub 
iatagane pentru blestemata mahmudea. 


* 


Dacă ceilalți panduri se înapoiaseră pe la casele lor, Jiganie, 
neavând nici nevastă, nici rosturi gospodăreşti, porni spre 
București, cu gândul să încropească vreo negustorie prin 
preajma lui Sorcovăț și Pintilie. Sosise după ce Cara Ahmed abia 
oprise sălbatica răzbunare, în orașul înspăimântat și răvășit. La 
Hănișorul Oltenilor găsi doar câinele curții, sleit de sete și 
foame, fiindcă fusese uitat în lanţ. Porni îngrijorat spre Obor, 
prin pustietatea Podului Târgului de Afară, altădată o uliţă 
gureșă, fremătând de viaţă. Îl scutura groaza, pășind cu mâna la 
nas printre șirurile de spânzurați. Înfipte în parii ulucilor rânjeau 
căpăţâni însângerate, iar, din loc în loc, de crengile salcâmilor 
piperniciţi, de stâlpii porţilor ori de grinda streașinilor, atârnau 
leșuri omenești, uneori la două-trei palme de pământ, spre 
desfătarea haitelor de câini hămesiţi, chemaţi de mirosul 
stârvurilor, întins de vânt peste oraș. Prăvăliile cu obloanele 
trase, ferestrele ferecate, porțile zăvorâte, casele cufundate în 
nefirească liniște, curțile mohorâte, muriseră parcă toate, din 
porunca năucă a lui Cara Ahmed-efendi. 

La hanul lui Pintilie niciun semn de viaţă nu răspunse bătăilor 
puternice ce zguduiră porțile și ușile, până ce, Jiganie sări gardul 
în curte. Găsi într-o odăiță un bătrân. Își aprinsese lumânarea, 
convins că i-a sosit ceasul din urmă. Află că Pintilie se ascunsese 
în viile lui Ghica de pe malul Teiului, fiind prieten cu Gheorghe 
Colintineanu, vechilul boierului. 

A bătut în lung și-n lat marea de viţă de pe moșia 
Ghiculeștilor, dar parcă și aici se încuibase liniștea morții. Când 
nu știa încotro s-o mai apuce, se trezi înconjurat de oameni 
înarmaţi, răsăriţi dintre butucii încărcaţi cu roadă bogată și 
crudă. Văzu uimit cum din gura unui bordei izvora puzderie de 
oameni, ca dintr-o încăpere vrăjită. 

Peste scurt timp, își auzi numele strigat. Bucuroși de 
revedere, ca după o înviere din morţi, Pintilie și Sorcovăţ 
tăbărâră cu întrebările. 

— Întâi să-mi răspunzi tu, Pintilie, cum de încăpurăţi atâţia 
blestemaţi în prăpăditul ăsta de bordei, că doar n-o fi vreo gură 
de iad, vorbi Jiganie. 

— De iad nu e, Vasile, ci numai de hrubă. Dă într-alta, întinsă 
de la mânăstirea Plumbuita până la casa Ghiculeștilor de pe 


malul Teiului. S-au adăpostit aici mulţi bucureșteni, după cum 
vezi, pomenească-le în veci sfântul numele celor din vechi, care 
vor fi scurmat această hrubă lungă și-ngustă unde ne-am vârât 
ca sobolii. 


* 


Teodora spuse bărbatului ei că nu vrea să se oprească în 
Bucureşti, oraşul atâtor dureroase amintiri. De la Giurgiu porniră 
prin Rusciuc la Constantinopol, unde, la scurt timp, toată colonia 
europeană avea să vorbească de frumusețea, eleganța și 
rafinamentul tinerei contese von Tyssen. Primi în dar de la 
bărbatul ei un caic tapetat cu catifea roșie, având prova elegant 
prelungită în forma unui gât de lebădă argintie. lubea plimbările 
pe Bosfor, la asfinţit, când apele verzi dobândeau reflexe de 
rubin. Într-o vineri, spre uimirea ei, pe toată întinderea apei, 
spintecau valurile numai două caice. Oare stambulioţii, învăluiţi 
în frumuseţile unui oraș de vis nu mai gustau feeria amurgurilor 
pe Bosfor? „Desigur, ce e prea mult, strică”, gândi femeia, 
mângâindu-se că zicala nu poate fi potrivită și atunci când te 
copleșește fericirea, acea fericire în care își scălda sufletul cum 
se scăldau pescărușii în apele celei mai fermecătoare îngustimi 
a mărilor lumii. 

Nu fu surprinsă când văzu unul dintre caice apropiindu-se. 
Numai cei doi lopătari, slujitori ai ambasadei prusace, tresăriră. 
Deslușiseră înaltele coifuri ale ienicerilor din garda imperială. 
Disperarea pusă în mânuirea vâslelor nu vădea nimic bun. 

„Bostangi-bașa” apucă să șoptească unul dintre ei, speriat de 
neașteptata apariția a temutului șef al poliției și stăpân al 
cumplitelor temnițe otomane. 

— Cum aţi cutezat să călcaţi porunca împărătească? Nu știți 
că în prima vineri a Bairamului, numai luminăţiei sale îi este 
hărăzită bucuria de a se plimba pe Bosfor la apusul soarelui? 

Doi ieniceri săriră în caicul Teodorei, purtându-l spre vasul 
strălucind de aur și purpură, unde sultanul mustăcea furios în 
barbă că niște ghiauri îi încălcaseră privilegiul, tulburându-i 
cereasca reverie. 

Teodora vorbi nemţește prin intermediul vâslașilor ei. Astfel, 
sultanul află că fermecătoarea femeie, învăluindu-l într-o privire 
șăgalnică, cu ochii de culoarea apelor de smarald ale strâmtorii, 
e nevasta ambasadorului prusac de curând sosit în capitala 


imperiului. Străina ceru iertare, fiindcă n-a cunoscut opreliștea, 
dar tot răul e spre bine. Altfel n-ar fi avut fericita ocazie să vadă 
prealuminatul chip al viteazului și înţeleptului stăpân al tuturor 
otomanilor, îi tălmăci lopătarul, cuvânt cu cuvânt spusa femeii. 

Padișahul  zâmbi.  l|și îmbăta privirea de frumusețea 
neobișnuită a acestei fiinţe care-l înfruntase curtenitor. Cu glas 
dulce, porunci să i se răspundă: 

— Prealuminatul nostru stăpân, umbra lui Allah pe pământ, dă 
voie celei mai frumoase femei din Capitala sa să se plimbe cu 
caicul pe Bosfor oricând poftește, iar de va avea fericitul prilej s- 
o mai întâlnească, ochii luminăţiei sale se vor încânta, iar inima 
se va bucura. 

Zâmbindu-i din nou, o salută cu mâna la inimă, ceea ce 
bostangi-bașa nu mai văzuse de când era în slujba sultanului. 

Hatârul făcut Teodorei de împăratul otoman, stârni invidie și 
comentarii răutăcioase printre nevestele ambasadorilor și 
consulilor europeni, în vreme ce reprezentanţii marilor puteri 
căutau să descopere dacă sultanul nu căuta cumva vreo 
apropiere de Prusia, spre a încerca tăria „Sfintei Alianțe”. Puțin îi 
păsa însă contesei von Tyssen de bârfe și interpretări politice, 
fiind văzută adeseori pe Bosfor, la apusul soarelui. Reîntâlnind 
într-o seară caicul lui Mahmud al II-lea, acesta opri să schimbe 
câteva vorbe cu femeia care-l fascina și-l desfăta, în același 
timp, cu răspunsurile ei spirituale și din ce în ce mai puţin 
protocolare, fiindu-i lehamite de atâta silnică slugărnicie și 
nesinceritate câtă afla în jurul său, de la marele vizir și până la 
ultimul ienicer. Se zvonise chiar că îi dăruise Teodorei un voal 
de mătase vișinie mai subţire ca pânza de păianjen, lung de 
șase arșini și cu marginile aurite, purtând într-un colț însemnele 
imperiale, spunându-i că e păcat ca soarele să pârjolească un 
obraz pe care Allah l-a dorit atât de alb și frumos ca marmura. 
Făcu vâlvă și faptul că sultanul acordase prioritate 
ambasadorului Prusiei cu ocazia unei audienţe, înaintea 
reprezentanţilor altor puteri, aflaţi deja în salonul de primire, 
ceea ce însemna mai mult decât o încălcare a uzanțelor 
diplomatice, de obicei respectate de Inalta Poartă. Numai 
spiritualul ambasador al Franţei, cunoscător al intrigilor și 
bârfelor care circulau pe seama contesei, le spuse zâmbind: 

— Nu vă impacientați. De dorul fragilor, sultanul mănâncă 
aguridă! 


Fericirea Teodorei nu mai era întunecată de nicio umbră. 
Dobândise o liniște nevisată vreodată, ceea ce preţuia pentru ea 
mai mult decât lada cu milioanele de piaștri ale lui Focas, 
înghițită de apele Oltului. Aflase de la capuchehaia Țării 
Românești că Ipsilanti e prizonier în temniţele austriecilor, 
bolnav și fără nicio speranţă de libertate. 

Stăpân al mai multor fabrici de bere și al unui întins domeniu, 
contele von Tyssen îi mărturisise că a intrat în diplomaţie din 
plictiseală, dar, oricând e dispus să renunţe, dacă ea i-o va cere, 
pentru a putea duce o viață liniștită, lipsită de griji. Femeia nu 
se gândi însă nici măcar o clipă să schimbe acest paradis 
scăldat în lumina soarelui oriental, pentru întunecatul domeniu 
prusac. 


* 


De câteva luni, Jiganie câștigă bine cu negustoria de cai spre 
care-l îndemnase Pintilie, având ca tovarăș din umbră pe 
Gheorghe Colintineanu, vechilul moșiei Colentina a banului 
Grigore Ghica. Ba, în câteva rânduri, Vasile îl însoţise pe boier la 
petrecerile de la Herăstrău, cântându-i cântece de lume. 

Atât îndrăgise Ghica firea veselă și vocea bărbătească a lui 
Jiganie, încât îl tot chema pe la ospeţele de pe malul lacului. 

— Vasile, îi spuse vechilul lui Ghica, poţi păstra o taină? 
Stăpânul meu o să vie domn. Il vor boierii, iar sultanul o să-i 
asculte. Au să meargă cu el la Stambul. E om bun și nu poate 
suferi pe fanarioți. Ba, are atâţia dușmani în Fanar, că mă tem 
de soarta lui. lenicerii sunt cruzi și flămânzi de bani. Ușor ar 
putea fi momiţi să tabere asupra boierilor ca să le curme pofta 
de domnie, lăsând mai departe zarafii Fanarului să târguiască 
scaunele din București și lași. E nevoie să orânduim oameni de 
pază. Te încumeţi la o asemenea treabă? 

— Să stau de vorbă cu prietenii mei. 

— Ce ziceţi? Dăm ascultare rugăciunii vechilului Colintineanu? 

— Ghica e pământean de-al nostru, Vasile, răspunse Uţubarză 
și oricâte păcate boierești o avea, tot o să-l doară inima de țară. 
Nu-i cum a vrut slugerul, dar tot e bine. Eu zic că, apărându-l, le 
tăiem nasul fanarioţilor. lartă, doamne, păcatul haiducilor, care- 
au ajuns să păzească caftanul și ișlicul boierilor, vorbi cu năduf 
Utubarză! 


— Păcatul ăsta se cheamă politică, Ilie, și politica se face cu 
capul nu cu inima. Păziţi-l pe Ghica, îi sfătui bătrânul Giani 
Orășanu, auzind vorba purtată în casa lui. 

— Atunci, ca să nu-i aţâţăm pe turci, e bine ca oamenii noștri 
să fie îmbrăcaţi în portul lor țărănesc, cu armele ascunse, ca să 
pară doar niște căruţași și slujitori pentru mânuirea 
calabalâcului din rădvanele și căruțele boierești, fu de părere 
Utubarză. 

„Ai dreptate, Colintinene”, preţui Ghica înţeleaptă măsură a 
lui Uţubarză, ca venind din partea lui Jiganie, că, de afla numele 
haiducului, proaspăt încă în amintirea boierimii, nu s-ar fi 
încumetat să se dea pe mâna lui. 

Pașa din Silistra îi primi pe poftitorii la scaun domnesc cu 
deosebită cinstire. Domnii fanarioți prea îi întunecaseră viaţa. 
Ştia că românii n-or să fugă, așa cum fugise Caragea, din cauza 
căruia era gata să-și piardă capul, sub învinuirea că nu avusese 
istețimea să-i prindă viclenia. Le dădu o mână de spahii să-i 
păzească până la Țarigrad, urându-le noroc pe lângă Inalta 
Poartă după ce petrecuseră două zile, așa cum se petrecea la un 
pașă cu inimă largă. 


* 


Răscoala din împărăție și cruda răzbunare turcească, fuga 
negustorilor și spargerea prăvăliilor de către ienicerimea 
dezlănţuită, întâmplările din țările noastre, precum și seceta din 
vara lui 1822, înfometaseră Stambulul. Cu toate asigurările 
sultanului și marelui vizir, negustorii greci, care țineau în mâinile 
lor aprovizionarea capitalei otomane, nu îndrăzneau să se 
înapoieze în oraș. Specula, prada și criza puseseră stăpânire pe 
inima împărăției. Aflând că sultanul vrea să desființeze corpul 
ienicerilor, aceștia se aprinseră mai tare de pofta jafului și-a 
sângelui. 

In acele zile apăsătoare, sosi la Stambul delegaţia boierilor 
români. 

După dulceţuri și cafele, marele vizir le citi firmanul 
padișahului, spunând noului domn Grigore Ghica că învestirea 
nu va mai avea loc cu strălucirea și fastul obișnuit, datorită 
încordării ce domnea în rândurile ienicerilor, și a foametei din 
oraș. N-o să mai fie primit nici de sultan. Vizita sa la serai cerea 
întocmirea marelui alai, care trebuia evitat, deoarece strălucirea 


lui ar fi fost socotită o păgubitoare aţâțare în acele vremuri de 
grea sărăcie. Îi mai spuse că, în semn de deosebită încredere, 
padișahul l-a făcut pașă cu trei tuiuri, spre deosebire de beii de 
până acum, cinstiți numai cu două. 


* 


Vodă Ghica primi în acea după-amiază pe Gheorghiadis, 
bancherul cel mai de vază al Fanarului, venit să-l firitisească 
după datină. 

— Măria-ta, bucuros sunt că Valahia are acum domn de 
ispravă. Îndrăznesc să aduc un dar din partea breaslei zarafilor. 

Era un ciubuc lung din lemn de iasomie, cu încrustări 
strălucitoare de fildeș și argint, culcat într-o cutie de cedru, 
căptușită cu mătase vișinie. 

— Mulţumim pentru dar, kir Gheorghiadis; nu știu, însă ce pot 
face eu pentru isnaful domniilor-voastre. 

— Măria-ta! E un vechi obicei al nostru, faţă de noii înscăunaţi 
ai Valahiei și Moldovei, după cum tot un vechi obicei cere ca ei 
să ia asupra lor datoriile pe care beiul mazilit ori răposat le-a 
mai lăsat în paguba noastră din banii împrumutaţi la 
cumpărarea scaunului. 

Ghica abia își stăpâni mânia. 

— Eu îmi plătesc datoriile mele, nu pe ale altora. Suţu are 
moștenitori bogaţi. Or să poată răspunde. 

— Nu cerem banii măriei-tale, ci doar să ne rânduiești o mână 
de oameni pe lângă vistieria ţării, că pe nesimţite au să 
împlinească datoria. 

— Nu pot, kir Ghiorghiadis. Țara Românească nu e nici moșia 
mea, nici a răposatului Suţu. De unde? Și cum să scoată banii 
oamenii voștri? Furând din ce se cuvine vistieriei ori prădând 
birnicii cu tot felul de șiretlicuri? Kir Gheorghiadis! la-ţi, rogu-te, 
darul înapoi. 

Capuchehaia care adusese tăblia cu cafele ca să nu afle 
slugile cele ce se tăinuiau în iatacul său, auzind vorbele lui 
Ghica, nu din neîndemânare scăpă filigenele pe covor. 

— Măria-ta! - vorbi el, bâlbâindu-se, după ce Gheorghiadis 
părăsise surâzând acru vlah-seraiul - printre bancheri sunt mulți 
ieniceri și bașbuzuci îmbogăţiţi din pradă. li înverșunezi 
împotriva măriei tale și-i cu primejdie. 


— Primejdie? Marele vizir Galib-efendi mi-a făgăduit ocrotire. 
E crud, dar e cinstit și-și ţine cuvântul. 

— Ei, doamne, câţi viziri n-au răsturnat pungile cu aur ale 
Fanarului! Măcar să-l fi amăgit pe bancher până treceai 
Dunărea! 

— Destui mincinoși au spurcat scaunul Țării Românești. Vrei 
să mai urce încă un ticălos pe purpura lui năclăită de murdalâc? 

Stând de pază, la perdeaua ușii, Uţubarză își astupă gura cu 
mâna. Îi venea să strige de silă împotriva ticăloșiei fanarioţilor. 
Bănui că bancherii se vor răzbuna. Cobori în curte și ocoli 
zidurile răpănoase ale vlah-seraiului ca să-și dea seama pe unde 
ar putea sări noaptea tâlharii tocmiţi pentru o asemenea 
nesăbuită încercare. În uliţa din spatele curţii, era palatul lui 
reis-efendi; în faţă, Ulita mare, cu poarta; în dreapta - un 
maidan unde turcii jucaseră geridul până la răscoala grecilor. 
Zăcea năpădit acum de bălării cât omul. |n stânga, se 
învălmășeau ruinele unei cafenele arse. 

— Măi, Vasile! Vodă și boierii sunt în primejdie. Am bănuiala 
că o să fim loviți în vreme de noapte. Numai pe maidan și prin 
dărâmăturile cafenelei s-ar putea apropia tâlharii. Să stăm cu 
ochii într-acolo. Cată de împarte oamenilor funii, măciuci, câlţi, 
cuțite și pistoale. De tras trebuie să ne ferim ca de dracu. Nu 
știm ce poate să iasă dacă stârnim zarvă. Pune pază la poartă, 
că amândoi spahiii s-au aghesmuit cu mastică. Ispas și Cosmuţă 
să facă pe bufniţele. Unul la zidul maidanului, altul la cafeneaua 
năruită. Ăsta să ne fie semnalul primejdiei! Restul știți ce aveţi 
de făcut. y 

jiganie șuieră, bucuros pentru priceperea lui Uţubarză. Il 
nemulţumea doar opreliștea de a se atinge de clondirele cu 
mastică de Kios, dăruite de chelar cu mână largă. 


* 


În casa bancherului Gheorghiadis din inima Fanarului se 
adunaseră zarafii de seamă ai orașului: greci, turci, ovrei și tot 
felul de levantini, ba chiar și un harap buzat, cu degetele 
gemând de ghiuluri. 

— Ne ducem de râpă, le vorbi gazda, cu glas de 
înmormântare. Pierdem toate alișverișurile cu Valahia. Ghica 
face pe patriotul. Cred că a cumpărat scaunul cu bani nemțești 
ori rusești de se uită la noi ca la scârnă. 


— L-a cumpărat cu capul cel învăpăiat al Vladimirescului, 
răspunse Gheorghios Vranas. S-a răzvrătit ca să li se dea 
valahilor bei ai pământului. Sultanul vrea liniște în împărăție și 
încearcă să le astupe gura. Pezevenghiul de Ioniţă Sturza a știut 
profita de teama padișahului. Și-a luat firmanul și a plecat fără 
să dea ochi cu vreunul din noi. E lacom și ţine să jefuiască 
singur Moldova. 

— Nu-i numai asta, Vranas, Ghica nu vrea să mai pună în 
dregătoriile ţării niciun chivernisitor de-al nostru ca să ne 
împlinească vechile datorii. lar Galib-efendi, pe cât e de mic și 
de cocoșat pe atât e de mare vizir și-l ţine-n brațe pe valah. 

— Să nu ne pierdem firea, izbucni cu fulgere în ochi un fost 
ienicer, căruia atlazurile abia îi mai cuprindeau pântecele. Vlah- 
seraiul e fără pază. Comandantul spahiilor o să lase numai doi 
soldați în poartă. Nu se mai găsesc acolo decât niște țărani 
proști, căruțași și slugi pentru grija calabalăcului. Arme n-au și 
nici deprinderea luptei. Tâlharii orașului știu că beii vin cu bani 
pentru peșcheșuri. Cine i-ar putea împiedica să-i prade și să-i 
ucidă? Daţi trei mii de galbeni pentru capul lui Ghica? 

— Dăm, se auzi corul bancherilor. Dăm, dar nu știm nimic! 


* 


Într-una din nopti, pe când luna zăbovea deasupra Bosforului, 
oprită parcă să asculte respirația oraşului adormit în umbra 
minaretelor și-a chiparoșilor, o bufniță se văită dintr-un salcâm 
crescut lângă zidul vlah-seraiului, vecin cu maidanul. Mogâldețe 
întunecate se târau, frământând bălăriile. 

Prin tufișurile de liliac și iasomie din lăuntrul curții, așteptau 
încordaţi oamenii lui Jiganie și Uţubarză. Zăriseră două scări 
rezemate de tulpina unui măslin, ridicat din volbura ciulinilor și 
frunzelor de brustur ale maidanului. Acum, ele scrijileau streșina 
zidului. Se auzeau de dincolo șoapte neînțelese. Curând, un cap 
cu fes turcesc se ivi pe buza împrejmuirii, scormonind 
întunericul cu privirea. Pustietatea curţii, cufundată în liniștea 
nopţii, dădu tâlharului curaj. Sări. Rând pe rând, alţii îl urmară. 
Dar, de cum atingeau pământul, își primea fiecare cuvenita 
măciulie în creștet, pumnul de câlţi în gură, și frânghia peste 
mâini și picioare. 

— Care vă e comandirul? întrebă Uţubarză. 


Îi răspunse un marinar că e Kadri, ultimul care a sărit zidul. 
Mai află că fuseseră tocmiţi cu câte douăzeci și cinci de galbeni 
să-l ucidă pe beiul valah. 

— Păi, cum l-aţi fi cunoscut? 

— Omoram toţi boierii din casă. Unul din ei trebuia să fie 
beiul! 

Kadri nu scoase o vorbă, cu toate că îl răsfățase Jiganie cu 
câţiva ghionţi. Căutătura de tâlhar i se tulburase sub pleoapele-i 
pleoștite de durere, tresărind doar când mâinile lui Jiganie îi 
smulseră din sân și chimir pungile cu bani primite în seara 
aceea de la fostul ienicer Ibrahim-zaratul. 

Pe tâlhari i-a ridicat în zori bostangi-bașa. Fiindcă Jiganie știa 
că sângerosul dregător tot ar fi aflat adevărul, i-a pus în mâini 
pungile găsite asupra lui Kadri, ceea ce l-a făcut pe turc să-l 
bată prietenește pe umăr: 

— Tu cinstit, bre ghiaur. Spune-i beiului vostru că două sute 
de spahii îl vor duce până la Silistra. Mai spune-i să nu scoată o 
vorbă în fața lui Galib-efendi. Altfel își întârzie plecarea. Marele 
vizir o să poruncească cercetare, nevoind să rămână de rușine. 

— Înţeleaptă vorbă, luminăţia-ta. Beiul o să fie mai tăcut 
decât un mut. 


* 


Aflând întâmplarea de peste noapte, Grigore Ghica-vodă primi 
pe năstrușnicii săi păzitori ca să le mulţumească. 

— V-aţi dovedit credinţa și vitejia. N-am să uit. O să vă 
răsplătesc. Vă dau slujbe de cum ajungem în ţară. 

— Pentru noi cea mai mare răsplată, măria-ta, e să fim 
cârmuiţi de un domn al pământului nostru, după care de mult 
oftează norodul românesc. 

Ghica, vădit mișcat, preţuind sinceritatea și focul din 
răspunsul primit, făcu un gest uluitor: îl îmbrăţișă pe Jiganie, 
sărutându-l pe amândoi obrajii. 

Fâstăcit, poate pentru prima oară-n viața lui, Vasile mulțumi, 
bâlbâindu-se. Fu salvat de strigătul în cor al tovarășilor săi: Să 
trăieşti, măria-ta! 

Adunându-se, Jiganie îndrăzni: 

— Măria-ta! Ca un netrebnic ce sunt, după marea cinstire pe 
care am primit-o, rogu-te să-mi îngădui a rămâne o vreme aici. 
Am un frate turc, în Stambul. 


Ghica holbă ochii. 

— Ce năzdrăvănii spui, Vasile? 

— Să ierte, măria-ta! Mai spun și adevărul câteodată. Pe frate- 
miu l-au luat tâlharii lui Pazvante de pe malul Dunării, când avea 
șaisprezece ani. Cum era surd și mut din născare, l-au jugănit, 
făcându-l paznic de harem, unde văzând mai mult decât trebuie 
e rău dacă vorbești și bine dacă n-auzi. Un negustor de-al 
nostru, Zoican, l-a aflat, aducându-ne vești și spunându-ne 
întâmplările lui. Cică turcul unde slujea l-a slobozit din robie, 
fiindcă i-a scăpat viața în timpul răscoalei ienicerilor. Până la 
Sfântul Alexe-Boji, când ies jivinele din pământ, ies și eu la 
iveală, prealuminate, Doamne! 

— Rămâi, Vasile, și nu uita, când te întorci să vii la Curte. 
Până atunci ţine să ai de cheltuială, încheie Ghica, întinzându-i o 
pungă pe care, o clipă, Jiganie fu gata să n-o primească, dar tot 
în aceeași clipă, socoti că nu se cade să dai cu piciorul unui 
plocon domnesc, fără să nu-l superi pe vodă! 

După arătările lui Zoican, Jiganie știa că frate-său, Marin, își 
are cafeneaua prin preajma vlah-seraiului, așa că nu-i fu greu s- 
o găsească. Cafegiul era plecat în bazar, întâmpinându-l însă, un 
om înviat din morți: Paraschiv Jaravete, pandur căzut într-o luptă 
de peste Dunăre. Rănit grav, îl îngrijise o grecoaică. li era acum 
nevastă. Descoperit de Marin ca hamal în Galata și chemat în 
slujbă de câţiva ani, ajunsese mâna lui dreaptă. Aștepta să 
strângă ceva bani și să treacă Dunărea, fiindcă-l rodea cumplit 
dorul de-acasă, după cum îi mărturisi lui Jiganie. 

Un pridvor larg, cu stâlpi de lemn crestat, ca în satele 
oltenești de sub munte, îmbrăca faţa cafenelei. Il ridicase 
Paraschiv cu mâna lui, amăgindu-se că cioplește la el acasă și, 
de n-ar fi fost acei chiparoși înalţi, cu frunză întunecată, umbrind 
prăvălia, s-ar fi crezut de-a binelea la Popești ori la Brebina. 

— De aici o să vedem alaiul domnesc, cum l-am văzut acu 
mai bine de trei ani pe-al lui Suţu. E ca în basme! ţi ia ochii 
strălucirea straielor, cailor și harșalelor, iar gloata strigă cât o 
ține gura: „să trăiască beiul!” fiindcă vodă aruncă irmilici, cum 
s-aruncă la noi banii, pe la răspântii, după năsălia mortului. Au 
să treacă doisprezece armăsari albi din grajdurile sultanului, cu 
cioltare de mătase și fir de argint, călăriţi de ieniceri cu scuturi 
de aur bătute în diamante; spahii, un rând pe cai roșii, altul pe 
murgi și, tot așa, până la două sute. Sulițele au vârfurile de aur, 


iar șeile scările de argint. Pieptarele soldaţilor se încheie în 
nasturi din zmaragde, iar coifurile poartă jumătatea de lună 
turcească din nestemate roșii. În vremea asta meterhaneaua cu 
alămurile, darabanele și toate zurbalele ei, desfată mulțimea. 

Pe uliţă se și adunase puzderie de gură-cască, iar sub 
chiparosul din dreapta cafenelei, un limonagiu își vindea marfa, 
tot aplecându-se să toarne din ciuciurul cu clopoței, în bărdace 
de lut, o zeamă roșiatică, dulceagă și caldă. Avea o privire 
rătăcită, de prostânac ori de om șui. 

Veneau necontenit curioșii. Ingrijitorul moscheii Fethie din 
fața vlah-seraiului aduna cu grijă papucii înșiraţi la ușa sfântă, 
ca să nu-i fure necredincioșii, cum se întâmplase în mai multe 
rânduri. leșiseră la plimbare și echipajele ambasadorilor 
europeni, fiindcă pompoasele alaiuri turcești aveau darul să le 
încânte ochiul. 

Caleașca Teodorei opri chiar în faţa cafenelei, unde Jaravete, 
ploconindu-se adânc, îi aduse o filigeană aburindă, și apoi o 
chisea cu dulceaţă de nuci putrede, bunătate pe care n-o mai 
gustase de la Curtea domnească a Bucureștilor, din vremea 
când o răsfăţa beizadea Nicolache. Așa află că stăpânul 
cafenelei e un valah turcit. 

Atras de strălucirea caleștii și de frumusețea Teodorei, 
limonagiul rămase țintuit, cuprins parcă de-o vrajă. 

Contesa von Tyssen se scutură de silă când îi zări o cicatrice 
adâncă și vânătă brăzdându-i obrazul de sub ochiul scurs până- 
n buza despicată. li aruncă câţiva bani pe caldarâm și întoarse 
capul, ca să alunge din priviri chipul hidos, cu păr învălmășit, 
cenușiu și soios. 

— Du-te dracului, prăpăditule, că sperii cucoana! îi strigă un 
cerșetor, miluit și el de Teodora. 

Aflând că noul bei al Valahiei nu mai vine cu alai, mulţimea 
începu să se împrăștie, până ce răspântia din apropierea vlah- 
seraiului rămase aproape pustie. Atunci cobori și femeia din 
caleașcă, să-și dezmorțească picioarele pe lângă cerdacul de 
lemn al cafenelei. A răsunat, pe neașteptate un țipăt scurt ca un 
strigăt îndepărtat de cocor. Limonagiul împlântase cuțitul în 
volbura de dantelă de sub decolteul Teodorei, apoi, zmucindu-l 
din rană, și-l răsucise, disperat, în pântece, acoperind cu 
sângele și zdrenţele lui rochia de atlaz azuriu. 


Totul se petrecuse atât de fulgerător, încât nimeni n-a avut 
când să-l împiedice, oamenii rămânând împietriţi ca-n faţa unei 
lovituri a destinului. 

Fiindcă vodă Ghica cu boierii săi se apropia, cele două 
cadavre fură târâte în curte. 

Ancheta avea să stabilească, peste scurt timp, că asasinul 
Teodorei fusese nebun. Săvârșise omorul dintr-o pasiune sadică, 
tulburat de frumuseţea femeii. Nu i s-a putut afla însă nici 
numele și nici locul de unde venise. Numai lui Jaravete, ucigașul 
îi mărturisise, nu cu mult înainte, că își încercase o vreme 
norocul prin Țara Românească și că-l chema Focas. Dar Jaravete 
tăcu, știind că e primejdios să ai de-a face cu autorităţile 
otomane. Avea să găsească a doua zi, prin bălăriile curții, un 
pumnal vechi cu buza roasă de rugină, înroșit de sânge până 
sub mânerul în formă de cruce, pe care cineva săpase de mult 
cifra 1453, anul căderii Constantinopolului sub turci. 

Îi făcu vânt cu piciorul într-o groapă în care dospea gunoiul. 


CAPITOLUL XII 
IARBA FIARELOR 


Grijile domniei îl întunecaseră la chip pe vodă Ghica, și-i cam 
înăcriseră sufletul. Avea pe cap oștire turcească, împotriva 
căreia mereu i se plângeau supușii. Ajunsese să-și piardă 
somnul, uitând aproape să mai râdă. 

In dimineaţa în care chemase la Curte pe baronii Meitani și 
Sachelarie, cei doi mari bancheri ai Bucureștilor, pentru a pune 
la cale pavimentul cu piatră al Podului Mogoșoaiei, sosi un ceauș 
din Stambul. Poarta îi da de știre că își trage oștirea din ţară, 
lăsându-i slobozenie să sporească numărul dorobanţilor „ca să 
nu se mai iște zurbe în Valahia”. 

Erau vești de mare bucurie. Când află că Jiganie așteaptă la 
ușă, se mai adăugă încă una. 

— Sărut dreapta măriei tale! 

— Bine veniși, Vasile. Nădăjduiesc să nu fi târât după tine 
vreo ordie de cadâne. 

— Nu, măria-ta, că doar mai lăsai una pe-aici, risipită prin 
târg. 

Râse vodă, cu poftă, cum de mult nu râsese. 

— Să te pun în slujbă, Vasile. iți dau havaietul vânzătorilor de 
vite la Obor. 

— Mă arăt nevrednic de ea, măria-ta. 

— Ba! Ți-am cunoscut și vrednicia și vitejia. Mi-ai scăpat viața 
și fapta asta nu se uită. 

— Imi plec genunchii pentru bunătate, dar viața măriei tale nu 
eu am scăpat-o. Acela zace nevinovat în temniță, după cum 
aflai. 

— Cine-i? sări vodă ca ars. 

— llie Uţubarzăa. O să-l recunoști, măria-ta, dacă-l vezi. El a 
fost adevăratul nostru comandir de când am trecut Dunărea și 
până ce-am prins tâlharii în curtea Vlah-seraiului, în acea noapte 
de pomină. Ela ghicit primejdia și-a orânduit paza și capcana de 
care s-a minunat și bostangi-bașa. 

— De ce mi-ai ascuns adevărul? 

— Fiindcă în vremuri de jale și amar pentru norod, llie a 
haiducit împotriva jăcașilor. M-am temut să nu se surpe 
încrederea măriei tale aflând această taină a vieţii lui. 

— Și pentru ce pricină a fost osândit? 


— Ispravnicul Negrilă din Ploiești i-a născocit o mascara ca să- 
i pună mâna pe han - că llie e hangiu. 

— Să vină baș-ciohodarul Ispas! 

Când dădu cu ochii de Vasile, nici vodă nu putu să-i oprească 
chiotul de bucurie. 

— Ispase! Pleci degrabă la Ploiești, să-mi aduci pe ispravnicul 
Negrilă și pe llie Uţubarză, după ce-l slobozi din temniţă. 

— llie, în temniţă, măria-ta? 

— Aud că l-a vârât ispravnicul. 

— Cer iertăciune pentru îndrăzneală, dar de pornesc după 
Negrilă, viu nu-l mai aduc. 

— Ba o să-l aduci Ispase, ca să-și primească legiuita osândă, 
de s-o dovedi vinovat. Să vină calemgiul. 

— Măria-ta, am eu afară un păcătos de nepot cum nu se află 
diac mai iscusit. Când nu i se-neacă muștele-n călimări, 
mângâie cu pana niște slove rotunjoare ca fetișcanele date-n 
pârg, interveni Jiganie. 

Ghica zâmbi, dar văzându-și porunca scrisă de Preda 
Cireșeanu, rămase uimit de îndemânarea diacului și de 
frumuseţile dezmierdate de pana lui. 

— Nu vrei să intri în canţelaria mea, băiete? 

— Din toată inima, măria-ta! 

— Acest nepot al meu e un mincinos, slăvite doamne. Intră 
numai cu jumătate de inimă, fiindcă cealaltă jumătate a rămas 
în mâinile unei jupâniţe. 

— Ei!... se desfată vodă, ciulind urechile. 

— În timpul zaverei, păcătosul ăsta a fugit cu fata vornicului 
Pârâianu. Deși îi e acum muiere legiuită, boierul a poruncit 
slugilor de i-au luat nevasta cu sila din casă, zicând că nu se 
cade să aibă bărbat fără rang; iar mitropolitul vrea să-i strice 
cununia, precum că ar fi fost făcută, cu păcat, în zi de post. 

— Vornicul o să-i trimită nevasta înapoi cu masalagii, Vasile, 
fiindcă din clipa asta nepotul tău are rang de pitar și slujba de 
diac domnesc. Cât privește păcatele din zilele de post o să dea 
seama la Judecata de apoi. 

Nu trecuseră nici două ceasuri, când, Ispas intră gâfâind la 
vodă. 

— N-ai plecat încă, mocăitule? 


— Plecai, măria-ta, dar întâlnii în cale pe cei chemaţi la curte. 
Utțubarză îl aducea fără poruncă pe ispravnic, legat cobză, într-o 
căruţă cu coviltir. 

— Asta-i nebun, Ispase! 

— E zdravăn și cinstit, măria-ta. 

Pe când trecea pragul, Ghica îl recunoscu, burzuluindu-se. 

— Cum îndrăznești, hangiule, să-mi legi un dregător? 

— E un tâlhar care vrea să facă de ocară domnia măriei tale. 
Fură c-o mână de hoţomani și bagă păgubașii la gros. Nu-i 
stolnicul Negrilă ot Buciumeni așa cum arată cu zapise furate. 
Acela a murit acum vreo douăzeci de ani fără moștenitori. 
Ispravnicul e doar un lotru viclean pe nume Busuioc. 

— Logofătul de Divan să cate în Arhondologhie soarta 
stolnicului cu pricina. 

— Măria-ta, răspunse ipistatul Mihai, care ţinea cartea 
boierimii valahe. L-am cunoscut. Stolnicul Negrilă ot Buciumeni 
s-a pristăvit când au ars pazvangiii Craiova. 

— Și ce învinuire ţi-a adus ispravnicul, Uţubarză? 

— M-a hărțuit trei luni, să-mi ia hanul pe nimica. Fiindcă n-am 
plecat capul, i-a strigat nevesti-mi că-i tălănița mușteriilor, că o 
tunde și o trimite la mânăstire, fiind poruncă domnească să nu 
stea muierile-n cârciumi. Acu două săptămâni, ispravnicul și-a 
pus oamenii să-l prade și să-l ucidă pe Moise zaraful. Îi datora 
zeci de mii de piaștri. Aruncând vina asupra mea, m-a arestuit. 
Cum ploieștenii sunt cam harţăgoși și nu prea lasă pe alţii să le 
sufle-n borș, l-au prins în târg pe când „vămuia” negustorii; l-au 
tăbăcit bine, l-au legat și m-au slobozit din pușcărie. Am adus și 
martori ai nelegiuirilor sale. 

— Carte știi, Uţubarză? 

— Știu, doamne! 

— Atunci pleci fără zăbavă înapoi și iei  căpitănia 
dorobănţească a Ploieștilor. Ţii cuvenită rânduială până ce trimit 
alt ispravnic. Diacule, prinde din nou pana de coadă și scrie 
pitacul. 

— Acum, Vasile Jiganie, tună mânios vodă, fiindcă mi-ai 
înșelat credinţa, tăinuind ce nu trebuia să tăinuiești, te osândesc 
să mi te înfăţișezi în fiecare duminică la ceasul prânzului, că de 
mult amar de vreme nu mi-am desfătat urechea cu niște 
cântece cam piperate la miez și cam ardeiate la limbă. Am zis! 


* 


— Îi vezi, arhon Grădiştene? - șopti îngrijorat unul dintre 
boierii care fusese și el martor la întâmplările din Sala tronului - 
ăștia o să ne dezbrace mâine caftanele și-o să ne turtească 
ișlicul. Ni se urcă-n cap negustorașii cu toată prostimea dacă 
stăm cu mâinile-n sân. 

— Și dacă le scoţi din sân, ce faci cu ele? A prins sămânţa rea 
a lui Tudor! Până la urmă, o să ne mojicim și noi ca toți 
tarabagiii; or să ne ia ţăranii moșiile și o să ajungem a ne tocmi 
vizitii și masalgii la stăpânire, arhonda! Că se clatină vremurile, 
în nestatornicia lor, după mintea nebunilor. 


* 

Într-o căsuță pe jumătate vârâtă în pământ, din via ce 
mărginea spre răsărit Târgul Moșilor, zăcea topit de suferință 
Gheorghe Lazăr. II chemase pe frate-său lon, să-l ia la Avrig, ca 
să-și sfârșească zilele sub acoperișul părinţilor. În ziua plecării, 
mulţimea năpădise curtea: învăţăcei, dascăli de la Sfântu Sava, 
mahalagii și prieteni de toată tagma. Adunându-și puterile, 
Lazăr se ivi la fereastra deschisă să-și ia rămas bun. 

— Fraţilor! Luaţi aminte la cele ce vă grăiesc în acest ceas al 
despărțirii, lăsându-vă ca într-o diată nescrisă focul inimii mele. 
Răsunetul ridicării norodului s-a învelit ca jarul în spuză, iar ori 
de câte ori vrăjmașii binelui nostru vor încerca să arunce 
zăbranicul durerii și al deznădejdii peste împlinirile ce va să 
vină, se vor înverșuna iar flăcările de la Padeș. Sângele 
slugerului Tudor luminează cărările noastre de mâine. Din el 
răsări-va pomul vieţii noi a neamului românesc și cât tulpina i s- 
o înălța, multe scaune de tirani s-or nărui din huzur, mulți 
hrăpitori s-or îneca în haznalele cu aur și multe nesăţioase 
împărăţii s-or risipi. Că puterea norodului e ca iarba fiarelor din 
basme, cea care deschide toate lacătele și rumpe toate 
lanţurile; iar ce nu izbândește azi, izbândește mâine. 

Vă părăsește, fraţilor, trupul acesta șubred, că-l ajung zilele 
din urmă, dar sufletul lui rămâne aici, în dogoarea sufletelor 
voastre. Ștergeți lacrimile, Heliade și tu, Poenarule și tu, Tell, și 
voi toţi câţi mi-aţi fost școlari și câţi îmi sunteți prieteni, că nu-i 
vreme de plâns. Ascultaţi glasul și bătăile inimii poporului, ca 
din ele să duraţi temelii fără sila, așa cum le-a visat 
Vladimirescu. Avem azi domn dintre fiii pământului nostru. 


Ajutaţi-l să uite că e boier și înlesniţi urcușul spre slavă al 
neamului românesc, așa cum o merită. 

Își rostise ultimele cuvinte aproape înecându-se. 

Intins pe cergă, în căruţa împănată cu fân proaspăt cosit, 
marele dascăl porni spre satul său de peste munți și spre 
sfârșitul zilelor sale. 

Se pustiise curtea dintre vii. Rezemat de trunchiul cireșului 
din spatele casei, Zoican rămase stingher ca un câine care trage 
să moară. 

Era prea mândru ca să fie văzut de cineva înlăcrimat. 


GLOSAR 


abă - postav țărănesc de culoare albă 

abraș - rău, violent, nărăvaș 

achingiu - soldat din oastea neregulată, trăind din pradă 
afanisit - prăpădit 

aferim - foarte bine, bravo 

afion - suc extras din mac 

aga - șef al poliţiei 

agie - poliţie 

aht - oftat, suspin 

aian - guvernator 

alişveriş - afacere, negustorie 

anafora - raport scris, plângere 

apelpisit - deznădăjduit, smintit 

apostat - rătăcit, răzvrătit 

arhiu - comandant suprem 

arhon - (arhonda) - titlul de politeţe adresat boierilor în epoca 
fanariotă 

arhontologie - (arhondologie) - condică a familiilor boierești 

arvanit - albanez 

arz - memoriu, plângere colectivă 

avan - strașnic 

bairam - mare sărbătoare religioasă musulmană 

baltac - băltoacă 

barcaz - ambarcaţiune de proporţii mai mari 

batiste - ţarcul vitelor destinate sacrificării 

beilic - clădire unde erau găzduiţi trimișii Porții 

beizadea - fiu de domn, prinţ 

beșliu - soldat turc din cavalerie, cu atribuţii de jandarmerie 

bez - afară de 

bey-mu - prinţul meu 

binișliu - purtător de biniș (haină boierească) 

bimbașă - comandant peste 1.000 de soldați 

buluc-bașa - comandant de buluc (mare număr de ostași) 

burduș - burduf 

butcă - trăsură 

cacom - hermină 

cadră - tablou 


caftan - manta lungă dăruită de sultan sau de domn, semn al 
boieriei 

căftăni (a) - a boieri 

caimacam - locţiitor de domn 

căimăcămie - locotenenţă domnească 

calemgiu - funcţionar de cancelarie, copist, pisar 

calenchi - grad, semn 

calp - falsificat 

capuchehaie - reprezentant al domnilor noștri pe lângă Înalta 
Poartă 

capugiu - trimis al Porții cu însărcinări speciale 

catadicsi (a) - a se înjosi (ironic) 

catahrisis - abuz 

cațaon - poreclă dată grecilor 

ceauș - vătaf, curier sau aprod al Curții 

celetnică - femeie de moravuri ușoare 

chelar - pivnicier, econom, administrator 

cheler - hambar 

chervan - car mare pentru transportul mărfurilor și 
persoanelor 

ciochină - partea de dindărăt a șeii de care se poate lega 
traista, desagii 

cârc-serdar - comandant de poteră 

cârjaliu - hoţoman, tâlhar 

ciriviș - seu topit 

comănac - acoperământul capului la călugări 

contracciu - cel care contractează 

conovăț - frânghie de care se leagă caii în cantonament 

cuhnie - bucătărie 

deli-bașă - comandant de delii (călăreţi) 

derviș - călugăr musulman 

devlet (Inaltul Devlet) - Sublima Poartă, împărăţia otomană 

diată - testament 

divan - consiliu domnesc, sala consiliului 

divanit - boier din divan 

dosădit - amărât 

dragoman - interpret oficial, înaltă dregătorie turcească 

elciu - consul străin 

Eteria - asociaţia secretă, având ca scop eliberarea Greciei de 
sub otomani 


evghenist - nobil 

fermenea - haină scurtă din stofă brodată cu fir de mătase 

firitisi (a) - felicita 

funduc - (galben funducliu) - monedă veche turcească 

fustanelă - fustă scurtă cu numeroase crețuri, făcând parte 
din costumul grecilor și arnăuţilor 

gerid - joc al călăreţilor turci cu sulița 

gheroc - redingotă 

ghiaur - necredincios, nume dat de turci celor ce nu erau 
musulmani 

ghiordan - șirag de mărgăritare 

ghiul - inel masiv, cu floare în formă de scul 

giubea - haină lungă și largă purtată de boieri 

hagialâc - deplasare la locurile sfinte pentru a deveni hagiu 

hanger - pumnal încovoiat 

haraci - tribut plătit turcilor 

harșă - pătură împodobită ce se pune sub șa 

hatișerif - decret, ordin emis de sultan 

hârșie - blană fină de miel sau alt animal 

hrențui (a) - a risipi, a strica 

hurmuzuri - mărgăritar fals din sticlă 

ierbărie - depozit pentru iarba de pușcă (pulbere) 

imam - preot musulman 

iminei - pantofi turcești din marochin galben 

ipochimen - individ, persoană 

isnaf - breaslă 

ispravnic - cârmuitorul unui județ 

jăcaș - jefuitor, hrăpăreţ 

kir- domnule (domn) 

lipcan - trimis domnesc 

lude - bir pe obște (unitate fiscală constituită din una până la 
12 familii, după starea materială) 

macat - pled, cuvertură 

manaf - ostaș din oastea de pradă a lui Manaf-pașa 

manea - cântec turcesc lent 

marchidan - negustor de mărunțișuri 

masală - torţă, făclie din zdrențe înmuiate în păcură 

masalagiu - purtător de masală 

mavrofor - ostaș din „batalionul sacru” al Eteriei 

medean - maidan 


menzilhanea - staţie de poștă 

meremetisi (a) - repara 

moroi - strigoi 

muezin - preot musulman care anunţă din minaret începerea 
slujbei 

mumbașir - strângător de biruri 

murdalâc - murdărie 

naiadă - zâna (nimfa) apelor 

narghilea - lulea orientală în care fumul traversează un vas cu 
apă simplă sau parfumată 

nefer - soldat turc 

ortă - ceată de soldați 

ostrovean - locuitor al insulei Ada-Kaleh 

ordie - hoardă, oaste turcească 

osmanlâu - turc 

opregi - fote 

parponisit - supărat, nemulțumit 

pazvangiu - ostaş din cetele rebele ale lui Pasvantoglu, numit 
popular Pazvante 

peșcheș - plocon 

peșchir - prosop 

peșin - bani gheaţă 

pisar - copist, scriitor de cancelarie 

pitac - ordin domnesc scris 

podvadă - cărăușie obligatorie fără plată 

pristav - crainic, strigător public 

proclet - blestemat, afurisit, ticălos 

raia - cetate ocupată și administrată de turci, populaţia 
creștină dintr-o raia 

ramazam - postul cel mare al musulmanilor 

rădvan - trăsură de lux închisă 

răsvală - răscoală 

reiss-efendi - ministru de externe 

rumân sau vecin - iobag 

rușfet - obligaţie suplimentară, mită 

santal - arbore mirositor din lemnul căruia se făceau esențe 

schelă - port 

serai - palatul sultanului sau al marilor dregători, reședință, 
locuinţă 

serhat - cetate turcească la graniţa ţărilor românești 


simandicos - distins, respectabil 

sindrofie - petrecere cu invitați 

sipet - cufăr înflorat, ferecat cu cercuri de fier 

soareă - serată 

sudit - supus străin 

suhat - pășune lângă ape 

suitarlăc - suită, alai 

sved - suedez 

Șvițera - Elveţia 

tacâm - număr, şir 

taclit - eșarfă pentru cap sau mijloc, la boieri și negustori 

tacsid - călătorie făcută de negustori pentru cumpărare și 
vânzare de mărfuri în străinătate 

Vlah-serai - locuinţa reprezentantului Valahiei și casă de 
oaspeţi 

Valahia Mică - Oltenia 

venetic (galben) - venețian 

vistiernic - ministru de finanţe 

zahereà (zahareă) - provizie 

Zalhana - abator 

Zaveră - denumire dată răscoalei grecești din 1821, revoltă 


